
Charlottei ir Lėonie 


„Kas moka valdyti save, 
tas galingesnis ir už 
pasaulio valdovą.“ 
BUDA 


„Žmogus savo būtį 
suvokia tik ribinėse 
situacijose.“ 
KARLAS JASPERSAS 


Išrauti blogį su šaknimis. 

Pro vonios kambario langą 
antrame aukšte, įprastais 
judesiais braukydamas per 
smakrą barzdaskute, 
Džonatanas žvelgė į dobilus, 
nenumaldomai besiveržiančius į 
jo pievelę. Jau tris mėnesius jis 
nuomojosi rausvą nameliuką 


gražioje San Fransisko 
gatvelėje. Vargšė pievelė, 
nugeltinta negailestingos liepos 
mėnesio saulės, atrodė, 
netrukus kapituliuos. 
Klopiralidas nepadeda. Mėnesio 
pradžioje buvo išpurkštas visas 
kanistras, bet jokios naudos. 
Reikia viską išrauti, dobilas po 
dobilo, pagalvojo Džonatanas, 
monotoniškai burzgiant 
skutimosi mašinėlei. Jis stengėsi 
kuo geriau prižiūrėti už namo 
pietinėje pusėje plytintį sodą: 
jame žaisdavo jo dukra Klojė, 
atvykstanti kas antrą savaitgalį. 


Baigdamas skustis 
Džonatanas išmaniajame 
telefone peržiūrėjo elektroninį 
paštą. Keli klientų prašymai, 
vienas skundas, perkelti darbo 
pietūs, buhalterijos mėnesio 
ataskaita, telefono operatoriaus 
komercinis pasiūlymas ir 
keletas naujienlaiškių. Grįžęs 
prie veidrodžio, paėmė teptuką, 
buteliuką rudų dažų ir atsargiai 
ištepė pirmuosius žilus plaukus. 
Kai tau trisdešimt šešeri, dar 
per anksti taikstytis su bėgančio 
laiko pėdsakais. 

Džonatanas skubiai susiruošė, 
nenorėdamas pavėluoti į 


kasdienį susitikimą aikštės 
kavinėje: prieš penkerius metus 
įkūrę nedidelę draudimo 
bendrovę, trys partneriai kasryt 
trumpam susibėgdavo terasoje 
išgerti kavos. Viena iš 
bendrasavininkių buvo Andžela, 
jo buvusi širdies draugė: nors 
juodu neseniai išsiskyrė, tai 
nepakeitė to, regis, amžino 
ritualo. 

Jų bendrovė vienintelė mieste 
teikė paslaugas smulkiesiems 
regiono verslininkams. Iš 
pradžių sekėsi sunkiai, bet 
dabar, pradėjus dirbti stabiliai, 
visi partneriai ir jų asistentė kas 


mėnesį gaudavo algą, nors ir 
nedidelę. Bendrovei pavyko 
įsitvirtinti, prieš akis vėrėsi 
daug žadančios augimo 
perspektyvos. Žinoma, nebuvo 
galima nė akimirkos 
atsipalaiduoti, ir kartais 
Džonatanas pasijusdavo netekęs 
jėgų. Tačiau jis ir toliau tikėjo, 
kad viskas įmanoma ir kad 
žmogų sustabdyti gali tik jo 
paties nubrėžtos ribos. 
Džonatanas nulipo laiptais ir 
nužingsniavo prie vartų. Oras 
maloniai dvelkė vasaros rūku. 
Namą nuo gatvės skiriantis 
sodelis buvo ne geresnės būklės 


nei sodas už namo. Kadangi čia 
buvo šiaurinė pusė, viešpatavo 
samanos. 

Pašto dėžutėje Džonatano 
laukė keletas laiškų. Jis atplėšė 
banko pranešimą. Automobilio 
remontas įklampino į skolą. 
Reikia kuo greičiau papildyti 
sąskaitą. Antras laiškas buvo 
nuo telefono operatoriaus. Be 
abejo, dar viena sąskaita... 

- Labas rytas! 

Su juo sveikinosi kaimynas, 
irgi atėjęs pasiimti pašto. Jis 
visada atrodydavo ramus ir 
patenkintas, - tikras laimės 


kūdikis. Džonatanas pasistengė 
nutaisyti tokią pat išraišką. 

Į kojas miauksėdamas ėmė 
trintis katinas. Pasilenkęs 
Džonatanas jį paglostė. Katiną 
laikė senutė, gyvenanti greta 
nedideliame daugiabutyje. 
Murklys dažnai užsukdavo į 
Džonatano sodą - dideliam 
Klojės džiaugsmui. 

Katinas žingsniavo šaligatviu 
pirma Džonatano. Priėjęs 
daugiabučio duris miauktelėjo, 
žiūrėdamas į Džonataną. Šis 
stumtelėjo duris, katinas smuko 
vidun, bet ir toliau nenuleido 
nuo jo akių. 


- Nori, kad palydėčiau, ką? 
Žinai, aš skubu, - tarė 
Džonatanas spausdamas lifto 
mygtuką. - Nagi, eikš! 

Bet katinas ir toliau stovėjo 
prie lifto, tyliai miauksėdamas. 
- Žinau, tau labiau patinka 
laiptai... Bet aš neturiu laiko. 

Na, eikš gi... 

Katinas sumirksėjo, bet nė 
nekrustelėjo. Džonatanas 
atsiduso: 

- To jau per daug... 

Jis čiupo katiną į glėbį ir 
užkopė laiptais į ketvirtą 
aukštą. Paskambino į duris ir 


nieko nelaukęs nukurnėjo 
žemyn. 

- A, štai ir tu, peštuk! - 
pasigirdo senutės balsas. 

Džonatanas perėjo dar 
snaudžiančią gatvelę, dešinėje 
įsuko į prekybinę gatvę ir 
pasiekė nedidelę aikštę, kurioje 
turėjo susitikti su kolegomis. Jis 
prisiminė vakarykštę 
demonstraciją, kurioje dalyvavo. 
Protestuoti prieš Amazonės 
miškų naikinimą susirinko 
keletas šimtų žmonių, pavyko 
atkreipti vietos spaudos dėmesį. 
Vis šis tas. Eidamas pro sporto 
parduotuvės vitriną, Džonatanas 


žvilgtelėjo į sportinius batelius, 
kurie jau senokai jį masino. 
Nuostabūs, tačiau beprotiškai 
brangus. Kiek toliau nosį 
pakuteno viliojantis karštų 
pyragėlių kvapas, sklindantis 
pro austriškos kepyklėlės 
ventiliacijos angas, sumaniai 
įtaisytas fasadinėje pusėje. Buvo 
besusigundąs, bet paspartino 
žingsnį. Per daug cholesterolio. 
Iš visų dalykų, su kuriais 
kasdien tenka kovoti, sunkiausia 
atsispirti daugybei per dieną 
sužadinamų troškimų... 

Šen bei ten miegojo į 
antklodes įsisupę benamiai. 


Meksikietis bakalėjininkas jau 
dirbo, taip pat ir spaudos 
pardavėjas, o kiek toliau - 
puertorikietis kirpėjas. 
Džonatanas prasilenkė su 
keliais užsigalvojusiais 
pažįstamais, skubančiais į 
darbą. Po valandos gyvenimas 
Čia ims virte virti. 

Mišenas - seniausias San 
Fransisko rajonas. Ten tikra 
maišalynė: senstelėję Viktorijos 
stiliaus namai glaudžiasi prie 
bedvasių dangoraižių, 0 šie 
stiebiasi greta senų apskretusių 
daugiabučių. Senoviniai 
pastelinių spalvų namai stovi 


šalia agresyviais grafičiais 
apipaišytų pastatų. Rajone 
daugybė bendruomenių, kurios 
gyvena kaimynystėje, bet 
tarpusavyje nebendrauja. Čia 
išgirsi pačių įvairiausių kalbų - 
kinų, ispanų, graikų, arabų ar 
rusų. Kiekvienas gyvena savame 
pasaulėlyje, nekvaršindamas 
galvos dėl kitų. 

Atkišęs ranką, prisiartino 
elgeta. Džonatanas akimirką 
sudvejojo, paskui patraukė 
toliau, vengdamas jo žvilgsnio. 
Visų nesušelpsi. 

Jo partneris Maiklas jau 
sėdėjo kavinės terasoje. Tai 


buvo elegantiškas ketvirtą 
dešimtį perkopęs vyriškis 
žavinga šypsena, berte beriantis 
zodžius ir trykštantis tokia 
energija, kad kildavo įtarimas - 
gal jis prijungtas prie galingų 
baterijų, o gal tiesiog 
prisipumpavęs amfetamino? 
Maiklas vilkėjo smėlio spalvos 
kostiumą ir baltus marškinius, 
ryšėjo oranžinį megztą šilko 
kaklaraištį. Buvo užsisakęs 
didelį puodelį kavos ir morkų 
pyrago, - galėjai pamanyti, kad 
šį pasirinko norėdamas 
priderinti prie kaklaraiščio. 
Terasa užėmė nemenką dalį 


šaligatvio - pakankamai didelę, 
kad užmirštum apie 
automobilius, zujančius už 
dideliuose mediniuose 
vazonuose susodintų krūmų, 
kurie nebūtų padarę gėdos net 
kokios nors pilies oranžerijai. 
Pinti staliukai ir kėdės dar 
labiau stiprino įspūdį, kad esi ne 
mieste, o kur kitur. 

- Kaip sekasi gerai? - 
entuziastingai šūktelėjo 
Maiklas. Beveik kaip Džimas 
Keris filme „Kaukė“. 

— O tu? - kaip įprastai 
paklausė Džonatanas. 


Iš kišenės išsitraukęs 
antibakterinio skysčio 
buteliuką, jis ant pirštų 
užvarvino keletą lašų ir 
energingai išsitrynė rankas. 
Maiklas žvelgė į jį linksmai 
šypsodamasis: 

- Kuo puikiausiai! Ko imsi? 
Šiandienos pyragas tiesiog 
nuostabus. 

- Tai dabar pusryčiams valgai 
pyragą? 

- Laikausi naujos dietos: iš 
ryto šiek tiek cukraus, kad 
įsivažiuočiau, o vėliau per 
dieną - nė trupinėlio. 

- Gerai, tegul bus pyragas. 


Maiklas pamojo padavėjui ir 
pateikė užsakymą. 

Iš trijų partnerių Maiklas 
geriausiai išmanė visas darbo 
subtilybes, ir Džonatanas dažnai 
juo žavėdavosi. Jis pavydėjo 
matydamas, kaip lengvai 
Maiklas įtikina klientą. 
Lankantis pas potencialius 
klientus, Džonatanui teko 
stebėti neįtikėtinų scenų - 
Maiklas sugebėdavo savo pusėn 
palenkti net ir didžiausius 
užsispyrėlius. Džonatanui irgi 
neblogai sekėsi, nes ilgai 
studijavo ir mokėsi taikyti 
pardavimo metodus, tačiau jam 


tekdavo kaip reikiant 
pasistengti, o Maiklui viskas 
ėjosi lengvai: jis kaip penkis 
pirštus išmanė visus būdus, kaip 
įtikinti klientus pasirašyti naujas 
sutartis, pasirinkti naujas 
paslaugas, vis labiau sustiprinti 
savo apsaugą ir netgi, patiems 
nė neįtariant, keletą kartų 
apsidrausti nuo tos pačios 
rizikos... Šioje srityje, kartą 
partneriams pareiškė Maiklas, 
svarbiausia - baimė, pagrindinė 
draudimo agento sąjungininkė. 
Ji šmėsteli verslininko 
žvilgsnyje, vos užsiminus apie 
kokią nelaimę, vagystę ar teisinį 


ginčą. Iš pradžių vos juntama, 
tačiau klastinga, netrukus ji 
įsiskverbia į jo mintis ir 
galiausiai ima valdyti jo 
sprendimus. Ką tuomet reiškia 
metinės įmokos, palyginti su 
nuostoliais, jei įvyks katastrofa 
ar įpykęs vartotojas paduos į 
teismą? Kuo niūresnės 
perspektyvos, tuo pigesnis 
atrodo draudimas... 
Džonatanas buvo sąžiningas 
žmogus ir kartais jausdavo 
šiokią tokią kaltę. Tačiau tokius 
metodus taikė visi konkurentai, 
tad jų atsisakius būtų buvę 
blogiau tik jam pačiam. Šito 


beširdžio pasaulio taisyklės yra 
tokios, kokios yra, kartodavo jis 
sau. Geriau su jomis susitaikyti 

ir suktis kaip išmanai, jei nenori 
papildyti visuomenės atstumtųjų 
gretų... 

- Žinai, - tarė Maiklas, - 
pastaruoju metu daug mąsčiau 
apie tavo padėtį. 

- Mano padėtį? 

Maiklas linktelėjo. jo šiltas 
žvilgsnis buvo kupinas 
užuojautos. 

- Kuo daugiau judu stebiu, tuo 
tvirčiau manau, kad kasdien 
dirbti su savo buvusiąja - tau 
tikras pragaras. 


Netikėtai užkluptas 
Džonatanas nieko neatsakė, tik 
pažvelgė į partnerį. 

- Jūs tik skaudinate vienas 
kitą. Tai neprotinga. 

Džonatanas vis dar nepajėgė 
atgauti žado. 

- Taip tęstis negali. 

Džonatanas nuleido akis. 
Maiklas į jį žvelgė kone švelniai. 

- Todėl geriau užbėgti už 
akių... 

Jis į burną įsidėjo gabalėlį 
morkų pyrago. 

- Ilgai svarsčiau apie šią 
problemą - ir taip, ir anaip, ir 


galiausiai noriu tau kai ką 
pasiūlyti. 

- Pasiūlyti? 

- Taip. 

Džonatanas tylėjo. 

- Tai štai: neatsakyk man 
tuojau pat, viską ramiai 
apgalvok. 

Džonatanas įdėmiai pažvelgė į 
Maiklą. 

- Aš pasirengęs, - tarė šis, - 
nupirkti tavo akcijas, jei 
nuspręsi pasitraukti. 

- Mano... bendrovės dalį? 

- Taip, ne pyrago gi. 

Džonatanas neteko žado. Jam 
niekada nebuvo kilusi mintis 


palikti bendrovę, kurią jie visi 
drauge sukūrė. Įmonei jis 
atidavė tiek širdies ir jėgų, kad 
ji tapo... galima sakyti, jo paties 
dalimi. Jis pajuto, kaip 
suspaudžia krūtinę. Palikti 
bendrovę - vadinasi, atplėšti 
save nuo to, kas svarbiausia jo 
gyvenime. Vėl pradėti nuo nulio. 
Viską kurti iš naujo... 

Kavinės viduje ant sienos 
kabantis televizorius rodė 
Ostiną Fišerį - teniso čempioną, 
skinantį vieną pergalę po kitos. 
Prieš keletą savaičių laimėjęs 
Vimbldono turnyrą, dabar jis 
atvyko į Flušing Medou Koronos 


parką dalyvauti atvirajame JAV 
teniso čempionate ir yra 
laikomas pagrindiniu favoritu. 
Džonatanas susimąstęs stebėjo 
ekrane šmėsčiojančius vaizdus. 
Pardavęs savo akcijas Maiklui, 
turėtų atsisakyti ir slaptos 
svajonės - pralenkti partnerį ir 
tapti agentu, galinčiu pasigirti 
geriausiais prekybos 
rezultatais. 

- Man teks imti paskolą, - 
toliau kalbėjo Maiklas. - Bus 
nelengva, bet turbūt taip 
geriausia mums visiems. 

- Labas visiems. 


Andžela atsisėdo prie jų 
staliuko ir garsiai atsiduso, 
rodydama, kad yra suirzusi, 
tačiau lūpose žaidė šypsenėlė. 
Džonatanas pažinojo ją kaip 
nuluptą. 

- Kaip sekasi gerai? - 
šūktelėjo Maiklas. 

- Tavo dukra atsisakė valytis 
dantis, - Andžela smakru 
mostelėjo į Džonataną. - Aš, 
zinoma, nenusileidau. Barėmės 
dešimt minučių... Galiausiai 
nuvykus į mokyklą, durys buvo 
uždarytos. Ji turėjo skambinti 
sargui, o šis ją aprėkė. Taip jai 
ir reikia. 


- Puodelį silpnos kavos kaip 
visada? - paklausė Maiklas, 
nepaliaudamas šypsotis. 

- Ne, dvigubos, - Andžela vėl 
atsiduso. 

Maiklas pateikė užsakymą. 
Andžela pažvelgė į Džonataną ir 
rūgščiai nusišypsojo: 

- O tu atrodai ramus. 
Atsipalaidavęs... 

Džonatanas jos žodžius 
nuleido negirdomis. Andžela 
pirštais persibraukė pečius 
siekiančius šviesiai rudus 
plaukus. 

- Priekaištavai man, - tarė 
ji, - kad labiau rūpinuosi savo 


gėlėmis nei dukra, bet... 

- Niekada taip nesakiau, - 
nesutiko Džonatanas. Jo balsas 
skambėjo lyg jau pralaimėjusio 
žmogaus. 

- Bet, matai, mano gėlės 
nesivolioja ant žemės 
žviegdamos. 

Džonatanas sulaikė šypseną ir 
nieko neatsakęs išgėrė savo 
kavą. Juodu išsiskyrė prieš tris 
mėnesius, bet ji nesiliovė jam 
priekaištavusi kaip anksčiau. 
Staiga jis pajuto - keista, bet 
jam tai patinka. Apima jausmas, 
kad jų santykiai, nepaisant 
visko, ir toliau tęsiasi. Tą 


akimirką Džonatanas suvokė, ko 
niekada nedrįso prisipažinti - 
giliai širdyje jam rusena viltis, 
kad jie vėl bus kartu. Pardavęs 
savo akcijas Maiklui, tą viltį 
galutinai užgesintų, nes 
kasdieniai susitikimai su 
Andžela baigtųsi. 

Palikęs partnerius terasoje, 
Džonatanas išskubėjo į savo 
pirmąjį susitikimą. Potencialių 
klientų, kuriuos reikėjo 
aplankyti, sąrašas buvo ilgas. 
Laukia sunki diena, bet jau tuoj 
savaitgalis. Galės kaip reikiant 
atsipūsti. 


Džonatanas nė nenujautė, kad 
po dviejų dienų jo gyvenimas 
pasikeis visiems laikams. 


Ž 


Veidas iš profilio, kiek 
perkreiptas. Jis atsistoja, 
trumpai atsisveikina ir 
apsisukęs nueina. 


Galinga Nikon akis sekė 
Džonataną, kol šis dingo iš 
terasos. Vaizdas pasidarė 
neryškus. Rajanas išjungė 


kamerą, atsitiesė ir praskleidęs 
juodas užuolaidas, dengiančias 
jo langą trečiame aukšte, 
pažvelgė į tolstantį vyriškį. 
Rajano daugiabutis stovėjo 
kitoje aikštės pusėje. 

- Visiškai nesugeba atsikirsti: 
jam lipa ant galvos, o jis nieko 
nesako... Gana juokinga, bet 
nelabai įdomu. Tarkim... Dešimt 
balų iš dvidešimties, ne 
daugiau, - sumurmėjo sau į 
barzdą. 

Rajanas nusišluostė į džinsus 
sudrėkusias rankas ir, 
timptelėjęs juodų marškinėlių 
kraštą, nuo kaktos nusibraukė 


prakaitą. Juoda spalva netepli, 
tuo ji ir gera. Žvalgydamasis po 
kavinės terasą, jis pastebėjo dvi 
gana elegantiškas moteris. 
Vieną jų pažinojo, nes jau porą 
trejetą kartų buvo ją filmavęs, 
nors ir bergždžiai. Nukreipė į 
jas kamerą su naujuoju 
paraboliniu ryškaus 
kryptingumo mikrofonu. 
Užsidėjus ausines, moterų 
balsai suskambo nepaprastai 
aiškiai. Rajanas nesigailėjo 
įsigijęs tokį daiktą: būdamas už 
daugiau nei aštuoniasdešimties 
metrų, girdėjo jas taip gerai, lyg 
būtų sėdėjęs prie jų staliuko. 


- Taip, tai tiesa, - tarė viena. - 
Patikėk. Bet aš buvau jas 
suplanavusi iš anksto. 
Mažiausiai prieš pusę metų. Ir, 
aišku, viską užsakiau. Lėktuvą, 
viešbutį... Viršūnė! 

- Tikrai nesmagu, - palingavo 
galva kita. - Ar buvai 
apsidraudusi nuo anuliavimo? 

- Žinoma! Juk jis man tą patį 
buvo iškrėtęs prieš trejus 
metus. Dabar aš atsargi. 

- Tavim dėta keisčiau įmonę. 
Su tokiu gyvenimo aprašymu 
nesunkiai įsidarbinsi kur tik 
nori. O štai mano padėtis 
keblesnė... 


Rajanas dar kurį laiką 
filmavo, bet nieko įdomaus 
nebeišgirdo. Praeitą savaitę jis 
pastebėjo, kad pro miegamojo 
langą kitoje pastato pusėje 
matyti jaunos moters sodas - už 
devyniasdešimt keturių metrų. 
Toloka, bet su dukart 
priartinančiu telekonverteriu 
turėtų būti įmanoma, jeigu tik 
bus ką filmuoti. Trečiame 
aukšte esantis Rajano butas 
neabejotinai buvo puikioje 
vietoje. Daugiabutis stovėjo prie 
aikštės, kaip tik ties kampu, iš 
kur buvo matyti kavinės terasa, 
o už jo driekėsi gyvenamųjų 


namų ir daugiabučių sodai, 
kuriuose dažnai būdavo 
keliamos pasigėrėtinos šeiminės 
scenos. Keletas jų įveikė 
lemiamą 12/20 ribą, - tiek balų 
surinkusias istorijas Rajanas 
publikuodavo savo tinklaraštyje. 
Jis gurkštelėjo kokakolos ir 
apžvelgė terasą. Pastebėjęs 
nepažįstamą porelę - 
besiginčijančius maždaug 
penkiasdešimtmetį vyrą ir 
moterį, nukreipė į juos kamerą. 
- Kai su tavim kalbu, - dėstė 
moteris, - man toks įspūdis, kad 
šnekuosi su vaškine statula. 


Rajanas priartino vyro veidą: 
šis atrodė susikrimtęs ir 
paskendęs mintyse. 

- Bet vaškas, - toliau 
prikaišiojo moteris, - bent jau 
minkštėja saulėje. O tavęs 
niekas nesuminkština, lieki 
šaltut šaltutėlis. Kaip kokia 
marmurinė statula. Taip, 
marmurinė. Kaip antkapis. Tu 
tylus lyg kapo akmuo. Nesugebi 
bendrauti... 

Išgirdus šiuos žodžius, Rajaną 
staiga užplūdo neapykanta. Jis 
išjungė kamerą. 

Nesugebi bendrauti. Tokį 
priekaištą jis girdėjo nuo pat tų 


laikų, kai gavęs inžinieriaus 
diplomą pradėjo gyventi 
savarankiškai. Dar ir dabar, 
praėjus septyneriems metams, 
šis priekaištas skamba galvoje. 
Jam vėl prieš akis iškilo 
naivuolis personalo vadovas, 
saldžiu balsu dėstantis savo 
garsiąją idiotišką teoriją. Anot 
jo, esama kelių rūšių 
intelekto, - nors tikrai ne jam 
apie tai kalbėti. - Racionalusis 
intelektas nėra vienintelis. Ne 
mažiau svarbus ir emocinis 
intelektas. 

Emocinis intelektas... Ko tik 
neprigalvojama kvailiams 


paguosti... Kodėl ne raumenų, 
virškinimo ar tuštinimosi 
intelektas? Tiesa tokia: jis buvo 
atleistas dėl to, kad nesižemino 
kaip kiti iki idiotų lygio ir netarė 
jiems nė žodžio. O kaip tik to iš 
jo buvo tikimasi. Kvailių 
pasaulyje idiotų kalbą įvaldę 
žmonės - karaliai. Berklio ar 
Stanfordo universitetuose 
reikėtų dėstyti ne 
programavimo kalbas „C“ ar 
„Visual Basic“, o idiotų kalbą. 
Beje, tas pats ir politikoje: 
išrenkami tie, kurie žmonėms 
pliurpia nesąmones, kurias šie 


nori girdėti. Kuo kvailiau, tuo 
geriau. 

Rajanas giliai įkvėpė, 
stengdamasis nusiraminti. Tik 
insulto jam ir betrūko. Tada 
idiotai švęstų pergalę. 
Kiekvieną sykį, kai prisimindavo 
savo karjeros pradžią, būdavo 
tas pats. Vėl išgyvendavo 
atrankos pokalbius, kuriuose 
teko dalyvauti atleistam iš 
darbo. Ten jį kankindavo, 
stengdamiesi sužinoti, dėl kokių 
priežasčių jis taip anksti paliko 
buvusią įmonę. Per tuos 
žeminančius pokalbius jam 
užduodavo asmeninius, netgi 


intymius klausimus. Ką bendra 
mano pomegiai turi su darbu? - 
knietėdavo jiems surikti. - Koks 
jūsų sumautas reikalas, ar aš 
turiu širdies draugę, ar ne? 
Reikėjo jiems pasakyti, iškart 
juos pasiųsti kuo toliau ir jokiu 
būdu nesutikti dalyvauti tuose 
kvailuose vaidmenų, 
žaidimuose... Ir dar amžinai tos 
pačios paskubomis 
suformuluotos išvados, 
juokingos, apgailėtinos: 
atkreipti dėmesį į tarpusavio 
santykius... bus sunku dirbti 
komandoje... nesugeba 
bendrauti. 


Rajanas ištrynė paskutinį 
vaizdo įrašą. 

Dabar jis turi tenkintis eilinio 
programuotojo darbu, už kurį 
gauna skatikus. Vienintelis 
pliusas tas, kad gali dirbti 
namie. Darbas visu etatu, o jis 
apsisuka per pusdienį. 

Paniuręs Rajanas nugėrė tris 
gurkšnius kokakolos ir atsigręžė 
į kompiuterio ekraną. Jo 
paskutinis įrašas sulaukė šimto 
septyniasdešimt šešių patiktukų 
ir dvylikos komentarų. Jis 
nufilmavo tipą, kuris keturis 
kartus keitė užsakymą, o paskui 
prislėgtas žiaumojo savo 


mėsainį ir draugui prisipažino, 
kad vis dėlto būtų norėjęs 
dešrainio. Grynų gryniausias 
kaimo liurbis. Mirk iš juoko. 

Jo tinklaraštyje „Mineapolio 
kronikos“ buvo daugybė panašių 
scenų. Iš reklaminių juostų 
nubyrėdavo vienas kitas doleris. 
Vis šis tas. Iš pradžių tinklaraštį 
norėjo pavadinti „Idiotų 
gyvenimas“, bet paskui 
nusprendė paminėti nuo San 
Fransisko nutolusį miestą. 
Filmuodavo stambiu planu, tad 
vietų atpažinti neįmanoma. 
Griebėsi tokios apgaulės, kad 
niekas nesikabinėtų. 


Kalifornijos įstatymai griežti: 
norint filmuoti viešoje vietoje, 
būtinas išankstinis visų toje 
vietoje esančių Žmonių 
sutikimas. O Vidurio Vakarų 
glūdumoje įsikūrusiame 
Mineapolyje galėjai filmuoti ką 
tik panorėjęs. 

Taip Rajanas linksmindavosi 
drauge su keletu ištikimų savo 
svetainės lankytojų. Kadangi 
visuomenė sukurta idiotų ir 
idiotams, galvojo jis, geriau iš to 
pasijuokti nei verkšlenti ir 
įsivaryti opą. Dažnai 
ftilmuodamas rajono gyventojus, 
jis jau žinojo jų vardus ir jų 


istorijų nuotrupas. Didžioji dalis 
buvo nevertos dėmesio, perdėm 
banalios ir lėkštos, bet kartais 
tos banalybės būdavo tokios 
kvailos, kad pavykdavo kaip 
reikiant pasismaginti. 

Vėl gurkštelėjęs kokakolos, 
Rajanas ėmėsi dviejų merginų, 
sėdinčių prie didelių garuojančių 
arbatos puodelių. Viena turėjo 
netrukus ištekėti ir draugei 
dėstė ateities planus. 
Girdėdamas, kaip naiviai mąsto 
būsimoji nuotaka, Rajanas 
nesulaikė šypsenos. Toji 
mergužėlė turi potencialo. Jis 
nureguliavo kamerą. Nustačius 


t8 objektyvo diafragmą, 
ryškumo gylis buvo 
pakankamas. Aštrumas - taip 
pat: puikiai matyti dirbtinės 
blakstienos ir kremu užtepti 
inkštirai. 

- Mes su Bobu viskuo 
dalijamės, - kalbėjo ji. 

- Tau pasisekė, - atitarė 
kita. - O mano Kevinas visada 
sugalvoja kokią nors priežastį ir 
nenukrausto stalo. Ir skalbinių 
neišdžiausto. Kaip tai mane 
nervina! 

- Taip, suprantu. O mes su 
Bobu dalijamės ir pareigomis, ir 
darbais - viskuo. Net ir išlaidas 


pasiskirstome po lygiai. Viskas 
labai aišku. 

- Čia geras dalykas. O pas 
mus - jokių taisyklių... 

- Štai, pavyzdžiui, pirksim 
butą, ir Bobas man pasakė: 
„Išlaidas geriausia pasidalyti: 
butą pirksim mano vardu, ir aš 
mokėsiu visas įmokas. Viskuo 
pasirūpinsiu. O mokesčiai, 
sąskaitos, maistas ir atostogos - 
iš tavo pinigų.“ Jis paskaičiavo, 
kad išeina tokia pat suma, taigi 
viskas teisinga ir mums nėra dėl 
ko ginčytis. 

- Bet... Jei vieną dieną 
išsiskirsite... Jam liks butas, o 


tau... nieko? 

- Ai, tu iškart pradedi... Jis - 
mano gyvenimo vyras, greitai 
tuoksimės, o tu galvoji apie 
skyrybas. 

- Bet... 

- Tu išvis netiki meile... 

Rajanas prikando lūpą. Dar 
kurį laiką filmavo - gal išgirs 
dar ką nors įdomaus, paskui 
išjungė kamerą. Ir pratrūko 
kvatotis: 

- Na štai, gražuole! Laimėjai 
bilietą į Mineapolį! 

Išsisklaidžius rūkui virš San 
Fransisko įlankos, tolumoje 
staiga išryškėjo vandens 
mėlynės supama Alkatrazo sala. 
Šiltas vėjas maloniai kvepėjo 
jura, buvo girdėti, kaip į pririštų 
burlaivių stiebus plakasi lynai. 
Džonatanas kuo giliau įkvėpė. 
Jam patiko šis metas vasaros 


dienomis, kai rytinė migla 
išsisklaido lyg mostelėjus burtų 
lazdele, užleisdama vietą 
skaisčiai saulei, kurios prieš 
keletą akimirkų nė nebuvo 
matyti. 

Jis retai vaikštinėdavo 
krantinėmis sekmadieniais - jo 
nuomone, čia pernelyg daug 
turistų, - tačiau tądien jį nežinia 
kodėl čia traukė. Tiesa, 
savaitgalių be dukters jis 
nekentė: jų susitikimų laikas 
buvo griežtai nustatytas, ir kas 
antrą savaitgalį jis jausdavosi be 
galo vienišas. Tačiau įprato 
išeiti pasivaikščioti nedažnai 


organizuojamomis 
„Sekmadienio gatvių“ dienomis: 
dalis miesto tapdavo pėsčiųjų 
zona, gatvės pagaliau priklausė 
vaikštinėjantiems žmonėms ir 
dviratininkams. 

Rytas prasidėjo sunkiai: jam 
teko rankomis išrauti dobilus 
sode už namo, 0 sodelį iš gatvės 
pusės išpurkšti geležies 
sulfatu - samanoms išnaikinti. 


Ant molo aplink Džonataną 
šurmuliavo nerūpestingai ir 
džiugiai nusiteikę žmonės. 
Vaikai šokinėjo, juokėsi, laižė 
milžiniškus ledų rutuliukus, 
varvančius per vaflinius 


ragelius. Jodo prisotintą jūros 
vėjelio aromatą vietomis 
nustelbdavo karštų vaflių ar 
spurgų kvapas, sklindantis iš 
greta įsikūrusių kioskelių. 
Pokalbių nuotrupos liejosi į 
džiaugsmingą klegesį. 

Praeivių srautas Džonataną 
tartum savaime nunešė į molo 
pakraštį, iš kur buvo matyti ant 
plūduriuojančių plaustų 
susigrūdę ruoniai. Jau buvo 
matęs juos šimtus kartų, bet vis 
tiek eidamas pro šalį 
nesusilaikydavo nežvilgtelėjęs. 
Blizgantys ruoniai tįsojo 
prisispaudę vienas prie kito, - 


panašiai prie tvorelės grumdėsi 
ir juos pamatyti besistengiantys 
suplukę turistai. Į spoksančius 
zmones ruoniai nekreipė nė 
menkiausio dėmesio. 
Džonatanas nejučia ėmė 
svarstyti, kas būtų atsakingas, 
jei baliustrada neatlaikytų 
spaudimo ir smalsuoliai 
nugarmėtų į šaltą Ramiojo 
vandenyno gelmę. Ją pagaminusi 
įmonė? Ją pastačiusi bendrovė? 
O gal 39-ojo molo valdytojai, 
kurie šią vietą pavertė minias 
žmonių traukiančia prekybos 
zona? Nuo tada, kai pradėjo 
pardavinėti draudimo polisus 


regiono verslininkams, jo 
galvoje nuolat sukdavosi tokie 
klausimai. Tikra profesinė liga. 

Džonatanas ėmė toliau 
žingsniuoti krantine. Kartais 
visai greta prašvilpdavo koks 
jaunas riedutininkas. Grupelė 
džiazo muzikantų spindinčiais 
variniais pučiamaisiais grojo 
žinomą Sidnio Bešė melodiją. 
Kiek toliau kokių 
šešiasdešimties metų vyras 
nervingai tapšnojo sau per 
kišenes. 

- Jos nebėra! - tarė jis. - 
Nebėra! 


- Ko? - paklausė greta stovinti 
moteris su dideliais akiniais. - 
Apie ką tu kalbi? 

- Apie savo piniginę! Ji dingo! 

- Turbut palikai viešbutyje. 
Pastaruoju metu viską 
pamiršti... 

- Ne, ašją turėjau... Esu 
tikras... Aš... Ak, štai ji! 
Užpakalinėje kišenėje, - vyriškis 
patapšnojo kairiąją užpakalinę 
kelnių kišenę. 

- Visai nebeturi galvos, 
drauguži... 

Žiūrėdamas į senų sutuoktinių 
porą, Džonatanas susigraudino. 
Vargu ar jis kada nors džiaugsis 


tokiais santykiais. Juodu su 
Andžela buvo drauge 
septynerius metus. Kai jinai jį 
paliko, neteisingai apkaltinusi 
neištikimybe, jį ištiko šokas, o 
vėliau užplūdo neviltis, vienatvė 
ir ilgesys. 

Dzingtelėjęs dviračio 
skambutis Džonataną pažadino 
iš susimąstymo. 

Gatves, kuriose buvo 
uždraustas automobilių eismas, 
patenkinti užkariavo pėstieji ir 
dviratininkai. Kapituliavę 
šviesoforai tik beviltiškai 
mirkčiojo. Pamažu minia vis 
tirštėjo, gatvėse knibždėjo 


žmonių, jų gera nuotaika sklido 
net į atokiausius miesto 
kampelius. Retsykiais 
Džonatanas užmesdavo akį į 
mobilųjį telefoną - gal atėjo 
elektroninis laiškas ar SMS 
žinutė. Kartais verslininkai savo 
administracines problemas 
spręsdavo ir sekmadieniais: 
tada išsiųsdavo jam laišką. Nors 
toks bendravimas su klientais 
kai kada imdavo erzinti, 
Džonatanas jausdavosi ne toks 
vienišas. Daug reikalų - geras 
būdas negalvoti apie savo 
bėdas, kartojo sau. Nors ir nėra 
laimingas, tai bent jau užsiėmęs. 


Džonatanas ramiai žingsniavo, 
tik staiga jo dėmesį patraukė 
būrys smagiai šokančių žmonių. 
Viena moteris energingai judėjo 
pagal ritmišką muziką, 
sklindančią iš garsiakalbių, o 
drauge su ja - ir koks geras 
šimtas Žmonių. 

- Ji talentinga, tiesa? - tyliai 
tarstelėjo pagyvenusi moteris, 
dėvinti rausvą skrybėlę plačiais 
kraštais. - Tai Babetė, ji 
prancūzė. Būna čia per 
kiekvieną „Sekmadienio gatvių“ 
renginį, ir kaskart prie jos 
prisideda vis daugiau žmonių. 
Kiek energijos... 


Džonatanas irgi turėjo 
prancūziškų šaknų - iš motinos 
pusės. Jis gimė Burgundijoje ir 
dalį vaikystės praleido viename 
Kliunizua regiono kaimelyje. Jo 
tėvas, grynakraujis kalifornietis, 
Prancūzijoje mokėsi 
vyndarystės paslapčių - dirbo 
vienoje garsioje pilyje. Ten ir 
sutiko savo būsimą žmoną. Po 
kelerių metų šeima persikėlė į 
Monterėjaus apygardą į pietus 
nuo San Fransisko, - ten jie 
įsigijo žlungantį vynuogyną. Per 
dešimtį sunkaus darbo metų 
vynuogynas pamažu atsigavo, O 
jų vynas įgijo neblogą 


reputaciją. Tačiau vieną kovo 
dieną praužęs tornadas visiškai 
sunaikino vynuogienojus. 
Menkai apdraustas ūkis buvo 
pasmerktas bankrutuoti. Po šios 
nelaimės jo tėvas taip ir 
nebeatsitiesė. 

Džiūgaujantiems šokėjams 
puikiai sekėsi derinti judesius. 
Atrodė, juos vienija kažin kokia 
jėga. Džonataną pagavo noras 
prie jų prisidėti, įsilieti į būrį ir 
ištirpti pagautam uždegančio 
muzikos ritmo. Jis kiek 
padvejojo, lyg kažko 
drovėdamasis, paskui 
užsimerkė, jausdamas, kaip 


kūnas virpa nuo mušamųjų 
dūžių. Jau buvo beeinąs šokėjų 
link, tik kažkas sugriebė jam už 
rankos. Džonatanas žengtelėjo 
atgal ir atsimerkė. Priešais jį 
stovėjo jauna moteris ir laibais 
rusvais pirštais švelniai spaudė 
jam ranką. Čigonė. Jos liaunas 
kūnas kone skendėjo tamsių 
drabužių klostėse. 

- Išbursiu tau ateitį. 

Ji žvelgė į Džonataną 
gražiomis juodomis akimis. 
Moters žvilgsnis buvo įdėmus, 
gilus ir rimtas, bet 
geranoriškas. Pro juos iš abiejų 
pusių plaukė praeiviai. Ji 


pažvelgė į jo delną. Švelniais 
šiltais pirštais lėtai, lyg 
glamonėdama, spustelėjo ir 
praskėtė jo pirštus. Nuo tokio 
geidulingo prisilietimo 
Džonatanas sutriko. Čigonė 
pasilenkė prie jo delno. 
Džonatanas stovėjo 
nejudėdamas, kone jausdamas 
malonumą dėl to priverstinio 
artumo ir, žinoma, netverdamas 
smalsumu, ką jinai jam pasakys. 

Ramybe dvelkiantis čigonės 
veidas buvo taisyklingų bruožų, 
ji dabino lengvai riestos ilgos 
blakstienos, o stori juodi plaukai 
buvo dailiai supinti į kasą. 


Staiga moteris suraukė 
antakius, kaktoje susimetė 
raukšlės. Persimainiusiu veidu ji 
lėtai pakėlė galvą. Džonatanas 
sugavo visiškai pasikeitusį jos 
žvilgsnį, ir jam kraujas sustingo 
gyslose. Čigonė atrodė 
nustėrusi, nepaprastai sukrėsta. 

- Kas yra? 

Ji papurtė galvą ir tylėdama 
paleido jo ranką. 

- Ką pamatei? 

Nutaisiusi neįskaitomą veidą, 
moteris nuleido akis ir 
atsitraukė. Džonatanas jautėsi 
lyg nesavas. 

- Ką? Kas yra? Pasakyk! 


Čigonė žiūrėjo tiesiai priešais 
save, jos lūpos vos pastebimai 
virpėjo: 


Staiga ji apsisuko ir puolė 
bėgti. 

- Palauk manęs, Liza! - iš 
praeivių būrio nuaidėjo stiprus 
balsas. 

Tai buvo kita čigonė, kur kas 
stambesnė. Tačiau Liza bėgo 
toliau, vikriai lyg katė 
nardydama tarp žmonių. 
Džonatanas puolė jai iš paskos, 
bet tą akimirką kelią pastojo 


dviratis, paskui dar vienas. Jam 
prieš nosį pravažiavo visa 
šeimyna, tarp dviračių nebuvo 
nė menkiausio tarpelio. 
Džonatanas netvėrė savo 
kailyje, bet stengėsi žvilgsniu 
sekti čigonę: jį baugino mintis, 
kad gali pamesti ją iš akių. Dar 
kiek, ir jį apims panika. Žūtbūt 
reikia ją pasivyti, jis būtinai turi 
sužinoti. 

Vos tik kelias buvo laisvas, 
Džonatanas puolė vytis čigonę. 
Ši buvo jau toli, tik retkarčiais 
sušmėžuodavo tarp daugybės 
kūnų ir veidų. Džonatanui jau 
atrodė, kad liks nieko nepešęs... 


Bet nenorėjo prarasti vilties. 
Reikia ją pasivyti, būtinai reikia. 
Jis skuodė kiek įkabindamas, 
alkūnėmis skynėsi kelią it koks 
pamišėlis. Praeiviai piktinosi, 
bet jis net neatsisuko, tik lėkė, 
įsmeigęs akis į neryškų siluetą, 
bijodamas, kad šis nedingtų. 
Vieną akimirką jam pasirodė, 
kad pavyko priartėti, ir puolė 
bėgti dar smarkiau. Staiga 
kažkoks stipruolis smarkiai 
bloškė jį atgal: 

- Ei! Dar ką nors 
pargriausite! 

Džonatanas nieko neatsakė ir 
pasilenkęs nėrė tarp dviejų 


japonų turistų. Atsitiesė tik už 
kelių metrų. Kur jinai? Kur? Jis 
karštligiškai dairėsi po minią. 
Kažkas jį stumtelėjo, atsiprašė. 
Džonatanas toliau akimis naršė 
po žmonių jūrą. Greičiau! Umai 
dešinėje šmėstelėjo ilga juoda 
kasa. Jis iš visų jėgų puolė į tą 
pusę, ištiesęs ranką, kad būtų 
lengviau prasmukti tarp žmonių. 
Ėmė šūkauti, skindamasis kelią. 
Ar negali jie pasitraukti, po 
galais! 

Staiga Džonatanas išvydo 
moters profilį - tai tikrai ji! 
Metėsi į jos pusę, skuodė, nardė 
tarp Žmonių ir galiausiai 


priartėjo. Puolęs į priekį, 
sugriebė jai už rankos. 

Čigonė staigiai atsisuko ir 
įsmeigė į jį veriantį žvilgsnį. 
Džonatanas vos gaudė kvapą; 
moteris, regis, taip pat buvo 
uždususi. Jai ant kaktos spindėjo 
prakaito lašeliai, akys atrodė 
dar juodesnės. jos šnervės 
virpčiojo sulig kiekvienu 
įkvėpimu. 

- Pasakyk! Turiu teisę žinoti! 
Čigonė ir toliau į jį spoksojo, 
nelygiai kvėpuodama, bet kietai 

suspaustų lūpų nepravėrė. 

- Noriu žinoti, ką pamatei! 
Pasakyk man! 


Džonatanas tvirtai ją laikė. 
Juos vis užkliudydavo praeiviai, 
kuriems juodu buvo užtvėrę 
kelią. Tačiau jaunoji moteris nė 
nemirktelėjo. Džonatanas 
nebeišmanė, ko griebtis. 

- Sakyk, kiek nori, ir kalbėk! 

Ji tylėjo. Apimtas nevilties, jis 
stipriai suspaudė jai ranką. Nuo 
skausmo jos akys kiek 
padūmavo, bet ji ir toliau žvelgė 
į jį tylėdama, bežadė. 
Džonatanas sugniaužė dar 
smarkiau. Moters lūpos vis tiek 
liko surakintos... 

Nusivylęs Džonatanas 
suprato, kad ji niekada 


neprabils. juodu įdėmiai žvelgė 
vienas į kitą, bet niekas 
nesikeitė. Galiausiai jis paleido 
jos ranką. Keista, bet moteris 
nė nekrustelėjo ir toliau stovėjo 
priešais jį. Džonatanas jautėsi 
visiškai sutrikęs: 

- Prašau... 

Čigonė nenuleido nuo jo akių. 
Priešais juos prasiverdavo, 0 
paskui užsiverdavo abipus 
tekantis praeivių srautas. 
Džonatanas ir toliau į ją žvelgė, 
bet nieko nebeprašė. Beje, 
nieko ir nebesitikėjo. Po kiek 
laiko čigonė lėtai, lyg 
apgailestaudama, prabilo: 


- Tu greitai mirsi. 
Tada apsisuko ir dingo 
minioje. 

Ne kasdien sužinai apie savo 
mirtį. Čigonės pranašystė, 
nuskambėjusi kaip galutinis 
nuosprendis, Džonataną 
sukrėtė. Gera nuotaika 
spinduliuojančių praeivių būryje 
jis pasijuto vienišas ir 
priblokštas. 


Vakare Džonatanas pamažu 
atgavo blaivų protą. Iki šiol jis 
nė menkiausio dėmesio 
nekreipdavo nei į ateities 
pranašautojas, nei į 
ekstrasenses, būrėjas kortomis 
ar astrologus. Beje, visi tokio 
plauko veikėjai jam atrodė 
vienodi: piktnaudžiaudami 
nelaimėlių patiklumu, išvilioja iš 
jų pinigus. Tačiau jis, 
Džonatanas Koulas, baigė 
mokslus ir mano esąs gana 
protingas. Juk tik kvailys gali 
tikėti tokiais pliurpalais! 
Svarbiausia - nesileisti 
išmušamam iš vėžių. 


Svarbiausia - nesileisti 
išmušamam iš vėžių, jau dvi 
dienas be perstojo kartojo sau 
Džonatanas. Bet argumentai, 
kuriais jis save ramino, turėjo 
vieną trūkumą, - čigonė 
nepranašavo jam ateities 
finansiniais sumetimais: juk 
nubėgo šalin nieko 
nereikalaudama... 

Reikia mesti tai iš galvos. Vos 
pajutęs sėlinančią baimę, 
Džonatanas stengdavosi 
nukreipti dėmesį kur nors kitur: 
išmaniajame telefone skaitydavo 
zinias arba peržiūrinėdavo 
elektroninius laiškus. Nukreipti 


mintis neblogai sekdavosi ir 
svajojant apie ateities planus. 
Pavyzdžiui, apie 
persikraustymą. Kai tik jo 
rezultatai leis pakelti algą, 
išsinuomos erdvesnį namą, kad 
pas jį atvažiavusi Klojė turėtų 
savo kambarį. Jau iki gyvo kaulo 
įgriso kaskart išskleisti ir 
suskleisti svetainės sofą-lovą. 
Paskui galėtų pasikeisti 
automobilį - šiek tiek save 
pamalonintų... 

Trečią rytą Džonatanas 
atsikėlė skaudančia galva: gana 
stipriai maudė viename taške. 
Vos po kelių sekundžių 


karštligiškų pastangų suprasti, 
kas nutiko, prisiminė čigonę. 
Užplūdo nerimas... ir sugniaužė 
širdį. Po pusvalandžio 
Džonatanas griebė telefoną: 

- Norėčiau užsirašyti pas 
daktarą Sterną. 

- Luktelkit, pažiūrėsiu jo 
darbotvarkę, - atsakė 
moteriškas balsas, 
profesionalus ir bejausmis. 

- Tai... skubu. 

Suskambo pianinu atliekama 
sentimentali, saldi melodija. 
Džonatanas kantriai laukė, o 
nerimas vis stiprėjo. Galvoje it 
pašėlusios sukosi mintys. Jau 


regėjo save ligoninėje po 
smegenų operacijos. Beje, ar 
tokiais atvejais jo draudimas 
galioja? 

- Nepadėkite ragelio, turiu 
atsakyti į kitą skambutį. 

Ir vėl tie patys iki koktumo 
saldūs pianino garsai. 

Pro atvirą langą Džonatanas 
girdėjo, kaip šūkauja Garis, 
keksiukų pardavėjas. Pagalbinė 
jo kepyklėlės patalpa išėjo į 
kvadratinę pievelę, kuri driekėsi 
iki Džonatano sodo vidiniame 
kieme. Per mokyklines 
atostogas Gario vaikai ten 
leisdavo didžiumą laiko, ir jis 


rėkdavo ant jų menkiausia 
proga. Vargšeliams kliūdavo dėl 
mažiausių niekų. Tiesą sakant, 
neatrodė, kad prekyba klestėtų; 
nors keksiukai buvo skanūs, 
klientų užsukdavo nedaug, ir 
mėnesio pabaigoje jam turėdavo 
būti nelengva... 

Pianinas vis nesiliovė 
skambėjęs. Staiga Džonatanas 
atsitokėjo. Juk jam ir anksčiau 
ne kartą yra skaudėję galvą, tad 
kodėl šį sykį taip panikuoja? Jis 
pajuto, kaip sukilo pyktis, ir 
padėjo ragelį. Dėl visko kalta ta 
nelemta čigonė! Jei nebūtų 


prišnekėjusi visokių nesąmonių, 
dabar jis taip nesijaudintų! 
Džonatanas tūžo. Pyko ir ant 
jos, ir ant savęs, kad nejučia 
pasidavė jos įtakai. Kaip ji drįso 
tvirtinti tokį dalyką? Kokią teisę 
ji turi? Ką išvis apie tai žino? 
Ką? O jeigu jam tikrai lemta 
mirti, kada tai įvyks? Juk tik tai 
ir yra svarbu, tiesa? 
Džonatanas išėjo iš namų 
papusryčiauti. Reikia pravėdinti 
galvą, nors iki susitikimo su 
partneriais liko nedaug laiko. 
Lauke dar buvo vėsu. Jis giliai 
įkvėpė. Tai vienas iš paskutinių 
dalykų, už kuriuos dar nereikia 


mokėti šioje žemėje. Bet vieną 
dieną mus apmokestins ir už 
orą, pavyzdžiui, kai kils 
būtinybė jį valyti. Džonatanas 
buvo patenkintas, kad pasirašė 
internetinę peticiją, kurioje 
reikalaujama uždrausti 
labiausiai aplinką teršiančius 
automobilius. 

Kad būtų greičiau, užsuko pas 
Garį. Žengdamas pro duris 
užuodė šviežiai skrudintų kavos 
pupelių aromatą. Viduje buvo 
gana nyku - kampe sėdėjo tik 
vienas klientas, - tačiau 
keksiukai buvo gardus, nors ir 
mažoki, turint omeny jų kainą. 


Garis tylėdamas priėjo ir vos 
girdimai sumurmėjo: „Labas 
rytas.“ Virš jo kiek primerktų 
mažų akių vešliai žėlė juodi 
amžinai suraukti antakiai, o 
burną slėpė barzda, dėl to jis 
panėšėjo į storą meškiną. Jis 
priėmė Džonatano užsakymą 
kaip visada netaręs nė žodžio ir 
nė nešyptelėjęs. Čia visur 
viešpatavo šykštumas. 

Ant raudonų plytų sienos 
aukštai pakabintas televizorius 
rodė CNN žurnalistės interviu 
su teniso čempionu Ostinu 
Fišeriu. Jeigu jis laimėtų 
turnyrą, pasiektų absoliutų 


rekordą - būtų laimėjęs 
daugiausia „Didžiojo kirčio“ 
turnyrų. Tad įtampa išties 
didelė, aiškino žurnalistė 
kandoku tonu. Juolab kad 
Ostinui Fišeriui dar niekuomet 
nėra pavykę laimėti atvirojo JAV 
teniso čempionato, o kietoji 
kortų danga jam neparanki, 
priminė ji, klastingai durdama į 
skaudamą vietą. 

Džonatanas įsižiūrėjo į 
kovingą čempiono veidą: dabar 
per visą ekraną buvo rodomas 
tenisininkas su Nike logotipu 
ant drabužių. Jis tuojau atpažino 
kartojamus paskutinio 


pergalingo mačo vaizdus. Retai 
besišypsantis Fišeris 
smuūgiuodavo tvirtai, tiksliai ir 
atrodė negailestingas. Galbūt 
kaip tik dėl to teniso gerbėjai jo 
nemėgo, nors žaisdamas jis 
pranokdavo pats save. 

Kramtydamas keksiuką, 
Džonatanas staiga susigriebė, 
kad nustojo skaudėti galvą. 

Baigęs pusryčiauti, jis jau 
buvo apsisprendęs. Suras tą 
čigonę ir pareikalaus 
pasiaiškinti. Nėra nieko blogiau 
nei netikrumas ir abejonės. Jų 
valdomas protas beviltiškai 
bando rasti trūkstamus 


atsakymus. Jis neketina visą 
gyvenimą lyg išprotėjęs sukti 
galvą ar gyventi apimtas 
nepagrįstos baimės. Kitą 
savaitgalį jis žinos daugiau. 

Džonatanas apmokėjo 
sąskaitą ir perskaičiavo grąžą. 
Praeitą kartą jo vos neapmovė: 
vietoj dešimties dolerių Garis 
grąžino penkis. Džonatanas 
abejojo, ar pardavėjas to 
nepadarė tyčia. 

Likusios savaitės dienos 
prabėgo be rūpesčių. 
Džonatanas atsidėjęs dirbo, 
kasdien stengdamasis pasiekti 
savo ir partnerių iškeltus 


tikslus. Jo sėkmė užčiauptų 
burną Maiklui, - vieną dieną šis 
springdamas juokais pareiškė: 
„Jei būčiau klientas, tavo 
ftizionomija pasitikėjimo man 
neįkvėptų.“ Džonatanas dažnai 
prisimindavo tą frazę, vėl 
regėdavo tą sceną, vis 
galvodavo apie ją, ir jį 
užplūsdavo troškimas 
atsirevanšuoti. Be atvangos 
dirbant, įveikti Maiklą turi būti 
įmanoma. 


Penktadienį Džonatanas 
staiga susiprotėjo, kad turės 
prižiūrėti Kloję, tad savaitgalį 
negalės nuvykti pas čigonę. 


Negali būti nė kalbos, kad 
vestųsi dukrą kartu... Ir vis 
dėlto jis nepajėgia ilgiau laukti. 
Jam būtina ją pamatyti, su ja 
pasikalbėti. Jis neturi drąsos 
kankintis dar vieną savaitę. 
Galiausiai jis griebė telefoną. 

- Andžela, tai aš, Džonatanas. 

Kitame laido gale buvo tylu. 

- Alio? - tarė jis. 

- Klausau, Džonatanai... 

- Aš turiu... šiokį tokį 
rūpestį... Aš... 

- Leisk, atspėsiu: šį savaitgalį 
tu užsiėmęs? 

— Ne, bet... Na, taip... 


- Eik tiesiai prie reikalo, 
Džonatanai. Turiu darbo. 
Manęs laukia gėlės... 

- Aš tik norėčiau sekmadienį 
Kloję parvežti anksčiau nei 
sutarta. 

Tyla. Kitame laido gale 
pasigirdo atodūsis. 

Džonatanas nieko nebeprašė. 


Atėjo savaitgalis. Septynmetė 
Klojė mažąjį namelį kaip visada 
užliejo gera nuotaika. 
Šeštadienį juodu nuvyko į 
Stinsono paplūdimį. Naktį pūtė 
gana stiprus vėjas, ir didesnės 
nei įprastai bangos dužo ant 
smėlio, taškydamos sūrumu 


dvelkiančius purslus. Mergaitė 
visą rytą žaidė paplūdimyje: 
smėlyje rausė duobę, statė pilis 
ir - tai jai patiko labiausiai - 
lakstė po vandenį, šokinėdama 
per atsiritančias bangas. 

- Tėti! Ateik žaisti! 

- Vėliau, mieloji... 

Stebėdamas ją akies 
krašteliu, Džonatanas 
atsakinėjo į klientų 
elektroninius laiškus. jei 
prisikauptų neatsakytų laiškų, 
padėtis taptų nevaldoma. 

- Nagi, tėti... 

Galiausiai Klojei pavyko 
nutempti jį prie vandens. Ji 


spiegdama pakibo jam ant kaklo 
ir aptaškė klaikiai šaltu 
vandeniu. Mergaitės kvatojimas 
nustelbė Džonatano 
prieštaravimus. 

Atėjus pietų metui, juodu 
įsitaisė Parkside Cafe terasoje, 
aukštos pušies šešėlyje. Nuo 
medžio sklido saulėje įšilusių 
spyglių aromatas. Paskui Klojė 
puolė į žaidimų aikštelę 
priešais. 

- Eikš su manim! - 
maldaujamai paprašė ji. 

- Eik viena, aš į tave žiūrėsiu. 

Džonatanas atsisėdo ant 
suolo, pavydėdamas dukrai 


gyvenimo džiaugsmo ir 
nerūpestingumo. Jis stebėjo, 
kaip ji žaidžia, ir stengėsi 
džiaugtis šia akimirka. Tačiau 
kaip atsipalaiduoti, kai ramybės 
neduoda begalė darbų, o tu 
žinai, kad jie kaupiasi, kol čia 
sėdi sau ir nieko neveiki? Sąžinę 
graužė vis šmėstelinčios mintys 
apie tai, ką reikia nuveikti: 
sutvarkyti rūsį, nukopijuoti ir 
išsaugoti tūkstančius nuotraukų, 
kol jų nepradangino koks 
gedimas, nuvažiuoti į prekybos 
centrą - nepamiršti nusipirkti 
popierinių rankšluosčių, - per 
vasarą perdažyti langines, kol 


šios dar nesupuvo, nuplauti 
mašiną, palaistyti sodą ir, 
zinoma, išrauti dobilus, vos tik 
šie ataugs. Och... Ir dar, kad 
tave kur - atsakyti tetai 
Mardžei, savo naujienas 
išdėsčiusiai dailiame ranka 
rašytame laiške, kokių dabar 
niekas neberašo. Jau mėnuo, 
kaip jį gavo... Kokia gėda... 
Staiga Džonatanas prisiminė 
čigones. Įsivaizdavo, kaip jos 
darbuojasi priešais 39-ąjį molą. 
Dar visą savaitę laukti... 
Žiaurus išbandymas. 

- Nagi, tėti... 


Džonatanas papurtė galvą ir 
prisiversdamas nusišypsojo. 
Kaipgi galėtų žaisti su dukra, 
kai turi tiek rūpesčių? Tačiau 
Klojė nepasidavė. Mergaitė 
pribėgo prie Džonatano: 

- Tada papasakok man kokią 
nors istoriją! 

- Na, gerai. 

- Taip! Taip! Puiku! 

Ji puolė jam ant kaklo. 

- Taigi... Tai istorija... 

Tą akimirką suskambo 
telefonas. Potencialaus kliento, 
su kuriuo jis jau dvi dienas 
bandė susisiekti, numeris. 


- Mieloji... luktelėk, tai 
svarbus skambutis. Ir jokiu 
būdu netriukšmauk... ššš! 

Kitą dieną juodu išvyko 
pasivažinėti dviračiais 
vandenyno pakrante. Pasiekę 
Lombardo vartus, pasuko į 
vakarus, apdairiai nusigręžę 
nuo to nelemto molo. Įsukę į 
Presidijaus promenadą, važiavo 
tarp dailių pakrantės namų ir 
aukštų spygliuočių, kurie aiškiai 
išsiskyrė dangaus fone. Dvelkė 
malonus jūros kvapas. Kiek akys 
užmatė, plytėjo vaiskiai mėlynas 
vandenynas, vos raibuliuojantis 
nuo vėjo. Kartais šmėkštelėdavo 


grakštus Aukso Vartų tilto 
siluetas, - sakytum koks šelmis 
dailininkas būtų nutaręs 
pasismaginti ir oranžiniu 
potėpiu užtvėręs įlanką. Klojė 
visu greičiu mynė dviratuką - 
laiminga, kupina užkrečiamo 
džiaugsmo, plačiai 
šypsodamasi, - žiūrint į ją 
Džonatanui salo širdis. jam net 
pavyko užmiršti tą pasibaisėtiną 
pranašystę. Bet po vieno iš 
daugybės kelio posūkių 
netikėtai išniro Valstybinės 
kapinės, ir išvydus tūkstančius 
baltų kryžių, kuriais buvo 
nusėtos kalvos, jo nuotaika 


staiga subjuro ir nebepagerėjo 
iki pat išvykos pabaigos. 
Džonatanas parvežė Kloję 
motinai įprastu metu, nė 
minutės anksčiau. Kaip 
visuomet, nusišypsojo dukrai, 
norėdamas nuslėpti kaskart 
nusmelkiantį išsiskyrimo 
skausmą. Palaukė, kol geltono 
namelio durys užsidarė, ir 
skubiai nuvažiavo. 19 valandų 1 
minutė. Ką gali žinoti. Be abejo, 
ant molo nebebus nei turistų - 
jie jau pakeliui į viešbučius, nei 
mėgėjų pasivaikščioti 
sekmadieniais - šie jau traukia 


namo. Bet pamėginti verta. Kai 
imiesi veikti, nuslopsta nerimas. 
Džonatanas stengėsi atsispirti 
pagundai viršyti leistiną greitį - 
tikrai neturi jokio noro mokėti 
baudą, - paskui geras penkiolika 
minučių nervingai suko ratus po 
uosto rajoną, kol rado kur 
pastatyti automobilį. Sugniaužta 
širdimi puolė bėgti molo link. Jį 
kaustė baimė, ir kuo labiau 
artėjo prie molo, tuo mažiau jo 
klausė kojos. Priešingai, nei 
tikėjosi, ten dar knibždėjo 
žmonių, panorusių pasivaikščioti 
šį malonų vakarą. Džonatanas 
užlipo ant suolo ir keletą kartų 


apsidairė į visas puses. Čigonių 
nė kvapo. Jis perėjo aikštę, 
žvilgsniu naršydamas po minią, 
dairydamasis ilgų juodų plaukų, 
stebeilydamasis į veidus. Nieko. 
Perėjo visą molą, paskui kita 
krantine grįžo atgal. Buvo 
įsitempęs, budrus. Veltui. 
Pamažu užplūdo nusivylimas. 
Džonatanas prisiartino prie ledų 
vežimėlio. 

- Ko pageidausite? - paklausė 
maždaug penkiasdešimties metų 
pardavėjas matine oda ir juodais 
it derva plaukais. Tiesūs 
netvarkingai nukirpti plaukai 
krito jam ant akių. 


- Tik noriu paklausti: ar 
šiandien matėte čigones? 
Žinote, tas, kurios buria iš 
delno... 

Vyriškis prisimerkė. 

- Ko jums iš jų reikia? - įtariai 
pasiteiravo. 

- Viena jų man... išpranašavo 
ateitį, ir norėčiau sužinoti 
daugiau... Tik norėčiau... dar 
kartą išsiburti. Ar pažįstate jas? 

Akimirką vyriškis tylėdamas 
žvelgė į Džonataną. 

- Šią popietę jos buvo čia. 
Nežinau, kur jos dabar. 

- Ar jos ateina kiekvieną 
savaitgalį? 


- Dienotvarkės joms 
nesudarinėju. Ponia, kokių jums 
ledų? 

Džonatanas keletą akimirkų 
žvalgėsi po minią, paskui 
nenoromis ėmė pėdinti 
automobilio link. Dar sykį 
pamėgins kitą savaitgalį. Tačiau 
širdies gilumoje nebetikėjo, kad 
jam pasiseks. Jautė, kad teks 
išmokti su tuo susitaikyti, 
pamiršti tą kvailą pranašystę, - 
juk ji nieko nereiškia. Jeigu iš 
delno linijų būtų galima sužinoti 
apie savo gyvenimą, 
mokslininkai jau seniai tai būtų 
išsiaiškinę, ar ne? Verčiau 


tuojau pat mesti iš galvos tas 
kvailystes ir atversti naują 
puslapį. 

Staiga Džonatanas prisiminė 
universiteto laikų bičiulį Džoną: 
apsiginklavęs švytuokle, šis 
išpranašavo jam... sūnų. 
Džonatanas nesusilaikęs 
šyptelėjo ir kaip tik tuomet 
išvydo ją - vos už kelių žingsnių. 
Ne tą moterį, kuri būrė jam iš 
rankos, o kitą, stambesnę ir 
vyresnę, kuri sprunkančią 
draugę pavadino Liza. 
Džonatanas staigiai metėsi prie 
jos. 


- Kur jūsų draugė? Noriu ją 
pamatyti! 

Čigonė neišsigando ir griežtai 
pažvelgė į jį. 

- Ko nori? - šiurkščiai 
paklausė. - Mano seserį jau 
matei. Ko dar tau reikia? 

Nelaukdama atsakymo, ji 
staiga paėmė jo ranką ir išskėtė 
pirštus. Džonatanas įsitempė, 
bet nesipriešino. 

- Liza tau jau sakė, - tarė 
čigonė, šiurkščiai stumdama 
šalin jo ranką. - Tu greitai 
mirsi. Tai įrašyta tavo delne. 

- Kokią teisę turite tvirtinti 
tokius dalykus? Įteigti tai 


žmonėms - kaip šitaip galima! 

- Jei nenori to girdėti, kam 
grįžai? 

- Ir kada gi turėčiau mirti, ką? 
Kada? 

Čigonė paniekinamai jį 
nužvelgė. Jos akyse nebuvo nė 
kruopelės užuojautos. 

- Jau turėtum būti miręs. 
Manyk, kad esi laimės kūdikis. 
Bet šių metų pabaigos 
nesulauksi. O dabar palik mus 
ramybėje. 

Išgirdęs tokius žiaurius 
žodžius, Džonatanas liko stovėti 
lyg įbestas. Visiškai apstulbęs, 
jis žvelgė į tolstančią čigonę. 


D 


Keletą dienų po šio įvykio 
Džonatanas jautėsi itin prastai. 
Jam atrodė, lyg kas būtų 
trenkęs per galvą. Iš pradžių 
pirmąja čigone jis pernelyg 
netikėjo, bet dabar pradėjo jos 
žodžius vertinti rimtai. Žinoma, 
jam labai nepatiko jos sesuo, toji 
nemaloni bjauriai besielgianti 


moteriškė, bet baisiausia - jis 
jautė, kad, nepaisant visko, ji 
kalbėjo... nuoširdžiai. Nė kiek 
jo neužjautė, nė truputėlio 
negailėjo, tačiau buvo... 
nuoširdi. Žiaurus, 
nuginkluojantis, triuškinantis 
atvirumas. 

Žinoma, galima būti 
nuoširdžiam ir vis dėlto klysti, 
būti neteisiam net ir 
neabejojant savimi. Bet vis 
tiek... Džonatanas niekaip 
negalėjo atgauti žado, jautėsi 
visiškai priblokštas. Jam atrodė, 
kad žemė slysta iš po kojų ir jo 
gyvenimas tuoj žlugs. Iki šiol 


jam niekada nerūpėjo, kiek laiko 
gyvens, o dabar mąstė apie savo 
gyvenimo pabaigą, ir ši mintis 
buvo... nepriimtina, 
nepakeliama. 

Džonatanas pamėgino grįžti į 
senas vėžes. Prisivertė rytais 
keltis įprastu metu, šiaip ne taip 
vykdė savo pareigas: ėjo į darbą 
ir sprendė kasdienio gyvenimo 
rūpesčius. Tačiau čigonių 
pranašystė niekaip nėjo iš 
galvos, ir jis vis svarstė, ar jos 
nebuvo teisios. 

Visą savaitę Džonatanas 
jautėsi lyg apdujęs, bet 
galiausiai susigriebė ir pasiryžo 


susitikti su daktaru Sternu. Jis 
paprašė atlikti išsamią apžiūrą: 
kraujo tyrimus, rentgenoskopiją, 
kompiuterinę ir magnetinio 
rezonanso tomografiją - visut 
viską. Gydytojas išrašė siuntimą 
ir abejingai pridūrė: neaptikus 
nė vieno simptomo, draudimas 
tyrimų neapmokės. Džonatanui 
buvo pateikta septynių 
tūkstančių aštuonių šimtų 
dolerių išankstinė sąskaita, ir 
nuo jos jam atėmė žadą. 

Jis tai išgyveno kaip didžiulę 
neteisybę. Jei būtų turtingas, 
galėtų ramiai pasidaryti tyrimus 
ir, esant reikalui, laiku pradėti 


gydytis. Bėgo dienos, o 
Džonataną vis graužė 
apmaudas, kol galiausiai jis į 
viską numojo ranka. Juk 
nereikalingi, argi ne taip? Jeigu 
jau lemta mirti, jis vis tiek mirs. 
Likimo nepergudrausi. Juk 
Kotrynos Mediči istorija tai 
patvirtina, tiesa? Karalienės 
astrologas Kozimas Rudžjeris jai 
išpranašavo, kad ji mirsianti 
prie Sen Žermeno. Ji visą 
gyvenimą rūpestingai vengė 
vietovių šiuo vardu, net įsakė 
sustabdyti Tiuilri rūmų statybą, 
mat šie buvo pernelyg arti 


Šv. Germano! Oseriečio 
bažnyčios. Tačiau vieną dieną 
Kotryna Mediči susirgo - taip 
sunkiai, kad pas ją buvo 
nusiųstas kunigas. Merdėdama 
ji pasisuko į jį ir, sukaupusi 
paskutines jėgas, paklausė, kuo 
jis vardu. Kunigas švelniai, 
raminamai atsakė: Žiuljenas de 
Sen Žermenas. Buvusios 
Prancūzijos karalienės akys 
išsiplėtė iš siaubo, ir ji išleido 
paskutinę dvasią. 

Džonataną slėgė nuovargis. 
Jis jautėsi lyg skrendantis 


ir toliau kabinosi į įprastą 


gyvenimą, nors demonstruoti 
šypseną, kaip reikalavo jo 
profesija ir vyro, tėvo ar 
kaimyno vaidmuo, darėsi vis 
sunkiau. Susitikimai, derybos, 
prieštaravimai, parašai, 
transporto spūstys, nepasiekti 
tikslai, taip, gerbiamasis 
potencialus kliente, ne, 
gerbiamasis kliente, o kur dar 
pirkiniai, skalbiniai, indai, namų 
ruoša, šiukšlės, sąskaitos, 
peticijos... Jis vėl įsitraukė į 
kasdienę kovą; tik gyvenimas 
prarado žavesį, kurį galėjo 
turėti, - žavesį, apie kurį jis 
anksčiau nė nesusimąstydavo ir 


tik jo netekęs pradėjo vertinti. 
Gyvenimo vertę suvokiame tik 
tuomet, kai jam iškyla grėsmė. 
Dabar Džonatano nė 
akimirkos neapleido mirties 
nuojauta, patyliukais 
įsiskverbusi į jo gyvenimą. Jį 
kankino baimė, kuri nesidavė 
nuslopinama; maža to, jam iš 
galvos išgaravo visi planai, 
kuriems anksčiau skirdavo daug 
dėmesio: kai nusivildavo 
dabartimi, paprastai guosdavosi 
svajonėmis apie malonius 
dalykėlius - kitų metų atostogas, 
naują baldą, automobilį ar 
batus, kuriuos nusipirks, kokį 


nors susitikimą, o užvis 
labiausiai - apie tą dieną, kai 
pagaliau galės įsikelti į didesnį 
namą. Jam atrodė, kad kažkas 
staiga atėmė visą ateitį, į kurią 
ligi šiol kabinosi. Ateitis išnyko. 
Liko tik tai, ką jau turėjo - niūri 
ir rūpesčių kupina dabartis be 
vilties, kad kada nors bus 
geriau. 

Vieną rytą, keldamasis į 
darbą, Džonatanas suvokė, kad 
toliau taip gyventi nebegali. 
Širdis į nieką nebelinksta, 
niekas nebemiela. Nebėra jėgų 
lipti iš lovos. Apimtas vidinės 
sumaišties, jis net pradėjo 


abejoti ankstesniu savo 
gyvenimo būdu. Kokia prasmė 
šitaip gyventi? Kur link tai veda? 
Vien tik dirbi, grumiesi su 
sunkumais, lauki savaitgalio, 
kad galėtum parduotuvėse 
patenkinti kai kuriuos 
troškimus, kuriuos visuomenė 
sugebėjo tau sužadinti, o tada 
trumpam pajunti šiokį tokį 
pasitenkinimą. Ir vėl dirbi, kad 
galėtum kitą savaitgalį viską 
pradėti iš naujo. Toks 
gyvenimas - tik sekinančių 
pastangų ir tuščių, trumpalaikių 
malonumų kaita, argi ne taip? 


Slapta Džonatano svajonė 
pranokti save ir tapti geresniu 
draudimo agentu už Maiklą 
dabar nebeturėjo jokios 
prasmės. Ji atrodė juokinga, 
nieko verta. O ar pats jo darbas 
turi prasmę? Stengtis sudaryti 
vis daugiau sutarčių... Galų gale 
kas iš to? Reikia padaryti 
pertrauką, sustabdyti tą 
beprotišką bėgimą ratu ir į 
viską pažvelgti iš šono. 
Nuspręsti, kaip nori gyventi 
toliau. Jeigu jam išties lemta 
mirti iki metų pabaigos, ką 
norėtų patirti paskutiniais 
mėnesiais? 


Džonatanas susitiko su 
partneriais ir paaiškino, kad dėl 
asmeninių priežasčių turi 
padaryti pertrauką. Dėl to, kad 
jo nebus, finansiškai jie 
nenukentės: pajamos 
kiekvienam būdavo 
paskirstomos pagal pasirašytų 
sutarčių skaičių. Pradėtomis 
bylomis rūpinsis asistentė. 

- Ar ilgai tavęs nebus? - 
pasiteiravo Maiklas. 

Džonatanas giliai įkvėpė. 
Neturėjo nė menkiausio 
supratimo. 

- Tiek, kiek reikės... 

Andžela tylėjo. 


Tą dieną Maiklas jį draugiškai 
palydėjo iki kabineto durų. 

- Taip ir maniau, kad kažkas 
negerai, - tylesniu balsu tarė 
jis. - Klausyk, neskubėk ir 
pagalvok apie mano pasiūlymą. 

Grįžęs namo Džonatanas į 
kelioninį krepšį susimetė 
būtiniausius daiktus, sėdo į savo 
seną baltą ševroletą ir 101-uoju 
greitkeliu nurūko tiesiai į pietus. 
Išsisklaidžius įprastam rytmečio 
rūkui, skaisčiai mėlynas dangus 
jam atrodė bekraštis. 


l Germano vardas prancūzų k. 


atitinka Žermeną (vert. past.). 

„Netrukus matysite mūsų 
specialiąją korespondentę Evą 
Kempbel, ji dabar Flušing 
Medou Koronos parke.“ 

„Taip, Toni. Tik pamanykite - 
Ostinas Fišeris ką tik laimėjo 
pirmąjį atvirojo JAV teniso 
čempionato turą. Jis lengvai 
įveikė simpatiškąjį australą 


Džeremį Teilorą, kuris pasaulio 
reitingų lentelėje užima 
keturiasdešimt trečią vietą. 
Nepriekaištingas mačas, trukęs 
tris setus: 6: 2, 6:4, 6:3. 
Ostinas stovi šalia manęs...“ 

- Tu ką, per visus pietus taip 
ir spoksosi į televizorių? - 
paklausė Andžela. 

Juodu buvo įsitaisę aikštės 
kavinės terasoje, prie plačiai 
atvertos stiklinės sienos. 
Maiklas nenuleido akių nuo 
viduje ant sienos kabančio 
televizoriaus. 

- Lažinamės, jis laimės 
turnyrą. 


- Nuostabu, - sarkastiškai, 
kaip mokėjo tik ji, nusišaipė 
Andžela. 

- Tik pagalvok - jis pasiektų 
„Didžiojo kirčio“ turnyrų 
rekordą, jis... 

- Tai pakeis mano gyvenimą. 

Sulig šiais žodžiais ji paėmė iš 
jo lėkštės mėsainį ir atsikando 
didelį kąsnį. 

- Pripažink, tai vis dėlto būtų 
neįtikė... 

Kramtydama pilna burna, 
Andžela jį nutraukė: 

- Klojė nustos mane žadinti 
naktimis, nebesapnuos 
košmarų... 


- Baik... 

- Klientai nesiderėdami 
pasirašinės sutartis... 

Maiklas prunkštelėjo iš juoko. 

- Andžela... 

- Ne ne, žiūrėk toliau. Manęs 
nėra... 

- Klausyk, tas televizorius - 
tiesiai man po akimis, nepajėgiu 
atsispirti... 

- Šiaip ar taip, tau puikiai 
sekasi atsispirti norui 
pasikalbėti su moterimi, kuri 
sėdi priešais tave. 

Maiklas nusijuokė: 

- Tikiuosi, netapsiu nauju 
atpirkimo ožiu, ant kurio tu 


išliesi savo blogą nuotaiką... 

Andžela irgi nusišypsojo. 
Maiklas papildė vyno taures. 

- Kaip manai, Džonatanas grįš 
ar viską mes? - paklausė ji. 

- Aišku, kad grįš. 

Andžela suraukė antakius. 

- Praeitą kartą mManei 
priešingai... 

- Taip... Bet dabar manau, 
kad jis atsigaus ir vėl imsis 
darbo. Matai, kuo daugiau apie 
tai galvoju, tuo labiau man 
atrodo, kad jis iš tų, kurie 
nepasiduoda. Taip, jis - šios 
įmonės bendrasavininkis visam 
gyvenimui. 


- Nusprendei sugadinti man 
nuotaiką ir paskui priekaištauti, 
kad esu prastai nusiteikusi? 

Maiklas nusišypsojo. 

- Ne, bet... manau, kad tu 
gaišti laiką, puoselėdama 
tuščias viltis. Bergždžias 
reikalas. 

- Tu tikrai nori sugadinti man 
pietus? 

- Akivaizdu, kad judviejų 
padėtis nepakenčiama... 

Andžela atsiduso ir vėl 
atsikando mėsainio. 

- Kokie bailiai tie vyrai... 

- Tik nereikia apibendrinti... 


- Nesugeba prisiimti 
atsakomybės... 

- Vis dėlto apie Džonataną 
negalima taip sakyti. 

Andžela gūžtelėjo pečiais. 

- Kai vieną dieną grįžau namo 
ir aptikau jį su kažkokia mergše 
nuogomis krūtimis... Niekaip 
neatspėsi, ką jis tada pasakė. 

- Ir ką gi? 

- „Tai ne tai, ką tu manai... Tai 
tik nauja auklė... Na, kandidatė 
į aukles...“ 

Maiklas užgniaužė šypseną. 

- Turbut buvai šokiruota. 

- Paklausiau jo, gal ruošiasi 
tikrinti, kaip ji žindo. Mūsų 


septynmetę dukterį. 

Maiklas nusikvatojo. Andžela 
atsikando dar kąsnį ir pradėjo 
kramtyti, žvelgdama kažkur į 
tolį. 

- Žinai ką? - tarė Maiklas. 

- Ką? 

Jis įkvėpė. 

- Tiesą sakant, tavim dėtas 
laikams užversčiau tą puslapį. 

- Na ir dienelė! Džiaugiuosi, 
kad čia atėjau... 

- Tik pasakiau savo 
nuomonę... 

- Nė už ką! Girdi? 

- Aš tik šiaip pasakiau... 


- Maža to, kad turiu viena 
auginti Kloję, dar ir darbo man 
reikėtų ieškotis - ir dar tokiais 
laikais... Dar ko! 

- Suprantu tavo reakciją, bet 
turėtum galvoti apie savo pačios 
interesus, 0 ne vien paisyti 
Džonatano. 

- Ne visuomet vien tik aš turiu 
aukotis... 

Maiklas gurkštelėjo vyno. 

- Klausyk, neskubėk ir viską 
apgalvok. Jei apsigalvosi, 
pasakyk man. Galbūt turėsiu tau 
pasiūlymą. 


Vaizdas kameroje vis tolo. 
Pasirodė visos terasos 


panorama, ir Rajanas išjungė 
kamerą. Visa tai neprilygo tam, 
ką jam pavyko nufilmuoti pro 
savo miegamojo langą prieš 
keletą dienų: Džonatanas 
keturiomis ropinėjo po sodą ir 
po vieną rovė visus dobilus, 
užuot apipurškęs herbicidais 
kaip visi. Tai buvo taip kvaila, 
kad Rajanas juokėsi vienas pats. 
Vaizdo siužetas sulaukė 
pasisekimo. Šimtas keturiolika 
patiktukų ir septyniolika 
komentarų. 

Rajanas gurkštelėjo 
kokakolos. Terasoje jis 
pastebėjo du vaikinus, šie gyvai 


šnekučiavosi. Rajanas nukreipė 
į juos parabolinį mikrofoną ir 
sureguliavo garso lygį. O tada 
paspaudė įrašymo mygtuką. 

101-asis greitkelis apie 
dvidešimt kilometrų vingiavo 
palei San Fransisko įlanką, 
paskui driekėsi toliau nuo 
kranto, o po maždaug dviejų 
valandų, netoli Monterėjaus, vėl 
priartėjo prie vandenyno. 
Važiuojant toliau į pietus, 
augalija darėsi vis vešlesnė, o 


pušys, kurių čia augo 
daugiausia, kvepėjo 
atostogomis. 

Saulė buvo dar aukštai 
danguje, kai senasis Džonatano 
ševroletas įsuko į kiparisais ir 
bugenvilijomis apsodintą alėją. 
Už posūkio išniro dailus baltas 
jo tetos namas - žavus, bet ne 
įmantrus, apsuptas žalumos. 
Džonatanas išjungė variklį ir 
atidarė dureles. Saldus rožių 
kvapas jį akimirką grąžino 
trisdešimt metų atgal. Jam buvo 
šešeri, jo šeima buvo ką tik 
grįžusi iš Prancuzijos, ir jie 
pirmą kartą atvažiavo į svečius 


pas tetą Mardžę. Išlipusį iš 
automobilio Džonataną 
apsvaigino sumišęs rožių, 
raganių ir sausmedžių kvapas: 
šią vietą gaubė dangiškas 
aromatas, tarytum kokia fėja 
ant namo ir sodo būtų pažėrusi 
saują stebuklingų miltelių. Po 
trijų dešimtmečių tos pačios 
gėlės skleidė tą patį aromatą. 
Džonatanas pasuko namo link. 
Po kojomis sugirgždėjo žvyras. 
Žemiau, už kokio šimto metrų, 
sakytum snaudė sodriai mėlynas 
vandenynas, jo beveik neslėpė 
aukštų šimtamečių pušų šakos, 
išsikraipiusios nuo daugel žiemų 


šėlusių vėjų. Ant lauko laiptų 
pasirodė teta Mardžė, 
šypsodamasi lygiai taip pat, kaip 
ir prieš trisdešimt metų, kai 
pirmąsyk išvydo Džonataną. Jos 
akyse lygiai taip pat spindėjo 
džiaugsmas, gyvybingumas ir 
net, galima sakyti, šelmiškumas, 
paprastai nebūdingas tokio 
amžiaus žmonėms. 

Mardžės gyvenimas buvo 
nepaprastas. Ji turėjo tris vyrus 
ir mažiausiai tiek pat profesijų. 
Archeologė pagal specialybę, 
netrukus ji pradėjo tyrinėti 
pirmųjų planetos gyventojų 
kaukoles (žmonės jai patiko 


labiau už akmenis) ir šį darbą 
dirbo daugiau nei dvidešimt 
metų. Bet vieną dieną pareiškė, 
kad gyvieji įdomesni už 
mirusiuosius, ir vėl pradėjo 
studijuoti - šįkart biologiją. 
Keletą metų pradirbusi 
laboratorijoje, įkūrė savo vardo 
fondą, - Džonatanas taip 
niekada ir nesuprato, kokia jo 
veikla. Kažkokie teritorijų, 
kurias mokslas paprastai 
palieka nuošalyje, tyrinėjimai. 
Dabar Mardžė jau apie dešimt 
metų buvo pensijoje, bet vis tiek 
ėjo fondo garbės pirmininkės 
pareigas. Džonatanas įtarė, kad 


naujo puslapio savo gyvenime 
teta taip ir neatvertė: ji ir toliau 
bendravo su mokslininkais. 

- Tavo kambarys paruoštas, - 
tarė Mardžė. - Gali pasilikti 
tiek, kiek norėsi! 

Juodu apsikabino. 

- Ilgai iš tavęs negirdėjau 
jokių žinių, - pasakė ji. - 
Padariau išvadą, kad rūpesčių 
neturi. 

- Mardže! 

Ji nusijuokė. Teta neklydo, ir 
Džonatanui širdį dilgtelėjo 
kaltės jausmas: kai Mardžė 
nebūdavo jam reikalinga, jis 
išties retai ją aplankydavo, nors 


ir nuoširdžiai mylėjo. Kai gyveni 
pašėlusiu tempu, kartais 
pamiršti mylimus žmones. 

- Tiesą sakant, - tarė 
Džonatanas, - praeitą mėnesį 
gavau tavo laišką. Norėjau 
atsakyti, bet neturėjau laiko... 

- Džiaugiuosi, kad atvažiavai; 
teisingai, tau reikia atostogų. Jei 
galvoje vien tik darbas, galima 
sukvailėti. 

Džonatanas įsikūrė jam 
skirtoje vietoje - gražiame kiek 
pritroškusiame kambaryje 
antrame namo aukšte, baltomis 
sienomis ir apstatytą 
pastelinėmis spalvomis 


nudažytais senais baldais. Visur 
kabojo paveikslai, graviūros ir 
senos nuotraukos su Indijos, 
Egipto ar Vidurinių Rytų 
vaizdais: tose vietose teta 
kadaise vykdė archeologinius 
kasinėjimus. Ant naktinio 
staliuko gulėjo Karlo Jasperso 
knyga. Džonatanas priėjo prie 
lango ir jį atidarė. Vyriai tyliai 
sugirgždėjo. Kambarį užplūdo 
kvapnus sodo oras ir jį apgaubė. 
Vaizdas pro langą buvo 
nuostabus: už vešlaus sodo be 
galo be krašto driekėsi vandens 
mėlynė. Džonatanas persisvėrė 
per langą ir keliskart į plaučius 


giliai įtraukė vandenyno oro. 
Miesto triukšmas ir tarša jam 
atrodė toli, labai toli, kaip ir 
darbo keliama įtampa. 

Kitą rytą Džonatanas 
nemaloniai nustebo - jo 
automobilis ir vėl sugedo. Jis 
iškart susierzino, kone supyko: 
negi ir čia nemalonumai 
nesiliaus? Negi iki pat savo 
dienų galo jis turės nuolat su 
kuo nors kovoti? Ar toks ir yra 
jo likimas? 

- Ar ir po dvidešimties metų 
apie jį galvosi? - matydama, 
koks jis susikrimtęs, kiek 
pašaipiai paklausė Mardžė. 


- Apie ką? 

- Apie šitą gedimą. 

- Na... ne, žinoma. O ką? 

- Tada tuojau pat užmiršk, - 
šelmiškai tarstelėjo ji. 

Džonatanas sutrikęs pažvelgė 
įją. Mardžė stovėjo greta 
dailios sodo kampe pastatytos 
stelos ir šalia jos atrodė labai 
gležna. Iš tikrųjų tai buvo kopija 
stelos, kurią savo karjeros 
pradžioje ji atrado Arabijoje. 
Nuostabiai iškaltame akmenyje 
buvo įrėžti įrašai aramėjų 
kalba. 

- Tik nesakyk, - tarė 
Mardžė, - kad kažkoks metalo 


laužas gali valdyti tavo 
nuotaiką. 

- Apmaudžiausia, kad teks vėl 
skambinti meistrui, sakyti, kad 
blogai suremontavo, turėsiu 
skųstis, derėtis, galbūt 
grasinti... Man jau atsibodo dėl 
visko kovoti. 

Mardžė ėmė juoktis. 

- Nematau nieko juokinga. 

- Dar ir kaip, vargšeli tu 
mano! 

- Kas? 

- Tu toks panašus į mano 
pirmąjį vyrą! Jis irgi manė, kad 
gyvenimas - tai nuolatinė kova, 
kad kiekvieną akimirką reikia 


priešintis. Mano amžinai gera 
nuotaika jį varė iš proto. Jis 
mane laikė laimės kūdikiu, 
kuriam šypsosi likimas, o štai jis 
turėjęs kasdien kovoti su 
nemalonumais, vis krintančiais 
jam ant galvos. Ir tik į gyvenimo 
pabaigą jis suvokė, kad 
dauguma rūpesčių buvo jo 
pasaulėžiūros padarinys, o ne 
priežastis... 

Mardžė nužingsniavo į namą, 
o sutrikęs Džonatanas mąstė 
apie jos žodžius, - šie jam 
atrodė ne itin protingi. 

- O kol kas, - riktelėjo teta iš 
virtuvės, - imk mano seną 


mašiną, jai bus į naudą kiek 
daugiau pavažinėti. Naudojuosi 
ja tik kartą per savaitę, kai 
važiuoju apsipirkti, ji turbūt 
mirtinai nuobodžiauja. 

- Ar tavo draudimas tai 
leidžia? 

- Nesijaudink! 

Siaubingai girgždėdamos 
atsivėrė garažo durys ir 
pasklido vos juntamas pelėsių 
kvapas. Senas Triumph 
kabrioletas veikiausiai buvo 
pagamintas aštuntajame 
dešimtmetyje. Automobilis buvo 
tamsiai raudonas, su 
pablukusios juodos spalvos 


stogu. Kostelėjęs variklis gana 
lengvai užsivedė, pasigirdo 
duslus burzgimas. Džonatanas 
nuleido stogą ir užsidėjo akinius 
nuo saulės. 

Po kelių minučių jis jau skriejo 
tuščiais Big Suro keliukais tarp 
žaliuojančių kalnų, kurių 
dantytas reljefas smego į 
vandenyną. Pakrantės oras 
skaniai kvepėjo, o saulė, atrodė, 
švies amžinai. Ištrūkus iš 
įtemptos kasdienybės, 
Džonataną staiga užplūdo noras 
džiaugtis kiekviena gyvenimo 
akimirka. Jeigu jam iš tiesų 
lemta mirti jaunam, tuomet jis 


turi mėgautis kiekviena minute, 
o ne tempti kasdienybės naštą 
skųsdamasis likimu. O jei tikrai 
dera vien tik naudotis gyvenimo 
teikiamais malonumais, tada jis 
neabejotinai pasirinko puikią 
vietą. Jis davė sau vienintelį 
priesaką: džiaugtis kiekviena 
akimirka ir niekuomet negalvoti 
apie mirtį. 

Po savaitės Džonatanas jau 
žinojo daugumą žavingų 
pakrantės restoranėlių. Per tas 
dienas jis nardė gaiviame 
žmonių užmirštų įlankėlių 
vandenyje, grožėjosi 
žvaigždėmis snūduriuodamas 


ant smėlio, su Mardže skanavo 
pyragaičių, kurių receptą ji 
pavydžiai saugojo, žingsniavo 
vandenyno pakrante, 
klausydamasis žuvėdrų riksmų, 
šoko naktinio klubo terasoje po 
atviru dangumi, leidosi į 
vienadienį flirtą ir kas vakarą su 
šardonė vyno taure rankoje 
stebėjo, kaip leidžiasi saulė. 
Žinoma, Džonatanas vis tiek 
naudojosi internetu. 
Elektroniniai laiškai ir žinios 
laikraščių tinklalapiuose buvo 
tokia neatsiejama jo gyvenimo 
dalis, kad jis nė nemėgino be jų 
apsieiti. Jis atsakydavo į kai 


kuriuos klientų klausimus, kitus 
persiųsdavo asistentei. Ir 
kasdien sekdavo visas 
naujienas. 

Džonatanas lepinosi poilsiu, 
maloniu gyvenimu be rūpesčių ir 
tingiai leido dienas. Tačiau po 
kurio laiko giliai širdyje pajuto 
neaiškią tuštumą. Tinginiauti, 
zinoma, buvo smagu, bet tikro 
pasitenkinimo, pilnatvės jis 
nejautė. Vienus malonumus 
keitė kiti, bet jie teikė vis 
mažiau džiaugsmo, todėl reikėjo 
ieškoti vis naujų smagumų. 
Džonatanas pradėjo suprasti, 
kodėl saldus gyvenimas taip 


lengvai pastūmėja kai kuriuos 
turtuolių vaikus vartoti stiprius 
narkotikus. 

Buvo ir kita bėda - laikas. 
Kasdien laikas skriejo vis 
greičiau. Nors per dieną ne 
kažin ką tenuveikdavo, 
Džonatanui atrodė, kad ji 
prabėgo akimirksniu. Jis 
pradėjo suprasti, kad ši 
viešnagė greitai baigsis, kaip ir 
jo gyvenimas. Džonatanas 
norėjo rasti būdą, kaip 
sustabdyti laiką. Vaikystėje 
paprasčiausia popietė jam 
rodėsi ilga, labai ilga. O suaugus 
gyvenimas švilpė visu greičiu; 


kiekvieni metai atrodė 
trumpesni už ankstesnius. Beje, 
tai jam sakė ir bičiulis fizikas: 
pagal tai, kaip suvokiame 
dalykus, savo gyvenimą 
įpusėjame sulaukę šešiolikos 
metų. 

Nors galva duok į sieną - vien 
tik banalybės, net nejuokingos. 

Atlenkiamas aliuminio 
skardinės dangtelis garsiai 
spragtelėjo ir tarkštelėjo, kai 
Rajanas jį visai nuplėšė. 
Kokakola liejosi į stiklinę, 
pripildydama ją per kraštus 
lipančių burbuliuojančių putų. 


Rajanas nedelsdamas pakėlė ją 
prie lūpų. Gerai pažįstamas 
kvapas. Sproginėjant 
burbuliukams, maži lašeliai 
kuteno jam odą. Jis nugėrė tris 
gurkšnius ir pastatė stiklinę. 
Pakreipęs petį, nusišluostė lūpas 
į juodų marškinėlių rankovę. 
Jau dvi dienos, kaip jis nieko 
nepaskelbė savo tinklaraštyje. 
Jautėsi lyg išbadėjęs tigras. 
Perėjo svetainę, įžengė į 
miegamąjį ir susimąstęs 
pažvelgė pro langą. Palei gatvę 
ir lygiagrečiai einantį prospektą 
besirikiuojančių namų soduose 


retai išvysdavai ką nors 
įdomaus. 

Buvo matyti vienintelis 
žmogus - tasai Garis: kaip ir 
kiekvieną rytą, skaitinėjo gautą 
paštą, įsitaisęs ant žolės 
baltame plastikiniame lauko 
krėsle. Mirtinai nuobodus 
reginys. Perskaitęs laišką, 
keksiukų pardavėjas kaskart 
gūžtelėdavo pečiais. Išties 
galima užmigti... 

Kituose soduose - nieko. 
Ničnieko ir artimiausiuose 
namuose, į kurių vidų jis galėjo 
šnairomis dirstelėti pro langus. 
Suirzęs Rajanas grįžo į svetainę 


ir staigiai sustojo - jam kilo 
viena mintis. Kvaili gali būti ne 
tik žodžiai ar pavieniai 
veiksmai. Kvailas gali būti ir 
nuolatinis elgesys. Juoką sukels 
kartojimasis. Taip, tikrai: tas 
paniurėlis Garis ir jo idiotiškas 
liūdesys vis dėlto komiški. Jei tik 
pavyktų apie jį sukurti serialą... 
Jei internautai kasdien 
nekantrautų pamatyti, ar Garis 
gūžtelės pečiais, būtų 
nepaprastai juokinga. 

Rajanas grįžo į miegamąjį ir 
nukreipė kamerą į vyriškį. 
Priartino vaizdą. Nors buvo už 
devyniasdešimt dviejų metrų, 


per parabolinį mikrofoną iškart 
išgirdo plėšiamo voko 
šnarėjimą. Tikras technikos 
stebuklas. Stambiu planu 
filmuojamas Garis ištraukė 
laišką ir suraukė antakius. 
Perskaitė jį ir, be abejo, 
gūžtelėjo pečiais. Rajanas 
prapliupo juoktis. Na, žinoma! 
Garis - tikras keistuolis! Kuo 
tikriausias! Tereikia apie jį 
sukurti filmą... 

Savaime aišku, jis rizikuoja 
labiau nei filmuodamas grupę 
žmonių viešoje vietoje. Bet 
tikimybė, kad koks nors 
Mineapolio internautas pažįsta 


nevykėlį iš San Fransisko, lygi 
nuliui. Be to, jis ėmėsi 
atsargumo priemonių. 
Tinklaraštis įkurdintas 
nevietiniame serveryje. Norint 
iki jo prisikasti, reikėtų nustatyti 
ir apeiti keletą tarpinių 
serverių. Niekas nesivargintų 
dėl tokių niekų. 

Po penkiolikos minučių 
Rajanas spustelėjo „Enter“, ir 
tinklaraštyje atsirado Gario 
atvaizdas. Rajanas užrašė 
pavadinimą: „Mulkių 
gyvenimas - 1 serija“. Jis 
neabejojo: serialas bus ilgas. 

- O gal norėtum 
pasivaikščioti? 

- Pasivaikščioti? 

- Taip, čia visur daug takelių. 
Niekas jais nebevaikštinėja, bet, 
zinai, ten labai gražu. 

Ten išties buvo labai gražu, ir 
Džonatanas stebėdamasis, lyg 
matytų pirmą kartą, žvalgėsi po 


vietoves, kurias visą savaitę 
naršė Triumph kabrioletu. 
Lekiant dideliu greičiu, pojūčiai 
aštresni, tačiau jausmai 
skurdesni. 

Augalija buvo įspūdinga, vešli 
ir kvapni. Šlaitai vietomis buvo 
apaugę ryškiai žaliais krūmais, 
0 pro krūmokšnius ir tankius 
sąžalynus kartais sušmėžuodavo 
laukinės orchidėjos. Kitur 
stiebėsi spygliuočiai, metantys 
vėsų šešėlį. Arčiau vandenyno 
kilo sekvojos bėgančių metų 
išskaptuotais rusvais kamienais. 

Džonatano pasivaikščiojimus 
lydėjo visokiausių paukščių 


balsai, o vieną popietę jis net 
išvydo kondorą, didingai 
sklandantį danguje. 

Vietovės buvo kalvotos: 
smagiai nusileidus nuo vieno 
kalnelio, tekdavo sunkiai 
pūškuoti į kitą - ir taip be 
perstojo. Tačiau užkopus ant 
kalvos atsiverdavo vis kitoks 
vaizdas, o kai kurių tarpeklių 
tolumoje tyvuliavo vandenynas. 

Kraštovaizdis nuolat mainėsi, 
ir Džonatanas nesiliovė juo 
zavėjęsis. Sunkiai užkopus ant 
kalvos, ta pati panorama atrodė 
kur kas didingesnė nei 
paprasčiausiai užvažiavus 


automobiliu. Gal užplūsdavo 
išdidumas dėl atlikto žygdarbio? 
O gal gamta savo grožį 
atskleisdavo tik tiems, kurie už 
ji sumokėdavo tinkamą kainą? 
Nors Džonatanas mėgavosi 
pilnatvės pojūčiu, vieną dieną 
patyrė ir šiokį tokį sukrėtimą: 
išsiruošęs į ilgą pasivaikščiojimą 
pamatė, kad jo mobilusis 
telefonas... neprisijungęs prie 
tinklo! Iš pradžių tas neaiškus 
jausmas, kad nutrūko kažin koks 
ryšys, kad jo niekas nebesieja su 
kitais, trikdė ir net kėlė nerimą, 
todėl Džonatanas ant kiekvienos 
kalvos vis išsitraukdavo telefoną 


ir beviltiškai tiesdavo jį į dangų, 
lyg stengdamasis gauti žinutę iš 
visatos. Tarytum Mozė, iškėlęs 
savo lazdą. Veltui. 

Iš pradžių Džonatanas jautėsi 
vienišas, atskirtas nuo pasaulio, 
bet galiausiai suprato, kad 
niekada nebuvo taip stipriai 
susietas. Tik nebe su 
žiniasklaida, kuri jam 
atrinkdavo pačias blogiausias 
pasaulio naujienas, ir ne su 
žinutėmis ar elektroniniais 
laiškais, kuriuos pažįstami jam 
siųsdavo bet kuriuo paros metu, 
norėdami priminti apie save ir 
sau patiems įrodyti, kad kiti jų 


dar nepamiršo. Ne, Džonatanas 
jautė visai ką kita, ir tas 
jausmas buvo visiškai naujas: jis 
buvo susietas su savimi pačiu, 
su savo kūnu, jausmais, vidiniu 
pasauliu, ir sykiu - kad ir kaip 
būtų keista - su Žeme, visais 
augalais ir gyvūnais. Jis 
žingsniavo, ir sulig kiekviena 
valanda toji tauri ugnis - 
anksčiau neįsižiebusi arba taip 
ilgai vos smilkusi, kad jis apie ją 
pamiršo, - jo širdyje liepsnojo 
vis kaitriau. 

Džonatano džiaugsmas 
kasdien vis augo. Kadaise jį 
kamavęs kartėlis ir slogi 


nuotaika visiškai išnyko. 
Pasivaikščiojimai jį pamažu 
pripildė iki tol nepažinto 
dėkingumo. Dėkingumo pasaulio 
grožiui, gyvenimui, kuris 
pagaliau suteikė džiaugsmo ir 
ramybės, apie kuriuos anksčiau 
nė nenutuokė. Jis buvo įpratęs 
niurzgėti dėl visų savo gyvenimo 
sunkumų, o dabar troško 

dėkoti - nė pats nežinodamas 
kam. Norėjo pasiųsti padėką į 
visatą, kaip kai kurie meta 
butelius į jūrą. Padėką už tai, 
kad yra gyvas, kad kvėpuoja, 
mato, jaučia, girdi. Čigonių 
pranašystės jam neberūupėjo. 


Šią akimirką jis buvo gyvas, ir 
tik tai buvo svarbu. 

Teta Mardžė apie tai turėjo 
savo nuomonę ir vieną vakarą 
sode ją išdėstė. Juodu sėdėjo 
dailiuose pintuose foteliuose su 
minkštomis pagalvėlėmis. 
Mardžė kaip įprastai buvo 
paruošusi garuojantį 
arbatinuką, į kurį buvo 
įvarvinusi šaukštelį medaus ir 
šliukštelėjusi... degtinės. 

- Gamta mums grąžina tai, ką 
iš mūsų atėmė visuomenė. 

- Ką būtent? 

- Mūsų pilnatvę. 


- Ėčė... gal galėtum 
paaiškinti? 

- Mums būdinga pilnatvė ir 
būdami gamtoje tai jaučiame 
visa širdimi. O visuomenė mums 
sukuria stygių. Ji sugeba mus 
įtikinti, kad iki visiškos laimės 
mums kažko trūksta. Ji draudžia 
mums būti patenkintiems tuo, ką 
turime ir kas esame. Be 
perstojo mus tikina, kad ko nors 
stokojame. 

Džonatano širdyje tetos 
žodžiai sukėlė ypatingą atgarsį. 
Jos minima pilnatvė išties buvo 
kaip tik tai, ką jis pajuto 
būdamas gamtoje. Ta būsena 


neturėjo nieko bendra su 
nuoboduliu ir nusivylimų, kurie 
užplūdo baigiantis pirmajai 
malonumų kupinai savaitei. Šia 
mintimi Džonatanas pasidalijo 
su Mardže. 

- O, tai visai kas kita! - 
pašaipiai nusišypsojo ji. - Tą 
savaitę tu pasidavei nuodėmei! 

- Įžūloka man už tai 
priekaištauti: ant stalo stovi 
degtinės butelis, pati turėjai tris 
vyrus... 

Ji nusikvatojo: 

- Mielas sūnėne, aš niekada 
nesakiau, kad daryti nuodėmes 
yra blogai! 


- Tada nebesuprantu tavęs... 

- Jei mokėtum aramėjų kalbą, 
suprastum... 

- Kaip negerai: mokykloje 
mokiausi prancūzų ir ispanų. 

Mardžė nusišypsojo ir į 
puodelius vėl pripylė arbatos. 

- Mūsų dvasininkai iš tikrųjų 
ilgai stengėsi mums įvaryti 
kaltės jausmą, tarsi nuodėmė 
būtų siaubingas moralinis 
nusižengimas... O viskas tik dėl 
paprasčiausios vertimo 
klaidos... 

- Vertimo klaidos? 

- Taip, originalus žodis, kurį 
vartojo Jėzus ir kuris buvo 


išverstas kaip „nuodėmė“, - 
khtahayn. Jis veikiau reiškia 
„klaidą“ - kai tai, ką darai, 
neatitinka tikslo. Lygiai taip pat 
kalbėdamas apie tai, kas 
negerai, Jėzus vartojo žodį 
bisha, kuris greičiau reiškia 
„netinkamas“. Žodžiu, darydami 
nuodėmes žmonės nebūtinai 
kuria blogį, bet veikiau 
apsirinka ir tolsta nuo tikslo. 

- Nuo tikslo?.. Nuo kokio 
tikslo? 

- O, tai pats svarbiausias 
klausimas... - tarė Mardžė, į 
puodelius pildama arbatos. - 
Krikščionys, žydai ir 


musulmonai tau, ko gero, 
atsakys „rasti Dievą“, budistai - 
„pasiekti nušvitimą“, hinduistai - 
„pasiekti išsilaisvinimą“, o kiti - 
„rasti laimę“... Bet iš esmės tai 
turbūt beveik tas pats. Kaip 
rašoma Indijos Vedose: „Tiesa 
viena, bet daug vardų, kuriais ją 
vadina išminčiai.“ 

- Rasti laimę... - mąsliai 
pakartojo Džonatanas. 

Jis gurkštelėjo arbatos. Ši 
buvo maloniai šilta ir kvapni. 
Pamažu temo. Tolumoje 
vandenyno paviršiuje 
atsispindėjo paskutiniai dienos 
gaisai, nudažę dangų rausvais ir 


oranžiniais atspalviais. 
Neįprastai nuščiuvęs sodas 
dvelkė ramybe. Rodės, net 
paukščiai tylomis gėrisi šios 
akimirkos grožiu. 

- Vadinasi, sakai, kad savaitę 
dykinėdamas ėjau ne ta linkme 
ir tolau nuo tikslo, taip? 

- Taip. Ir pats tai pajutai. 
Beje, tai gali pajusti visi: mus 
traukia lengvai pasiekiami 
malonumai, tačiau, kad ir kas tai 
būtų - mėgavimasis maistu, 
kūniški džiaugsmai ar tiesiog 
vakaras priešais televizorių 
perjunginėjant kanalus, - tai 
patyrę jaučiamės kiek nusivylę, 


sutinki? Net susierziname, kad 
tas malonumas nesuteikė mums 
tikro pasitenkinimo. Visiems jau 
yra tekę tai pajusti. XVII 
amžiuje tai puikiai aprašė 
Spinoza. 

- Jeigu tai aprašė Spinoza... 

- Vėlgi - čia nėra nieko bloga, 
tik taip nerasi, ko ieškai, - ko 
mes visi daugiau ar mažiau 
sąmoningai ieškome. 

Susimąstęs Džonatanas keletą 
akimirkų tylėjo. 

- Ir... kaip tu tai 
paaiškintum? - galiausiai 
pratarė. 

Mardžė įkvėpė. 


- Tą malonumų kupiną savaitę 
tu išoriniame pasaulyje ieškojai, 
kas tam tikra prasme galėtų tau 
suteikti laimės, tiesa? 
Restoranuose, naktiniuose 
klubuose, parduotuvėse, dar kur 
nors. 

- Taip. 

- Matai, tu niekada nerasi 
laimės išoriniame pasaulyje. 
Gali visą gyvenimą vaikytis 
pačių įvairiausių dalykų, bet 
jeigu ieškai ne ten, kur reikia, 
liksi nieko nepešęs. Čia tas pats, 
kas ieškoti Nefertitės kapo 
Amerikoje. 

- Hm... 


- Ir kuo daugiau išorinių 
malonumų patirsi, tuo labiau 
įpratinsi savo smegenis gręžtis į 
išorinį pasaulį ir kaip tik ten 
ieškoti pasitenkinimo šaltinių. Iš 
tikrųjų mūsų smegenys bet 
kuriomis aplinkybėmis mus 
skatina daryti tai, kas, jų 
manymu, mums geriausia. Bėda 
ta, kad priimdamos sprendimus 
jos remiasi ankstesne mūsų 
patirtimi. Jei tavo smegenys 
pažins daugiausia išorinius 
pasitenkinimo šaltinius, jos vis 
labiau tave stums į išorinį 
pasaulį. 


Džonatanas pritariamai 
linktelėjo. 

- Turbut kaip tik dėl to 
dvasininkai ilgai ragino 
tikinčiuosius atsisakyti 
malonumų. 

- Taip, nors kartais tai mums 
įvarydavo kaltės jausmą. Taip 
laimės irgi nepasieksi... Verčiau 
džiaugtis malonumais, kuriuos 
sau leidi patirti! Jeigu jau 
neatsispiri pagundai, geriau ja 
mėgautis! 

Džonatanas susimąstęs 
nusišypsojo. 

- Bėda ta, kad tie malonumai 
mane traukia, - tarė jis. - 


Kalbant išties sąžiningai, dirbu 
ir dėl jų. Kad galėčiau sumokėti 
už tai, ką maga patirti. Kad 
patenkinčiau kai kuriuos savo 
troškimus. 

- Taip, numanau. Kaip ir 
dauguma mūsų. O kadangi tai 
nesuteikia mums visiškos 
laimės, vos patenkinę vieną 
troškimą, puolame geisti ko 
nors nauja, apie ką anksčiau nė 
negalvojome. Ir galiausiai 
imame nuolatos vaikytis vieno 
malonumo po kito. 

- Gal ir taip. 

Mardžė gurkštelėjo arbatos. 


- Šį reiškinį puikiai suprato 
budistai. Jie mano, kad mūsų 
troškimai - viena iš mūsų kančių 
priežasčių. 

- Išsilaisvinti iš troškimų... 

- Taip. 

- Aha. Teoriją suprantu, bet 
nesu tikras, kad sugebėčiau 
įgyvendinti šią idėją praktiškai. 

- Kodėl gi? 

- Man atrodo, kad kaip tik 
troškimai man suteikia jėgų 
gyventi. 

- Suteikia jėgų gyventi? 

- Žinoma. Jei nieko 
nebetrokšiu, nežinau, kas mane 
įkvėps gyventi. Juk tai vis dėlto 


varomoji jėga, tiesa? Kaip tik 
tai, kad trokštu įvairių dalykų, 
man suteikia energijos kovoti. 
Jei sugebėčiau, kaip tu sakai, 
išsilaisvinti iš troškimų, 
atsivertų... tarsi didelė tuštuma. 
Matai, kai įsivaizduoju save 
tokį - ramų, nieko neveikiantį, 
nes nieko nebenoriu, tokia 
būsena man atrodo... ne itin 
džiugi, juk taip? Šiek tiek 
slegianti. 

Mardžė nusišypsojo. 

- O mielasis, taip kalbi todėl, 
kad mūsų visuomenė tau davė 
pajusti tik trumpalaikių 
malonumų, kurie patiriami 


tenkinant troškimus; ji 
nesuteikė tau progos išgyventi 
tikrojo džiaugsmo - to, kuris 
kyla iš vidaus. 

- Gal ir taip... 

- Kai tėvai norėdavo tave 
nudžiuginti, ką jie darydavo? 

- Na... Nežinau, 
padovanodavo kokią nors 
dovaną... 

- Kokią dovaną? 

- Kaip suprasti? 

- Kaip jie ją pasirinkdavo? 

- Nežinau... Spėju, mėgindavo 
išsiaiškinti, kokio žaislo noriu. 

Mardžė supratingai palingavo 
galva. 


- Taip. Kokio žaislo nori... O 
ką jie tau duodavo per 
gimtadienį? 

- Žinoma, dovaną. 

- O per Kalėdas? 

- Na, taip - dovanų. 

Mardžė palinko į priekį ir vėl 
įpylė arbatos. 

- Matai, bėda ta, kad tavo 
tėvai nuoširdžiai troško suteikti 
tau džiaugsmo ir, spėju, tu tai 
jutai. Jie veikiausiai norėjo, kad 
būtum laimingas. 

- Be abejo. 

- Jie nesuvokė šitaip mokantys 
tave, kad tapti laimingam galima 


tik ką nors gaunant iš išorės ir 
tenkinant savo troškimus. 

- Suprantu... 

- Bet tai visiška netiesa. Kuo 
dažniau pasitenkinimo ieškosi 
išoriniame pasaulyje, tuo 
stipriau jausi, kad kažko stokoji. 
Kuo labiau pataikausi savo 
troškimams, tuo mažiau būsi 
patenkintas. 

Džonatanas lėtai linktelėjo. 

- Matai, tai tapo kultūriniu 
dalyku, - toliau kalbėjo 
Mardžė. - Tai jau mūsų savastis. 
Mes pasidarėme nuo to 
priklausomi. Galiausiai nutinka 
tai, apie ką pasakojai prieš porą 


minučių: kaip sakei, troškimai 
tau suteikia jėgų gyventi. Ar 
suvoki? Matai, kaip smarkiai 
mes nuo jų priklausomi? O 
paskui dėl jų plėšomės darbe, 
nenutuokdami, kad mums 
nereikia viso to, ko vaikomės... 

Džonatanas susimąstęs žvelgė 
į tolį. Vandens paviršiumi lėtai 
slydo burlaivis. 

- Ką gi, visa tai labai gerai, 
tačiau kaip man kovoti su savo 
troškimais? Nieko negaliu 
padaryti, jeigu jie užplūsta... 

- Su savo troškimais jokiu 
būdu nereikia kovoti! 

- Nieko nebesuprantu. 


- Jei kovoji su savo troškimais, 
vadinasi, viena tavo dalis ko 
nors nori, o kita - su tuo noru 
kovoja. 

- Teisingai. 

- Tai tarsi tavo vidinė kova... 
su savimi pačiu. 

- Galima ir taip pasakyti. 

- Tai štai, iš to nieko neišeis! 
Beje, kaip tik dėl to dažniausiai 
nepavyksta laikytis dietos. 
Supranti, kovojant pačiam su 
savimi, viena nekelia abejonių - 
kuris nors iš mūsų pralaimės! 

Džonatanas nustebęs 
pažvelgė į tetą. 

- Tai ką daryti? 


Mardžė papurtė galvą. 

- Tiesą sakant, nemanau, kad 
galima pašalinti mūsų 
pasąmonėje įsišaknijusius 
dalykus, kad ir kas tai būtų - 
troškimai ar kas nors kita. Jei 
kartkartėmis nepaprastai 
užsigeidi pyragaičių ar bulvių 
traškučių, pamėgink, kad 
gudrus, pašalinti tą troškimą. 
Linkiu sėkmės! 

- Nė nesakyk... 

- Iš mūsų nieko negalima 
pašalinti. Galima tik pridėti. 

- Pridėti? 

- Taip, pridėti dalykų, kurie 
stipresni už mūsų troškimus, 


kurie juos pranoks ir suteiks 
mums dvasinio peno, apšvies 
mus taip, kad juos užmiršime. 
Paprasčiausiai užmiršime. Tada 
mūsų troškimai patys išgaruos. 
Tiesiog išnyks. 

- Ir... kokie gi tie dalykai? 

- Tokie, kurie leidžia mums 
išreikšti, kas esame iš tikrųjų ir 
kam esame sukurti. Tie dalykai 
mums teikia pasitenkinimo, 
džiaugsmo, kylančio iš pačių 
mūsų sielos gelmių. 

Keletą akimirkų Džonatanas 
tylėdamas žvelgė į Mardžę. 

- Ir... kaip man tai surasti? 


Mardžė palinko prie jo ir lyg 
atskleisdama paslaptį 
sukuždėjo: 

- Ieškok viduje. 

Džonatanas nenuleido nuo jos 
akių, o pašnibždėti Žodžiai 
aidėjo jo širdies gelmėse. jis 
giliai įkvėpė. Laikas, atrodo, 
sustojo, o nuščiuvusiame sode 
net ir augalai sulaikė 
kvėpavimą. 

- O kad galėtum tai daryti, - 
tarė Mardžė, - turi skirti erdvės 
ir laiko vien tik sau. Leisti 
dalykams iškilti iš gelmių... Turi 
išmokti suprasti žinutes, kurias 
tau siunčia širdis ir kūnas... 


Mardžės žodžiai, rodos, 
sklandė švelniame vakaro ore 
po žibančiomis žvaigždėmis. Ji 
šypsojosi, o jos gražios akys 
spindėjo, apsuptos daugybės 
dailių raukšlelių, vagojančių 
turiningo, patirčių kupino 
gyvenimo paženklintą veidą. 

- Nesu tikras, kad gaunu 
tokias, kaip tu sakai, žinutes, 
bet ir nemanau, kad jas 
slopinu... 

- Mūsų laikais, patys to 
nesuvokdami, mes visi daugiau 
ar mažiau tai darome. 

Džonatanas neatrodė visiškai 
įtikintas. 


- Ar kartais jautiesi 
pavargęs? - paklausė Mardžė. 

— Kaip ir visi. 

- Kai esame pavargę, kūnas 
reikalauja poilsio, o smegenys - 
miego. O ką mes jiems 
duodame? Puodelį kavos! 

Džonatanas lėtai linktelėjo, 
prisimindamas, ką maukdavo 
darbe, kad nepristigtų jėgų... 

- Ar kartais jautiesi 
prislėgtas? - pasiteiravo 
Mardžė. 

Džonatanas atsiduso. 

- Taip, žinoma, pasitaiko. 

- Ir ką tokiu atveju darai? 


- Ką darau? Na... nežinau... O 
ką? 

- Prisimink paskutinį kartą, 
kai tai nutiko. 

- Paskutinį kartą... Gerai, tai 
buvo... 

- Tai ne mano reikalas. Tik 
pasakyk, ką darei, kai pasijutai 
prislėgtas? 

- Labai paprasta: sušveičiau 
keturis šokolado gabaliukus! 
Ėėčė... ne... aštuonis. 

- Ir pasijutai geriau? 

- Nelabai, tačiau tuo metu tai 
man suteikė bent kiek 
malonumo. Vis šis tas. 

- O ką darei paskui? 


- Manau, įsijungiau 
televizorių. 

- Matai, visąlaik toks pat 
elgesio modelis. Vidines 
problemas stengiamės išspręsti 
išoriniais dalykais: šokoladu - 
tai išorinio pasaulio teikiamas 
malonumas, ir televizoriumi - 
tai irgi iš išorės plūstantis 
informacijos bei emocijų 
srautas. 

- Ar tai rimta, daktare? 

Mardžė sukikeno: 

- Kaip sakė netoliese gyvenęs 
Paulius Vaclavikas, beviltiška, 
bet ne rimta! 

- Nuraminai... 


- Na, tai turbūt geriau nei ryti 
tabletes, nors ir vaistai atitinka 
tą patį modelį! Beje, esu tikra, 
kad susirgęs tu pirmiausia... 

Džonatanas atsakė 
apsimestinai liūdnu tonu: 

- Išgeriu vaistų. 

Mardžė nusijuokė ir vėl 
įsipylė arbatos. 

- Patikėk, daugumos mūsų 
sunkumų sprendimas slypi 
viduje. 

- Suprantu. 

- Tai viena didžiųjų mūsų 
laikmečio iliuzijų. Mes vis 
mažiau klausome savo širdies. 
Beje, kartais net nelabai 


suprantame, ko norime iš 
gyvenimo. Be to, kasdienybėje 
esame linkę prarasti tikrąjį 
save, nes stengiamės atitikti ne 
savo, 0 visuomenės primestas 
normas. 

- Normas? 

- Taip, normas arba 
taisykles - vadink, kaip nori. 
Elgesio, nuomonės ir ypač 
skonio taisykles. Kartais man 
atrodo, kad mėgstame ne tai, ką 
mums tyliai sufleruoja širdis, o 
tai, ką esame verčiami mėgti. Ar 
tikrai patys išsirenkame savo 
drabužius, telefonus, gėrimus ar 
filmus, kuriuos žiūrime? 


- Taip, bet, žinai, mūsų laikais 
tai neišvengiama. Mes visi 
glaudžiai susiję vieni su kitais, 
todėl vieni kitiems darome 
įtaką. Čia nieko bloga. 

- Ne, žinoma, čia nieko bloga. 
Bet jeigu jau prakalbome apie 
tarpusavio sąsajas, vis dėlto 
reikia būti pakankamai 
susijusiam ir su savimi pačiu, 
kad išties gyventum savo 
gyvenimą, o ne kitų. 

Džonatanas prisiminė savo 
ilgus pasivaikščiojimus po Big 
Suro gamtą ir tą labai stiprų, iki 
tol niekados nepatirtą jausmą - 
kad jis tikrai yra savimi. 


- Kad išties gyventum savo 
gyvenimą, - toliau kalbėjo 
Mardžė, - būtina klausytis, kas 
sklinda iš pačių tavo širdies 
gelmių. Girdėti, ką tau kužda 
siela. O mūsų siela - tarsi 
angelas, šnabždantis tokiu 
švelniu, tyliu balseliu, kad reikia 
įtempti ausis. Negi ją išgirsi per 
nesiliaujantį šurmulį? Negi 
kreipsi į ją dėmesį, kai tavo 
protas nuolat užimtas šimtais 
išorinių dalykų? 

- Gal ne šimtais... 

- Pagalvok apie visą tą 
informaciją, kuri mums be 


perstojo kemšama, apie visus 
tuos dirgiklius. 

- Leisk, atspėsiu: dabar tu 
pasmerksi televiziją, internetą, 
socialinius tinklus, vaizdo 
zaidimus, elektroninius laiškus 
mobiliajame telefone, 
trumpąsias žinutes... 

- Aš nieko nesmerkiu, visi tie 
dalykai labai naudingi, jei tik esi 
pakankamai budrus ir neįkliūni į 
spąstus. Ar žinai, kodėl 
tampame nuo jų priklausomi? 

- Ne. 

- Nes jie sužadina jausmus. 
Matai, kai tave užplūsta 
emocijos, jauti, kad gyveni. 


Todėl jų norisi kaskart vis 
daugiau. Kaip tik dėl to žmonės 
nuolat prisijungę prie visų tų 
socialinių tinklų. Vos tik 
gauname kokią žinutę, 
pajuntame emociją. Mums 
pranešama apie kokią nors 
grėsmę? Emocija. Kas nors apie 
mane galvoja? Emocija. Šalį 
nusiaubė audra? Emocija. 
Vėlgi - čia nieko bloga, tačiau 
būdami be paliovos įsitraukę į 
tai, kas ateina iš išorės, 
prarandame ryšį su savimi 
pačiu. Kuo labiau mus jaudina 
išoriniai dalykai, tuo menkiau 
sugebame jausmus sužadinti iš 


vidaus savo pačių mintimis, 
veiksmais ir išgyvenimais. 
Tarytum gyventume 
amerikietiškais kalneliais 
skriejančio traukinio vagonėlyje, 
mėtomi jame visą dieną, ir 
nežinotume, nei kas tą traukinį 
vairuoja, nei kur jis mus veža. 

Susimąstęs Džonatanas lėtai 
linktelėjo. 

- Žinai, - kalbėjo Mardžė, - 
sėklai nelengva sudygti žemėje, 
kurią alina išvešėjusi augalija. 
Reikia šiek tiek erdvės, kad 
šviesa mus pasiektų. 

Džonatano žvilgsnis klaidžiojo 
po sodą. Virš vandenyno kilo 


mėnuo, sodas skendėjo įstabioje 
prieblandoje. Tarsi žvelgtum į 
nespalvotą atviruką. 

Mardžė vėl prabilo: 

- Jei neturime laiko klausytis 
savo sielos, priimti tai, kas kyla 
iš mūsų širdies gelmių, tuomet 
nevisiškai save pažįstame. O kai 
savęs nepažįstame... 

Ji nutilo ir ramiai atsikando 
imbierinio sausainio. 

- Kas? 

- Kai savęs nepažįstame, 
leidžiame iliuzijoms valdyti savo 
gyvenimą. 

Džonatanas pakėlė į ją akis. 

- Iliuzijoms? 


- Taip, mes visi turime iliuzijų 
apie gyvenimą, kurios mus 
stumia viena ar kita kryptimi. 
Širdies gilumoje mūsų sąmonė 
zino, kad tai nėra tikrovė ir kad 
žengiame klaidingu keliu. Bet jei 
neklausome savo širdies, 
leidžiame iliuzijoms apdumti 
mums akis ir iš mūsų atimti 
tikrąją laisvę. Galime tapti savo 
iliuzijų vergais... 

- Ne visai suprantu. 

Mardžė nugėrė keletą 
gurkšnių arbatos. 

- Turėčiau pateikti 
pavyzdžių... Štai, paimkime 
mano vyrus, pavyzdžiui. 


- Teisybė, turėjai jų ne 
vieną... 

- Kai myli, neskaičiuoji! Mano 
pirmasis vyras buvo 
charizmatiškas žmogus ir mėgo 
valdžią. Jis laikėsi iliuzijos, kad 
žmonės neverti pasitikėjimo ir 
kad jam būtina viskam 
vadovauti ir viską tikrinti. Kad ir 
kaip klostydavosi reikalai, jis lyg 
apsėstas stengdavosi 
kontroliuoti padėtį ir ypač... 
aplinkinius žmones! Tačiau 
gyvenimas mūsų vaizduotės 
įkvėptą nerimą paverčia 
tikrove. Visko bijantys žmonės 
užsitraukia kančią, tie, kurie 


baiminasi blogai pasirodyti, 
patiria nesėkmę, o tiems, kurie 
bijo būti atstumti, galiausiai tai 
ir nutinka. Kas dėl pasitikėjimo 
stokos nori viską kontroliuoti, 
nekontroliuoja nieko: 
kontroliuosi savo žmoną - ji tave 
apgaus. Kontroliuosi savo 
vaikus - jie ims maištauti. 
Kontroliuosi savo tautą - ji 
sukels revoliuciją. 

- Todėl jį ir palikai? 

- Jis nenorėjo, kad vykčiau į 
ekspedicijas Egipte. Tarsi 
būčiau galėjusi įsimylėti 
mumiją... 


Marždė pamirkė sausainį į 
arbatą ir pasigardžiuodama jo 
atsikando. 

- O tavo antrasis vyras? 

- Jis buvo visai kitoks. Laikėsi 
iliuzijos, kad yra protingesnis už 
visus. Todėl į kitus žvelgė šiek 
tiek iš aukšto. Klausydavosi jų 
truputį atsiribojęs, lyg 
bjaurėdamasis jų 
pasakojamomis nesąmonėmis. O 
apie jo panieką atvirai 
reiškiamiems jausmams aš nė 
nešnekėsiu... Jis tik šaltai 
įterpdavo vieną kitą žodį, 
norėdamas parodyti pašnekovui, 
kad šis kalba ne itin racionaliai. 


Nereikia nė sakyti, kad 
praradome daug draugų... 

- Bet kodėl sakai, kad jo 
protingumas buvo iliuzija? 

- Iliuzija buvo jo įsitikinimas, 
kad jis protingesnis už kitus. Jei 
veikia vien tik tavo intelektas, 
dar nereiškia, kad esi 
protingesnis. 

- Veikia vien tik intelektas? 

- Taip. Neskaitysiu tau 
biologijos paskaitos, bet, 
kalbant paprastai, turime trejas 
smegenis... 

- Andžela abejojo, ar aš išvis 
turiu smegenis, o pasirodo - 
turiu trejas! 


- Tiksliau, mūsų smegenys turi 
tris sluoksnius, ir kiekvienas jų 
vieniems išsivystęs daugiau, 
kitiems - mažiau. Turime 
archajiškas smegenis, kurias 
prieš keturis šimtus milijonų 
metų - taigi gerokai iki 
atsirandant priešistoriniam 
zmogui - paveldėjome iš savo 
reptilinių protėvių. Kaip tik 
šiame smegenų sluoksnyje kyla 
primityvūs kovos refleksai: 
siekiame išlikti, giname savo 
teritoriją, būname agresyvūs. 
Kai kurių Žmonių archajiškos 
smegenys išsivysčiusios labiau 
nei kitų: tokiems lengva aktyviai 


veikti ir reaguoti. Paprastai jie 
mėgsta valdžią, pinigus, seksą... 

- Mūsų politikai! 

Mardžė nusikvatojo. 

- O kiti sluoksniai? - paklausė 
Džonatanas. 

- Dėl limbinės sistemos 
jaučiame savo bei kitų emocijas 
ir galime ugdyti gebėjimą 
bendrauti. Ji išsivystė atsiradus 
pirmiesiems žinduoliams: šie 
turėjo rūpintis savo mažyliais, 
nesugebančiais išgyventi be 
suaugusiųjų pagalbos. Ir 
galiausiai - naujoji žievė, kurioje 
glūdi visa, ką galima vadinti 
intelektu: loginis mąstymas, 


gebėjimas kurti sąvokas ir taip 
toliau. 

- Suprantu... 

- Gyvenime geriausia pasiekti 
visų trejų smegenų 
pusiausvyrą, - tuomet nesunku 
ir veikti, ir jausti, ir abstrakčiai 
mąstyti. 

- Vadinasi, tavo antrasis vyras 
turėjo gerai išsivysčiusią naująją 
smegenų žievę... 

- Galima sakyti ir taip. Tačiau, 
kaip minėjau, protingumas - tai 
ne vien intelektas. Protingas 
žmogus vienodai naudojasi 
visais smegenų sluoksniais. O 
emocinėje sferoje mano vyrui 


sekėsi prastai. Jis nepažino 
savęs ir nesuprasdavo kitų. Jis 
niekada neklausydavo savo 
širdies, troškimų, nesuvokdavo 
savo jausmų. O ką ir kalbėti 
apie manuosius... 

- Ar po skyrybų jūs ir toliau 
bendravote? 

- Sužinojau, kad galiausiai jis 
susirgo Alzheimerio liga. 
Blogiau ir būti negali - jis visada 
manė, kad jo protas veikia 
nepriekaištingai... 

- Vargšelis... 

- Jis labai greitai užmiršo, kad 
serga... 

Mardžė gurkštelėjo arbatos. 


- O mano trečiasis vyras buvo 
dar kitoks. Jis laimę siejo su 
savo statusu. Tai turbūt pati 
didžiausia iliuzija... Iš pradžių 
aš juo žavėjausi: jo asmenybė 
darė įspūdį. Bet vieną dieną 
supratau, kad jis vaikosi visko, 
kas gali pagerinti jo įvaizdį ir 
daryti jį svarbiu žmogumi. Nuo 
titulų, automobilio markės ir 
namo išvaizdos iki elegantiškų 
drabužių ar į pokalbį įterpiamų 
šmaikščių pastabėlių. Jis 
rūpestingai atsirinkdavo net ir 
su kuo bendrauti, - kad tik jo 
paties vertė padidėtų. Jis nieko 
nedarė iš širdies, viską diktavo 


poreikis būti pripažintam. 
Manau, galiausiai jis ėmė daryti 
įspūdį ir pats sau, nors vis tiek 
nesijautė laimingas: pripažinimo 
vaikėsi vis labiau, tarsi niekaip 
negalėdamas prilygti 
trokštamam įvaizdžiui. Turbūt 
siekė jaustis saugus, 
kompensuoti puikiai slepiamą 
savigarbos stoką... Kai panorau 
pakeisti profesiją ir tapti 
biologe, jis iš visų jėgų bandė 
man sukliudyti: būti vedusiam 
archeologę - aukšta klasė. O 
biologė niekam neįdomi. 

Džonatanas nesusilaikęs 
nusijuokė. 


- Jis mirė partrenktas 
automobilio, - abejingai 
tarstelėjo Mardžė. 

- Koks siaubas! 

- Visai ne! Priešingai! 

- Kaip gali taip sakyti? 

- Jį suvažinėjo rolsroisas, kai 
jis įkaušęs ėjo iš pobūvio pilyje. 
Jam tai - svajonių mirtis! 
Įsivaizduok, jeigu jį būtų 
partrenkęs koks mopedas 
priemiestyje... 

- Mardže... 

- Jo testamentas buvo 
įvykdytas kuo tiksliausiai: 
įspūdingos laidotuvės, kuriose 
dalyvavo visa vietinė grietinėlė, 


Mocarto Reguiem su orkestru 
ir keliais chorais ir kapas, 
didingesnis už paties Ronaldo 
Reigano. Visi buvo priblokšti. Aš 
ne per labiausiai. Supranti, 
palyginti su Tutanchamonu, jis 
vis dėlto buvo smulki žuvelė... 

Vyriškis giliai įkvėpė ir keletą 
kartų žvilgtelėjo į golfo 
kamuoliuką, paskui - į taką. 
Tada pakrutino pečius: sakytum 
gūžtelėjo ir šiek tiek atlošė. 
Maiklas sulaikė juoką. 
Kiekvieną sykį, kai Džonas 
Deilas rengdavosi smūgiuoti 
kamuoliuką, jį ištikdavo tas 


nervinis tikas. Juokingiau ir būti 
negali. 

Pasigirdo duslus smūgis, ir 
kamuoliukas aukštai pakilo, ore 
brėždamas didelę kreivę, o 
paskui nukrito ir kiek pariedėjęs 
sustojo. 

- Visai neblogai, - tarė 
Maiklas, pritariamai 
šypsodamasis. - Gražus smūgis. 

Abu vyrai ėmė žingsniuoti. 
Išsisklaidžius rytmečio rūkui, 
suspindusi saulė skaisčia šviesa 
užliejo Aukso Vartų parko golfo 
aikštyną. Skaniai kvepėjo 
šviežiai nupjauta žole. Tolumoje 


nerimo vandenynas: juo ritosi 
putotos bangos. 

- Na, tai kaip sekasi su 
partneriais? 

- Reikalai juda į priekį, - 
atsakė Maiklas. - Aš ramus. 

- Jau tris mėnesius tai 
kartojate, bet nieko nevyksta... 

- Juk įspėjau, kad tai truks 
ilgai. Ši bendrovė, galima 
sakyti, - jų kūdikis. O savo vaiko 
taip lengvai neatsisakysi. 

- Už pinigus, kuriuos esu 
pasirengęs sumokėti, kūdikių jie 
galės prisidirbti kiek tik 
panorėję! 

- Jiems tai nelabai berūpi... 


Džonas Deilas sustojo ir 
pažvelgė į Maiklą. 

- O jeigu aš pats su jais 
pasikalbėčiau? 

- Jokiu būdu! Aš žinau, kaip 
prie jų prieiti. Dirbu su jais jau 
penktus metus... 

- Tai kam šitiek tempti? Turint 
omeny, kiek siūlau, man regis, 
bet ką būtų lengva įtikinti. 

- Kai veikia emocijos, pinigai 
gali ne viską. Jie niekada 
neparduos svetimam žmogui. Be 
manęs čia neapsieisim. Aš juos 
nuolat spaudžiu, bet tai užima 
laiko. Be pastangų nieko 
neturėsi. 


Džonas Deilas abejodamas 
susiraukė. 

- Pasitikėkite manimi, - 
pridūrė Maiklas. - Mes einame 
teisingu keliu. 

Juodu toliau žingsniavo 
ridenimo aikštelės link. 
Tolumoje skriejo daugybė 
burlaivių: nors vandenynas 
bangavo, žmonės išplaukė 
pasidžiaugti vėju. Bangos juos 
turbūt gerokai vėtė. 

Maiklas giliai įkvėpė. Žinojo, 
kad nebegalės dar ilgai šitaip 
užkalbinėti Džonui dantų. 
Norėdamas išlošti viską, gali 
viską prarasti. Na, bet nieko... 


jis tikrai nežada tenkintis pelnu, 
kurį gaus pardavęs savo akcijas, 
ir leisti partneriams uždirbti 
tiek pat, nors jie ničnieko 
nenuveikė, netgi nedalyvavo 
derybose. Beje, taip net geriau. 
Jų pajamos tokios mažos, kad 
juodu tegalėtų už vieną akciją 
užsiprašyti keturių penkių šimtų 
dolerių, o Džonas ketina už 
kiekvieną akciją suploti po du 
tūkstančius. 


xx* 
„...šioje milžiniškoje pieninėje, 
Denai, matome šimtus viena 
prie kitos išrikiuotų karvių. Cia 


taip maža vietos, kad jos negali 
apsisukti. Kažin ar jos gali 
miegoti gulėdamos. O labiausiai 
sukrečia padariniai, kuriuos 
patiria uždarytos karvės. Sunku 
patikėti, tačiau joms užaugo 
nagos, nes gyvuliai neturi 
galimybės jų nudilinti. Sakytum 
didžiuliai išsiklaipę ir susisukioję 
nagai. Atrodo gana baisiai, taip 
sakant, ir, matote, Denai, žiūrint 
į šias karves, norom nenorom 
kyla mintis, jog tuomet, kai 
nustos duoti pieno ir iškeliaus į 
skerdyklą, kad taptų žlėgtainiu 
mūsų lėkštėse, jos pajus 
palengvėjimą.“ 


„Dėkojame Tifanei, mūsų 
specialiajai korespondentei, kuri 
šiuo metu yra fermoje prie 
Denverio, Kolorado valstijoje. 
Aplinkosaugos naujienos: jas 
tiesiogiai iš Kataro sostinės 
Dohos mums praneša Džeremis 
Stensonas. Džeremi, svarstyti 
klimato atšilimo klausimų 
susirinko šimto 
devyniasdešimties šalių 
atstovai. Ar pagaliau buvo 
priimta bendra rezoliucija?“ 

„Laba diena, Denai. Atstovas 
spaudai ką tik išėjo iš spaudos 
konferencijos. Čia, Dohoje, visų 
šalių atstovai susipažino su 


ekspertų išvadomis. Beveik visi 
mokslininkai priėjo prie panašių 
išvadų: geriausiu atveju iki 
amžiaus pabaigos klimatas 
atšils mažiausiai keturiais 
laipsniais Celsijaus. Mums, 
šilumą Mėgstantiems piliečiams, 
Denai, keturi laipsniai gali 
atrodyti nedaug, tačiau, kaip 
priminė Prancūzijos delegacijos 
mokslininkai, praeityje būta 
laikų, kai planetos temperatūra 
buvo keturiais laipsniais 
žemesnė už dabartinę. Ir žinote, 
Denai, tuomet buvo 
ledynmetis... Taip, išgirdote 
teisingai - iš tikrųjų keturi 


laipsniai Celsijaus planetos 
mastu yra didžiulis skirtumas, ir 
mokslininkai prognozuoja, kad 
amžiaus pabaigoje dėl tų 
papildomų keturių laipsnių 
Europoje ištirps visi Alpių 
ledynai. Tai reiškia, kad 
dideliame Prancūzijos Ronos 
slėnyje nebeliks nė lašelio 
vandens, o Provansas virs 
dykuma. Atrodo, toks ateities 
vaizdas visiems padarė įspūdį, 
bet vis dėlto, Denai, 
konferencija jau baigiasi, o taip 
ir nebuvo priimta jokio 
sprendimo. Valstybių vadovai 
tiesiog susitarė vėl susitikti po 


dvejų metų Paryžiuje aptarti 
galimų priemonių ir...“ 

Džonatanas išjungė radiją ir 
vėl atsisėdo į pintą krėslą. Pro 
atvirą savo kambario langą 
antrame namo aukšte jis 
pažvelgė į vandenyną ir giliai 
įkvėpė. Ieškok viduje, sakė 
Mardžė. Jis atsiduso. Nelengva 
rasti laimę savo viduje, kai 
gyveni pasaulyje, kuriam rūpi 
išorė. Sunku negalvoti apie tai, 
kas nesiseka. 

Džonatanas pamėgino išguiti 
iš galvos tas nelinksmas 
naujienas. Kodėl visuomenė 
vystosi tokia bloga linkme? Jis 


jautėsi piktas ir sykiu bejėgis. 
Reikėjo žinias išklausyti iki galo. 
Gal žurnalistas būtų užsiminęs 
apie kokią internetinę peticiją, 
kurią galima pasirašyti, ar apie 
rengiamą demonstraciją. Reikės 
panaršyti po internetą. 

Ieškok viduje. Džonatanas 
trumpam užsimerkė, 
bandydamas nuraminti savo 
protą. Atsimerkęs išvydo blyškų 
mėnulį žydrame rytmečio 
danguje. Mėnuo... Andžela... 
Ilgi vasaros vakarai, kuriuos 
juodu leisdavo sode prieš 
gimstant Klojei. Jie ilgas 
valandas kalbėdavosi po 


žvaigždėmis, svajodami apie 
geresnį pasaulį. Andžela... 
Sunku prisipažinti, bet jis jos 
ilgisi. Nepaisydamas 
susikaupusios nuoskaudos, kad 
ji taip neteisingai nutraukė jų 
santykius, apipylusi nepagrįstais 
priekaištais. Ką jis galėjo 
padaryti, susidūręs su aukle 
nimfomane? Bet Andžela 
nenorėjo nieko girdėti. 
Nepalenkiama, ištikima pati 
sau. Tokia kaip ir anksčiau, kai 
priekaištaudavo, kad jis 
pernelyg daug dirba ir 
nepakankamai dalyvauja šeimos 
gyvenime. Aš tau nesvarbi, 


drįsdavo tvirtinti. 
Nesuvokdama, kad visa tai jis 
darė dėl jos. Dėl jos ir Klojės. 
Džonatanas atsistojo ir iš 
švarko kišenės išsitraukė 
piniginę. Jau daug metų 
nežiūrėjo į tą nuotrauką. Bet 
žinojo, kad ji kažkur ten nukišta. 
Pagaliau ją rado - kaip 
ironiška - tarp savo draudimo 
dokumentų. Džonatanas paėmė 
fotografiją ir pajuto, kaip 
suspaudė širdį. Tuo metu jis 
darydavo tik nespalvotas 
Andželos nuotraukas. jos 
tikresnės. Labiau jaudinančios. 
Šioje nuotraukoje Andžela 


dėvėjo baltų nėrinių liemenėlę. 
Fotoaparatas buvo įamžinęs 
žavią veido išraišką: ji šypsojosi, 
vaizduodama supykusią - 
nenorėjo būti fotografuojama 
neapsirengusi. Antakiai 
suraukti, o akys juokiasi: jai 
buvo neįmanoma atsispirti. 

Staiga pasigirdo beldimas į 
duris, ir laikydama nedidelį 
padėklą įėjo teta Mardžė. 
Džonatanas vogčiomis paslėpė 
fotografiją rankovėje. 

- Kava į namus! 

- Mardže, tu nuostabi. 

Ant padėklo stovėjo dailus 
porceliano kavinukas, du 


puodeliai ir grafinas viskio. 
Akivaizdu, kavą gers ir ji. 
Priėjusi prie nedidelio staliuko 
greta lango, Mardžė buvo 
bededanti padėklą, bet netyčia 
kryptelėjo ranką ir vos jo 
neapvertė. Džonatanas mikliai 
ištiesė ranką, norėdamas jį 
prilaikyti. Nuotrauka išslydo iš 
rankovės ir nukrito ant Žemės. 
Jis skubiai ją pakėlė ir jau 
ziojosi pasakyti ką nors, kas 
nukreiptų dėmesį, bet teta labai 
švelniai prabilo: 

- Tu dar neatvertei naujo 
puslapio, tiesa? 


Džonatanas nieko neatsakė. 
Išpilsčiusi kavą, vieną puodelį 
Mardžė padavė sūnėnui. 

- Imk, mielasis. 

Džonatanas paėmė garuojantį 
puodelį. Kava skleidė gardų 
aromatą. 

- O jeigu pasipasakotum jai, 
kaip jautiesi? - tyliai tarė 
Mardžė. 

Džonatanas kiek įsitempė ir 
keletą akimirkų tylėjo. 
Galiausiai prabilo: 

- Bergždžias reikalas. Mes 
jau daug kalbėjomės. Iš kailio 
nėriausi, mėgindamas įrodyti, 


kad jos priekaištai nepagrįsti. 
Veltui. 

- Nesiūlau pasiaiškinti, tiesiog 
pasakyk, ką jauti. 

- Tai juk vienas ir tas pats, 
argi ne? 

Mardžė atsiduso: 

- Mano mielas Džonatanai, 
nors ir nemažai metų gyvenote 
drauge, moterų tu nepažįsti... 

Džonatanas nustebęs 
pažvelgė į ją. 

— Moteriai nerūpi tavo 
racionalūs argumentai, 
aiškinantys padėtį. Paaiškinimai, 
vien paaiškinimai... Tarsi 
reikėtų bet kuria kaina būti 


teisiam. O, vyrai nieko 
nesupranta... Ji nori pajusti, kad 
tują myli, kad myli tik ją... 

- Bet juk nelogiška, jei... 

- Poros santykiuose logika 
nesvarbi! Čia svarbiausia 
jausmai, o ne matematika! 

Džonatanas ilgai tylėjo. Ne, jis 
neįsivaizduoja, kaip galėtų vėl 
apie tai kalbėti su Andžela. Ji 
tikrai gali jį atstumti. O jis visai 
nenori apsijuokti. Jokiu būdu. 
Reikia skubiai keisti temą. 

- Per radiją girdėjau 
šokiruojantį reportažą. Apie 
karvių auginimą boksuose. 
Tikras skandalas. 


- A... 

Džonatanas atsisėdo į krėslą 
ir atsilošė. 

- Sunku rasti vidinę ramybę 
gyvenant egoistiškame ir 
žiauriame pasaulyje, su kuriuo 
tenka nuolat kovoti. 

Mardžė prisėdo ant palangės 
ir įsmeigė akis į sūnėną, 0 
paskui žvilgsnį nukreipė į tolį 
pro langą. 

- Tai tiesa, - galiausiai 
pratarė. - Mane tokios žinios 
irgi liūdina. 

Ukanota rytmečio šviesa jos 
veidą gaubė švelnia aureole - 
blyškia kaip išblukusios jos 


suknelės spalvos. Jos dailios 
raukšlelės sakytum pratęsė 
subtilų suskeldėjusių lango dažų 
raštą. 

- Ir vis dėlto, - toliau kalbėjo 
ji, - piktintis dalykais, kurių 
negalime pakeisti, - tiesus 
kelias į depresiją, sutinki? 

Šie žodžiai Džonataną 
užgavo, - tarsi būtų veidrodyje 
išvydęs nemalonią tikrovę. Jis 
tylėdamas pažvelgė į tetą. 
Teisybė, tokiais atvejais jis 
jaučiasi visiškai bejėgis ir tai 
graužia jam širdį. 

- Bet juk kas nors turi sukilti 
prieš visuomenės nukrypimus! 


Negalima sudėjus rankas 
verkšlenti dėl to, kas vyksta, ir 
toliau sau gyventi lyg niekur 
nieko. 

Mardžė užjaučiamai pažvelgė 
įjį. 

- Ketvirtame praeito amžiaus 
dešimtmetyje vienas 
protestantų teologas 
išpopuliarino labai įžvalgią 
maldą. Vieni teigia, kad jis 
perfrazavo Marką Aurelijų. Kiti 
tvirtina, kad maldą sukūrė 
Pranciškus Asyžietis, bet tai 
nesvarbu. 

- Ir kokia tai malda? 


- „Suteik man drąsos pakeisti 
tai, ką galiu pakeisti, ramybės 
susitaikyti su tuo, ko negaliu 
pakeisti, ir išminties atskirti 
viena nuo kito.“ 

Džonatanas keletą akimirkų 
įdėmiai žiurėjo į ją. 

- Ką gi, o aš negaliu sėdėti 
sudėjęs rankas. Gyvenimas turi 
gerėti, o ne eiti blogyn. 

- Puikiai suprantu, bet ką nori 
padaryti? Ir, beje, ką darai? 

Džonatanas pakėlė į tetą akis. 

- Aš visam tam priešinuosi. 
Pasisakau prieš, kai tik galiu. 
Kovoju... 


Minutėlę patylėjęs, jis vėl 
atsilošė krėsle ir pridūrė: 

- Bet kartais klausiu savęs, 
kokia iš to nauda... 

- Turbut jokios. 

- Dėkui, tu man pakėlei 
nuotaiką. 

Mardžė giliai įkvėpė. 

- Kovodamas žmogus dažnai 
sustiprina tai, su kuo kovoja. 

Džonatanas suraukė antakius. 

- Rasi šiai minčiai 
prieštaraujančių pavyzdžių, - 
tarė Mardžė, - bet vis dėlto tai 
tiesa - beveik visose srityse. 

- Nelabai suprantu kodėl. 


Mardžė vėl įpylė kavos. Ši vis 
dar buvo tokia pat garuojanti ir 
kvapni. 

- Taip yra dėl vienos esminės 
priežasties, tačiau būtų geriau, 
kad pats tai suprastum per 
vieną eksperimentą... 

- Eksperimentą? 

- Reikės suorganizuoti per 
savo fondą. 

- Maniau, kad prieš dešimt 
metų išėjai į pensiją. 

Atsakydama Mardžė tik 
šyptelėjo. 

- O kol kas, - tarė ji, - jei nori, 
galiu pateikti keletą pavyzdžių. 
Kad ir iš santykių srities. 


Įsivaizduok - kas nors išsako 
mintį, kuri tau atrodo visiškai 
klaidinga, net šokiruojanti. 

- Gerai. 

- Jei pulsi jam prieštarauti ir 
išpeiksi tą jo mintį, kas nutiks? 
Tu įžeisi tą žmogų ir priversi jį 
ginti savo požiūrį, kad kiti 
nepalaikytų jo kvailiu. Jis aiškiai 
išdėstys savo poziciją ir 
nebegalės jos keisti. Taigi, 
kovodamas su jo idėja, tują 
sustiprinai... 

- Žvelgiant šitaip... 

- XVIII amžiaus Prancūzijoje 
senojo režimo monarchija 
kovojo su Apšvietos filosofais 


juos cenzūruodama, ir tai tik 
sustiprino judėjimą, kuris 
galiausiai baigėsi 1789 metų 
revoliucija. 

Džonatanas linktelėjo galvą. 

- XX amžiaus pradžioje 
Rusijoje, - toliau dėstė 
Mardžė, - caro policija 
persekiojo visus protestuotojus: 
ir socialistus, ir liberalus. Dėl to 
nepasitenkinimas tik didėjo, kol 
1917 metais juo pasinaudojo 
komunistai. 

- Nežinojau. 

- Pateiksiu dar įtikinamesnį 
pavyzdį, - tarė Mardžė 


stodamasi, - bet tu sėdėk, einu 
atsinešti skaičių. 

- Nesivargink, nereikia... 

- Reikia, reikia. 

Teta išėjo iš kambario, 0 po 
kelių minučių grįžo rankoje 
laikydama popieriaus lapą. 

- Prisimeni, 2002 metais 
Amerikos vadovybė pradėjo 
vadinamąjį karą su terorizmu. 
Tais metais, JAV Valstybės 
departamento duomenimis, 
pasaulyje įvyko 198 teroristiniai 
išpuoliai, per kuriuos žuvo 725 
žmonės. Po dešimties metų 
įnirtingos didelio masto kovos, 
kuriai buvo išleista daugybė 


lėšų, Amerikos vadovybė 
pateikė 2012 metų statistiką: 
6771 teroristinis išpuolis ir 
daugiau nei 11 000 žuvusiųjų. 

- Nieko sau... 

- Žinai, tas pats yra ir su 
sveikata. Gal kada nors apie tai 
pasikalbėsime. Šiandien 
biologijos pamokos tau 
neskaitysiu! 

- Visa tai skamba labai 
gražiai, tačiau ne su viskuo 
galima sutikti. Individualistinis 
ir vartotojiškas modelis, dėl 
kurio visi tampa nelaimingi, 
išplito beveik visame pasaulyje, 
net visiškai kitokios kultūros 


kraštuose. Jis vyrauja visur. 
Mane tai piktina. 

- Kaip tik dėl to, kad šis 
modelis vyrauja visur, jis 
savaime žlugs. Istorija 
patvirtina ir šį teiginį. 
Napoleonui pavyko užkariauti 
pusę Europos, tiesa? Tačiau kai 
jis neteko valdžios, Prancūzijos 
teritorija buvo mažesnė nei jam 
atėjus į valdžią... Prisimink 
Romos ir Šventąją Romos 
imperiją, Osmanų, kolonijines 
imperijas, Sovietų Sąjungą... 
Visos valstybės, siekusios 
viešpatauti, subyrėjo. 


Džonatanas nesijautė visiškai 
įtikintas, nors Mardžės žodžiai 
skambėjo raminamai. Jis 
pažvelgė pro langą. Rūkas lėtai 
sklaidėsi. Tarp delnų suspaudęs 
karštą puodelį, Džonatanas 
gurkštelėjo kavos. Ši buvo 
stipraus skonio, teikianti jėgų. 
Po kūną sklindanti šiluma 
malšino jo pyktį. Iš susimąstymo 
jį pažadino švelnus Mardžės 
balsas: 

- Patikėk manimi, kovoti nėra 
prasmės. Kaip prieš du 
tūkstančius penkis šimtus metų 
sakė Laodzi, „užuot keikus 
tamsą, geriau uždegti žvakę“. 


- Uždegti žvakę, - nepatikliai 
pakartojo Džonatanas, mąsliai 
žvelgdamas pro langą. 

Mėnulis buvo dingęs - išnyko 
skaisčiame danguje, 
išsisklaidžius rūkui. Mardžė 
toliau kalbėjo nepaprastai 
ramiu, kone tyru balsu: 

- Kartais kitų savybės, kurių 
nekenčiame, būdingos ir mums, 
tik nenorime to pripažinti. 

Džonataną šie žodžiai užgavo. 
Nors Mardžės tonas buvo labai 
geranoriškas, kritikos ji 
negailėjo. Žinoma, jis ne visada 
būna teisus, bet dabar, tiesą 
sakant, jam neaišku, kuo jis 


prisideda prie visuomenės bėdų. 
Na taip, darbe jis elgiasi gal ir 
nevisiškai sąžiningai, bet juk 
taip elgiasi visi. Niekas nėra 
tobulas. Jis nemano, kad jam 
būtų galima prikišti ką nors 
rimta. Jei visi būtų tokie kaip jis, 
Žemėje būtų tikras rojus. 

Mardžė pasilenkė arčiau ir 
pažvelgusi žibančiomis, kone 
besišypsančiomis akimis 
sušnibždėjo lyg atskleisdama 
paslaptį: 

- Ieškok dieviškumo savyje, o 
ne velnio kituose. 

Truputį įsižeidęs Džonatanas 
keletą sekundžių spoksojo į ją. 


- Dievo savyje? Maniau, kad 
mūsų sielos gelmėse glūdi 
nuodėmė... 

- Tai turbūt blogiausia iš visų 
interpretacijų, kokią tik buvo 
galima sugalvoti. Kai 
susimąstau, kokią žalą ji padarė 
žmonėms... Dar ir šiandien 
juntame jos padarinius... 

- Bet juk Adomas ir Ieva 
nepakluso, - ironiškai 
nusišypsojo Džonatanas. 

Mardžė jam irgi atsakė 
šypsena. 

- Nori išgirsti, ką manau? Jei 
Dievas tikrai yra, jis norėjo, kad 
Ieva atsikąstų obuolio! 


- Biblijoje sakoma, kad jis tai 
uždraudė... 

- Taip, kad paskatintų ją jo 
paragauti! Nepaklusdama Ieva 
įvykdė pirmąjį pasaulyje laisvės 
aktą. Tai ne prigimtinė 
nuodėmė, o prigimtinė laisvė! 

- Tu galjau kiek perlenki 
lazdą... 

Mardžė nutaisė įsižeidusią 
miną. 

- Kaip tikintieji gali bent 
akimirką manyti, kad Dievas 
nesugebėjo sukurti tobulos 
būtybės, visuomet vykdančios jo 
valią? Jeigu Jis būtų norėjęs, kad 
Ieva klausytų, ji būtų paklususi. 


Ne, patikėk - Dievas troško, kad 
žmogus būtų laisvas! 

Sulig šiais žodžiais Mardžė 
paėmė viskio butelį ir į savo 
kavos puodelį įvarvino keletą 
lašų. Džonatanas pažvelgė į ją. 
Ta moteris - išties neeilinė 
asmenybė. Jis pavydėjo jai 
neišsenkančio optimizmo. 

- Gerai, vadinasi, mano sielos 
gelmėse slypi dieviškumas... Ir 
kaip man... jį rasti? 

Mardžė plačiai nusišypsojo. 

- Spėk. 

- Pasakyk... 

- Į šį klausimą jau atsakiau. 


- A, tu man ir vėl sakysi: 
„Ieškok viduje“, taip? 

- Tu greitai mokaisi. 

- Bet iš šių žodžių neaišku, ką 
reikia daryti. Beje, ką reiškia 
„dieviškumas manyje“? 

Mardžė pažvelgė į jį 
spindinčiomis, gerumu 
spinduliuojančiomis akimis. 

- Atrasti dieviškumą - tai 
pasiekti aukštesnį sąmonės lygį. 
- Oho... Pripažink, skamba 

gana miglotai. 

- Vieną dieną tau viskas bus 
labai aišku. 

- Hmmm... 


- Ir galbūt ta diena arčiau, nei 
tu manai... 

- Ir... ką man duos tas, kaip tu 
sakai, aukštesnis sąmonės lygis? 

- Pameni, vakar kalbėdamiesi 
apie nuodėmę sakėme, kad kai 
kurie dalykai mus gramzdina 
žemyn: trumpam pajuntame 
pasitenkinimą, o paskui - 
didžiulę tuštumą. 

- Taip. 

- O šiuo atveju veikiau 
priešingai: kai mums neberūpi 
tiesiog vaikytis malonumų, kai 
mūsų veiksmus ir žodžius 
diktuoja sąmonė, 0 ne vien 
troškimas gauti asmeninės 


naudos, jaučiamės pakylėti 
kažko... kas už mus didingesnis. 
Taip nutinka ir tuomet, kai 
suvokiame savo misiją, 
atrandame sritį, kurioje galime 
save realizuoti, net jeigu tai 
nesusiję su mūsų darbu. Tada 
suprantame, kad tai gerokai 
pranoksta visa, ką mums gali 
suteikti vienadienis troškimų 
tenkinimas. 

- Savo misiją... Tu jau krypsti 
į mistiką. 

Teta nusišypsojo. 

- Manau, kiekvienas iš tiesų 
turime savo likimą ir būtų gaila 
su juo prasilenkti. 


Džonatanas ėmė juoktis: 

- Negi tikrai manai, kad 
Žemėje vaikšto septyni 
milijardai demiurgų... 

- Nesakiau, kad misija turi 
būti didinga... Ji gali būti gana 
kukli, bet, žinai, kartais 
gyvenime svarbiausi iš pažiūros 
nereikšmingi dalykai. Mes linkę 
manyti, kad istorijos tėkmę lėmė 
didieji lyderiai. Iš tikrųjų ne 
visai taip. Kiekvienas žmogus 
turi įtakos aplinkai savo 
veiksmais, žodžiais, mąstysena 
ir emocijomis, ir ta įtaka sklinda 
kaip raibuliai vandens 
paviršiumi. Neišvengiamai. 


Žinai, niekas nėra neutralu. 
Kiekvienas mūsų daro poveikį 
pasauliui. O suvokę savo misiją, 
turime atlikti vaidmenį, teikiantį 
naudos žmonijai, gyvoms 
būtybėms, visatai. 

- Atlikti vaidmenį... 

- Kaip tik dėl to kiekvienas 
turime savitų talentų, nors 
dažniausiai tie talentai glūdi 
sielos gelmėse ir laukia, kol bus 
atrasti ir puoselėjami. Beje, 
atskleisti savo talentą - tai irgi 
vienas iš būdų suprasti savo 
misiją. 

Džonatanas vyptelėjo. 


- Tuomet mano talentai glūdi 
labai giliai. 

Jis įsipylė kavos. 

- Daugumos manymu, jie 
privalo daryti tai, ką darė 
visada - net ir tada, kai tai 
neteikia džiaugsmo. Jie 
neįsiklauso į savo gelminius 
troškimus, nes yra įsitikinę, kad 
iš to nebūtų jokios naudos. Nors 
iš tikrųjų kaip tik priešingai. Ne 
visuomenės įteigti paviršutiniški 
norai, o gelminiai mūsų 
troškimai ir yra tas kelias, 
kuriuo reikia eiti, norint įvykdyti 
savo misiją. 

- Kelias? 


- Taip. Per tuos troškimus su 
mumis bendrauja mūsų siela, ji 
rodo tinkamą kelią. Mus tyliai 
kviečia likimas... 

Mardžė nugėrė keletą 
gurkšnių ir kalbėjo toliau: 

- Savo kelią išvystame 
išsisklaidžius iliuzijoms, kurios 
mus kreipia klaidinga kryptimi, 
ir pabudus sąmonei. Ir, Žinai, 
kas keisčiausia gyvenime? Visa, 
kas mums nutinka, - ir geri, ir 
blogi dalykai, ir džiaugsmai, ir 
dramos, - įvyksta dėl vieno 
slapto tikslo - pažadinti mūsų 
sąmonę, nes tik taip iš tikrųjų 
tampame savimi. 


Džonatanas giliai įkvėpė. Pro 
pravirą langą vidun sklido 
vandenyno oras, pritvinkęs sodo 
medžių, krūmų ir gėlių aromato. 

- Man atrodo, atrasti savo, 
kaip tu sakai, gelminius 
troškimus - sunku... Po 
paskutinio mūsų pokalbio daug 
mąsčiau apie tai, kas galėtų būti 
aukščiau už mano norus. Ilgai 
sukau galvą. Bet veltui. 

Mardžė geranoriškai 
nusišypsojo. 

- Klausyk savo širdies, o ne 
galvos. 

Džonatanas ėmė juoktis: 


- Klausyk savo širdies... 
Keista girdėti tokius nuvalkiotus 
beprasmius žodžius iš biologės 
lūpų. 

- Žinau, intelektualai šaiposi 
iš plačiai vartojamų posakių. 
Tačiau jie klysta! Paprasti 
žmonės dažnai būna 
išmintingesni už elito atstovus, 
kurie laiko save aukštesniais už 
visus. 

- Gal ir taip, bet šiuo atveju... 
Pripažink, „klausyti savo 
širdies“ ne kažin ką reiškia. 

- Nieko panašaus: sprendžia 
kaip tik širdis. Mūsų visuomenė 
taip stipriai įsikalė mintį, esą 


viskas vyksta galvoje, kad 
tapome atsieti nuo kitų kūno 
dalių. Vertinamos tik smegenys, 
nes jose yra neuronų. Tiesiog 
juokinga! Tuo labiau kad 
neuronų esama ir širdyje, tik 
niekas apie tai nekalba. Beje, 
taip pat ir žarnyne... 

- Tu juokauji? 

- Tavo širdyje yra apie 
keturiasdešimt tūkstančių 
neuronų, 0 Žarnyne - penki 
šimtai milijonų. Abu šie organai 
turi atskirą gerai išsivysčiusią 
nervų sistemą. 

- Nieko sau! 


- Teisingi sprendimai kyla iš 
širdies arba iš žarnų. Bet ne iš 
galvos. Beje, tai gerai suprato 
senovės egiptiečiai. 

- A, nors tu biologė, bet 
neužmiršai ir archeologijos... 

- Prieš mumifikuodami 
faraoną, egiptiečiai iš jo kūno 
pašalindavo visus vidaus 
organus. Pasilikdavo tik tuos, 
kurie buvo svarbūs: juos 
rūpestingai konservuodavo 
prabangiuose induose ir 
laidodavo kartu su mumija. 
Būdavo išsaugoma širdis ir 
žarnos. 

Patylėjusi Mardžė pridūrė: 


- Smegenis jie išmesdavo į 
šiukšlyną. 

Sureguliavęs ryškumą, 
Rajanas nukreipė objektyvą į 
Garį. Įsitaisęs sename nuo 
saulės kiek pageltusiame 
plastikiniame krėsle, šis 
suraukęs antakius atplėšinėjo 
laiškus. Netoliese vaikai spardė 
kamuolį. 


Rajanas kantriai laukė. 
Guūžtelėjimo pečiais vis nebuvo. 
Staiga Garis loštelėjo ir kiek 
prisimerkęs įsispoksojo sau į 
ranką. Rajanas priartino vaizdą. 
Gariui nuo piršto varvėjo 
keletas kraujo lašų. 

Liurbis. Įsipjauti atplėšiant 
voką! 

- Baikit tas savo nesąmones! - 
riktelėjo Garis vaikams. 

Rajanas tučtuojau ėmė 
filmuoti plačiu kampu. Po galais, 
neatkreipė dėmesio į 
vaikigalius: šie ką tik įsviedė 
kamuolį į gėlyną. 


- Jūs kvailiai, ar ką? - šaukė iš 
pykčio išraudęs Garis. - Kiek 
kartų jums sakiau neliesti gėlių! 
Protas kaip ožkų! 

Akivaizdžiai sutrikę vaikai 
keletą akimirkų stovėjo lyg 
įbesti, tada paėmė kamuolį ir 
grįžo į namą. Garis papurtė 
galvą, paskui išlankstė laišką ir 
ėmė čiulpti įpjautą pirštą. 
Rajanas vėl priartino vaizdą. 
Garis skaitė suraukęs antakius, 
sukiodamas stambią galvą. 
Stebėdamas jį pro kamerą, 
Rajanas nesulaikė šypsenos. 

O paskui - pagaliau! - taip 
ilgai lauktas gūžtelėjimas 


pečiais. 

Rajanas piktdžiugiškai 
sukikeno. Šiandien jis tikrai 
turės ką paskelbti tinklaraštyje. 


xx*X* 


Burlaivių lynai linksmai 
pliaukšėdami plakėsi į stiebus, 
silpno vėjelio gūsiai nešė 
vandenyno kvapus ir šiokią tokią 
gaivą kepinant popiečio saulei. 

Ieškok savyje dieviškumo. 

Lengva pasakyti... Įsitaisęs 
vienos Monterėjaus uosto 
kavinės terasoje, Džonatanas 
jau dvi valandas suko galvą ir 
nervinosi, bet veltui - jam 


niekas nepaaiškėjo. Retsykiais 
jo dėmesį patraukdavo praeiviai 
ir jų pokalbių nuotrupos. Turbūt 
tie žmonės tokie pat kaip jis, bet 
vis dėlto esama vieno didelio 
skirtumo: jie atrodo 
nerūpestingi, o jis - jau nebe. 
Šių metų pabaigos nesulauksi. 
Šaltas antrosios čigonės balsas 
vis dar aidėjo jo širdyje. 
Džonatanas pažvelgė į 
vandenyną, vildamasis 
numalšinti kylantį nerimą. jis 
nenorėjo, kad vėl apimtų slogi 
nuotaika, ta letargo būsena, 
kurios nusikratyti įmanoma tik 
nežmoniškomis pastangomis, - 


tuomet jautiesi it vabalas, 
įkalintas bokale tokiomis 
lygiomis sienelėmis, kad 
kiekvienąsyk pabandęs 
išsiropšti lauk neišvengiamai 
slysti žemyn. 

Ieškok viduje. 

Nelengva žvelgti vidun, kai 
bijai ten susidurti su nerimu. 

Per televizorių, kabantį ant 
sienos kavinės viduje, buvo 
rodomi nuostabūs iš 
sraigtasparnio nufilmuoto miško 
vaizdai. Džonatanas vos girdėjo 
žurnalisto balsą. „Amazonės 
miškai, - kalbėjo jis, - naikinami 
neįtikėtinu greičiu: per dieną 


iškertama tūkstantis šeši šimtai 
hektarų. Tai atitinka tūkstančio 
penkių šimtų futbolo aikščių 
plotą.“ Paskui pradėjo rodyti 
seną indėną, stovintį prie įėjimo 
į San Fransisko gamtos istorijos 
muziejų, kuriame, kaip sakė 
žurnalistė, šiuo metu vyksta 
labai įdomi paroda apie 
Amazoniją. Ilgi indėno plaukai 
buvo surišti į uodegą, o veidas 
spinduliavo ramybe, nors ir 
sumišusia su liūdesiu. Jis atrodė 
ramiai susitaikęs su likimu. 
Džonatanas giliai atsiduso. 
Kaip galima būti laimingam, kai 
visas pasaulis kankinasi? Kaip 


rasti jėgų išsikapstyti, kai 
Žemėje plinta blogis? Kovoti 
nėra prasmės, sakė teta 
Mardžė. 

Senojo indėno balsas buvo 
ramus ir tvirtas. Nors jis 
kalbėjo apie nerimą keliančius 
dalykus, jo balse nebuvo girdėti 
jokio priešiškumo, jokios 
neapykantos. „Kai nukirsite 
paskutinį medį, - sakė jis, - ir 
sužvejosite paskutinę Žuvį, 
suprasite, kad pinigai 
nevalgomi.“ 

- Prašom duoti pirštą. 

- Atleiskit, ką? 

- Smilių, prašyčiau. 

Džonatanas atkišo ranką 
jaunai moteriai balta palaidine. 
Ši jam ant smiliaus atsargiai 
užmovė platų lankstų antpirštį, 
panašų į aliuminiu pamuštos 
pirštinės pirštą, nuo kurio 


driekėsi ilgas plonas elektros 
laidas, už keleto metrų 
sujungtas su kompiuteriu ant 
stalo. Už moters ant sienos 
kabojo milžiniškas ekranas. 

- Štai jūs ir prisijungęs, - tarė 
ji. 

Jos balsas buvo švelnus ir 
malonus, bet skambėjo 
santūrokai, grynai 
profesionaliai. Ji atsisėdo prie 
stalo ir ėmė tarškinti klaviatūra. 

Džonatanas žvilgtelėjo į kitus 
tris žmones, sėdinčius greta jo 
ant puslankiu sustatytų kėdžių. 
Trisdešimties trisdešimt 
penkerių metų trumpaplaukė 


brunetė, regis, rūpestingai 
besistengianti išvengti kitų 
žvilgsnio, paskui maždaug 
šešiasdešimtmetė nuolat 
besišypsanti moteris, ryškokai 
pasidažiusi ir laku kvepiančiais 
sušiauštais šviesiais plaukais, - 
įėjusi ji šiltai su kiekvienu 
pasisveikino, - ir galiausiai į 
studentą panašus jaunuolis, 
nesiskutęs, susitaršiusiais 
plaukais, vis žvilgčiojantis į 
mokslininkės iškirptę. Pro baltą 
susiaučiamą moters palaidinę iš 
tikrųjų šiek tiek buvo matyti 
dailios krūtys. 


Gana erdvus kabinetas 
baltomis sienomis ir nieko 
neišsiskiriančiu interjeru 
skendėjo švelnioje, šiltoje 
šviesoje. Tetos Mardžės fondas 
buvo įsikūręs žemyninėje 
Monterėjaus dalyje. Pastatas 
labai paprastas, pasislėpęs tarp 
medžių menkai gyvenamame 
rajone. 

- Kreivė, kurią matote 
ekrane, rodo jūsų odos laidumą 
ir jo svyravimus realiuoju laiku. 

Linija ėjo nevisiškai 
horizontaliai: ji nestipriai ir 
lėtai, tačiau nereguliariai 
bangavo. Visai nepanašu į 


tobulą elektrokardiogramos 
sinusoidę. 

- Laidumas kinta priklausomai 
nuo jūsų odos drėgnumo, 
trumpai tariant, nuo to, kiek 
prakaituojate. Prakaito liaukas, 
taip pat arterinį kraujo 
spaudimą ir širdies ritmą 
kontroliuoja jūsų simpatinė 
nervų sistema. 

- Aišku. 

- Jūsų vidinė būsena, 
emocijos, įtampa daro įtaką 
šiems fiziologiniams rodikliams: 
jie bet kada gali pasikeisti. 

- Suprantu. 


Operatorė prijungė ir kitų 
dalyvių smilius. Dabar 
milžiniškame ekrane buvo 
matyti keturios skirtingų spalvų 
kreivės, visos bangavo 
nevienodai. Džonatano linija 
buvo mėlyna. Ryškiai geltona 
jaunosios brunetės kreivė buvo 
pati plokščiausia iš visų keturių. 
Žalia jaunuolio kreivė nestipriai 
svyravo. Raudona 
šešiasdešimtmetės linija 
bangavo gana netolygiai ir kur 
kas smarkiau nei kitos, todėl 
nuolat jas kirsdavo. 

- Kaip matote, - tarė 
mokslininkė, - mes visi skirtingi, 


mūsų fiziologija nevienoda ir visi 
skirtingai reaguojame į tą pačią 
situaciją. 

Ji žengtelėjo atgal keletą 
žingsnių. 

- Dabar jūsų paprašysiu 
galvoti apie įvairius dalykus. 
Pirmiausia prisiminkite 
paskutinį kartą, kai patyrėte 
didelį stresą... 

Raudona kreivė kone iškart 
šovė į viršų. 

Džonatanas užsimerkė. Prieš 
akis iškilo čigonės vaizdas. Jis 
pažvelgė į ekraną. Jo mėlyna 
linija buvo kaip reikiant pakilusi. 
Jaunuolio kreivė tik vos 


paaukštėjo, o geltonoji tebebuvo 
tokia pat plokščia. 

Operatorė priėjo prie dalyvių 
ir kreipėsi į tamsiaplaukę 
moterį: 

- Neprisimenate jokios 
įtemptos situacijos? 

Ši tik paslaptingai šyptelėjo, 
geltona kreivė nė nekrustelėjo. 

Mokslininkė žengė prie 
jaunuolio. 

- Ar studentiškas gyvenimas 
pastaruoju metu didelio nerimo 
nesukėlė? - linksmai šyptelėjusi 
tarė jam. 

Tą akimirką jai iš rankų 
iškrito rašiklis. Moteriai 


lenkiantis jo paimti, pro 
palaidinę dar labiau pasimatė 
krūtys. Žalia kreivė šovė į viršų, 
jaunuolis išraudo kaip vėžys. O 
ta mašina jautri. Džonatanas 
sulaikė šypseną. Gal rašiklis 
nukrito neatsitiktinai? 

Brunetė žvilgtelėjo į laikrodį. 
Džonatanas pagalvojo: kažin, 
kiek pinigų bandomieji triušiai 
gauna už tokius bandymus? 

- O dabar atliksime 
atsipalaidavimo pratimą, - 
pranešė operatorė. 

Dalyviai įsitaisė patogiau. 

- Kvėpuokite giliai, ramiai... 
Štai taip... Vis lėčiau ir lėčiau... 


Taip... Gerai... Kaskart 
iškvėpdami vis labiau 
atpalaiduokite kūną... 
Džonatanas įsmeigė akis į 
ekraną. Dauguma kreivių lėtai 
bangavo: raudonoji smarkiau 
nei kitos, geltona - gerokai 
menkiau. Jo ir studento linijos 
keletą kartų susikirto. 
Mokslininkės balsas juos 
nardino į įvairias būsenas: 
atsipalaidavimą ir įtampą, 
ramybę ir nerimą, ir kiekviena 
kreivė, rodės, gyvena 
savarankišką gyvenimą 
nepaisydama kitų. Paskui 
moteris dalyvių paprašė žiūrėti 


vieni kitiems į akis. Jie taip ir 
padarė: paeiliui žvelgė vienas į 
kitą. Į šį žaidimą įsitraukė net ir 
brunetė, - Džonatanas pajuto, 
kad ji nebe tokia abejinga kaip 
iš pradžių. 

- Žvelkite vienas į kitą... 
geranoriškai, - tarė operatorė 
švelniu maloniu balsu, - ir 
pasistenkite pajusti, kas jus 
visus sieja... 

Eksperimento dalyviai ėmė 
šypsotis - iš pradžių kiek 
varžydamiesi, paskui vis 
laisviau. Kaip neįprasta iš 
tikrųjų žvelgti į kokį nors 
žmogų. Didžiumą laiko 


Džonatanas žmonėms į akis 
nežiurėdavo arba trumpai 
žvilgtelėdavo ir paskui jų 
nebematydavo: dairydavosi 
aplinkui, apie ką nors 
mąstydamas arba sutelkęs 
dėmesį į pokalbį. O dabar jis 
žvelgė šiems žmonėms į akis, 
neturėdamas jokio kito tikslo - 
tik juos matyti, ir jam atrodė, 
kad šiek tiek praskleidžia 
uždangą į jų vidinį pasaulį, 
suvokia jų gyvenimą, įžvelgia jų 
esybę. Taip, būtent taip - jį 
apėmė trikdantis jausmas, kad 
jis mato, kas jie yra. Jie 
nebebuvo nepažįstamieji, kokių 


daugybę kasdien sutinki darbe 
ar parduotuvėje, nekreipdamas į 
juos dėmesio. 

Keista, bet kreivės ekrane 
dabar buvo labai arti viena 
kitos, tarsi tuoj susilies. 
Neįtikėtina. Kaip tai įmanoma? 
Kaip paprastas akių kontaktas 
gali suvienodinti žmonių 
fiziologiją? Džonatanas negalėjo 
patikėti savo akimis. Tą 
akimirką jo mėlyna kreivė ėmė 
šokčioti - ji atspindėjo jo 
nuostabą. Šyptelėjęs 
Džonatanas nutarė toliau 
vykdyti eksperimentą: vėl 
sutelkė dėmesį į aplinkinius ir 


drauge su jais išgyveno vienybės 
jausmą. 
Savotišką bendrumą su kitais. 
Po kiek laiko jis vėl metė 
žvilgsnį į ekraną. Visos kreivės 
buvo susiliejusios į vieną. 


13 


- Ostinai Fišeri, jūs užtikrintai 
laimėjote antrąjį atvirojo JAV 
teniso čempionato turnyrą. Kaip 
esate nusiteikęs šiandien, prieš 
pat susitikimą su kitu varžovu? 

Tenisininkas nusišypsojo. 
Žurnalistai visada nori žinoti, 
kas dedasi jo širdyje. 


- Dar tik pati pradžia, visko 
gali nutikti, turiu likti 
susikaupęs. 

- Žinome, kad šita danga jums 
neparanki. Bet jei vis dėlto 
laimėtumėte šias varžybas, 
taptumėte čempionu, laimėjusiu 
daugiausia „Didžiojo kirčio“ 
turnyrų. Ar tai jums kelia 
įtampą? 

- Stengiuosi išlaikyti šaltą 
protą. Turnyras laimimas mačas 
po mačo. 

Žurnalistė atrodė nusivylusi 
atsakymu. Suprantama. Ji nori, 
kad jis atsigultų ant kušetės ir 
išlietų visas savo paslaptis. 


- Kaip paaiškintumėte 
atotrūkį tarp savo stulbinamos 
sėkmės ir, sakykim... nelabai 
mėgstamo žaidėjo įvaizdžio? 

Nelabai mėgstamas. Ji 
atsimoka jam už santūrumą. 
Ostinas stengėsi ir toliau lyg 
niekur nieko šypsotis. 

- Tokie dalykai man nerūpi. 
Žaidžiu tenisą - ir taip turiu ką 
veikti... 

- Kai kurių teigimu, jūs gana 
šaltas, kitiems abejingas 
žmogus. Kaip manote, ar jūsų 
santykiai su gerbėjais 
pasistūmėjo teigiama linkme? 

Ostinas stengėsi šypsotis. 


Abejingas... Tu žinai, ką man 
teko ir vis dar tenka ištverti, 
girdint tas paskalas. Jei 
nedemonstruoji savo kančios, 
dar nereiškia, kad nieko nejauti. 

- Gandų nesiklausau. Dirbu, 
daug dirbu ir atkakliai siekiu 
savo tikslo. 

Jis žvilgtelėjo į kairėje tolėliau 
sėdintį Voreną, savo trenerį. Šis 
pritariamai mirktelėjo. Ostinas 
grįžo į drabužinę, paskui jį 
nusekė Vorenas ir du trys 
fotografai. 

Kiekvieną sykį, kai sulaukdavo 
tokių kandžių klausimų, kai jam 
primindavo apie publikos 


nemeilę, jį vėl užplūsdavo 
neaiškus, bet gerai pažįstamas 
keistas jausmas, užgimęs dar 
vaikystėje, kai tėvo veide 
matydavo šmėstelint panieką. 
Sakytum jis būtų nematomomis 
gijomis supančiotas su 
skausminga praeitimi: stengėsi 
ją užmiršti, bet klastingos 
pastabos vėl apie ją primindavo. 
Praeitis nekviesta įsiverždavo į 
dabartį. 

Ostinas atsisakė pozuoti 
fotografams ir uždarė 
drabužinės duris. 

- Kada pradedam? - paklausė. 


- Po keturių minučių, - atsakė 
Vorenas. 

- Puiku, - tarė Ostinas. 

Jis kovos iki galo ir laimės šį 
turnyrą. Kai pasieks rekordą, 
visi į jį žiurės kitaip. Taip ir bus. 

xxXX* 


Big Suras. 

Žaliuojančios kalvos. Vėjo 
užavimas krūmuose. Aukštos 
sekvojos rusvais kamienais ir 
tamsiais spygliais. Sakingų 
spygliuočių aromatas. Trumpam 
atsiveriantis vandenyno 
vaizdas... 


Džonatanas žingsniavo jau 
daugiau nei valandą. Išėjęs iš 
instituto pajuto gamtos 
šauksmą. Negalėjo grįžti namo, 
lyg nieko nebūtų nutikę. Turėjo 
pasivaikščioti - vienas - ir 
susivokti. 

Vaikščiojant laikas teka 
lėčiau. Gyvendami kultūroje, 
kurioje reikia viską gauti ir į 
viską reaguoti tuojau pat, 
nebemokame nieko patirti 
dabartyje. Vaikščiodami vėl 
pajuntame gamtos, pasaulio, 
visatos tempą. Gyvenimo ritmą. 
Vėl užmezgame ryšį su savimi. 


Oras šią gražią popietę buvo 
švelnus, ir Džonatanas jautėsi 
gerai, pakylėtai. Jį vėl užliejo 
dėkingumo jausmas, kuris buvo 
užplūdęs per ankstesnius 
pasivaikščiojimus. Jautėsi 
dėkingas gyvenimui, pasaulio 
grožiui, vėjo dvelksmui ir 
šviesai - tokiai nuostabiai, kai 
saulė leidžiasi lėtai lyg 
atlikdama reveransą. 

Jo seni rūpesčiai jam atrodė 
toli toli, kaip ir jo ankstesni 
neišsipildę troškimai, jausmas, 
kad kažko trūksta, 
nepasitenkinimas. Šiandien 
svarbus tik pojūtis, kad jis 


gyvas. Kiek dar gyvens, nežinia, 
tačiau kol kas jis vis dar gyvas ir 
jaučiasi be galo už tai dėkingas. 

Danguje pasirodė kondoras. 
Džonatanas ilgai akimis sekė jo 
tylų skrydį, kol paukštis dingo už 
kalvų. 

Visi žmonės susiję. 

Ši mintis be perstojo sukosi jo 
galvoje. Mes visi skirtingi, sakė 
operatorė, bet kažkas mus 
sieja. Nematomas, bet tikrai 
egzistuojantis ryšys, kurį 
apčiuopti galima tik jo ieškant, 
siekiant jį atskleisti ir 
sužadinti... 


Po eksperimento Džonatanas 
pasiliko šnektelėti su 
mokslininke. Ji papasakojo, kad 
moterys gali patirti ir kitokią 
fiziologinę mus siejančios 
sąsajos raišką. Kai moterys 
gyvena kartu, pavyzdžiui, 
bendruomenėje, po kelių 
mėnesių suvienodėja jų 
menstruacijų ciklas: mėnesinės 
joms prasideda lygiai tuo pačiu 
metu. 

Virš tarpeklio vėl pasirodė 
kondoras ir nusklendė 
vandenyno link. 

Visi žmonės susiję. 


Iki šiol Džonatanas jautėsi 
kone vienui vienas pasaulyje - 
tegalėjo tik plėšytis iš visų jėgų, 
stengdamasis išsikapstyti. 
Plėšytis... plėšytis ir kovoti. 

Ką tik patirtas eksperimentas 
jam atskleidė kai ką didingo, 
esminio, verčiančio į viską 
pažvelgti kitaip - ir į varžymąsi 
su Maiklu, ir į dviprasmiškus 
santykius su klientais, kuriems 
jis bruka nereikalingas 
paslaugas, ir į konfliktiškus 
santykius su Andžela... Visas 
ligšiolinis jo gyvenimas buvo 
pagrįstas klaida, neteisingu 
požiūriu į gyvenimą. Dabar jis 


suvokė tiesą, kuri aidėjo pačiose 
sielos gelmėse. 

Kadangi mes visi susiję, 
kovodami su kitais, kovojame su 
savimi pačiu. 

Maiklas įžengė į daugiabutį, 
paskambino vaizdo telefonspyne 
ir ėmė laukti, plačiai išsišiepęs į 
kamerą. Elektrinė spyna šaižiai 
suzvimbė. Maiklas pastūmė 
duris, perėjo vestibiulį ir 
iškvietė liftą. Paskutinis 
aukštas. 


Spustelėjus skambutį 
nepasigirdo jokio garso, tad jis 
keletą kartų pabeldė. Po kelių 
akimirkų durys prasivėrė ir 
tarpduryje pasirodė Samantos 
veidas. 

- Kaip sekasi gerai? - plačiai 
šypsodamasis paklausė Maiklas. 

Mergina abejingai jį nužvelgė, 
pasidairė po laiptinę ir 
apsisukusi dingo. Maiklas 
stumtelėjo duris ir žengė į 
prieškambarį. Nusekė paskui 
Samantą į svetainę - baltoje 
šviesoje skendintį erdvų 
kambarį. Pro didžiules stiklines 
sienas buvo matyti San 


Fransisko daugiabučiai, - jie, 
rodės, plūduriuoja rūke, 
besikėsinančiame juos praryti. 

Mergina atsisėdo ant sofos 
alkūnramsčio ir sukryžiavo 
kojas. Ji dėvėjo trumpą sijoną ir 
baltus marškinius. Užsagstytus 
iki pat viršaus. Gaila. 

- Man reikia tavo paslaugų, - 
tarė Maiklas. 

Ji žiurėjo į jį nieko 
nesakydama. 

- Vakarienė mieste su vienu 
potencialiu mano klientu. Ir 
galbūt kai kas daugiau. 

Mergina pažvelgė jam į akis, 
vis taip pat abejingai. 


- Kas jis toks? 

- Tu amžinai nori viską žinoti. 
Koks skirtumas? 

- Noriu žinoti, kas jis. 

Maiklas ėmė žingsniuoti palei 
stiklinę sieną. 

- Smulkiųjų prekybininkų 
asociacijos pirmininkas. Man tai 
stambi žuvis. 

- Vedęs? 

Maiklas papurtė galvą. 

- Arba pats tai užmiršo, - 
pridūrė juokdamasis. 

Jis prisiartino prie merginos iš 
už nugaros ir uždėjo rankas jai 
ant krūtų. Ši staigiai truktelėjusi 
jį atstūmė. 


- Juk čia nieko bloga, - 
paprieštaravo Maiklas. 

- Aš ne savitarnos aparatas. 

- Retsykiais galėtum man būti 
malonesnė... Juk vis dėlto esu 
geras klientas... 

- Kaip tik todėl. Kainą žinai. 

- Kaip visuomet sakau savo 
partneriams, klientus reikia 
gerbti. 

- Tiekėjus taip pat. 

- Savo klientams aš dosnus. 
Ruūpinuosi jais... 

- Kiekvienas turi savo 
prekybos politiką. 

Maiklas iš širdies nusikvatojo. 


- Kokia bus programa? - 
nepatikliai paklausė Samanta. 

- Jau sakiau: vakarienė, o 
tęsinys - kur panorėsi. 

- Jokių sumautų nesąmonių, 
gerai? 

- Ne ne... 

- Pavyzdžiui, vaidinti auklę 
apsirengus kaip mergaitei ir 
laukti, kol užklups žmonelė ir ją 
ištiks apopleksijos priepuolis... 

Maiklas nusišypsojo ir uždėjo 
ranką jai ant peties. 

- Pažadu. O dabar parodyk 
man savo gražiąsias krūtis... 

- Tavo pievelė išties nuostabi! 

- Taip manai? 

Mardžė ir Džonatanas ėjo per 
sodą, lėtai leisdamiesi prie 
vandenyno. Oras tebebuvo 
švelnus, nors saulė švietė jau 
gana aukštai. Maloniai kvepėjo 
sausmedžiais ir šviežiai 
nupjauta žole. 


- Maniškėje želia vien dobilai. 
Išbandžiau viską. Niekas 
neveikia. Todėl raunu juos 
rankomis, bet jie vis tiek 
atauga. Gal gali man ką nors 
patarti? 

Mardžė ėmė kikenti: 

- Koks tu juokingas. 

Džonatanas sustojo. 

- Juk negaliu sėdėti sudėjęs 
rankas ir leisti jiems plisti. 

Mardžė šypsodamasi 
žingsniavo toliau. 

- Kodėl? 

Džonatanas ją pasivijo. 

- Kodėl? Bet... juk tai 
akivaizdu, argi ne? 


- Ne. 

Mardžei taip patiko griauti 
išankstines nuostatas, kad ji 
mielai apsimesdavo kvailele vien 
tam, kad pasismagintų, 
matydama, kaip žmogus ima 
abejoti savo nuomone. 

- Taip negražu, pievelė atrodo 
neestetiškai. Visi tai žino. 

- Visi? O tu iš kur žinai? 

- Iš kur aš žinau? Iš kur žinau, 
kad tai negražu? Na... žinau, ir 
tiek. Tai nediskutuotina, toks 
mano skonis. 

Mardžė šelmiškai nusišypsojo. 

- Esi tuo tikras? 


Džonatanas išsižiojo iš 
nuostabos. Ką atsakyti į tokius 
žodžius? Vis taip pat 
šypsodamasi Mardžė žingsniavo 
toliau, žvalgydamasi po savo 
nuostabų sodą. 

- Prisiminiau vieną istoriją, - 
tarė ji, - tikrą istoriją, kurią 
pasakojo Robertas, draugas iš 
Santa Kruzo. Vieną dieną jam 
kilo klausimas, kodėl žmona, 
ruošdama kalakutą Padėkos 
dienai, visada nupjauna jo galą 
ir tik tada kiša į orkaitę. Ji 
nurėždavo užpakalinę kalakuto 
dalį, - jam tai atrodė keista. „Jis 
gaminamas kaip tik šitaip“, - 


atsakė žmona. - „Gerai, bet 
kodėl?“ Robertas jautėsi 
suintriguotas, norėjo sužinoti 
daugiau. „Taip jau yra. Beje, 
mano mama kalakutą visada 
ruošė šitaip.“ Bet vyras 
neatstojo, todėl galiausiai ji 
nusprendė paskambinti motinai 
ir paėmė telefoną. „Mama, 
prisimeni, kai ruoši kalakutą 
Padėkos dienai, kodėl nupjauni 
jam užpakalį?“ Mama 
nedvejodama atsakė: „Toks 
receptas.“ Dukra vis tiek prašė 
paaiškinti, bet norimo atsakymo 
neišgirdo. Jos motina ėmė 
gintis: „Tiesiog taip daroma, 


mane šitaip išmokė mano pačios 
mama.“ Tuomet dukra 
paskambino senelei ir uždavė jai 
tą patį klausimą: kodėl prieš 
kepant tą nelemtą kalakutą 
reikia jam nupjauti užpakalinę 
dalį? „Aš visada taip dariau“, - 
atsakė senelė. „O kodėl?“ - „Po 
galais! Mano orkaitė buvo per 
maža, visas kalakutas netilpo!“ 
Džonatanas prapliupo juoktis. 
- Seniau, - paaiškino 
Mardžė, - pačiose gražiausiose 
pievelėse visada augo dobilai. 
Žinai, taip buvo visame 
pasaulyje. Beje, 
pardavinėjamuose vejos sėklų 


maišeliuose visuomet būdavo 
dobilų sėklų. Pievelė be dobilų, 
buvo neįsivaizduojamas dalykas! 
Tai dėl jų veja žaliuodavo ir kai 
sausa. Be to, dobilai iš oro 
pasisavina azotą ir perduoda jį 
zemei, todėl veja natūraliai 
patręšiama. Ko daugiau norėti? 
Vėliau, šeštajame praeito 
amžiaus dešimtmetyje, 
tarptautinės chemijos įmonės 
sukurė herbicidus, naikinančius 
vejoje augančias piktžoles. Tik 
bėda, kad herbicidai naikino ir 
visų mėgstamus dobilus. Todėl 
to jų mėšlo niekas nepirko. Tada 
jie nusprendė griebti jautį už 


ragų: investavo milijonus dolerių 
į komunikacijos kampanijas ir 
ėmė skleisti žinią, kad dobilai - 
tai piktžolė... 

- Tu juokauji? 

- Galiausiai reklama žmones 
įtikino. Į dobilus jie ėmė žiūrėti 
kitaip, paskui panoro jų 
atsikratyti. Taigi tarptautinės 
įmonės vienu šūviu nušovė du 
zuikius: žmonės pradėjo pirkti 
ne tik tuos jų sumautus 
herbicidus, bet ir turėjo įsigyti 
trąšų, nes žolei ėmė stigti 
azoto... 

Džonatanas liūdnai palingavo 
galva. Mardžė nusišypsojo, jos 


akyse šokinėjo šelmiški 
ziburėliai. 

- Dobilai gražūs, - tarė ji. - 
Pavasarį jie net pražysta baltais 
ziedeliais. 

Ir tylesniu balsu pridūrė, lyg 
atskleisdama paslaptį: 

- Toks gyvenimas: nė 
neįtariame, kad tai, kas mums 
atrodo problema, kartais iš 
tikrųjų yra... sprendimas! 

Juodu toliau lėtai žingsniavo 
palei nuostabiai kvepiančius 
rožių krūmus ir raganių 
gyvatvores. Žemiau skaisčiai 
mėlyno vandenyno fone aiškiai 
išsiskyrė išsikraipę šimtamečių 


pušų kamienai. Nebuvo nė 
menkiausio vėjelio ir galėjai 
pamanyti, kad augalai skuba 
pasinaudoti proga ir paskleisti 
savo aromatą, tarytum 
žinodami, kad vėjas jo nenuneš. 

- Ir, kaip sakėme vakar, - 
pridūrė Mardžė, - kovoti nėra 
prasmės. Mes visi susiję. 

- Ėčė... jei galiu įsiterpti - 
kalbėjome apie žmones, o ne 
apie augalus! 

- Augalai - gyvos būtybės. 

- Taip, bet... vis dėlto esama 
tam tikrų ribų. Juk nepradėsi 
manęs tikinti, kad esu susijęs su 
savo pievelės dobilais! 


Mardžė ramiai nusišypsojo. 

- Kas žino... Ar teko girdėti, 
kas devintajame praeito 
amžiaus dešimtmetyje nutiko 
didžiosioms kudu Pietų Afrikoje? 

- Tiesą sakant, ne! - nusijuokė 
Džonatanas. 

- Tai nutiko Transvalio 
provincijos savanoje. Ir aš ten 
buvau prieš beveik trisdešimt 
metų... 

Mardžė kiek patylėjo, paskui 
iš lėto prabilo, tarytum žodžiai 
būtų kilę kartu su prisiminimais, 
išnyrančiais iš atminties. 

- Dar ir dabar prisimenu 
raudonus saulėtekius plačiose 


lygumose ir šiltą vėjo dvelksmą, 
nešantį laukinių gyvūnų kvapą. 
Tose lygumose buvo daugybė 
rezervatų, kur gyveno didžiosios 
kudu - antilopės ilgais susuktais 
ragais. Paprastai jos mito 
akacijų lapais. O medžiai tam 
nesipriešino... 

Džonatanas prapliupo juoktis: 

- Tai kad jie neturėjo 
pasirinkimo! 

Mardžė paslaptingai 
nusišypsojo. 

- Vieną dieną rezervatuose 
antilopės nežinia kodėl ėmė 
kristi viena po kitos. Jų 
neužpuolė plėšrūnai, jos nebuvo 


sužeistos. Mūsų biologų 
komanda užtruko dvejus metus, 
kol išsiaiškino priežastį. Ir tai, 
ką galiausiai atskleidėme, 
smarkiai pakeitė mano 
pasaulėžiūrą... 

Džonatanas suraukė antakius. 

- Iki tol akacijos nesipriešino, 
nes žinojo, kad antilopės 
nuskabys vieną kitą lapelį ir 
nueis sau. Tačiau tą vasarą 
rezervatuose antilopių smarkiai 
padaugėjo. Jos pradėjo ėsti kur 
kas daugiau lapų nei įprastai. 
Tuomet medžiai ėmėsi veikti: 
padidino taninų kiekį lapuose, 


kad šie taptų kartesni ir 
atbaidytų antilopes. 

Džonatanas nepatikliai 
žvilgtelėjo į tetą. Nekreipdama į 
ji dėmesio, Mardžė kalbėjo 
toliau: 

- Bet alkanos antilopės ir 
toliau krimto lapus, todėl 
medžiams iškilo grėsmė. 

Kiek patylėjusi ji vėl prabilo: 

- Todėl jie užnuodijo savo 
syvus. Jų paprastai valgomi 
lapai tapo... mirtinai nuodingi. 

Pasibaisėjęs Džonatanas 
pažvelgė į tetą. 

— Bet įstabiausia ne tai, - tarė 
Mardžė. - Akacijos perdavė 


žinią viena kitai. Jos įspėjo ir 
tolimesnes kaimynes, kas joms 
gresia, jeigu leis ėsti savo lapus 
kaip įprastai. Taip, išgirdai 
mane teisingai: medžiai 
bendravo tarpusavyje, todėl 
nuodus pradėjo gaminti visos 
akacijos. 

Keletą akimirkų patylėjęs 
Džonatanas tarė: 

- Kur įrodymai? Galbūt 
kiekviena akacija, susidūrusi su 
ta pačia bėda, pati rado tokį pat 
sprendimą. 

Mardžė prisimerkė ir lėtai 
papurtė galvą. 


- Visos to regiono akacijos 
užnuodijo savo lapus... taip pat 
ir tos, kurios augo už rezervato 
ribų, vadinasi, nesusidūrė su 
antilopėmis. Jos neturėjo jokių 
priežasčių šitaip elgtis... nebent 
būtų gavusios žinią. 

Džonatanas pajuto, kaip per 
nugarą nubėgo šiurpuliukai. 
Tvirtinimas, kad medžiai geba 
kalbėtis, skambėjo lyg iš 
mokslinės fantastikos knygų. 
Mintis, kad tai gali vykti iš 
tikrųjų, kėlė nerimą. 

- Ar žinoma, kaip jos tai daro? 

- Turime keletą versijų, bet 
nė viena dar nepatvirtinta. Yra 


žinoma, kad jos keičiasi chemine 
informacija per šaknis, bet buvo 
įrodyta, kad akacijos vien tuo 
neapsiriboja. 

- Papasakok. 

- Augalas sugeba atpažinti 
savo kaimynus, augančius aplink 
jį. Jeigu tai tos pačios šeimos 
augalai, jis ima lėčiau auginti 
savo šaknis, kad kaimynai 
turėtų užtektinai vietos vystytis. 
Bet jei greta auga svetimas 
augalas, šaknys ima plėstis visu 
greičiu, siekdamos užimti 
teritoriją. Mokslininkai atliko 
tokį eksperimentą: ant Žemės, 
apsėtos ankštinių pipirų 


sėklomis, jie padėjo tuščią, 
nepermatomą, sandarią dėžutę 
ir išmatavo šaknų augimą. Po 
kiek laiko bandymą vėl 
pakartojo, tik šįkart į dėžutę 
įdėjo pankolį. Pankolis žinomas 
kaip ankštinių pipirų priešas: į 
zemę ir į orą jis skleidžia 
chemines medžiagas, 
trukdančias pipirams vystytis. 
Taigi į nepermatomą ir visiškai 
sandarią dėžutę buvo įdėtas 
pankolis, o dėžutė pastatyta ant 
zemės. Augalai tikrai negalėjo 
bendrauti cheminiais signalais. 
Vis dėlto buvo nustatyta, kad 
ankštinių pipirų šaknys ėmė 


augti sparčiau, - paprastai taip 
elgiasi augalas, savo teritorijoje 
pastebėjęs įsibrovėlį. Vadinasi, 
ankštiniams pipirams pavyko 
sužinoti, kad greta jų atsidūrė 
pankolis, tačiau kaip? Paslaptis. 

- Neįtikėtina. 

Džonatano žvilgsnis klaidžiojo 
kvapniais sausmedžiais, rožių 
krūmais, raganėmis, medeliais, 
didingai sustingusiomis 
aukštomis pušimis. Nuo šiol jis į 
juos žvelgs kitaip. 

- Tau sunku patikėti, nes apie 
šiuos įvykius niekada nebuvai 
girdėjęs, bet niekas nesistebi 


dalykais, kurie vyksta šalia 
mūsų kiekvieną dieną... 

Džonatanas suraukė antakius. 

- Apie ką tu kalbi? 

- Pavyzdžiui, ar kada nors tau 
kilo klausimas, kaip paukščiai 
gali skristi išsidėstę V raidės 
forma? 

- O kas čia nuostabaus? 

- Ar žinai, kad jie moka visi 
drauge staiga pakeisti kryptį, 
neatsitrenkdami vienas į kitą? 
Nors skrenda labai arti vienas 
kito. 

- Spėju, kad jie atkartoja tą, 
kuris skrenda voros priekyje. 
Paukščiai turbūt seka vienas 


kitu, jie nepaprastai budrūs, 
susikaupę, iškart reaguoja... 

Šypsodamasi Mardžė papurtė 
galvą. 

- Reiškinio tai nepaaiškina. 
Mokslininkai apskaičiavo, per 
kiek laiko paukščiai pakeičia 
kryptį, kai jų vedlys padaro 
posūkį. Tai įvyksta greičiau, 
negu nervinis impulsas iš akies 
nukeliauja į smegenis, o iš 
smegenų - į sparnus. 

Nustebęs Džonatanas 
tylėdamas pažvelgė į tetą. 

- Tokia pat paslaptis gaubia ir 
zuvis, kurios plaukioja guotais, - 
pridūrė Mardžė. - Mokslininkai 


atskleidė nepaprastų dalykų: 
žuvims uždengus akis matiniu 
stiklu, kad per eksperimentą jos 
nieko nematytų, jos vis tiek 
lieka savo vietoje ir su guotu 
juda visiškai koordinuotai. 

- Galbut judėdamos žuvys 
vandenyje kelia bangas ar 
sroves, kurias visos jaučia... 

- Tyrėjai taip ir spėjo. Tada 
tiriamoms žuvims jie perpjovė 
šoninės linijos nervus ties 
žiaunomis, tačiau tos Žuvys ir 
toliau plaukiojo sinchroniškai su 
kitomis. 

- Tai iš tikrųjų stulbina... 


- Taip pat neaišku, kaip pašto 
balandžiai grįžta namo, paleisti 
už kelių šimtų kilometrų visiškai 
nežinomoje vietoje, - tuomet jie 
turi lėkti keliu, kuriuo anksčiau 
niekada neskrido. 

— Kaip ir migruojantys 
paukščiai... 

- Teisingai. Buvo manoma, 
kad keliauti paukščiukus išmoko 
tėvai. Tada mokslininkai vos 
gimusius paukščiukus atskyrė 
nuo tėvų. Kai paaugę paukšteliai 
jau galėjo migruoti, tyrėjai juos 
paleido. Paukščiai šovė aukštyn 
į dangų ir instinktyviai perskridę 
pusę planetos nusileido tiksliai 


ten, kur buvo keliomis 
savaitėmis anksčiau išlėkę jų 
tėvai... 

Susimąstęs Džonatanas keletą 
minučių tylėjo. Tolumoje buvo 
matyti būrys laivelių 
raudonomis burėmis. Tikriausiai 
buriavimo mokyklos mokiniai. 
Kadangi vėjo nebuvo, jachtos 
beveik nejudėjo, tik siūbavo 
vietoje, švelniai skalaujamos 
bangelių. 

- Ką nori pasakyti? - 
galiausiai paklausė. 

- Garsus Kembridžo 
universiteto biologas Rupertas 
Šeldreikas iškėlė hipotezę, kad 


esama kažko, kas tarpusavyje 
sieja gyvas būtybes - ir ne tik 
zmones. Jis tai pavadino 
morfiniu lauku. 

Džonatanas vyptelėjo. 

- Teko girdėti apie magnetinį 
lauką, apie gravitacinį... Apie 
morfinį - niekada. 

- Tai tarsi nematoma matrica. 
Galima sakyti, erdvė, gaubianti 
tarpusavyje bendraujančias 
gyvas būtybes ir leidžianti joms 
nuolatos išlaikyti ryšį. Tos 
sąsajos nesusilpnina nei laikas, 
nei atstumas. 

— Nei atstumas? 

- Taip. 


- Skamba gana beprotiškai. 
Galiu suprasti, kad skleidžiame 
bangas ar kažką tokio, ką 
suvokia kiti, ir dėl to esame su 
jais susiję, bet jei nukeliausiu į 
kitą pasaulio kraštą, 
neįsivaizduoju, kaip tos bangos 
gali ir toliau veikti. 

Mardžė papurtė galvą. 

- Tas ir yra - tai ne bangos. 
Tai ne elektrinis ar magnetinis 
laukas, - šis tolstant iš tikrųjų 
silpnėja. Ko gero, kaip tik tai ir 
stulbina: manoma, kad tas ryšys 
yra kitokio pobūdžio, kitokio 
lygmens, - tarsi būtume 
tarpusavyje susiję kitoje, nei 


laikui, nei erdvei nepavaldžioje 
plotmėje. Atrodo, kartkartėmis 
prisijungdami prie tos plotmės, 
išsyk sužinome joje glūdinčią ir 
mus siejančią informaciją. 

- Tiesiog neįtikėtina, net 
darosi baugu... 

- Kartoju, ši hipotezė dar nėra 
įrodyta moksliškai, bet turi 
rimtą pagrindą: tokie 
mokslininkai kaip Šeldreikas 
atliko stulbinamų eksperimentų 
ir gavo šiokių tokių įrodymų. 
Atrodo, jais galima paaiškinti 
reiškinius, apie kuriuos ką tik 
kalbėjome, ir dar daugelį kitų. 

- Pavyzdžiui? 


- Ar kada nors buvo, kad 
staiga imtum galvoti apie 
žmogų, su kuriuo jau seniai 
nebendravai, galbūt jis gyvena 
labai toli, kitoje šalyje, - ir po 
minutės tas Žmogus tau 
paskambina? Arba girdi 
skambantį telefoną ir atspėji, 
kas skambina? 

Džonatanas pajuto, kaip per 
nugarą nubėgo šiurpuliukai. 
Keletą kartų jam taip buvo 
nutikę. Bet jis manė, kad tai tik 
atsitiktinumas. 

- Mortfiniu lauku taip pat 
galima paaiškinti, kodėl žmonės 
pajunta į juos įsmeigtą žvilgsnį, 


nors sėdi nugara į žiūrintįjį ir 
užrištomis akimis. 

- Tikrai? 

- Institute buvo atliktas 
eksperimentas su daugiau nei 
devyniais šimtais žmonių. 
Rezultatai nekelia abejonių: šį 
gebėjimą turintys žmonės 73 
procentais atvejų teisingai 
atspėja, kai į juos kas nors žiūri. 

- Oho... 

- Neužmirškime ir naminių 
gyvūnų, kurie, pavyzdžiui, iš 
anksto žino, kada jų šeimininkas 
grįš namo, ir likus kelioms 
minutėms lekia prie durų jo 
pasitikti. Šeldreikas labai 


išsamiai tyrinėjo šį reiškinį. Jis 
atskleidė, kad tokio šunų ir 
kačių elgesio negalima aiškinti 
nei tuo, kad šeimininkas visada 
grįžta įprastu laiku (jo prašymu 
šeimininkai parsirasdavo 
kaskart skirtingu laiku), nei tuo, 
kad gyvūnai atpažįsta jo 
automobilio ar autobuso 
triukšmą (per eksperimentus 
šeimininkai parvykdavo vis 
kitokiomis transporto 
priemonėmis), nei tuo, kad 
gyvūnai turi labai jautrią uoslę 
(šeimininkai važiuodavo 
nelaidžiais automobiliais). 


Džonatanas lėtai linktelėjo. 
Apie tokius dalykus jis jau buvo 
girdėjęs iš draugų, bet niekada 
rimtai jų nevertino. 

- Tokie tyrimai taip pat leidžia 
geriau suprasti, kodėl tiek daug 
gyvūnų spėjo išvengti garsiojo 
cunamio, 2004 metais 
nusiaubusio Pietų Azijos 
pakrantes, nors nebuvo jokio 
penkiomis juslėmis suvokiamo 
zenklo, kuris būtų leidęs jį 
nuspėti. Kaip tik taip pasielgė 
Šri Lankos drambliai. Likus 
valandai iki visa naikinančio 
potvynio, jie pasitraukė į 
žemyno gilumą ir į aukštumas. 


Vienoje Tailando turizmo 
stovykloje, kur turistai jodinėja 
ant dramblių, šie anksti rytą 
ėmė keistai trimituoti, paskui 
laiko jie nusitraukė grandines ir 
nudundėjo į kalvas. Keletas 
paskui juos nusekusių žmonių 
išsigelbėjo. Panašiai elgėsi ir 
daugelis kitų gyvūnų. Antai Šri 
Lankos Jalos nacionaliniame 
parke bangos nušlavė tris 
kilometrus sausumos, bet žuvo 
tik žmonės - nebuvo aptikta nė 
vieno gyvūno lavono. 

- O tada kaip paaiškintum, 
kodėl žuvo Žmonės, jeigu ir mus 


gaubia tas tavo minimas laukas? 

Mardžė atsiduso. 

- Į žmonių gyvenimą 
įsiveržusios technologijos 
kartais išties nepaprastai 
naudingos, tačiau jos pablogino 
kai kuriuos mūsų gebėjimus. 
Visi pastebėjo: kai, norėdami 
prisiminti, ką turime atlikti, 
pradėjome naudotis 
elektroniniais darbo 
kalendoriais, suprastėjo mūsų 
atmintis. 

- Tai jau tikrai... 

- Arba nuo tada, kai 
naudojame GPS navigacijos 


sistemą, pamažu prarandame 
gebėjimą orientuotis. 

- Gal ir taip, bet aš verčiau 
naudosiuos GPS, nei galuosiuosi 
ieškodamas kelio. 

- Kalbėjome apie 2004 metų 
cunamį. Tuomet besiartinantį 
pavojų pajuto ir kai kurios 
vadinamosios pirmykštės 
gentys: jos irgi dar prieš 
smogiant cunamiui pasitraukė į 
aukštumas, o vadinamieji 
evoliucionavę Žmonės nieko 
nepastebėjo ir žuvo. 

- Nežinojau. 

- Taip nutiko vietiniams 
Andamanų ir Nikobarų salų 


gyventojams. Tose prie pat 
zemės drebėjimo epicentro 
esančiose salose žuvo apie 
septynis tūkstančius žmonių, 0 
sentinelų, ongų, andamanų, 
šompenų gentys stebuklingai 
išliko. Džirkatango saloje visi du 
šimtai penkiasdešimt senosios 
džaravų genties atstovų dar 
gerokai prieš atūžiant bangoms 
pasitraukė į salos gilumą ir 
dešimt dienų maitinosi kokosų 
riešutais. Pietinėje Surino saloje 
du šimtai mokenų genties 
žmonių - visi, išskyrus vieną 
neįgalų berniuką, - taip pat 
nusigavo į saugią vietą gerokai 


prieš katastrofą. Išgirdę 
klausimą, kaip sužinojo apie 
besiartinančią nelaimę, jie 
atrodė nustebę, tarsi atsakymas 
būtų akivaizdus. „Mes tik 
klausėmės gamtos“, - paaiškino 
jie. 

Džonatanas nusišypsojo. 

- Viktoras Hugo sakė: „Gamta 
mums kalba, bet nemokame jos 
klausytis.“ 

Mardžė pritariamai linktelėjo. 

- Beje, pirmykščiai žmonės 
moka stulbinamų dalykų. Jie 
tikrai geba prisijungti prie 
paslaptingo, mums neprieinamo 
informacijos šaltinio. 


- Ką turi omeny? 

- Amazonės indėnai geba 
surasti medį arba augalą, kuris 
išgydys ligonį. Bet viename 
Amazonės miškų hektare įvairių 
medžių rūšių daugiau nei visoje 
Europoje. Ir kalbu vien apie 
medžius, o augalų ten auga 
daugiau nei aštuoniasdešimt 
tūkstančių skirtingų rūšių. Ir kai 
indėnų paklausi, kaip jie 
nusprendžia, kuris augalas 
išgydys ligonį, jie atsako, kad tai 
jiems praneša patys augalai. 

Džonatanas sulaikė šypseną. 

- Jų šamanai įeina į transą ir 
būdami pakitusios sąmonės 


būsenos užmezga ryšį, kaip jie 
patys sako, su augalų dvasia. 
Atrodo, transas jiems padeda 
prisijungti prie... 

- ...mortinio lauko. 

- Teisingai. Arba dar vienas 
nepaprastas pavyzdys: per 
daugelį šimtmečių indėnai 
ištobulino įvairius kurarės 
receptus. Šiuos nuodus vietiniai 
naudoja medžioklėje, nes jie 
išsyk suparalyžiuoja aukos 
galūnes. Kurarę tyrinėje Vakarų 
mokslininkai išsiaiškino, kad kai 
kurie receptai labai sudėtingi, 
juos sudaro iš įvairių augalų 
išgautos medžiagos, ir visos jos 


nepaprastai svarbios. Jei trūktų 
bent vienos sudedamosios dalies 
arba jei pasikeistų bent vienos 
medžiagos kiekis, nuodai taptų 
neveiksmingi. Kaip indėnai 
sugebėjo sukurti receptą? Jie 
neturi nei knygų, nei 
laboratorijų, nei instrumentų. 
Jie juk neraštingi. 

- Galbūt daug sykių bandė ir 
mokėsi iš klaidų? 

- Ne. Tai gali pavykti, jei 
mėginti išsiaiškinti dvi tris 
sudedamąsias dalis iš keleto 
dešimčių ar šimtų, bet septynių 
aštuonių medžiagų kombinacija 
iš aštuoniasdešimties 


tūkstančių - tai keli milijonai 
galimų variantų. Niekas 
nepajėgus bandyti milijonus 
kartų. 

Džonatano žvilgsnis klaidžiojo 
po sodą, kuriame augo šimtai 
medžių, medelių, krūmų, gėlių, 
zolių. Keista įsivaizduoti, kad 
kas nors mus sieja. 

- Ar žinai, - tarė jis, - kad 
šiurkščiai mindai šimtus žolės 
stiebelių? 

Marždė smagiai nusijuokė: 

- Tikra tiesa - supratę, kad 
viskas susiję, imame naujai 
vertinti savo santykius su mus 
supančia gyvybe, - ji 


susižavėjusi apžvelgė savo sodo 
augaliją. - Neabejotina, kad 
mes sukurti gyventi drauge. 
Beje, keletas tyrimų atskleidė 
gana iškalbingų dalykų. 

- Pavyzdžiui? 

- Mokslininkai įrodė, kad 
tiesiog vaikščiojant po mišką 
stiprėja mūsų imunitetas. 

Džonatanas prisiminė savo 
pasivaikščiojimus po laukinę Big 
Suro gamtą. Tuomet jam būna 
taip gera... 

— Kitais tyrimais įrodyta, - 
aiškino Mardžė, - kad 
darbuotojams, kurių 
kabinetuose žaliuoja augalai, 30 


procentų rečiau skauda galvą, 
20 procentų rečiau kamuoja 
nuovargis ir 20 procentų rečiau 
skauda gerklę. Tokie pat 
rezultatai gaunami ir tuomet, 
kai šalia mūsų būna gyvūnai. 
Pavyzdžiui, yra žinoma, kad 
infarktą patyrusiam žmogui 
tikimybė išgyventi dar metus 23 
procentais didesnė, jeigu jis 
namie laiko šunį. 

- Per tave tuoj pasijusiu 
kaltas: Klojė visada prašė 
augintinio. Andžela 
neprieštaravo, bet aš nesutikau. 

Mardžė nusišypsojo. 


- Žmogus - bendraujanti 
būtybė. Jis bendrauja su kitais 
žmonėmis, su gyvūnais ir 
augalais. Mes gyvename tik dėl 
santykių. Beje, taip tvirtinti 
leidžia eksperimentas, kurį XIII 
amžiuje atliko Šventosios 
Romos imperijos valdovas 
Frydrichas II. 

- Niekada neteko girdėti. 

- Tas žmogus laisvai kalbėjo 
šešiomis ar septyniomis 
kalbomis. Jam rūpėjo, kokia yra 
„Dievo kalba“ - ta, kuria iš 
prigimties kalbėtume, jei 
nebūtume mokomi jokios kitos 
kalbos. Todėl jis atliko 


eksperimentą, kurio, laimė, 
šiandien niekas nebedrįstų 
pakartoti. 

- Ką jis padarė? 

- Jis nuo motinų atskyrė 
keletą naujagimių ir atidavė juos 
žindyvėms, gavusioms specialius 
nurodymus. Šioms buvo liepta 
kūdikius maitinti, girdyti, keisti 
vystyklus, kad vaikai būtų 
švarūs, žodžiu, tenkinti visus jų 
fiziologinius poreikius. Tačiau 
jos neturėjo teisės jų myluoti, su 
jais Žaisti ir, svarbiausia, su jais 
kalbėtis. 

- Ir kokia kalba jie pradėjo 
kalbėti? 


- Šito niekas taip ir 
nesužinojo. 

- Kodėl gi? 

- Visi kūdikiai mirė, nors visi 
jų fiziologiniai poreikiai buvo 
tenkinami. Jie tik negalėjo 
bendrauti. 

Pasibjaurėjęs Džonatanas 
palingavo galva. 

- Tai siaubinga. 

- Santykiai - mūsų gyvenimo 
esmė, Džonatanai. 

Šie Mardžės žodžiai, regis, 
pakibo ore. Dabar saulė kaip 
reikiant spigino, ir Džonatanas 
žinojo, kad teta netrukus pasuks 
namo. Vandenyne padvelkė 


vėjelis, ir visi laiveliai vėl 
pajudėjo. 

Santykiai - mūsų gyvenimo 
esmė. Pastaruoju metu 
Džonatanas daugiausia 
bendravo su klientais. Bet ar 
išties galima kalbėti apie 
santykius, jei iš žmonių ko nors 
tikiesi? Jei nesakai visos tiesos, 
norėdamas iš jų išgauti parašą? 
Et, ne kažin kas... 

- Kai kurie mano, kad gali 
gyventi nuo nieko 
nepriklausydami. Jie įsitikinę, 
kad jų laimė priklauso tik nuo jų 
pačių. Tai didžiulė iliuzija. 


Mardžė palinko prie 
Džonatano ir kaip įprastai 
šelmiškai nusišypsojo. 

- Tavo kūne gyvena penki 
šimtai mikroorganizmų rūšių. 

- O aš jaučiausi toks 
vienišas... 

- Tavo žarnyne gyvena šimtas 
tūkstančių milijardų bakterijų. 

- Liaukis, tai šlykštu! 

- Tavyje gyvuojančių bakterijų 
šimtąkart daugiau nei ląstelių 
tavo kūne. 

- Nutilk, man jau kyla noras 
pulti prie antibiotikų! 

Mardžė nusišypsojo. 


- Kartais mums reikia tų, 
kuriuos laikome savo priešais. 

- Ką dar tu man pasakysi? 

- Tos bakterijos saugo tave 
nuo pavojingų organizmų, kurie 
galėtų tave rimtai susargdinti. 
Užmušęs jas antibiotikais, 
taptum labai pažeidžiamas. Be 
to... 

- Ką? 

- Dar vienas dalykas, - šiek 
tiek paslaptingai tarė ji. 

Džonatanas suraukė antakius. 

- Tavo žarnyne gyvenančios 
bakterijos gamina nemenką 
kiekį serotonino. Jei ne jos, tau 
jo trūktų. 


- O kas tas serotoninas? 

Mardžė keletą akimirkų 
žvelgė į Džonataną, didindama 
įtampą. 

- Hormonas, dėl kurio jautiesi 
laimingas. 

Ostinas Fišeris sumirksėjo ir 
švelniai papurtė galvą, 
stengdamasis nuginti 
prisiminimus. Reikia sutelkti 
dėmesį į dabarties akimirką. 
Praeitis nebeegzistuoja. Nėra 
prasmės nuolat apie ją galvoti. 
Jis paėmė teniso kamuoliuką ir jį 
suspaudė, sutelkęs dėmesį į 


gniaužimo pojūtį. Pojūtis - tai 
dabartis, vien tik dabartis. Vis 
dėlto po kelių akimirkų jam 
prieš akis vėl iškilo danų žaidėjo 
vaizdas, o ausyse vėl suskambo 
kiek sniaukrojantis jo balsas ir 
nemalonus tonas, kuriuo jis 
kalbėjo duodamas interviu 
CNN. 
Ostinas Fišeris - ne kas kita 
kaip mašina, pergalių mašina. 
Pavydas. Tik pavydas tą 
nevykusį sportininką pastūmėjo 
kalbėti tokias šlykštybes. 
Susikaupk, tu - profesionalas. 
Per savo karjerą jam ne kartą 
teko girdėti nemalonių 


komentarų. Tokios žaidimo 
taisyklės, ir jis sugebėdavo į tai 
pernelyg nekreipti dėmesio. 
Žinoma, dažnai susierzindavo ir 
net supykdavo, bet šįkart viskas 
buvo kitaip. Jis dar niekada 
nesijautė taip užgautas. Kodėl 
dabar? Kodėl? Kodėl per 
turnyrą, po kurio jis turi tapti 
sporto legenda? 

Bejausmė pergalių mašina, - 
štai kur glūdi jo stiprybė. 

Kaip galima taip neteisingai 
kalbėti? Nepripažinti, kiek daug 
jis dirba, kiek metų treniravosi, 
atkakliai triūsė neturėdamas nei 
laisvo laiko, nei pramogų. 


Lengva ranka nubraukti visas 
pastangas... 

Tą akimirką į šviesoje 
skendintį kambarį įžengė 
Vorenas. Turnyrui išnuomotos 
vilos svetainė buvo stiklinėmis 
sienomis, pro jas matėsi 
baseinas. Išvydus tenisininką, 
Voreno šypsena dingo. 

- Kas nors negerai? 

- Nieko, viskas gerai. Jokių 
problemų, - visiškai susivaldęs 
atsakė Ostinas. 

Vorenas minutėlę žvelgė į 
Ostiną, paskui atsisėdo ant sofos 
alkūnramsčio priešais 
sportininką. 


- Tai dėl... to danų žaidėjo, 
taip? 

Keletą akimirkų Ostinas 
sėdėjo sustingęs, galiausiai 
susiraukęs linktelėjo. Geriau 
Vorenui atskleisti savo silpnąją 
vietą. Jei pradėsi ką nors slėpti 
nuo trenerio, geruoju nesibaigs. 

- Stengiuosi išmesti iš galvos 
ir jo veidą, ir jo žodžius, bet 
negaliu liautis apie juos 
galvojęs. 

Vorenas prisimerkė. 

- Ir kaip tada jautiesi? 

Akimirką Ostinas stengėsi 
suvokti savo jausmus. 


- Jaučiu, kad tai neteisinga, 
man liūdna, negaliu liautis apie 
tai galvojęs. Žodžiu, jaučiuosi 
išmuštas iš vėžių. 

- Paprastai tu veikiau 
supyksti, - susirūpino Vorenas. 
- Paprastai tokius dalykus 

kalba žurnalistai, - štai tada 
supykstu. Bet šįkart tai toks pat 
zaidėjas kaip ir aš, ir nežinia 
kodėl man liūdna. Tai mane 
žeidžia. 

Kiek patylėjęs Vorenas 
atsistojo. 

- Po poros minučių iš to 
pasijuoksi. Anksčiau, kai dar 
sukausi verslo pasaulyje, man 


teko daug dirbti su tokiomis 
problemomis. Aplinkybės 
kitokios, bet modelis toks pat. 
Ten žmonės krimtosi dėl 
neteisingų viršininko priekaištų 
ar piktų pastabų, kurias rėždavo 
ambicingi kolegos. 

Jis paėmė grafiną nuo 
žurnalinio staliuko. 

- Nori vandens? 

Ostinas linktelėjo. Abiem 
įpylęs vandens, Vorenas atkišo 
stiklinę tenisininkui. 

- Sakei, kad negali liautis 
galvojęs apie jo veidą ir žodžius. 
Kokiu pavidalu jie tau iškyla? 
Papasakok daugiau. 


- Kokiu pavidalu? Na... Kaip 
čia pasakius... Matau jo veidą 
tokį, kokį rodė per televizorių... 

- Kokiu atstumu jį matai? 

- Kaip suprasti? Jis iškyla 
mano galvoje, nėra jokio 
atstumo... 

- Taip, bet jei turėtum tą 
veidą, kurį įsivaizduoji, 
patalpinti erdvėje, kur jis 
tuomet būtų? 

Ostinas susikaupė. Nelengva 
pasakyti, kokioje vietoje yra 
prisiminimas... 

- Sakyčiau... už trijų metrų 
priešais mane. 

- Kokio dydžio tas vaizdas? 


Ostinas akimirką pagalvojo, 
stengdamasis prisiminti danų 
tenisininko veidą. 

- Gal kokio kvadratinio metro. 

- Spalvotas ar nespalvotas? 
Ryškus ar išsklidęs? 

- Spalvotas, ryškus. Į akis 
krinta girtuokliui būdingas 
atspalvis. 

- Tas vaizdas sustingęs ar 
juda? 

- Tai filmas. Iš tikrųjų aš 
mintimis vis žiūriu jo interviu. 

- Gerai. O balsas? Apibūdink, 
kokį balsą girdi. 

- Balsas stiprus, nors ir 
sniaukrojantis. Be perstojo 


girdžiu jo kaltinimus. 

- Gerai. Dabar tą vaizdą šiek 
tiek nutolink, tarkim, kad jis 
būtų už keturių ar penkių 
metrų. 

- Kam? 

- Keisdamas to prisiminimo 
pavidalą, pakeisi ir savo 
jausmus jo atžvilgiu. Nutolink 
vaizdą, kad jis atsidurtų už 
keturių ar penkių metrų. 

Pažvelgęs į mintyse regimą 
gestikuliuojantį žaidėją, Ostinas 
ėmė vaizduotis, kad šis tolsta. 
Jis linktelėjo galvą. 

- Labai gerai, - tarė 
Vorenas. - Dabar palengva 


sumažink jį. Sumažink per pusę. 

- Gerai. 

- Dabar ištrink spalvas, 
padaryk vaizdą blyškesnį, 
blankesnį, beveik nespalvotą. 

Keisdamas vaizdą, Ostinas 
nusišypsojo. 

- Labai gerai, - pasakė 
Vorenas. - Kaip pasikeitė tavo 
jausmai? 

- Jaučiuosi labiau atsiribojęs. 

- Puiku. O dabar imsimės jo 
balso. Tegul jis ir toliau kalba, 
bet vis lėčiau ir lėčiau, 
tęsdamas žodžius apsnūdusiu, 
storu balsu, kuris liejasi lyg 


klampus klijai. Ir jis vis dar 
kalba tą patį. 

Ostinas susikaupė ir netrukus 
pradėjo kikenti. 

- O dabar - tarė Vorenas, - 
pridėk foninę muzikėlę, kuri 
skambėtų jam kalbant. Ar 
tebegirdi, ką jis sako? 

- Taip. 

- Pridėk... cirko melodiją! 
Tokią, kokią kartais girdime, - 
linksmą, kiek juokingą, 
klounišką, groteskišką. Girdi ją 
kartu su to tipo balsu, jis ir 
toliau šneka tąsiu lyg ištirpęs 
zefyras balsu. 


Įsivaizduodamas tokį filmuką, 
Ostinas prapliupo juoktis. Danų 
tenisininkas atrodė lyg visiškai 
nusitašęs kaimo liurbis. 

Ooostinas Fiiišeris - 
maaašiiinaaa. 

Aidint foninei muzikai, jo 
kalbos skambėjo nepaprastai 
juokingai. 

- O dabar pradėk iš naujo, - 
nurodė Vorenas. - Persuk tą 
filmą dar kartą, iš pradžių į 
priekį, paskui atgal. 

- Atgal? 

- Taip, tarytum senųjų kino 
filmų demonstruotojas atsuktų 


kino juostą. Scena vyksta 
atbuline eiga. 

Ostinas susikaupė. Nelengva. 

- Persuk į priekį su cirko 
muzika ir visais tais 
išsidirbinėjimais. 

Ostinas atsipalaidavo. Danų 
žaidėjo vaizdas jo visiškai 
nebetrikdė. Jis klausėsi jo kalbų 
tyliai kikendamas. 

- Nuo dabar, - tarė Vorenas, - 
kiekvieną sykį, kai vėl prisiminsi 
tą žaidėją, jį lydės štai toks 
fonas. 

Ostinas nusišypsojo. Jis tarė 
sau, kad tokį metodą taikys ir 
prisiminęs vaikystėje nuolat 


girdėtus tėvo priekaištus, kurie 
ir dabar kartais iškildavo iš 
nebūties ir imdavo aidėti 
ausyse. 

Bet ne dabar. Jokiu būdu. 
Vėliau. Kai laimės turnyrą. 

Dzingt! 

Skambtelėjo sudaužiamos 
krištolo taurės. Kavinės terasa 
skendėjo saulės šviesoje. 

- Į sveikatą! - plačiai 
šypsodamasis palinkėjo 
Džonatanas. 

- Į sveikatą, - sumurmėjo 
Maiklas ir Andžela. 


Maiklas atrodė 
nepatenkintas. Jo veidas 
persimainė, kai Džonatanas 
pranešė: ne, nors jis ir parvyko į 
San Fransiską, kol kas dar 
neketina grįžti į darbą. 

- Gerai atrodai, - Andželos 
balse suskambo pavydo 
gaidelė. - Nebeprisimenu, koks 
kvailys pareiškė: „Darbas - 
sveikata.“ 

Pastarąsias dvi dienas 
Džonatanas jautėsi pakylėtas. 
Pokalbiai su Mardže jį įkvėpė, 
grąžino troškimą gyventi. Dabar 
į pasaulį jis žvelgė kitaip, o 
gyvenimas atrodė lyg 


paslaptingas, nepakartojamas, 
nepaprastas nuotykis. Žinoma, 
Džonatanas nežinojo, kiek truks 
tokia busena, tačiau džiaugėsi 
kiekviena stebuklinga akimirka. 
Vos tik jo akys sutikdavo kito 
žmogaus žvilgsnį arba 
užkliudavo už kokios gėlės, 
žaliuojančio augalo ar paukščio, 
jam norėjosi šypsotis. 

- Atrodo, tau jau geriau, - 
priekaištingai tarė Maiklas. 

- Taip, jaučiuosi gerai. 

Maiklas nugėrė gurkšnelį. 

- Nuo tada, kai išvykai, 
bendrovės augimas smarkiai 
sulėtėjo, - pareiškė jis. 


Džonatanas šypsodamasis 
ziurėjo į partnerius. Jo žvilgsnis 
klaidžiojo nuo Maiklo prie 
Andželos. Jų veido bruožai, 
išraiška, akys, menkiausi 
nuotaikos pokyčiai bylojo apie 
juos pačius, apie jų gyvenimą, 
baimes ir viltis. Stebėdamas jų 
bruožus, Džonatanas matė 
vaikus, kuriais kadaise buvo šie 
suaugę Žmonės, vaikus, kurie 
gyveno, subrendo, patobulėjo, 
bet vis tiek yra Maiklo ir 
Andželos dalis. Taip žvelgdamas 
į partnerius, Džonatanas jiems 
jautė švelnumą. Suvokė, kad 
retai turėjo progą iš tikrųjų štai 


šitaip į juos žiūrėti. Mūsų 
žvilgsnis dažnai slysta 
žmonėmis, nepastebėdamas 
smulkmenų, nekreipdamas į juos 
dėmesio. 
- Smagu jus matyti, - 
džiaugsmingai tarė Džonatanas. 
Maiklas ir Andžela šnairomis 
žvilgtelėjo į jį. Pirmasis tylą 
nutraukė Maiklas: 

- Kada ketini grįžti į darbą? 

Bet svajingai nusiteikęs 
Džonatanas nekreipė į jį 
dėmesio. 

- Gyvenimas yra... 

Maiklas ir Andžela akies 
krašteliu stebėjo Džonataną, 


laukdami, kol jis užbaigs sakinį. 

- „.„gražus. Gyvenimas yra 
gražus. 

Andžela atsikando ridikėlio. 

- Ar tau kyla ir kitų gilių 
minčių kaip ši? 

- Gyvenimas gražus, 0 mes to 
nesuvokiame. Pažvelk į ridikėlį, 
kurį valgai. Argi tai ne 
stebuklas? Ne, bet... tu išties į jį 
pažvelk... jis vertas, kad prieš jį 
sukrimsdami pasigėrėtume jo 
grožiu, kad... padėkotume jam 
už tai, kad dovanoja mums save. 

Partneriai spoksojo į jį su 
keista, nenusakoma veido 
išraiška. Džonatanas giliai 


įkvėpė ir bejėgiškai gūžtelėjo 
pečiais, rodydamas, kad 
nepajėgia perteikti savo jausmų. 

- Aš tik manau, kad... 
gyvenimas fantastiškas ir, kad ir 
ką sakytų žmonės, kad ir kokia 
krizė būtų, gyvename 
nuostabiais laikais. 

- Taip šneki todėl, kad tau 
dabar atostogos, - tarė Andžela. 

— Ne, tik pagalvokite, kai į 
viską pažvelgi iš šalies - vien 
tai, kad galime va šitaip sėdėti, 
kur norime, ir pasirinkti, ką 
valgyti, juk tai neįtikėtina, argi 
ne taip? 

- Kas tau darosi? 


- Ne, bet... jei pažvelgsime į 
žmonijos istoriją, galimybė 
gyventi taikioje šalyje, laisvai 
judėti, valgyti, ką nori ir ką 
išsirenki tiesiog spragtelėjęs 
pirštais, - tai išskirtinis dalykas! 
Mums tai atrodo savaime 
suprantama, bet iš tikrųjų tai 
neįtikėtina prabanga! 

Maiklas ir Andžela nustojo 
kramtę. Jie susirūpinę spoksojo į 
Džonataną. 

- Šįryt maudydamasis po 
dušu, - toliau dėstė 
Džonatanas, - tariau sau, kad 
pakanka atsukti čiaupą, ir bėga 
vanduo! Suprantate? Tai irgi 


neįtikėtina! Atsuku čiaupą, ir 
turiu vandens. Noriu šalto? 
Bėga šaltas. Noriu karšto? Ir 
ant manęs teka karštas vanduo. 
Ar bent kiek suvokiate? O jei 
pernelyg tamsu, paspaudžiu 
mygtuką, ir įsižiebia šviesa! 

- Prieš tai reikėtų nusausinti 
rankas, - mestelėjo Maiklas. 

- Ar galite patikėti? Trumpas 
spustelėjimas pirštu, ir užsidega 
šviesa! Turėtume džiūgauti 
kiekvieną kartą! Man šalta - 
paspaudžiu kitą mygtuką, ir 
mano namas šyla. Kai 
susimąstai, tiesiog netelpa 
galvoje, tiesa? 


Abu partneriai įdėmiai į jį 
žiurėjo: Maiklas - suraukęs 
antakius, Andžela - išplėtusi 
akis. 

- Ko apsirūkei? - paklausė 
Maiklas. 

- Ir aš norėčiau žinoti, - 
pavydžiu balsu pritarė Andžela. 

Džonatanas nusišypsojo, 
nugėrė keletą gurkšnelių ir 
tylėdamas ėmė valgyti 
daržoves. 

- Pažvelkite! - staiga tarė jis. 
Maiklas ir Andžela palinko 
prie žalių daržovių, kurios buvo 
patiektos su sūrio padažu kaip 


užkandis. Džonatanas laikė 
brokolio žiedynėlį. 

- Apžiurėkite iš arčiau. 

- Ką? - paklausė Andžela. - 
Kirminas? 

- Pažvelkite į šį stebuklą. 
Kiekvienas žiedynėlis išsišakoja 
į mažesnius lygiai tokius pat 
žiedynėlius, o žiūrint iš arti 
matyti, kad šiuos sudaro dar 
mažesni tokios pat formos 
žiedynėliai. Brokolis - tai 
fraktalas. Kiekviena dalis panaši 
į visumą. Tai primena mintį, kad 
kiekvienas mūsų sukurtas pagal 
visos žmonijos atvaizdą arba 


kad visa visata telpa saujoje 
zemės. 

- Nuostabu, - niūriai 
burbtelėjo Andžela. 

- Kai valgome, gyvybė minta 
gyvybe. Galiausiai gyvybėje 
slypi gyvybė. 

Maiklas suraukė antakius. 
Andžela prisimerkė. 

- Beje, sužinojau neįtikėtiną 
dalyką, - toliau kalbėjo 
Džonatanas. - Mūsų žarnyne 
gyvena milijardai bakterijų ir... 

- Mes - vaikščiojantys 
septiniai rezervuarai, - 
mestelėjo Maiklas. 

Andžela išsiviepė. 


- Ir žinote ką? - toliau aiškino 
Džonatanas. - Kaip tik jos 
gamina laimės hormoną 
serotoniną. Neįtikėtina, ką? 
Gerai jaučiamės kaip tik dėl 
bakterijų! 

Andžela atsiduso. 

- Ką nori pasakyti? Kad iš 
tikrųjų mus laimingus daro tie, 
nuo kurių mus verčia vemti? 

Pamirkiusi ridikėlį į padažą, ji 
pridūrė: 

- Gal išties turėjau pasikviesti 
anytą gyventi kartu su mumis... 

„Tikėtina, kad pasiekę tam 
tikrą stadiją peržengsime 
negrįžtamumo ribą, ir tuomet 
klimato atšilimas sukels 
nekontroliuojamų padarinių.“ 

„Pavyzdžiui?“ 

Mokslininkas nervingai 
atsikrenkštė, - jis akivaizdžiai 
jaudinosi. Rajanas nusišypsojo. 


Tas tipas drįsta visus mokyti, 
nors pats nė per televizorių 
kalbėti nesugeba. 

„Kylant temperatūrai 
ašigaliuose tirpsta ledynai. 
Tirpstant ledui gali išsiskirti 
jame esantis metanas. O tas kol 
kas dar įkalintas metanas - tai 
šiltnamio efektą sukeliančios 
dujos...“ 

„Norite pasakyti, kad tuomet 
procesas įgis nevaldomą 
pagreitį?“ 

Svečias linktelėjo. 

„Ir kas tada nutiks?“ 

Rajanas išjungė televizorių. 
Nusibodo klausytis tų 


nesąmonių. Jis priėjo prie 
miegamojo lango. Soduose 
nieko nematyti. Anksti rytą 
tenai nufilmavo keturioliktą 
Gario gūžtelėjimą pečiais, - tų 
serijų dabar jau laukia visas 
būrys ištikimų žiūrovų. Rajanas 
grįžo į svetainę ir pažvelgė pro 
juodas užuolaidas. Prie staliuko 
sėdėjo Maiklas ir Andžela. 
Įjungęs parabolinį mikrofoną, 
Rajanas pradėjo filmuoti. 

- Neįtikėtina, kaip pasikeitė 
Džonatanas nuo judviejų 
išsiskyrimo. Ramus, 
atsipalaidavęs, optimistiškas... 


- Dėkui, malonu girdėti, - 
įsižeidė Andžela. 

- Na ir, aišku, truputį 
kuoktelėjęs... 

Maiklas paėmė ridikėlį ir 
iškėlė sau prieš akis. 

- O ridikėli, gamtos stebukle! 
Dėkoju tau, kad man atsiduodi, 
leidi, kad tave valgyčiau, dėl 
manęs aukoji savo gyvybę. 
Gyvybė minta gyvybe, 0 
žmogus - ridikėliais! 

Nutaisęs įkvėptą veidą, jis 
atsikando ridikėlio ir 
užsimerkęs ėmė ceremoningai 
kramtyti. Andžela nusijuokė: 


- Visa tai labai žavu, bet vis 
dėlto reikėtų, kad jis grįžtų į 
darbą. Bendrovės pajamos 
nebegali ir toliau būti tokios 
kaip dabar. 

Staiga susirūpinęs Maiklas 
linktelėjo. 

- Tai kada man parduosi savo 
akcijas, kad nebereikėtų 
kankintis, matant iš laimės 
spinduliuojantį savo buvusiįjį? 

- Nesitikėk. 

- Tu apsigalvosi. 

- Pinigų už parduotas akcijas 
man nepakaktų kitai įmonei 
įkurti, apie tai negalėčiau nė 
pasvajoti. 


Nuolat besimainantis 
nenustygstančio Maiklo veidas 
sustingo. Rajanas pagalvojo: 
grobuonis aptiko pašnekovės 
silpnąją vietą. Jis šiek tiek 
priartino vaizdą. 

- Jei nori, gali laimėti ir 
antrąjį aukso puodą - tada 
galėsi įkurti naują įmonę. 

Andžela pakėlė akis. 

- Kaip? 

- Prašyk Džonatano ne 
alimentų kas mėnesį, 0 
kapitalo - kad per vieną kartą 
išmokėtų stambią sumą. 

Andžela gūžtelėjo pečiais. 


- O paskui nieko 
nebegaučiau? Tai būtų 
beprotybė, Klojei tik 
septyneri... 

- Priešingai, taip saugiau: 
dabar Džonatanas toks keistas, 
kad geriau žvirblis rankoje negu 
briedis girioje. Ką gausi, tą ir 
turėsi. 

Tai išgirdusi Andžela, regis, 
susimąstė. Suraukusi antakius ji 
toliau valgė tylėdama. 

- Šiaip ar taip, - po kiek laiko 
prabilo ji, - jis nesutiks. Neturi 
santaupų. Jam tai neįmanoma. 

Rajanas priartino Maiklo 
veidą. Galėjai nujausti, kad jis 


slepia pergalingą šypseną. 

- Jis ką nors sugalvos, - 
mįslingai tarė Maiklas. - Kai 
zmogui reikia pinigų, jis visada 
randa išeitį. 

Vyptelėjęs Rajanas apžvelgė 
visą terasą. Prie kito staliuko 
pastebėjęs dvi 
besišnekučiuojančias merginas, 
nukreipė į jas kamerą. 

- Mirk iš juoko, - tarė brunetė 
pusilgiais plaukais, užsidėjusi 
akinius vėžlio kiauto spalvos 
rėmeliais. - Beje, ar girdėjai 
apie tą rusvaplaukį iš 
buhalterijos? Jį atleido. Gaila, 
tas vaikinas buvo toks mielas. 


- Kas toks? 

- Juk žinai, tas vyrukas, kuris 
rūpinasi klientų sąskaitomis. 
Retkarčiais jį matydavome 
valgykloje, dažniausiai sėdėdavo 
prie lango. 

- A, dabar jau žinau. 

- Tas vaikinas nepaprastai 
mielas. 

- Visai ne, jis visiškas kvailys. 

- Ne, jis nuostabus, aš tau 
sakau. 

- Nieko panašaus, neseniai 
užėjau pas jį dėl vieno kliento, 
kuriam nebuvo sumokėta. Jis 
atsisakė peržiūrėti to kliento 
bylą, nes neturėjo jo numerio. 


Man teko grįžti į savo kabinetą. 
Tai va, matai? 

- Tikrai? 

- Taip. Ir dar vieną kartą man 
jo prireikė. Įeinu į jo kabinetą, 
jis kalba telefonu. Norėjau tik 
paklausti vieno dalyko, o turėjau 
laukti, kol jis baigs kalbėti. 
Manai, jis bent trumpam 
nutraukė pokalbį, bent 
paklausė, ko aš noriu? Ne, nė 
velnio! Tas tipas - tikras 
asilas... 

Tamsiaplaukė vyptelėjo. 

- Taip, - galiausiai pratarė ji. - 
Tu teisi, jis kvailys. 


Rajanas nusikvatojo ir išjungė 
kamerą. Ką gi... 12 iš 20. Verta 
parodyti. 

Stebėdamas šią sceną, 
Rajanas prisiminė skaitęs apie 
vieną psichologijos tyrėjų 
eksperimentą. Mokslininkai 
subūrė grupę aktorių ir 
paaiškino, ką jie turi daryti. 
Tada į kambarį, kuriame buvo 
aktoriai, įeidavo savanoris - 
koks nors žmogelis, sutikęs būti 
bandomuoju triušiu, kad šiek 
tiek papildytų savo kišenes. Jis 
manydavo, kad aktoriai - tokie 
pat bandomieji triušiai kaip ir 
jis, ir visi pradėdavo 


šnekučiuotis, laukdami, kol 
prasidės eksperimentas, mat 
jiems būdavo pranešama, kad 
mokslininkai vėluoja. Iš tikrųjų 
žmogus nė neįtardavo, kad 
eksperimentas jau vyksta. 
Tuomet kuris nors aktorius 
pasakydavo ką nors absurdiška, 
o Žmogus, žinoma, su juo 
nesutikdavo. Aktorius išties 
leptelėdavo visišką nesąmonę, 
be to, buvo akivaizdu, kad 
išsakyta mintis kiek prieštarauja 
žmogelio vertybėms. Bet paskui 
vienas po kito savo nuomonę 
imdavo reikšti ir kiti aktoriai, - 
ir visi pritardavo pirmajam. Jie 


visi sutikdavo su išsakyta 
mintimi ir tvirtindavo, kad tai 
tiesa. 

Po kiek laiko bandomojo 
triušio įsitikinimai akivaizdžiai 
susvyruodavo. Jis dvejodavo, 
apniktas abejonių, kol galiausiai 
irgi imdavo pritarti. 
Eksperimento pabaigoje žmogus 
būdavo tvirtai įsitikinęs, kad 
girdėjo tiesą. 

Klojė netvėrė džiaugsmu. 
Buvo smagu į ją žiūrėti. 
Pagaliau Džonatanas išpildė 
savo pažadą nusivesti ją į 
Gamtos istorijos muziejų. Jis 
pastatė savo baltą neseniai 
suremontuotą ševroletą, ir 
juodu nužingsniavo prie durų. 


Buvo gera savo delne jausti jos 
mažą rankutę. 

Dangus buvo žydras, rytmečio 
rūko nelikę nė pėdsako, o dar 
vėsus oras dvelkė žydinčiais 
krūmais, augančiais palei kelią į 
muziejų. Buvo girdėti įvairių 
kalbų nuotrupos: į muziejų 
grupelėmis plūdo turistai. 

Viduje buvo rodoma įspūdinga 
paroda apie Amazoniją. 
Milžiniškame šiltnamyje buvo 
atkurtas drėgnasis atogrąžų 
miškas su maždaug penkiolikos 
metrų aukščio medžiais, nuo 
kurių karojo susipynusios lianos, 
su įvairiausiais vešliais krūmais 


ir tankiai sužėlusiais augalais. 
Šviesa buvo prislopinta, - 
tokioje prieblandoje skendi ir 
tikras atogrąžų miškas. 
Šiltnamyje buvo neįtikėtinai 
drėgna, šiltame ir drėgname ore 
tvyrojo stiprus nepažįstamų 
egzotinių augalų aromatas. 
Paveiksluose buvo aiškinama, 
kad Amazonės miškuose gyvuoja 
nepaprastai daug įvairiausių 
augalų rūšių ir kad dauguma 
pasaulio farmacijos įmonių ten 
siunčia darbuotojus tyrinėti 
augalų, iš kurių kada nors bus 
kuriami vaistai. Kartais vaistų 
gamintojai paslapčia tariasi su 


šamanais ir semiasi iš jų žinių. 
Plakatuose buvo primenama, 
kokią grėsmę miškui kelia jo 
eksploatavimas ir kaip sparčiai 
naikinami miškai. Džonatanui 
sugniaužė širdį. 

Po parodos juodu nuėjo į 
didžiąją evoliucijos salę. Vos 
įžengusi Klojė šūktelėjo. 
Priešais ją dunksojo milžiniški 
dinozauro griaučiai. Jo nasrai 
buvo pražioti, neįtikėtinai 
dideliame žandikaulyje styrojo 
grėsmingi dantys. Vien tas 
žandikaulis buvo didesnis už 
Kloję! Jie iš visų pusių apžiūrėjo 
milžiniškus griaučius, tačiau 


Džonatano mintys klaidžiojo 
kitur: jis tebegalvojo apie 
Amazonės miškus ir jiems 
gresiantį pavojų. 

Civilizuotas žmogus jau 
pažeidė biologinę pievų ir laukų 
pusiausvyrą: per keletą 
dešimtmečių vietos, kuriose 
kadaise knibždėte knibždėjo 
tūkstančiai įvairiausių vabzdžių 
ir gyvūnų, dėl intensyvios 
zemdirbystės ir pesticidų 
naudojimo virto negyvomis 
plynėmis: šimtus tūkstančių 
hektarų, kiek tik užmatai, plyti 
kurios nors vienos rūšies javai. 
Beveik visos kitos gyvybės 


formos ten išnaikintos. Bekraštė 
tuštuma. Džonatanas jautė - 
Amazonės miškų sunaikinti 
negalima. Reikia liautis. Tai 
būtų pernelyg didelė klaida. 
Klojė nenuleido akių nuo 
milžiniškų griaučių. Netoliese 
stoviniavo grupė lankytojų su 
stipriu britišku akcentu 
kalbančia gide. „Prieš 
išnykdami, - aiškino ši, - 
dinozaurai buvo tapę 
vyraujančia mūsų planetos 
rūšimi ir dominavo visose 
ekosistemose. Nebebuvo jiems 
pavojingų plėšrūnų, jie 
viešpatavo žemėje, vandenyje ir 


ore. Jų valioje atsidūrė visi 
gyvūnai, visi augalai, visi 
medžiai: dinozaurai galėjo 
sunaikinti visas kitas būtybes ir 
šia galia nesivaržydami 
naudojosi...“ 

Džonatanas šyptelėjo 
prisiminęs, ką kalbėjo Mardžė: 
pasaulio istorija rodo, sakė ji, 
kad visi, norėję viešpatauti, 
žlugo. 

„Savo karaliavimo 
pabaigoje, - toliau kalbėjo anglų 
gidė, - dinozaurai darėsi vis 
didesni ir storesni. Nebuvo jokių 
ženklų, kad jie staiga išnyks: 
nors keliamos įvairios versijos, 


jų žūtis ir šiandien lieka 
paslaptis.“ 

- Tėti, aš alkana! 

- Ar alkį tau sužadino 
dinozaurai, mieloji? 

- Nebegaliu, labai noriu 
valgyti! 

Išėję iš muziejaus, juodu 
nužingsniavo į greitojo maisto 
restoraną netoliese. 
Džonatanas dukrai nupirko 
didelį dešrainį, o sau - 
milžinišką mėsainį. Abu 
nusprendė juos suvalgyti 
vaikščiodami po parką. 

- Patinka? 


- Skanu! - tarė Klojė. - O 
padažas - gardžiausias 
pasaulyje! 

Buvo taip miela žiūrėti, kaip 
Klojė vargais negalais bando 
apžioti pernelyg didelį 
sumuštinį. Nors mergaitei jau 
septyneri, ji dar nebuvo išaugusi 
kai kurių kūdikystės bruožų; 
tebeturėjo dailius putlius 
skruostukus, kuriuose šypsantis 
atsirasdavo duobutės. Kokia 
laimė būti su ja, žiūrėti, kaip ji 
smaguriauja! Džonatanas 
gailėjosi prabėgusių metų: 
pernelyg daug dėmesio skyrė 
darbui ir per mažai - šeimai. 


Andžela buvo teisi jam dėl to 
priekaištaudama. Jis niekada 
nenorėjo to pripažinti, visuomet 
gynėsi, kad tiek daug dirba dėl 
jų. Dėl jų ateities. Tai buvo 
tiesa, tačiau dabarties antrą 
kartą neišgyvensi. Prarastos 
akimirkos - prarastos visiems 
laikams. Laimė, dabar jis tai 
supranta. Klojė dar vaikas, ir jis 
pasiryžęs džiaugtis jųdviejų 
bendravimu, net jei matytis su 
dukra tegali kas antrą 
savaitgalį. Nuo šiol savo 
mobilųjį telefoną, elektroninius 
laiškus, žinutes ir naujienų 
programėles paliks namie. 


- Ar tavo mėsainis skanus? - 
pasiteiravo Klojė. 

- Visai nieko ir... 

Ant suolo už keleto metrų 
sėdėjo kažkoks vyras. Kur 
Džonatanas buvo jį sutikęs? Ir 
kuo jis vardu?.. Jų žvilgsniai 
susitiko, bet vyriškis nepratarė 
nė žodžio. 

Na, taip, žinoma! 

- Anądien mačiau jus per 
televizorių, - Džonatanas priėjo 
arčiau. - Rodė reportažą apie 
Amazonijai skirtą parodą. 

Vyras šypsodamasis linktelėjo. 
Tai buvo apie mišką kalbėjęs 
indėnas. Kaip keista gyvai 


išvysti nepažįstamą Žmogų, kurį 
prieš kelias dienas matei per 
televizorių. 

- Jūsų žodžiai tuomet mane 
sujaudino, - prisipažino 
Džonatanas. - Siaubinga, kad 
naikinamas toks miškas, ir vien 
dėl pinigų. 

Indėnas tylėdamas linktelėjo. 

- Kitos šalys, - toliau kalbėjo 
Džonatanas, - turėtų spausti 
brazilus, kad jie liautųsi taip 
elgęsi. 

Keletą akimirkų indėnas 
įdėmiai į jį žiūrėjo. 

- Tai tik žodžiai, - galiausiai 
mįslingai tarė jis kone atlaidžiu 


tonu. 

Džonatanas suraukė antakius. 
Indėnas ir toliau ramiai į jį 
žvelgė geraširdišku žvilgsniu. 

- Ką būtent... jūs norite 
pasakyti? 

Švelniame indėno balse 
nebuvo girdėti jokios 
nuoskaudos, nors jis kalbėjo 
apie savo protėvių žemėse 
vykstančią dramą. 

- Brazilai kerta mišką, kad 
galėtų apsėti sojų laukus ir šerti 
galvijus. 

- Taip, Žinau. 

Indėnas ilgai tylėjo 
ziurėdamas į Džonataną tokiu 


šiltu žvilgsniu, kad šis net 
sutriko. Galiausiai vyriškis vis 
taip pat ramiai ir švelniai 
paklausė: 

- Ar žinote, kam skirti tie 
galvijai? 

Džonatanui prireikė kelių 
sekundžių, kad suprastų. Ir 
tuomet jis sustingo. Nurijo 
seiles. Ranka, kurioje laikė 
mėsainį, sudrėko. Jis pajuto, kad 
rausta. 

Taip Džonatanas ir stovėjo 
keletą akimirkų, trukusių visą 
amžinybę, priešais orų ir 
stebėtinos atjautos kupiną 


zmogu, 0 šis žvelgė į jį gerumu 
spinduliuojančiomis akimis. 

Pasaulis - tai mūsų, 
individualių poelgių rezultatas. 
Keistis pačiam - vienintelis 

kelias į geresnį pasaulį. 
Į geresnį pasaulį, kuriame 
gera gyventi. 


Šios mintys be perstojo sukosi 
Džonatano galvoje. jis vartėsi 


lovoje, niekaip negalėdamas 
užmigti. Gėda, kurią pajuto 
kalbėdamasis su indėnu, ir 
užplūdęs kaltės jausmas jam 
atvėrė akis: jis suvokė tai, kas 
dabar atrodė neabejotina tiesa. 
Tik keisdamasis pats Gandis 
sugebėjo pakeisti Indijos 
istoriją, nors niekada nedirbo 
jokioje vyriausybėje. Jis visada 
vaizduojamas ramus, pasitikintis 
savimi, įsisupęs į kuklų baltos 
medvilnės dotį, besikratantis 
bet kokio garbės titulo. Bet juk 
jaunystėje jis buvo liguistai 
drovus ir, trokšdamas anglų 
pripažinimo, dėvėjo trijų dalių 


kostiumą. Kaip tik dėl to, kad 
tobulėjo dvasiškai, kad virto 
ramybe spinduliuojančiu, geru, 
teisingu, ego neturinčiu 
žmogumi, Gandis tapo 
galingesnis už visą Britų 
imperiją, jos armiją ir 
institucijas. 

Lygiai taip pat, išgyvenęs 
tikrą dvasinį virsmą, kalėjimo 
kameroje uždarytas Mandela 
pakeitė Pietų Afrikos 
Respublikos istoriją. Dažnas 
užmiršta, kad iš pradžių 
Mandela pasisakė už ginkluotą 
kovą, - dėl to jis ir buvo 
įkalintas. Tačiau kalėjime tas 


žmogus nepaprastai pasikeitė. 
Jis ne tik tapo taikiu pacifistu, 
bet ir sugebėjo atleisti savo 
priešams, kalintojams, 
neteisėtai laikiusiems jį 
nelaisvėje dvidešimt septynerius 
ilgus metus. Ir kaip tik todėl, 
kad jis pats sugebėjo atleisti, 
šalis tas neįtikėtinas permainas 
išgyveno gana taikiai. 

Galiausiai Džonatanas 
užsnūdo ir naktį susapnavo 
keistą sapną... 


Jis skrenda per debesis, 
paskui pakyla aukščiau ir 
nepaprasto mėlynumo danguje 
sklando virš baltų pūkų jūros. 


Paskui skrieja virš Rusijos ir 
mato Leniną su gatvėje 
besibūriuojančiais 
revoliucionieriais. Jie 
entuziastingai skanduoja: 

Mes norime lygybės šalyje! 

Užslenka juodi debesys. Kai 
jie pagaliau išsisklaido, 
Džonatanas išvysta daugybę 
visur gulinčių lavonų. Vėl 
atslenka debesys ir staiga stoja 
naktis. Džonatanas plūduriuoja 
nesvarumo būsenoje, jis lėtai 
sukasi danguje. Po juo slenka 
debesys, virš jo - juodas dangus. 
Paskui horizonte pasirodo blausi 
balta šviesa. Iš apačios į 


Džonataną stiebiasi paauksuotų 
Sankt Peterburgo cerkvių 
varpinių smailės. Aplinkui 
stūkso šiuolaikiški 
daugiaaukščiai. Gatvėmis zuja 
automobiliai. 

Dangoraižio viršūnėje sėdi 
Leninas. Jis gūžteli pečiais ir 
prabyla, tačiau Džonatanas 
žino, kad skamba Mardžės 
balsas: 

Ir visa tai baigėsi tuo, kad 
šalyje kerojo didžiausia 
pasaulyje nelygybė, o šiandien 
joje klesti laukinis kapitalizmas. 

Ima pūsti labai stiprus vėjas. 
Džonatanas nepajėgia priešintis 


ir vartydamasis tarp debesų 
visu greičiu skrieja į rytus. 
Dabar jis lekia virš Kinijos ir 
žemai apačioje pamato santūriai 
besišypsantį Mao, - šis skelbia 
savo naująją ekonominę 
politiką: 

Didysis šuolis mums leis 
smarkiai padidinti žemės ūkio 
produkcijos kiekį. 

Ima kauptis juodi debesys. Iš 
tuštumos atsklinda Mardžės 
balsas: 

Per kitus trejus metus 
Kinijoje iš bado mirs trisdešimt 
milijonų žmonių... 


Tamsą išvaiko orą 
skrodžiantys žaibai. Debesys 
išsisklaido. 

Džonatanas skrieja virš 
Prancuzijos: jis atpažįsta 
vaikystėje taip mylėtą 
Burgundiją. Kalvotuose 
laukuose jaučiai traukia arklus. 
Už girios atsiveria Paryžius - 
karietos, fiakrai, arklius 
vadeliojančių berniukų šūksniai 
purvinose ir dvokiančiose 
siaurose gatvėse. Leidžiasi 
saulė, savo šviesa 
nuauksindama stogus. Jakobinų 
klube kalbą sako Robespjeras. 
Nuoširdus idealistas. 


Panaikinti valdančiosios 
klasės privilegijas... 

O paskui - giljotina, 
krintančios galvos, tekantis 
kraujas, aitrus kvapas. Gatves 
užtvindo klampus raudonas 
skystis, jis liejasi į prospektus. 
Visas Paryžius nusidažo 
raudonai. Santarvės aikštėje 
Robespjeras žiuri į tekantį 
kraują. Pro šalį važiuoja 
motociklų lydimas sedanas. 
Kraujo jūra prasiskiria po 
dideliais motociklų ratais. 
Robespjeras ploja. Automobilyje 
sėdintis žmogus nuoširdžiai 
kartoja: 


Aš tarnauju piliečiams. 

Motociklai ir sedanas kyla 
Karališkąja gatve. 

Aš tarnauju piliečiams. 

Kortežas pasuka į kairę ir 
įvažiuoja į Sent Onorė kvartalą. 

Aš tarnauju piliečiams. 

Kortežas pravažiuoja 
Eliziejaus rūmų vartus. Iš 
sedano išlipa vyriškis. 

Aš tarnauju piliečiams. 

Jo laukia raudonas kilimas. 
Respublikinės gvardijos kariai 
juodomis uniformomis su aukso 
spalvos detalėmis ir raudonomis 
plunksnomis puoštais šalmais 
stovi garbės sargyboje. Vyriškis 


žingsniuoja kilimu, įžengia į 
rūmus, pereina medinėmis 
paauksuotomis plokštėmis ir 
šilkiniais gobelenais išdabintas 
sales, prisiartina prie laiptų. 

Patarnautojai išsyk atsistoja 
stovėsena „ramiai“. Someljė 
baltomis pirštinėmis nusilenkia, 
rodydamas geriausių vynų 
butelius. Virėjas padaro 
reveransą ir atkiša milžinišką 
sidabrinį padėklą, nukrautą 
gardžiausiais skanėstais. 

Vyriškis lipa laiptais. 

Viršuje jam uoliai lankstosi 
būrys patarėjų. Kažkokia aktorė 
nusimeta drabužius ir nuogu 


kūnu ima trintis į atsikišusį vyro 
pilvą. Tarnai jam atidaro duris ir 
lenkiasi, kai jis eina pro šalį. 

Vyriškis sustoja prie savo 
kabineto durų. Gausybėje 
paauksavimų atsispindi šviesa. 
Jis atsigręžia, nužvelgia visus 
tarnus, patarėjus, sargybinius, 
virėjus ir suvokia: 

Piliečiai tarnauja man. 

Tą akimirką jo galva ima 
didėti, didėti, didėti. Ji prisipildo 
oro, pučiasi kaip balionas, 
klaiposi, pasidaro beformė, 
užima jau pusę didžiulio 
kabineto. Tada jis ima žiopčioti 
išpampusiomis lyg storos žuvies 


lūpomis ir pradeda pūsti vėją, 
pučia ir pučia. 

Artyn pripuola žurnalistas ir 
prezidentui prie burnos prikiša 
rausvą plastikinį mikrofoną, 
kurio platėjantis galas baigiasi 
muiluotame vandenyje 
pamirkytu žiedu. Ima kilti 
burbulai, jų randasi kaskart vis 
daugiau, be galo be krašto. 

O vyriškis ir toliau didėja, kol 
staiga pratisai švilpdamos iš jo 
išsiveržia dujos. Tuomet jis 
pradeda bliūkšti it pradurtas 
balionas, o triukšmingai 
besiveržiančios dujos jį išmeta į 
orą. Jis ima skraidyti po 


kabinetą ir galiausiai išlekia pro 
atvirą langą. Vyriškis 
vartydamasis skrenda per 
Eliziejaus rūmų kiemą ir 
pralekia virš raudono kilimo, - 
kaip tik tuo metu juo žingsniuoja 
kitas žmogus, be perstojo 
kartodamas: 

Aš tarnauju piliečiams. 

Tą akimirką anapus Senos 
upės išsyk subliūukšta daugybė 
deputatų išsipūtusiomis 
galvomis ir su švilpesiu išlekia 
pro Nacionalinės Asamblėjos 
langus. Triukšmingai praskrieję 
Sen Žermeno kvartalą, jie 
pasiekia Liuksemburgo sodą. 


Siurbte įsiurbti pro Senato 
langus, deputatai pamažu 
nusileidžia į didingus raudono 
aksomo fotelius, suglemba juose 
lyg supliuškusios guminės 
marionetės ir garsiai bezdėdami 
bematant užmiega. 

Garis ranka persibraukė 
barzdą. Keista, kad ji vis dar 
juoda, juk po žmonos mirties jis 
neišbrenda iš nemalonumų. 

- Tyliau, vaikai! - pro virtuvės 
langelį riktelėjo kieme 
šūkaujantiems vaikams. - 
Visiems gadinat nervus! 


Tie vaikigaliai nepakenčiami. 
Visą vasarą praleisti kieme ir 
sodelyje, dydžiu sulig virtuvinė 
šluostė, - tai tiesiog 
nepakeliama. Kodėl jiems duoda 
tiek atostogų? Aišku, kad 
panervintų tėvus! Kad tik jie kuo 
greičiau užaugtų ir galėtų dirbti 
per vasarą, - tada turės kuo 
užsiimti. Bet tai bus dar 
negreitai... 

Beje, jeigu jam nereikėtų šerti 
vaikų, jau seniai būtų uždaręs 
savo kepyklėlę. Būtų dirbęs ką 
nors kita. Ramų, tylų darbą, 
svarbiausia - be klientų. 
Klientai - tai tikras košmaras. 


Patys nežino, ko nori, 
nemandagūs, amžinai 
nepatenkinti. Keksiukai 
pernelyg sukepę, pernelyg maži, 
per saldūs, per karšti, neiškepę, 
per dideli, nepakankamai karšti, 
pernelyg riebūs, nepakankamai 
saldūs, per brangus... Dar yra 
tokių, kurie nuolat skuba ir kelia 
tokią įtampą, kad nė keksiukų 
tešla nebeiškyla. Arba 
priešingai - pasakoja savo 
gyvenimą, nors iškaboje nėra 
parašyta „psichologas“ arba 
„kunigas“. 

Lauke vaikai šūkavo iš visų 
plaučių. jo tėvas nebūtų to 


pakentęs. Jam jau seniai būtų 
kliuvę į kailį. Garis griebė torto 
mentelę ir pabarbeno į langelį. 
Lauke stojo tyla. 

Žmonės nėra paslaugūs. 
Anądien jam nesisekė suskleisti 
kepyklėlės stogelio: nedaug 
trūko, vėjas būtų jį nuplėšęs. 
Plūkėsi vienas pats, 
grumdamasis su 
besiplaikstančiu audeklu. 
Šaligatviu pro šalį žingsniavo 
žmonės. Manot, kas nors 
padėjo? Nė velnio! Kiekvienas 
ziuri tik savęs, o į kitus 
nusispjaut. 


Atsidarė durys ir vidun įžengė 
gražiai apsirengusi moteris - 
tokios paprastai skundžiasi, kad 
keksiukai „per riebūs“. 

- Laba diena, atleiskite, gal 
galėtumėte pasmulkinti 
dvidešimt dolerių? Turiu 
sumokėti už automobilio 
stovėjimą... 

Garis ją nužvelgė ir papurtė 
galvą. 

- Neturiu. 

Juk iškaboje nėra parašyta 
„bankininkas“. Reikia išsyk 
tvirtai atsakyti, antraip jie 
pradeda piktnaudžiauti, eina ir 
eina visą dieną, kol galiausiai 


lieki kvailio vietoje vien su 
banknotais kasoje. 

Garis iš orkaitės ištraukė 
skardą su garuojančiais 
kvapniais keksiukais. 

- Dar dešimt sekundžių, - 
suniurnėjo, - ir per ją būčiau 
prideginęs keksiukus. 

Į parduotuvę užėjo apie 
trisdešimties metų vyras. 
Besišypsantis. Vadinasi, 
įtartinas. Garis suraukė 
antakius. 

- Laba diena, - džiaugsmingai 
pasisveikino vyriškis, lyg būtų 
atvykęs į draugų vakarėlį. 


Garis linktelėjo ir tylėdamas 
laukė. 

- Džekas Merfis, - vyras 
atkišo vizitinę kortelę. 

Garis pašnairavo į kortelę, 
bet nepaėmė. „Džekas Merfis, 
vadybininkas, The Chocolate 
Diamand Factory“. 

- Ko jums iš manęs reikia? 

Vyriškio šypsena sustingo, - 
ko gero, jo sąžinė nėra visiškai 
švari. 

- Nieko nieko, - šoko gintis 
jis, įtartinai stengdamasis 
šypsotis toliau. - Užsukau tik 
pasikalbėti su jumis. 


Garis įsistebeilijo į jį. Vyriškis 
nutaisė nuoširdžią veido 
išraišką. 

- Aš nenusiteikęs. 

Vyras užsikosėjo ir sutrikęs 
ėmė apsimestinai juoktis. 
Žmones reikia truputį 
supurtyti, - tik taip sužinosi, kas 
jų galvoje. Nagi, klok atvirai. 

- Mano įmonė gamina 
šokolado gabaliukus 
profesionaliems kepėjams labai 
patraukliomis kainomis ir 
norėjau sužinoti, ar... 

- Turiu viską, ko man reikia. 

- Bet... 


- Ne, ačiū, man nieko 
nereikia. 

- O ar nenorėtumėte, kad 
kartu paskaičiuotume, kiek jūs 
galėtumėte sutaupyti? 

Garis atsiduso. Ne, jis nenori. 
Todėl be žodžių įsistebeilijo 
vyriškiui į akis. Taip ir spoksojo į 
jį tylėdamas. Tai jo 
mėgstamiausia taktika. Tyla. 
Kai paprieštarauji, tie vaikinai 
viskam turi iš anksto paruoštą 
atsakymą, moka jį atmintinai. 
Todėl geriausia - tylėti. Tuomet 
jie neranda už ko užsikabinti. Ir 
viskas einasi kaip per sviestą. 


Vyriškis vėl kostelėjo, tada 
pažvelgė į laikrodį. 

- Ką gi... turbut jau eisiu. 

Teisingai. Eik, eik. 

- Viso gero, - tarė vyriškis 
eidamas durų link. 

Garis linktelėjo. Lauke vėl 
pradėjo šūkauti vaikai. Vos 
užsidariusios durys vėl atsivėrė 
ir įėjo naujas klientas. Iš tokių, 
kuriems keksiukai būna 
„pernelyg sukepę“. jam iš 
paskos įžengė ir antras. 
Pažįstamas veidas. Jaunas 
draudimo agentas, retsykiais 
užsukantis papusryčiauti. Prieš 
keletą mėnesių mėgino parduoti 


draudimą. „Kad būtumėte 
apsaugotas nuo problemų“, - 
paaiškino. Apsaugotas nuo 
problemų. Tarsi tai būtų 
įmanoma. Arba jis mane laiko 
mulkiu, arba pats nieko 
nesupranta. 

Kai nuolat skęsti bėdose, to 
nebevadini problemomis. Vadini 
tai gyvenimu. Jei viskas gerai, 
kyla įtarimų. Tuomet galvoje 
ima mirksėti raudona lemputė ir 
dingteli mintis: iškilo problema. 

6+3: 6:2: 5-3. 

Ostino eilė paduoti 
kamuoliuką šviesiaplaukiam 
švedui. Dar vienas geimas, ir jis 
laimės mačą, užsitikrins vietą 
aštuntfinalyje. Ostinas tris 
kartus pamušinėjo kamuoliuką į 
zemę, pažvelgė į teniso kortą, 
paskui vėl padaužė tris kartus. 


Išmetė kamuoliuką į orą, plačiai 
užsimojo ir... pajuto ūumų 
skausmą petyje. 

Jis paleido kamuoliuką, šis 
nukrito ant Žemės. Susirūpinęs 
kaire ranka pasitrynė petį, 
spustelėjo, mėgindamas 
suprasti, kodėl jį nudiegė, bet 
skausmas buvo dingęs. Lėtai į 
visus puses pajudino petį, 
lengvai pamasažavo. Ne, nieko. 
Turbūt neteisingai kryptelėjo 
ranką, ir tiek. 

Vėl paėmė kamuoliuką. Trys 
smūgiai į žemę, trumpas 
žvilgsnis į kortą, vėl trys 
smūgiai. Kamuoliukui išlėkus į 


orą, užsimojo ir stipriai trenkė. 
Petį pervėrė skausmas. 

Ostinas sustingo ir nė 
nebandė atmušti atskriejančio 
kamuoliuko. 

0: 15, tarė teisėjas. Publika 
ėmė ploti. 

Tiek to. Reikia saugoti petį - 
pralaimės šį geimą, o prieš 
pradėdamas naują paprašys 
gydytojo pagalbos. 

Šįkart Ostinas padavė 
kamuoliuką trumpuoju smūgiu, 
kaip senais gerais laikais 
kartais darydavo Maiklas 
Čangas. Priešininkas to visiškai 
nesitikėjo ir sugebėjo atmušti 


tik paskutinę akimirką, - jam 
teko bėgti beveik iki pat tinklo. 
Ostinas atliko žvakę ir pelnė 
tašką. 

15 A, tarė teisėjas. 

Tačiau kiti trumpieji smūgiai 
švedo nebenustebino. Jam 
neprireikė nė penkių minučių 
geimui laimėti. 

Plojimai, pasigirdę Ostinui 
žingsniuojant prie savo kėdės, 
jam priminė, kad net ir 
gimtojoje šalyje žiūrovai jo 
nepalaiko. Kadangi žurnalistai 
nuolat jį vaizduodavo kaip 
nejautrų žmogų, publika nuo jo 
nusigręžė. Prie jo pripuolė 


gydytojas ir pradėjo klausyti 
stetoskopu. Diagnozės ilgai 
laukti neteko: ūmus antdyglinio 
raumens tendinitas. Gydytojas 
nedelsdamas iš krepšio 
išsitraukė šaldomojo purškalo 
flakoną ir apipurškė skaudamą 
petį. Ostinas pajuto, kaip ledinės 
dujos sklinda jo oda, 
padengdamos ją baltu šerkšnu. 

- Įtempk ranką, - paprašė 
gydytojas. - Kaip jautiesi? 

- Šiaip sau. 

Trijų minučių pertrauka jau 
beveik baigėsi. Reikia žaisti 
toliau. Bet kaip? Ostinas 
negalėjo patikėti, susitaikyti su 


tuo, kas vyksta. Negali būti, kad 
jo svajonė taip kvailai žlugs. Jo 
gyvenimo turnyras, jo rekordas, 
legendinė pergalė... Viskas 
šuniui ant uodegos dėl 
tendinito... Negali būti, jis 
turbūt sapnuoja. Dabar naktis, 
ir jis sapnuoja. Pasakykite man, 
kad tai sapnas... 

- Laikas. 

Reikia sukaupti jėgas ir kovoti 
iki galo, kaip visuomet 
darydavo. Nepasiduoti. Laikytis 
iš paskutiniųjų. Juk jis puikiai tai 
sugeba. 

Ostinas nuėjo į korto galą. 
Švedas rengėsi paduoti 


kamuoliuką. Jo laikysena buvo 
nežymiai pasikeitusi: to turbūt 
nepastebėjo nė vienas žiūrovas, 
tačiau Ostinas tai įžvelgė jo 
akyse ir judesiuose. Permaina 
buvo subtili, bet esminė: švedas 
patikėjo savo pergale. Tai buvo 
justi, matyti. Ir Ostinas žinojo, 
ką tai reiškia. Dauguma 
tenisininkų vien nuo minties, kad 
teks susigrumti su žaidėju, 
vienuolika mėnesių iš eilės 
nepralaimėjusiu nė vieno mačo, 
imdavo nerimauti ar bent jau 
mažiau pasitikėti savo jėgomis. 
Žvelgdamas į varžovą 
aikštelėje, Ostinas iš jo akių 


matydavo, kad žaidėjas nėra 
visiškai tikras dėl savo pergalės, 
o jis pats nė akimirkos ja 
neabejodavo. 

Kitoje korto pusėje berniukas 
jo priešininkui numetė du 
kamuoliukus. 

Pirmą kartą per daugelį metų 
padėtis gali pasikeisti. Ostinas 
baiminosi, kad skausmas gali vėl 
grįžti ir jam sukliudyti. O ta 
baimė ir silpna dvejonė, pamažu 
besiskverbianti į protą, gali 
pridaryti rimtų nemalonumų. 
Ostinas iš patirties puikiai 
žinojo: jeigu vienas tenisininkas 
pasitiki savimi, o kitas - abejoja, 


mačo galima ir nebežaisti: jo 
pabaiga iš anksto aiški. 

Tą akimirką vienas žiūrovas 
pamėgino riktelėti, bet tik 
kimiai sugargaliavo. Pasigirdo 
aplinkinių juokas, ir Ostinas 
trumpam pasukęs galvą 
žvilgtelėjo į tribūnas, - 
paprastai jis to niekada 
nedarydavo, nes būdavo labai 
susikaupęs. Visiškai netikėtai 
išvydo žurnalistę, kuri paskutinį 
kartą ėmė iš jo interviu ir 
vadino jį šaltu bei abejingu 
zmogumi. Tai, ką įžvelgė jos 
akyse, Ostiną labai užgavo: 
žurnalistė šypsojosi. Ji šypsojosi 


matydama, kad jis negaluoja. 
Moteris, apkaltinusi jį 
nejautrumu, dabar džiūgauja dėl 
to, kad... jam skauda. 

Tokia neteisybė Ostiną 
sukrėtė ir įžeidė. Jį užplūdo 
pyktis. Aklas, galingas įsiūtis, 
užliejęs visą jo kūną, pripildė 
plaučius oro ir įžiebė troškimą 
atsirevanšuoti. Jis pajuto, kaip 
rankos raumenys įsitempia, jėgų 
padvigubėja, 0 jį patį apima 
įkarštis. 

Ostinas įsmeigė akis į 
priešininką ir iš jo akių suprato, 
kad šis pastebėjo permainą. 
Pastebėjo ir žino. 


Žino, kad nebeturi nė 
menkiausios galimybės laimėti. 

Labas, Džonatanai, 

rašau tau šį laiškelį, nes 
noriu pasakyti, kad 
galvojau apie mūsų 
paskutinį pokalbį kavinės 
terasoje. Žinai, kad esu 
atviras, ir kalbėsiu tiesiai: 
mano manymu, akivaizdu, 
kad grįžti į darbą tu nenori. 


Tu man pasirodei puikios 
formos, optimistiškas, geros 
nuotaikos, kur kas geriau 
nusiteikęs nei tuomet, kai 
dirbai bendrovėje. Galbūt ši 
profesija išties ne tau, ir 
būtų geriau, kad dirbtum 
ką nors kita. 

Tai išsprestų ir problemą 
su Andžela. Pripažink, ne 
itin normalu ir toliau 
kasdien matytis. 

Jei su manimi sutinki, 
geriau veikti iškart nei 
stengtis išlaikyti padėtį, 
kuri niekam nemaloni. 


Tad štai: jau buvau 
užsiminęs, kad nupirkčiau 
tavo akcijas. Tiesiog 
mestelėjau tokį pasiūlymą, 
o dabar, manau, geriau tau 
parašyti ir aiškiai išdėstyti, 
kokias sąlygas siūlau. 

Pasidomėjau: 
atsižvelgiant į mūsų 
apyvartą, maržą, pelną ir 
dar nestabilią bendrovės 
padėtį, jos vertė neviršija 
450 000 dolerių. Tau 
priklauso trečdalis akcijų. 
Taigi siulau tau 150 000 
dolerių, - tai visai nemenka 


sumelė. Tokie pinigai bet 
kur nesimėto. 

Man atrodo, kad tai 
geriausia išeitis mums 
visiems, ypač tau ir 
Andželai. 

Na štai, pagalvok ir kuo 
greičiau man atsakyk. Siek 
tiek užtruks, kol advokatas 
paruoš visus popierius. 

Ciao bello, 

Maiklas 


Džonatanas išjungė mobilųjį 
telefoną ir įsikišo į kišenę. 
Teisybė, Maiklas jau buvo 
pateikęs tokį pasiūlymą, tačiau 
buvo keista matyti jį išdėstytą 


raštu ir dar su skaičiais. Tarsi 
šis reikalas būtų užfiksuotas, o 
jo perspektyva - jau 
tikroviškesnė. Džonatanui 
suspaudė širdį. Žinoma, šiame 
darbe jam nepatinka daugybė 
dalykų, bet gavęs tokį tvirtą 
pasiūlymą jis suvokė, kad dar 
nepasirengęs visko mesti. Tą 
bendrovę jis su partneriais 
sukūrė nuo nulio. Tai šiek tiek ir 
jo kūdikis. Taip, juodu su 
Andžela išsiskyrė ir tai išties 
kelia keblumų, bet buvusioji jau 
ir taip pasiliko jų vaiką - 

tikrąjį, - tad jis nesirengia 
netekti dar ir šio. 


Džonatanas stumtelėjo Gario 
kepyklėlės duris. Jį pasitiko 
šviežiai skrudintos kavos 
aromatas, sumišęs su šiltų 
spurgų kvapu. 

- Laba diena, - pasisveikino 
Džonatanas. 

Atsakydamas Garis kažką 
neaiškiai suniurnėjo. 

- Prašyčiau vieną paprastą 
keksiuką ir vieną su razinomis. 

- Valgysit vietoje? 

- Išsinešti. 

- Du doleriai trisdešimt penki 
centai, - tarė Garis, kišdamas 
keksiukus į baltus popierinius 
maišelius. 


Džonatanas padavė dešimties 
dolerių banknotą. Tą akimirką 
suskambo telefonas ir Garis 
pakėlė ragelį, tuo pačiu metu 
atiduodamas grąžą. 

- Kas yra? - paklausė jis 
nepatenkintu balsu. - Ką? Kas? 

Ant prekystalio Garis padėjo 
septyniolika dolerių 
šešiasdešimt penkis centus. 

- Man nieko nereikia, - 
suniurzgė jis. - Ne, nieko. 

Bambėdamas sau į barzdą, 
Garis padėjo ragelį. Slėpdamas 
patenkintą šypseną, Džonatanas 
susižėrė pinigus į kišenę. Nors 
kartą pardavėjas apsiriko jo 


naudai, šiandien jam sėkminga 
diena. 

- Geros dienos, - tarė 
nusisukdamas. 

- Geros, - sumurmėjo Garis. 

Džonatanui žingsniuojant durų 
link, ką tik patirtą pasitenkinimą 
netikėtai pakeitė keistas 
jausmas. Neįprastas, naujas 
jausmas. Džonatanas sustojo ir 
net negalvodamas, tarsi 
paklusdamas kažin kokiam 
instinktui, pasuko atgal. 

- Kas nors negerai? - suraukė 
antakius Garis. 

- Atidavėte man dešimčia 
dolerių per daug. 


Džonatanas padėjo banknotą 
ant prekystalio. Netardamas nė 
zodžio, Garis jį paėmė ir įdėjo į 
kasos aparatą. Vėl pasukęs 
atgal, Džonatanas išėjo į gatvę 
ir giliai įkvėpė gryno oro. Staiga 
pasijuto nepaprastai gerai, 
pakylėtai, užplūdo 
pasididžiavimas savimi. Kaip 
paprasta ir vis dėlto nuostabu 
zinoti, kad esi geras žmogus. Be 
galo malonus jausmas. Dangus 
jam atrodė itin mėlynas, saulė - 
ypač skaisti. Pro šalį einanti 
moteris jam nusišypsojo. 

Jis nužingsniavo į kavinės 
terasą ir įsitaisė tarp gausių 


klientų. Ten sėdėjo keletas 
nuolatinių, iš matymo pažįstamų 
lankytojų, buvo ir šiaip 
užsukusių praeivių bei turistų. 
Kitame terasos gale vieniša 
moteris niūriai spoksojo priešais 
save. 

Džonatanas užsisakė didelį 
puodelį kavos. Šalia jo 
juokdamiesi šnekučiavosi 
jaunuoliai. Kiek toliau sėdinti 
vieniša moteris atrodė 
prislėgta. Matydamas, kaip 
smarkiai tos nepažįstamosios 
nuotaika skiriasi nuo jo paties, 
Džonatanas pasijuto nejaukiai. 
Jis nusuko žvilgsnį ir ėmė 


stebėti greta įsitaisiusius 
jaunuolius. Buvo smagu matyti, 
kokie jie džiugūs ir 
nerupestingi. Kiekvienas 
spinduliavo optimizmu, 
lengvumu, entuziazmu. 

Jam atnešė garuojančios 
kavos. Laukdamas, kol ji atvės, 
ėmė valgyti keksiuką. 
Skanumėlis. Kaip toks 
nemalonus Žmogus kaip Garis 
sugeba kepti tokius gardžius 
keksiukus? 

Jaunuoliai šalimais ir toliau 
smagiai šnekučiavosi. 
Džonatanui buvo maloni jų 
skleidžiama gera nuotaika. Bet 


po kiek laiko jo žvilgsnis nejučia 
vėl nukrypo į vienišą moterį. 
Niekaip nesisekė išmesti jos iš 
galvos. Ji tebesėdėjo tokia pat 
niuri. Džonatanas ilgai ją 
stebėjo. Staiga jam dingtelėjo 
viena mintis ir jis pamojo 
padavėjai. Ši avėjo keistus 
baltus sportbačius su auliukais, 
suvarstytus raudonais 
raišteliais. Kai ji priėjo, 
Džonatanas ėmė tyliai kalbėti. 
Padavėjai teko pasilenkti, kad jį 
išgirstų. 

- Ar matote štai ten, terasos 
kampe, sėdinčią moterį? 


- Ką tokią? Tą brunetę 
pusilgiais plaukais? 

Padavėja kalbėjo su ausį 
rėžiančiu teksasietišku akcentu. 

- Taip. Nuneškite jai kavos ir 
pasakykite, kad ją vaišina 
žmogus, pageidaujantis likti 
nežinomas. Ir įrašykite į mano 
sąskaitą. 

- Oi, nežinau, ar turiu teisę... 

- Visi turi teisę padaryti ką 
nors gera, - tvirtai atsakė jis. 

Padavėja linktelėjo, ir 
Džonatanui parūpo, kas ją 
įtikino - jo žodžiai ar 
pasitikėjimas savimi. Po kelių 
minučių jis išvydo, kaip padavėja 


priėjo prie tamsiaplaukės 
moters ir jai ant staliuko padėjo 
kavos puodelį. Ši papurtė galvą, 
abi trumpai šnektelėjo. Tuomet 
moteris apsidairė aplinkui. 
Džonatanas įsispoksojo į savo 
kavą ir atsikando keksiuko. 
Akies krašteliu pastebėjo baltus 
sportbačius raudonais 
raišteliais: jie priartėjo ir praėjo 
pro šalį. Luktelėjęs gerą minutę, 
Džonatanas gurkštelėjo kavos, - 
tai buvo proga pakelti galvą ir 
žvilgtelėti norima kryptimi. 
Moteris sėdėjo kaip sėdėjusi, 
tik dabar jos lūpose žaidė 
šypsenėlė, o akyse švietė 


žiburiukai. Džonataną vėl 
užplūdo tas stiprus jausmas, 
kurį pajuto išeidamas iš Gario 
kepyklėlės. Jis buvo toks 
malonus ir Džonatanas būtų 
atidavęs viską, kad tik galėtų 
nuolat jį jausti. 

Dabar jis prisiminė, kad prieš 
daugelį metų dažnai jausdavosi 
panašiai. Taip buvo jo karjeros 
pradžioje, kai pradėjo dirbti 
draudimo agentu. Džonatanas 
suteikdavo žmonėms galimybę 
apsisaugoti nuo sunkių likimo 
smūgių, esant reikalui gauti 
šiokią tokią paramą, - tai leido 
jiems ramiai gyventi. Dabar jis 


prisiminė, kiek džiaugsmo jam 
teikė toks darbas. Iš pradžių. 
Tik iš pradžių. Paskui 
džiaugsmas pamažu ėmė blėsti, 
kol galiausiai visiškai išnyko: 
įsisukęs į profesinių 
reikalavimų, konkuravimo su 
Maiklu ir didėjančių asmeninių 
poreikių karuselę, jis ėmė 
paisyti vien savo interesų. 

Visi tie dalykai jį palengva, 
pačiam to nesuvokiant, 
sugadino: dabar jis dirbo 
daugiausia siekdamas rezultatų, 
o ne vykdydamas misiją, dėl 
kurios pasirinko tokį kelią. Jo 
motyvacijos šaltiniu tapo 


dalykai, kurie vis labiau 
prikaustė jo dėmesį. Jis buvo lyg 
automobilis su įmontuotu antru 
varikliu: šis palengva perima 
pirmojo darbą, ir tuomet 
automobilio laukia remonto 
dirbtuvės. Galiausiai taip 
elgdamasis jis susipainiojo, o 
tyriausias ir paprasčiausias 
jausmas - džiaugsmas, kylantis 
tuomet, kai elgiesi pagal savo 
vertybes ir klausai širdies, - 
išblėso. 

- Dar ko nors? - ant staliuko 
dėdama antrą sąskaitą, 
paklausė padavėja. 


Džonatanas pakėlė į ją akis ir 
nusišypsojo. 

- Nieko, ačiū. 

Jis žvelgė, kaip ji nueina, po 
ranka pasikišusi valgiaraštį. 

Dabar jis žino, kaip nori 
nugyventi jam likusį laiką. Žino, 
ką nori jausti ir kaip tai pasiekti. 

Reimondas stumtelėjo baro 
„Pas Stelą“ duris ir atsisėdo prie 
baro. Padavėjas nieko neklausęs 
atnešė jam alaus. Šia privilegija 
Reimondas šiek tiek didžiavosi 
ir labai ją vertino. 

Ant susitaršiusių žilstelėjusių 
šviesių plaukų Reimondas buvo 
užsimaukšlinęs raudoną 


beisbolo kepuraitę, 
paryškinančią jo veido raudonį. 
Jis - vyriausias akredituotas 
atvirojo JAV teniso čempionato 
operatorius. Jau keturiasdešimt 
vieni metai, kaip dirba. Na, ne 
visai, nes pradėjo kaip 
mikrofoninės gervės 
operatorius. Bet anais laikais 
taip ir būdavo: treji metai darbo 
su mikrofonine gerve 
stengiantis perprasti amatą, 
stebint operatorių - kaip jis 
dirba, ką daro, kad Žmogus, iš 
kurio imamas interviu, 
nesijaudintų ir nekreiptų į jį 
dėmesio, ir taip toliau, ir 


panašiai. Be to, taip 
užsiaugindavai raumenis. Tik 
atrodo, kad tai paprasta: gervė 
nesunki, bet kai ištiesęs ranką 
ramiai ją laikai penkiolika 
minučių, bicepsai kaista labiau 
nei šiuolaikiniams jaunuoliams, 
kurie sporto salėje pūškuoja 
prie treniruoklių, kad 
ištreniruotų torsą. O norint 
dirbti tokį amatą reikėjo turėti 
stiprias rankas. Mat kamera 
tais laikais sverdavo daugiau už 
alaus statinę. 

- Sveikas, Rei, kaip einasi? 

- Neblogai. 


Pro šalį praėjo Rodžeris 
Federeris, apsuptas trenerio ir 
dviejų atstovų spaudai. 

Reimondui nebuvo nieko 
maloniau nei girdėti, kad 
žaidėjas į jį kreipiasi vardu. Tai 
reiškė, kad jo patirtis ir svarba 
pripažįstamos. Mat dėl žaidėjų 
jis nerdavosi iš kailio - 
filmuodavo juos geriausiu 
kampu, iš geriausios pusės, 
paslėpdavo trūkumus, ieškodavo 
gražiausio apšvietimo, 
įamžindavo išraišką, dėl kurios 
jie atrodydavo gražūs, stiprūs, 
žmogiški. Tai tikras menas, ir 
daugelis tenisininkų jam už tai 


buvo dėkingi, nors ir ne visai 
suprasdavo, kaip jis dėl jų 
stengiasi. Jis ne toks kaip jauni, 
ką tik mokslus baigę 
operatoriai. Tiems į galvą 
prikemšama daugybė visokių 
miglotų teorijų, bet amato jie 
neišmokomi. Jie net nebūna 
rankose turėję kameros, bet vos 
pradėję dirbti jau laiko save 
stenliais kubrikais. 

Nusiėmęs kepuraitę 
Reimondas pasikasė pakaušį, 
tada vėl ją užsidėjo. Toji 
raudona beisbolo kepuraitė 
buvo jo pasididžiavimas. 
Pradėjo ją dėvėti prieš 


trisdešimt vienus metus ir nuo 
tada su ja nebesiskyrė. Juk 
neišmesi kepuraitės, kurią tau 
padovanojo Džimis Konorsas. 
Taip, pats Džimis Konorsas. 
Reimondas filmavo jo interviu 
po laimėto mačo. Konorsas buvo 
puikios nuotaikos, 
atsakinėdamas į klausimus 
juokavo, o paskui staiga 
nusitraukė nuo galvos kepuraitę 
ir užmaukšlino ją Reimondui - 
tiesiog taip, nė neįspėjęs. Ir 
nudrožė į drabužinę. Iš 
džiaugsmo Reimondas net 
apsiverkė. 


Jis gurkštelėjo alaus. Kiek 
šiltų akimirkų išgyventa turnyro 
užkulisiuose... Savo karjeros jis 
nekeistų į jokią kitą pasaulyje. 
Jis labai mėgo savo darbą, taip 
pat mylėjo žaidėjus, žurnalistus, 
darbuotojus, net ir kamuoliukus 
renkančius berniukus - 
matydavo, kaip jie jaudinasi, 
susidūrę su teniso žvaigždėmis. 

Staiga įėjo Vorenas, Ostino 
Fišerio treneris. Linktelėjęs 
buvusiam Federerio treneriui, 
jis atsistojo tolėliau prie baro ir 
užsisakė kavos. Vorenas buvo 
gana šaltas tipas, truputį 
paslaptingas, apie 


penkiasdešimties metų, 
tamsiomis akimis ir juodais 
tvarkingai apkirptais plaukais. 
Reimondas ne per labiausiai jį 
mėgo. Na, bet juk kiekvienas - 
savita asmenybė. 

Baras „Pas Stelą“ buvo 
žaidėjų, darbuotojų ir žurnalistų 
priebėga. Vieta, kur visi gali 
atsipalaiduoti, nes „Pas Stelą“ 
niekas neįrašinėja ir nefilmuoja. 
Tai nerašytas susitarimas. Visi 
aparatai išjungti. Ir jokių 
ziurovų. Tik profesionalai. 

Vidun įėjo konkuruojančio 
kanalo žurnalistas Čakas Vinsas 
su savo asistente, dailia 


blondine putliomis širdelės 
formos lūpomis. Jam nespėjus 
žengti nė trijų žingsnių, Vorenas 
kviesdamas pamojo ranka. 
Čakas prisiartino prie jo. 

- Ostinas labai nepatenkintas 
jūsų paskutiniu interviu, - 
lediniu tonu tarė Vorenas. - Aš 
taip pat: pernelyg jį spaudėte. 
Vis dėlto reikėtų labiau jį 
vertinti. Juk jis - pirmoji 
pasaulio raketė, Čakai. Labiau 
pasistenkite. 

Čakas Vinsas priverstinai 
šyptelėjo ir iškėlęs galvą 
nužingsniavo toliau, taip nieko ir 
neatsakęs. 


Reimondas negalėjo patikėti 
savo akimis. Kaip profesionalus 
treneris gali taip netikusiai 
bendrauti su žurnalistais? Žerti 
tokius priekaištus - tai beveik 
savižudybė. Jis keletą akimirkų 
žiurėjo į trenerį: šis lyg niekur 
nieko gurkšnojo savo kavą. 
Akivaizdu, jis nieko nenutuokia. 
Nesuvokia. Reikia jam pasakyti, 
kad nebedarytų tokių klaidų. 
Nes Ostinas už tai atsiims, aišku 
kaip dieną. Žurnalistai 
nemėgsta, kai jiems nurodinėja, 
ką jie turi daryti. Čakas duos tai 
suprasti per kitą interviu: šis 
bus dar nuožmesnis nei 


praeitas. Tai jau tikrai. Vargšas 
Ostinas... Jam jau ir taip 
nesiseka bendrauti su spaudos 
atstovais. Reikia jam padėti. 

Reimondas sulaukė palankios 
akimirkos: Vorenas pasuko 
galvą į jo pusę. Tuomet griebė 
jautį už ragų: 

- Tai ne mano reikalas, bet 
tai, ką jūs pasakėte 
žurnalistui, - geriausias būdas 
įsigyti priešą. Tikrai. Tie 
vaikinai savo laisvę brangina 
taip pat, kaip aš savo kamerą. 
Jei manote, kad jie nuo jūsų 
atsikabins - tai ne mano 
reikalas, bet poveikis bus 


priešingas. Sakau tai, 
linkėdamas gero ir jums, ir ypač 
Ostinui... 

Vorenas jo klausėsi, 
nerodydamas nė menkiausios 
emocijos. 

- Jūs teisus, - tarė jis. - Tai ne 
jūsų reikalas. 


25 


Džonatanas akimis perbėgo 
valgiaraštį. Jau seniai nebuvo 
pietavęs su partneriais. 

Retkarčiais Maiklas jį kažkaip 
keistai nužvelgdavo. Galėjai 
suprasti, kad partneris jį stebi. 
Matyt, bando suprasti, kaip jis 
reagavo gavęs jo laišką. 


- Ar turite ekologiškų 
patiekalų? - pasiteiravo 
Džonatanas padavėjo. 

- Deja, ne. 

- Gerai, tuomet imsiu... ėčė... 
daržovių asorti. 

- Vaivorykštinio karoso filė, - 
tarė Andžela. 

- Didkepsnį, - užsisakė 
Maiklas. 

- Kaip iškepti? 

- Su krauju. 

Padavėjas nuėjo. 

- Tik nesakyk, kad perėjai 
prie ekologiško maisto! - 
nusistebėjo Maiklas. 

- Taip. 


- Kiekvieną dieną? 

Džonatanas linktelėjo. 

- Tikrai? - Maiklas springo iš 
juoko. - O kainas matei? Tai 
tiesiog apiplėšimas! 

- Man neteks mokėti 
brangiau, jei kreipsiuosi į 
smulkiųjų ūkininkų asociaciją. 
Jie tiesiogiai pardavinėja savo 
produkciją. Be to, kadangi tai 
vietiniai produktai, jų nereikia 
toli vežti, taigi mažiau teršiamas 
oras. 

Maiklas užvertė akis į viršų. 

- Bet kam tau, po velnių, 
maitintis ekologiškai? 


Džonatanas sudvejojo. Kokia 
prasmė ką nors sakyti? Su 
išankstinėmis nuostatomis 
nepakovosi... O Maiklas 
atsakymo nė nelaukė. 

- Smulkieji ūkininkai - puiku, 
bet gausi ne viską. Jie tau duos 
tik vaisių ir daržovių, ir tai ne 
kiekvieną sezoną. Ir mėsos 
neturėsi: negi manai, kad jie 
baladosis į tą tavo asociaciją su 
savo veršeliais ir ėriukais? 
Viskas reglamentuota, yra 
oficialios skerdyklos, veterinarų 
kontrolė, platinimo tinklai. 

- Šiaip ar taip, aš nei 
veršienos, nei ėrienos 


nebevalgau. 

Iš nuostabos Maiklas pritilo. 

- Kodėl? 

- Nusprendžiau nebevalgyti 
vaikų. 

Aperityvą gurkšnojanti 
Andžela vos neužspringo. 
Maiklas ėmė juoktis: 

- O jautienos? 

- Taip pat nusprendžiau 
valgyti mažiau jautienos, kad 
būtų išsaugoti Amazonės miškai. 
Tai kompensuos didesnę 
ekologiškos mėsos kainą 
parduotuvėse. 

- Bet kas tau užėjo? 


Džonatanas irgi gurkštelėjo 
aperityvo. 

- Sakykim, prisiminiau Bosiuė 
žodžius. 

- Bosiuė? 

- Tai XVII amžiaus 
Burgundijos rašytojas. Juk žinai, 
kad vaikystę praleidau 
Burgundijoje... 

- Ir ką gi sakė tas tavo 
burgundas? 

- „Dievas juokiasi iš žmonių, 
kurie rauda dėl padarinių, o jų 
priežastimis džiaugiasi.“ 

- Po galais, kokia gili mintis. 

- Iš tikrųjų... nusprendžiau 
mažiau niurzgėti dėl visuomenės 


blogybių, bet prisiimti savo dalį 
atsakomybės. Suvokiau, kad 
man svarbiau gyventi santarvėje 
su savimi pačiu, 0 ne 
pamokslauti kitiems. 

- Vadinasi, ketini maitintis 
ekologiškai... 

- Taip, ketinu... Nebenoriu 
užmerkti akių ir ignoruoti 
tiesos. Valgyti gyvūnus gal ir 
normalu, bet norėčiau, kad jie 
pirmiausia turėtų gyvenimą. 
Normalų gyvenimą lauke su 
bent šiek tiek laisvės. Be to, 
man atsibodo ryti hormonus, 
antibiotikus, pesticidus, 
genetiškai modifikuotus 


organizmus... Noriu valgyti 
maistą, o ne chemiją. 

Keletą minučių abu partneriai 
spoksojo į Džonataną taip, tarsi 
šis būtų atskleidęs, kad yra 
transseksualas, o jo tikrasis 
vardas - Rozana arba Pamela. 

- Noriu mirti sava mirtimi, o 
ne nuo bjaurasties, kurią esu 
verčiamas valgyti, - pridūrė 
Džonatanas. 

Maiklas ir Andžela nepatikliai 
į ji dėbsojo. 

- Manai, - prabilo Andžela, - 
kad gyvensi ilgiau, jei 
atsisakysi... visų dalykų, kuriuos 
mėgai anksčiau? 


- Nežinau, ar jis gyvens 
ilgiau, - pertraukė ją Maiklas. - 
Bet aišku viena - gyvenimas jam 
atrodys labai ilgas! 

Ir prapliupo nepaliaujamai 
juoktis. 

- Žinai, - tarė Andžela 
Maiklui, - o jis gal visai teisus. 

Džonatanas pakėlė į ją akis. 
Po jų išsiskyrimo tai pirmas 
kartas, kai ji pritaria jo 
žodžiams. Staiga jis prisiminė, 
ką sakė Mardžė. Ji kiekvieną 
sykį ragino pasikalbėti su 
Andžela. Tik ar jam pakaks 
drąsos? 


Padavėjas atnešė patiekalus. 
Maiklas puolė prie savo 
didkepsnio. Džonatanas 
akimirką luktelėjo. 

- Nusprendžiau grįžti į 
darbą, - staiga pareiškė jis. 

Šakute pasmeigęs mėsos 
gabalėlį, Maiklas kėlė jį prie 
burnos. Staiga sustingo ir liko 
sėdėti išsižiojęs. 

Gal jis pakeitė nuomonę apie 
jautieną? 

- Pone Džonatanai Koulai! 

- Laba diena, pone Čaterdži. 
Kaip gyvuojate? 

- Neblogai, neblogai. Jau 
senokai jūsų nemačiau. 

Ponas Čaterdži miesto centre 
turėjo ūkinių prekių parduotuvę. 
Ji buvo įsikūrusi seno, gerokai 
nutriušusio daugiabučio 


pirmame aukšte: patalpos buvo 
didelės, su daugybe užkampių. 
Netvarkingai riogsojo, regis, be 
jokios logikos suverstos 
įvairiausių rūšių ir spalvų 
prekės. Jų buvo visur, sukabintų 
ant lubų ir ant sienų, sukrautų 
dėžėse į lubas siekiančias 
stirtas, - tarpai tarp jų buvo 
tokie siauri, kad norint praeiti 
reikėjo kone lįste pralįsti. Ore 
sklandė silpnas smilkalų 
aromatas - vienintelis ženklas, 
kad savininkas kilęs iš 
Pakistano. 

- Peržiurėjau visas jūsų 
sutartis. 


- Leiskite, atspėsiu: norite 
man parduoti dar vieną. 

Džonatanas ėmė juoktis: 

- Beveik priešingai. 
Pastebėjau, kad kai kuriomis 
sutartimis esate apdraustas nuo 
tos pačios rizikos. Žodžiu, už tą 
pačią apsaugą mokate keletą 
kartų. Todėl viską sutvarkiau ir 
dabar per mėnesį sutaupysite 
aštuoniasdešimt devynis 
dolerius. 

- Gera naujiena! 

- Taip ir pamaniau, kad 
apsidžiaugsite. 

- Ir... dar kas nors? 

- Ką turite minty? 


- Ar siūlote man dar ką nors 
įsigyti? 

- Ne. 

- Bet juk neatėjote vien tam... 
kad tai pasakytumėte, man 
regis. 

- Ėčė... taip. Sakau, 
patikrinau - dabar, man atrodo, 
viskas gerai. 

Ponas Čaterdži nustebęs 
pažvelgė į Džonataną. 

- Ką gi... Gal norėtumėte 
puodelio masala arbatos? 


Kitos savaitės dienos prabėgo 
kuo puikiausiai. Džonatanas vėl 
džiaugėsi darbu kaip karjeros 
pradžioje. Jis lankėsi pas 


klientus, perrašydavo sutartis 
atsižvelgdamas į jų tikruosius 
poreikius ir esant reikalui 
patardavo įsigyti kitokią 
apsaugą. Jis vėl jautėsi 
pakylėtas ir energingas. Darbas 
vėl įgijo prasmę. Jo misija, jo 
vaidmuo teikė jam didžiulį 
pasitenkinimą. 

Penktadienį į kavinės terasą 
atėjo tik Džonatanas ir Andžela. 
Kiek toliau toje pačioje gatvės 
pusėje, ant šaligatvio padėjęs 
išverstą beisbolo kepuraitę, 
senas saksofonininkas 
neužtikrintai liurlino žinomas 
džiazo melodijas. 


- Maiklas neateis, - tarė 
Andžela. - Turėjo skubiai išvykti 
pas klientą, ką tik man atsiuntė 
žinutę. 

Juodu užsisakė kavos. 
Sėdėdamas vien tik su Andžela, 
Džonatanas kone drovėjosi: jau 
spėjo nuo to atprasti. Jį draskė 
prieštaringi jausmai: nuo 
sutrikimo iki neaiškaus 
džiaugsmo. Andžela atrodė kur 
kas ramesnė nei jis. Arba bent 
jau sumaniai slėpė savo 
sumišimą. 

Džonatanui ausyse vis 
skambėjo Mardžės balsas, 
raginantis pasikalbėti su 


Andžela, atskleisti, kas guli ant 
širdies. Prisipažink jai, ką jauti. 
Kuo primygtiniau skambėjo 
Mardžės patarimai, tuo 
santūresnis darėsi Džonatanas. 
Saksofonas skardžiai 
sužviegė, bet muzikantas 
nesustodamas grojo toliau. 
Andžela palaikė pokalbį, bet 
Džonatanui atrodė, kad ji vengia 
jo žvilgsnio. Ji papasakojo, kas 
naujo įvyko bendrovėje, kol jo 
nebuvo, o paskui, kai ši tema 
buvo išsemta, pradėjo 
komentuoti aktualijas, kandžiai 
juokaudama, - jos humoro 
jausmas Džonatanui labai 


patiko. Protarpiais jis klausėsi 
jos net negirdėdamas, ką ji 
sako, paprasčiausiai džiaugėsi 
pokalbiu, mėgavosi saldžia 
iliuzija, kad juodu vėl drauge. 

Ir vieną akimirką jam 
pasirodė, kad kažkas pasikeitė: 
regis, Andželai irgi malonu su 
juo šnekučiuotis, jai irgi patinka 
būti su juo tik dviese. Tai buvo 
vos pastebima - tarsi akys kiek 
labiau nušvito, lūpose ėmė žaisti 
šypsenėlė. Tuomet Mardžės 
balsas tapo atkaklesnis, 
įsakmesnis, nebeatremiamas. 
Dabar arba niekada. 


Džonatanas nenuleido akių 
nuo Andželos, jausdamas, kaip jį 
užplūsta pasitikėjimas savimi, 
drąsa, kurios iki šiol jam taip 
stigo. Andžela ir toliau kalbėjo - 
dabar iš tikrųjų šypsodamasi. Jis 
nesapnuoja: ji tikrai šypsosi ir 
vis dažniau žvelgia į jį... 

- Andžela... 

Ji neišgirdo. Toliau 
šypsodamasi kalbėjo, - 
Džonatanas dievino tą nuostabią 
šypseną. Vinguriuodamas 
dainingą Čarlio Parkerio 
melodiją, saksofonininkas, regis, 
rado tinkamą harmoniją. 

- Andžela... 


Ji pakėlė akis, nutilo ir 
įsistebeilijo į jį. Švelniai 
žvelgiančios akys, regis, kažko 
laukė. Drąsino jį kalbėti. 
Džonatanui norėjosi, kad ši 
intensyvi akimirka truktų 
amžinai, kad Andžela visados 
šitaip Zvelgtų jam į akis. 

- Andžela... Norėjau tau 
pasakyti... Tu buvai teisi... kai 
anksčiau priekaištavai, kad per 
mažai dėmesio skiriu šeimai... 
Klojei... ir panašiai... Neseniai 
tai supratau ir... norėjau tau 
pasakyti. 

Ji nieko neatsakė, tik 
tylėdama žiūrėjo į jį. 


Džonatanas kalbėjo toliau: 

- Taip pat suvokiau, kad 
anksčiau galbūt nemokėjau tau 
parodyti arba... pasakyti... kad 
tave myliu. Kvaila, bet maniau, 
kad tu ir taip žinai, todėl nėra 
reikalo to sakyti. 

Andžela tylėdama klausėsi. 

- Taip pat norėčiau, kad... 
žinotum, - tarė Džonatanas, - 
kad mano jausmai tau... 
nepasikeitė. Ir... manau, 
negalima leisti, kad vienas 
nesusipratimas sugriautų 
santykius... kurie man tebėra 
labai brangūs. 


Jis nutilo. Andžela nenuleido 
nuo jo akių, bet šypsena buvo 
dingusi, žvilgsnis tapo 
santūresnis, šaltesnis, o veidas 
neįskaitomas. Ji ilgai žvelgė į jį 
tylėdama, netardama nė žodžio, 
niekaip nereaguodama. Paskui 
atsikrenkštė. 

- Turiu eiti. 

Ji atsistojo, įsimetė mobilųjį 
telefoną į rankinuką, užsikabino 
šį ant peties ir išnyko į darbą 
skubančių praeivių sraute. 

Sutrikęs Džonatanas ilgai 
žvelgė į minią nepažįstamų 
žmonių, sparčiai žingsniuojančių 
tvarkyti kasdienių reikalų. 


Staiga pasijuto tuščias, bejėgis, 
nebeįstengiantis nieko galvoti. 
Netekęs vilties. Bedvasis 
saksofono garsas aidėjo jo 
galvoje. Nenutrūkstamas 
praeivių srautas plaukė jam 
prieš akis, bet jis nieko 
nematė, - kaip vanduo, kuris 
teka lapais, bet jų nesušlapina. 
Džonatanas ilgai taip sėdėjo, 
ir iš stingulio jį pažadino tik 
sąskaitą ant staliuko padėjusi 
padavėja. Jis automatiškai 
išsitraukė piniginę ir atsiskaitė. 
Paskui išsiėmė telefoną, surinko 
numerį ir ėmė laukti. Telefono 


signalui antrino saksofono 
garsai. 

- Maiklai, čia aš, Džonatanas. 

Prieš kalbėdamas toliau jis 
įkvėpė. 

- Viską apmąsčiau. 
Nusprendžiau priimti tavo 
pasiūlymą. Įspėk advokatą, kad 
ruoštų popierius. Kuo greičiau, 
tuo geriau. 

„Ostinas Fišeris, ką tik 
įspūdingai laimėjęs mačą prieš 
australą Gėjų Harisoną, 
užsitikrino vietą pusfinalyje. 
Atrodo, jo trauma - tik slogus 
prisiminimas, nors petys vis dar 
sutvarstytas. Primenu rezultatą: 
6:4; 7:5; 6:4. Žiūrovai 
atrodo kiek nusivylę: 


simpatiškasis australas 
sugebėjo užkariauti jų širdis 
it 

Maiklas patenkintas išjungė 
televizorių. Dar viena priežastis 
pakelti šampano taurę! Nuo 
tada, kai išgirdo Džonatano 
sprendimą, jis jaučiasi kaip ant 
sparnų. Kai įsigis partnerio 
akcijas, jam priklausys du 
trečdaliai bendrovės, ir jis 
iškart juos perparduos pirkėjui 
už apvalią sumelę. Ir viskas bus 
baigta. O tada - atostogos, 
poilsis, gulinėjimas paplūdimyje, 
gražios merginos... 


Maiklui kilo viena mintis. Jis 
čiupo telefoną. 

- Samanta? Čia Maiklas. 
Noriu susitikti šį vakarą. 

- O kam? Aš užsiėmusi. 

- Kaip tai kam - reikia švęsti! 
Kodėl tu užsiėmusi? 

Tyla. 

- Atspėk. 

- Tai ne bėda: viską atšauk! 

- Aš laikausi duoto pažado, tai 
reputacijos klausimas. Mano 
klientai reiklūs. 

Maiklas sukikeno: 

- Sumokėsiu dvigubai. 

Skusdamasis Džonatanas 
žzvalgėsi pro atidarytą vonios 
kambario langą. Priešais sode 
šūkaudami žaidė Gario vaikai. 
Po kiek laiko išėjo jų tėvas. 

- Kokias čia nesąmones vėl 
išdarinėjate? - riktelėjo jis. 

- Bet, tėti... mes nieko 
nedarome, mes tik žaidžiame! 
Eikš, pažiūrėk, kaip mums 
išeina! 

- Jums ką, galvoj negerai? 
Manot, neturiu ką daugiau 
veikti? Jūs man žiūrėkit! Kad 
daugiau nebegirdėčiau, ar 
aišku? 


Vaikai liūdnai linktelėjo. Garis 
grįžo į kepyklėlę, nė 
nepastebėjęs jų nusiminimo. 
Vien jau mamos mirtis jiems 
buvo žiaurus smūgis. O turint 
tokį tėvą, neverta tikėtis bent 
kiek švelnumo... 

Džonatanas pagalvojo apie 
Kloję, paskui apie Andželą. 

Maiklas nuo pat pradžių buvo 
teisus. Nenormalu ir toliau 
matytis. Jam jau seniai reikėjo 
atversti naują puslapį, susirasti 
naują darbą. Taip būtų lengviau 
užmiršęs Andželą ir pradėjęs 
naują gyvenimą. Tačiau jis žino: 
neverta apgailestauti dėl 


praeities. Toks jau gyvenimas - 
kupinas klaidų, ir tos klaidos, ko 
gero, reikalingos, turbūt jos vis 
tiek mus ko nors išmoko. Reikia 
priimti. Mardžės filosofija 
pagaliau tampa vis 
suprantamesnė... Sugebėjimas 
priimti - tai gyvenimo menas. 
Žinoma, gaila mesti darbą 
kaip tik tuomet, kai šis vėl įgijo 
prasmę, bet ir šiuo atveju reikia 
pasitikėti gyvenimu. Jis pernelyg 
trumpas, kad verkšlentum dėl 
nusivylimų, - Džonatanas tai 
supranta geriau nei kas nors 
kitas. Gyvenimas - tai nuolatinis 
judėjimas, viskas be perstojo 


keičiasi, ir priešindamasis 
permainoms tik užsitrauksi 
nelaimę. Kaip tik pasitikėjimas 
gyvenimu leidžia žengti pirmyn, 
vėl pakilti ir galų gale vertinti 
tai, kas nutiko. Jis nežino, ką 
darys toliau, bet dar turi laiko: 
popierizmas truks daugelį 
savaičių. Džonatanas nusprendė 
tęsti savo misiją iki paskutinės 
dienos ir kiek įmanoma 
išsaugoti tą įkvėpimą, kurį 
pastaruoju metu jautė 
dirbdamas taip, kaip jam atrodė 
geriausia. 

Gario kepyklėlėje nusipirkęs 
porą keksiukų, Džonatanas 


įsitaisė kavinės terasoje ir 
pasigardžiuodamas juos 
suvalgė, užgerdamas dideliu 
puodeliu arbatos. Jis skersomis 
žiurėjo viduje ant sienos kabantį 
televizorių: viena psichologė 
aiškino, kad kartais žmonės 
kenčia dėl savo tolimų protėvių 
emocinio šaltumo, nors šių 
niekada nė nepažinojo. Kai 
vaikui labai stinga švelnumo ir 
jis jaučiasi nemylimas, 
nesąmoningai saugodamasis jis 
gali atsiriboti nuo savo paties 
jausmų. Džonatanas nejučia 
prisiminė Garį. O suaugęs, 
kalbėjo psichologė, jis pats 


greičiausiai bus itin šaltas su 
savo vaikais. Dėl to kentėti gali 
net kelios kartos... 

- Pakaks tų paistalų! - 
suniurzgė prie baro stovintis 
klientas. - Gal gali perjungti 
kanalą? 

Barmenas spustelėjo pultelį, ir 
ekrane pasirodė ryžtingas 
Ostino Fišerio veidas. 
Džonatanas nusišypsojo, išvydęs 
savo buvusį dievaitį: šis jam 
priminė, kaip anksčiau jis 
varžėsi su Maiklu. Jis niekada 
nebus toks geras pardavėjas 
kaip Maiklas, - dabar tuo 
neabejoja. Ir tai nieko baisaus, 


nes jis jau žino, kad tai ne jo 
misija. 

Po kelių minučių Džonatanas 
terasoje pastebėjo senučiuką, 
kuris atrodė labai prislėgtas. 
Keletą akimirkų jį stebėjo, o 
tada nežymiai pamojo 
padavėjai. 

Reimondas padėjo kamerą ant 
kėdės ir atsargiai pajudino petį, 
ant kurio laikė kamerą, 
stengdamasis jį atpalaiduoti. Ką 
tik nufilmavo, kaip Ostinas 
Fišeris eina į drabužinę prieš 
ketvirtfinalio mačą. Tas 
Fišeris - kietas vyrukas. Net ir 
sužeistas, jis toliau skina 


pergales, nors sklinda kalbos, 
kad jam labai skauda. O dar 
toks karštis... 

Operatoriai grūdosi tamsioje, 
nevėdintoje salėje, po kurią į 
visas puses raizgėsi kabeliai. 
Atsidaręs alaus, Reimondas į 
rankovę nusišluostė kaktą ir 
vienu mauku nugėrė pusę 
skardinės. Jis pastebėjo pro šalį 
einantį Voreną ir nusisuko. Jokio 
noro sveikintis su tokiu 
nemaloniu tipu. Ir dar 
nedėkingu. 

- Luktelėkit! 

Vorenui einant pro drabužinės 
duris, jį sustabdė plačiai 


besišypsanti jauna moteris, - 
Reimondas jos nepažinojo. 
Turbūt nauja darbuotoja. 
Treneris atsigręžė. 

- Klara Spenser iš CNN, - 
džiugiai prisistatė ji. - Esu 
neoficiali Ostino gerbėjų klubo 
prezidentė! 

Netardamas nė žodžio, 
Vorenas šaltai ją nužvelgė. 

- Labai noriu vieną minutę 
pakalbinti Ostiną ir padėti 
nusiteikti mačui. Tik vieną 
minutę. 

Vorenas metė į ją ledinį 
žvilgsnį. 

- Negali būti nė kalbos. 


- Bet... 

- Tik ne prieš mačą, - 
nusisukdamas tarė jis. 

- Gerai, tada tuoj po mačo ir... 

- Vėliau bus matyti. 

Ir Vorenas dingo drabužinėje. 

Reimondas negalėjo patikėti 
savo akimis. Kaip treneris gali 
šitaip elgtis su žurnaliste, ypač 
su ta, kuri tvirtina esanti jo 
auklėtinio gerbėja? Neįtikėtina. 
Tuo labiau kad dauguma 
žurnalistų Ostino nemėgsta. O 
čia atsirado nors viena, kuri 
linki jam sėkmės... Tai 
nenormalu. Tai ne mano 


reikalas, bet Ostinui jis tik 
kenkia, tai jau tikrai. 

Maiklas ant rašomojo stalo 
numetė buhalterinę apskaitą 
tvarkančios firmos ataskaitą su 
apytikrėmis praeito mėnesio 
suvestinėmis. Paniuręs atsilošė 
fotelyje. Pro pravirą langą 
sklido prospektu zujančių 
automobilių triukšmas: burzgė 
motorai, pypsėjo signalai, cypė 
stabdžiai, girdėjosi garsinių 
šviesoforų akliesiems 
tiksėjimas. Apakintas nuo 
priešais stūksančio 


daugiaaukščio langų 
atsispindinčios šviesos, Maiklas 
atsistojo nuleisti užuolaidos, bet 
sena metalinė rankenėlė 
užstrigo ir nė krust. 
Susinervinęs Maiklas vėl 
sudribo fotelyje ir atsiduso. 

Pirkėjui šių suvestinių rodyti 
negalima. Pernelyg rizikinga, 
kol sutartis dar neparengta. 
Tiek to, geriau ją pasirašyti 
pora mėnesių vėliau ir pateikti 
viso ketvirčio suvestines. Su 
sąlyga, kad reikalai netrukus 
pasitaisys. Ir ne šiaip sau, o 
gerokai. Jis paėmė telefoną. 

- Džonatanai, čia aš. 


- Sveikas, Maiklai, kaip 
laikaisi? 

- Blogai. Ką tik peržiūrėjau 
ataskaitą ir mėnesio suvestines. 
Prasti popieriai. Ir ne truputį. 
Tai katastrofa. Ir žinai ką? 
Buhalteris pasakė labai aiškiai: 
viskas per tave, tiksliau, per 
tavo klientus. 

Kitame ragelio gale stojo tyla. 
Maiklas atsiduso ir staiga 
pratrūko: 

- Bet kas čia, po velnių, 
vyksta?! 

Vėl tyla. 

- Nežinau, aš... 


- Bet tai rimta, ar supranti? 
Grįžai į darbą prieš septynias 
savaites, ir nuo tada mes 
ritamės žemyn, Žemyn, žemyn. 
Ko prikrėtei? Net kai tavęs 
nebuvo, uždirbdavom daugiau! 
Ką ten išdarinėji? 

- Klausyk... Aš tikrai pradėjau 
kitaip dirbti ir... Na... Gali būti, 
kad tai neigiamai atsiliepia 
pajamoms ir... 

- Tu ką, šaipaisi? Jau mėnuo, 
kaip rengiami dokumentai, kad 
galėčiau iš tavęs nupirkti 
akcijas, o tuo metu ponaitis sau 
drąsiai eksperimentuoja! Nori 


nuskandinti bendrovę? Kas čia 
per nesąmonės? 

- Man labai gaila, Maiklai, 
aš... 

- Ką tu sau galvoji? Kad 
pirksiu iš tavęs akcijas, kurios 
nieko nebevertos? 

Tyla. 

- Maiklai... Aš sutrikęs, aš... 

- Klausyk, nežinau, ką tu 
darai, nežinau, kokie dabar tavo 
darbo metodai, ir nenoriu to 
zinoti. Tik noriu, kad pradėtum 
dirbti kaip anksčiau, kol 
nupirksiu iš tavęs akcijas. Ir 
stenkis dvigubai smarkiau, kad 


kompensuotum prarastas 
pajamas. Laikas spaudžia. 

Vėl tyla. 

- Girdi mane? 

- Maiklai, klausyk... Tai 
neįmanoma. 

— Kaip tai neįmanoma? 

- Nebenoriu dirbti kaip 
anksčiau... Bet aš girdžiu, ką 
man sakai, suprantu tavo 
požiūrį, suprantu, kad tau tai 
nepatinka... 

- Per švelniai pasakyta! 

- Viską suprantu, bet... 
Nenoriu išduoti savo vertybių. 
Aš... 


- Kokias čia nesąmones man 
pliauški? 

- Klausyk... Kartoju, suprantu, 
kad tau tai nepatinka, ir... Jei 
tau nebeapsimoka pirkti mano 
akcijų, aš neprieštarauju... 

Apstulbęs Maiklas nutilo. 

- Jei nori, - pasiūlė 
Džonatanas, - viską stabdom. 
Maiklas numetė ragelį. Jis 
buvo išraudęs iš įtūžio. Per tą 
suskį Džonataną viskas nueis 

šuniui ant uodegos... 

Spintelėje - nė vienos 
šokolado plytelės. 


Kai Andžela gyveno su 
Džonatanu, jis rūpinosi, kad jos 
šokolado atsargos neišsektų. 
Kartais jis mėgdavo pajuokauti: 
sakydavo, kad šokoladas 
baigėsi, o kai ji patikėjusi 
imdavo panikuoti, lyg koks 
burtininkas ištraukdavo gerai 
paslėptą plytelę ir prapliupdavo 
juoktis matydamas, kaip jai 
palengvėjo. 

Džonatanas... Prisiminus 
paskutinį jų susitikimą, jos 
nuotaika subjuro. Užklupta iš 
netyčių ji turbūt pasielgė 
netinkamai - tiesiog pabėgo. 
Žinoma, nebuvo pasirengusi 


išgirsti to, ką jis sakė, tačiau 
jam vis dėlto užteko drąsos 
zengti tokį žingsnį. Ji jautėsi 
nedėkinga, neteisi. 

Andžela nervingai atidarė 
gretimą spintelę - 0 gal vis 
dėlto? 

Nieko. 

Ji prikando lūpą. Kiek 
patrypčiojusi virtuvėje, 
karštligiškai puolė varstyti kitų 
spintelių. Tikrai ras, ką 
užkrimsti, kas numalšins 
šokolado troškimą. Kokį 
saldumyną, ką nors, bet ką... 

Nieko. 


Gerai, nėra ko nervintis, šiaip 
ar taip, ji be šokolado neištvers, 
gerai tai žino. Andžela kyštelėjo 
galvą į Klojės kambarį ir 
palaukė, kol akys pripras prie 
tamsos. Dukra prasižiojusi 
saldžiai miegojo, rankose 
suspaudusi savo pliušinį paršelį. 
Kokia ji miela. Andžela atsargiai 
uždarė duris, paėmė rankinuką, 
raktus, ant pirštų galų ištykino 
iš buto ir tyliai užrakino duris. 
Jei paskubės, apsisuks per 
penkias minutes, - dukrytei 
nieko nenutiks. 

Naktis buvo švelni ir šilta. 
Andžela paspartino žingsnį 


prospekto link. Nuo netoliese 
esančio Doloreso parko sklido 
švelnus medžių aromatas. 
Mašinų gaudesys dabar priminė 
tik tolimą ūžesį. Ant kampo 
buvo įsikūrusi vienam indui 
priklausanti kulinarijos 
parduotuvė, ji dirbo iki 
vidurnakčio. Priėjusi 
parduotuvę, Andžela buvo 
bežengianti vidun, tik staiga jos 
dėmesį patraukė BMW 
automobilis, skersai sustojęs 
priešais Fenzy restorano 
patarnautoją, statantį klientų 
automobilius. Iš jo išlipo jauna 
moteris dvimetrinėmis kojomis, 


dėvinti nepaprastai trumpą 
suknelę ir avinti batelius 
aukštais plonais kulnais. 
Apstulbusi Andžela atpažino 
auklę, kurią nuogomis krūtimis 
užklupo namie su Džonatanu. 
Dabar džinsus ir sportbačius 
buvo pakeitusi juoda vakarinė 
suknelė. 

Andželą vėl nusmelkė toks pat 
skausmas, koks užplūdo 
anąkart, - tarsi nuodai, kurie 
akimirksniu pasklinda po visą 
kūną, širdį, galvą ir 
negailestingai sukausto. Paskui 
užliejo nuostaba: kaip auklė gali 
turėti BMW? 


Nepajėgdama pajudėti iš 
vietos, Andžela matė, kaip 
mergina užtikrintai 
nužingsniavo prie patarnautojo 
ir nė nežvilgtelėjusi numetė jam 
raktelius, o tada pasuko prie 
vyro, kuris lūkuriavo prie 
restorano keistai į ją 
ziurėdamas. Jis buvo mažiausiai 
trigubai už ją vyresnis. 

- Samanta? - paklausė jis 
dvejodamas. 

Atsakydama ji pakštelėjo jam į 
lūpas. Trumpai šnektelėję, juodu 
įžengė į restoraną. 

Andžela pajuto, kaip ją užlieja 
pasibjaurėjimas ir pyktis. Maža 


to, kad Džonatanas ją išdavė, 
jis ją apgavo su iškviečiama 
prostitute! 

Laukdamas tramvajaus, 
Džonatanas spaudė puokštelę 
gėlių. Jis ir nekantravo, ir 
baiminosi. Buvo įsitaisęs geroje 
vietoje - ant suoliuko netoli 
kavinės terasos, vos už kelių 
metrų nuo stotelės. 

Popietė ėjo į pabaigą, darbo 
diena jau buvo pasibaigusi. 


Džonatanas jautėsi patenkintas: 
peržiūrėjo keletą sutarčių, 
vaisingai pabendravo su 
klientais, sudarė naujų sutarčių, 
labiau atitinkančių jų poreikius. 
Tokia veikla jam patinka. 
Šnerves kuteno gėlių 
aromatas, tarsi miesto centre, 
tarp zujančių automobilių, būtų 
viešpatavusi gamta. Švelni 
besileidžiančios saulės šviesa 
atsispindėjo nuo vienas po kito 
lekiančių geltonų taksi. 
Tolumoje pasirodė tramvajus. 
Džonatanas pasikartojo savo 
planą: pasirinkti septintą iš 
tramvajaus išlipsiantį Zmogų. 


Septintą. Jam buvo smalsu, kas 
tai bus... O jeigu vyras? Tai 
pagalvojęs Džonatanas 
nusišypsojo. Ar jis išdrįs įteikti 
puokštę vyrui? O jei susidurs su 
kokiu smarkuoliu, kuris vožtelės 
kumščiu tiesiai į veidą? Vienas 
pats sėdėdamas ant suolo, 
Džonatanas prunkštelėjo iš 
juoko, ir kažkoks praeivis 
neramiai į jį žvilgtelėjo. 
Raudonas tramvajus 
dundėdamas priartėjo, netrukus 
sucypė bėgius liečiantys 
metaliniai stabdžiai ir 
skambtelėjo sustojimą 
skelbiantis varpelis. Džonatanas 


pajuto, kaip iš jaudulio šokteli 
širdis. 

Durys atsidarė ir beveik vienu 
metu išlipo keletas žmonių. 
Džonatanas atidžiai į juos 
žiurėjo. Drauge su jauna 
moterimi išlipo paauglys, o 
paskui jį - aukštas pareigas 
einantis vyras. Trys. Senučiukas 
ir mergaitė, greičiausiai 
mokinė: keturi, penki. Šeši - 
sena žilaplaukė moteris, 
besiramsčiuojanti juoda lazda 
ir... daugiau nė vieno Žmogaus. 
Džonatanas laukė, įsmeigęs akis 
į tramvajaus duris. Šios jau buvo 
beužsidarančios, tik staiga 


laipteliais skubiai nulipo ir 
išbėgo moteris. Vidutinio 
amžiaus, paprastos išvaizdos, ji 
niekuo neišsiskyrė iš kitų. 
Žengė gana sparčiai, lyg iš 
darbo būtų skubėjusi namo. 
Susimąsčiusi, kiek suraukusi 
antakius, ji, regis, tebegalvojo 
apie dienos reikalus. 
Džonatanas atsistojo, palaukė, 
kol ji prieis, tada žengė žingsnį į 
šalį, užtverdamas jai kelią, ir 
atkišo puokštę. Moteris 
kruptelėjo ir vos neatšoko atgal. 
- Čia jums, - plačiai 
šypsodamasis tarė Džonatanas. 


Ir įbruko jai į rankas gėles. 
Džonatanas išvydo, kaip moters 
veide skleidžiasi nuostaba, ir 
nieko nelaukdamas išnyko namo 
skubančių praeivių minioje. 

Mirk iš juoko. Na ir kvailys. 
Bando kabinti kažkokią 
baidyklę, mėto pinigus - perka 
gėles - ir nė nebando užbaigti 
vakaro intymiau! Movė šalin 
netaręs nė žodelio, net vardo 
nepasisakęs! Visiškas mulkis. 

Rajanas negalėjo patikėti savo 
sėkme. Tas Džonatanas - tikra 
vidutinybė - ir toliau krečia 


nesąmones: kuo tolyn, tuo 
kvailyn. Jau ir ankstesnis įrašas, 
kuriame jis nepažįstamai 
moteriai užsakė kavos, bet 
nedrįso jai prisistatyti, buvo 
juokingas. Filmukas 
tinklaraštyje labai išpopuliarėjo: 
šimtas aštuoniasdešimt devyni 
patiktukai ir dvidešimt septyni 
komentarai. Rekordas. Pačiu 
laiku, nes susidomėjimas serialu 
apie Gario gužčiojimą pečiais 
ima slūgti. 

Vyras spėriai sumontavo 
filmuką - iškirpo pirmąsias įrašo 
sekundes: ten nieko įdomaus. 
Tačiau paliko pabaigą, kur 


aiškiai matyti: moteris dar 
labiau apstulbo, kai 
nepažįstamasis spruko šalin. 
Tegul žmonės pamato, kaip ji 
šypsojosi, kaip staiga nušvito jos 
veidas, - visi įsitikins, kad 
Džonatanas praleido puikią 
progą. 

Rajanas paskelbė vaizdo įrašą 
tinklaraštyje ir į puslapį įkėlė 
reklaminių juostų. Be įprastų, 
siūlančių IO testus, jis dar įdėjo 
keletą naujų, reklamuojančių 
pasimatymų klubus, ir vieną 
internetinės prekybos gėlėmis 
reklamjuostę. Paskui ėmė 


nekantriai laukti pirmųjų 
atsiliepimų... Ilgai laukti neteko. 

Koks asilas!!! 

Lankė viliojimo kursus, bet ne 
viską suprato. 

Iškalbos meistras! 

Kvailys. 

Kretinas! 

Nuo šiol Rajanas visą dėmesį 
skirs Džonatanui: filmuos jį, vos 
tik šis įkels koją į terasą, o prie 
miegamojo lango pastatys antrą 
kamerą, nukreiptą į sodą už jo 
namo. Nenori praleisti nė vieno 
to asilo žygdarbio: visi jo 
poelgiai - kvailumo viršūnė. 

Džonatanas pastūmė Gario 
kepyklėlės duris. Jį bematant 
apgaubė karštų keksiukų 
kvapas. Kitame kepyklėlės gale 
už gelsva šviesa nutvieksto 
prekystalio kiurksojo kaip 
visuomet prastai nusiteikęs 
Garis. Džonatanas nežinojo, ką 
išgyveno pardavėjas, kad tapo 
tokiu žmogumi. Gal patyrė 
daugybę skaudžių smūgių ir 
nebesugeba jausti jokių šviesių 
jausmų? Gal daug kartų buvo 
apgautas ir išduotas, todėl 
nebetiki žmonių nuoširdumu? 

- Laba diena! - šypsodamasis 
pasisveikino Džonatanas. - Kaip 


šiandien laikotės? 

- Laba, - sumurmėjo Garis. 

- Norėčiau vieno keksiuko su 
razinomis. Išsinešti. 

Garis paėmė vieną keksiuką ir 
suvyniojo. 

- Jūsų keksiukai labai skanūs. 
Tikrai - bravo, jūs puikus 
kepėjas. 

Suraukęs vešlius juodus 
antakius, Garis nepakeldamas 
galvos dirstelėjo į jį iš padilbų. 

- Vienas doleris trisdešimt 
penki. 

Vis dar šypsodamasis 
Džonatanas padėjo pinigus ant 


prekystalio. Garis juos paėmė 
netardamas nė žodžio. 

- Viso labo, geros jums 
dienos! - džiugiai atsisveikino 
Džonatanas, bet jokio atsakymo 
nesulaukė. 

Jis išėjo iš kepyklėlės. Kiek 
gerų išgyvenimų reikia šiam 
zmogui, kad jis pradėtų į pasaulį 
žvelgti kitaip? Džonatanui kilo 
viena mintis. Jis nuėjo į savo 
kliento pakistaniečio ūkinių 
prekių parduotuvę ir nusipirko 
baltą popierinę staltiesę. Grįžęs 
namo, čiupo telefoną ir 
paskambino Gariui. 


- Laba diena, - truputį 
pakeitęs balsą tarė jis. - 
Norėčiau pateikti užsakymą. Po 
pusvalandžio man reikia 
penkiasdešimties keksiukų su 
razinomis. 

- Penkiasdešimties keksiukų? 

- Taip. 

- Bet jūs tikrai juos imsite, 
taip? Nebus problemų? Nes per 
dieną penkiasdešimties 
keksiukų aš neparduodu. 

- Žinoma, galite manimi 
pasitikėti. 

Tyla. 

- Pasakykit savo vardą. 


Akimirką pasvarstęs, 
Džonatanas atsakė: 

- Robinsas. Po pusvalandžio. 

Į kišenę įsikišęs sulenkiamą 
peilį ir flomasterį, Džonatanas 
pasiėmė žibintuvėlį ir nulipo į 
rūsį. Ten buvo tamsu ir drėgna, 
trenkė pelėsiais. Pasirausęs 
tarp senų dulkėtų rakandų, rado 
ko ieškojęs, - porą senų medinių 
stovų. Dar pastvėrė nedidelę 
plokštę ir išėjo. 

Keletą minučių pasisukiojęs 
netoli Gario kepyklėlės, 
Džonatanas pastebėjo riedlente 
besivažinėjantį berniuką. 


- Ei, vyruti, ar nori per tris 
minutes uždirbti du dolerius? 

Vaikas nusišypsojo. 

- Žiūrint, ką reikės daryti. Ką 
nors sunkaus? 

- Visai ne: užeisi į šitą 
parduotuvę, pasakysi, kad atėjai 
paimti Robinso užsakymo, ir 
pardavėjui paduosi šį banknotą. 
Išeisi, atiduosi man maišelį, ir 
du doleriai - tavo! Vieni niekai, 
tiesa? 

Berniukas papurtė galvą: 

- Dviejų dolerių per mažai... 

- Juokauji? Du doleriai per tris 
minutes, - per valandą būtų 


keturiasdešimt dolerių! Tiek 
uždirba vadovai, vyruti! 

- Trys doleriai. 

- Bet... juk darbelis labai 
paprastas, net nepavargsi! 

- Tai ko tada pats nedarai? 

- Na... 

- Trys doleriai. 

Džonatanas prapliupo juoktis: 

- O tu gyvenime nepražūsi! 

Po poros minučių Džonatanas 
jau dėliojo į keturias dalis 
supjaustytus keksiukus ant 
staltiese apdengto savadarbio 
staliuko, pastatyto greta Gario 
kepyklėlės vitrinos. Garis tikrai 


jo nematys: tas žmogelis 
niekada nekiša nosies į gatvę. 

Išsitraukęs storą rausvą 
flomasterį, Džonatanas ant 
baltos staltiesės nupiešė didelę 
širdelę, o jos viduje kaip 
mokėdamas gražiau užrašė: 
„Vaišina Garis“. 

Minus dvidešimt procentų. 

Šito Džonatanas nenumatė. 
Bet, šiaip ar taip, tai logiška. 
Kintamoji jo atlyginimo dalis 
tiesiogiai priklauso nuo gautų 
pajamų. Pajamos krinta - 
mažėja ir atlyginimas. 
Neįmanoma turėti visko. 


Tiek to. Negali būti nė kalbos, 
kad jis vėl pradėtų dirbti kaip 
anksčiau. Dabar tai jam 
nebeturi jokios prasmės, be to, 
pernelyg malonu jaustis 
sąžiningam, doram, teikiančiam 
naudos kitiems. Jis pernelyg 
didžiuojasi, kad yra geras 
zmogus. Nebeįmanoma pasukti 
atgal, kai sugaišai tiek metų 
stengdamasis suprasti tai, kas 
dabar atrodo akivaizdu: gerovė 
kyla iš gerovės. Tau gera būti - 
štai kur slypi raktas. Žinai, kas 
esi, iš tikrųjų - kiekvieną 
akimirką - toks esi ir nesutinki 
būti kuo nors kitu. 


Bala nematė tų pinigų. Šiaip 
ar taip, dabar jis dirba ne dėl jų. 
Kaip ir, ko gero, visi, kuriems 
nebeilgai liko gyventi. Tik 
faraonai savo turtus 
nusinešdavo į aną pasaulį. O 
mes, eiliniai žmogeliai, artėjant 
paskutinei dienai suvokiame, 
kad tai, kam gyvenime skyrėme 
tiek daug dėmesio, staiga tapo 
visiškai nebereikalinga: nei 
naudos, nei pagalbos. 

Vis dėlto Džonatanas turėjo 
spręsti labai konkrečią ir 
banalią problemą: reikėjo 
apmokėti nuomą ir sąskaitas. O 
čia galėjo kilti šiokių tokių 


sunkumų. Susimąstęs 
Džonatanas tyrinėjo banko 
sąskaitos išrašą ir ilgą išlaidų 
sąrašą. Jokių abejonių - teks 
gyventi kukliau, nors jis ir taip 
pinigais nesišvaisto. Taip pat 
teks atsisakyti anoniminių 
dovanų. Kava, gėlės, keksiukai - 
vis dėlto susidaro nemenka 
sumelė. Gaila... Buvo taip 
smagu, taip malonu... Kadangi 
visi susiję, darydamas gera 
kitiems, jis darė gera ir sau... 
"Teks sugalvoti, kaip ir toliau 
daryti gera - tik kitaip, kitokiu 
būdu, kad jo banko sąskaita 
pernelyg nenukentėtų... 

- Skanus tie jūsų kepiniai!.. 
Jūs tikras šaunuolis! 

Garis nužvelgė klientą. Gerai 
apsirengęs maždaug 
keturiasdešimties metų vyrukas. 
Šito tipo jis dar nėra regėjęs. 
Tikrai ne nuolatinis klientas. 

- Duokite tris, ne, keturis, - 
tarė vyras. 

Garis tylėdamas suvyniojo 
keksiukus ir paėmė pinigus. 

- Puiku, - tarė tipas. - Gero 
vakaro ir dar kartą ačiū! 

Kepėjas nulydėjo jį akimis ligi 
pat durų. Kas gi, po galais, 
visiems darosi nuo pat ryto? Kas 


jiems užėjo? Visi kažkokie 
keisti, įtartini. Kažkas čia ne 
taip. Be to, kodėl jų tiek daug? 
Dar niekada neturėjo tiek 
klientų per vieną dieną. 
Niekada. Jis vos spėjo kepti 
vieną skardą po kitos. 

Staiga Garis susigriebė, kad 
lauke šūkauja vaikai. Vaikai 
kieme - kaip keksiukai 
orkaitėje: tik nusisuk penkioms 
minutėms, ir jau bėda. 

- Ar taijūs - Garis? 

Jis pakėlė akis. Prie jo artinosi 
dievaži keistai išsišiepusi 
nepažįstama moteris, o tokios 


skrybėlės jis dar nebuvo matęs. 
Ko gi šitai reikia? 

- Jūsų pyragėliai labai gardūs! 
Akimirką Garis stebeilijosi į 
ją. Kalba aukštu balsu lyg kokia 

operos dainininkė. Tokias 
kartais rodo per televizorių: 
spiegia taip, tarsi jas kas 
smaugtų. 

- Čia ne pyragėliai, o 
keksiukai... 

- Duokite du, prašyčiau. Jie 
tokie skanūs, tokie minkšti, jūs 
geriausias iš kepėjų, 
puikiausias! Nuostabiausias! O, 
dievinu tuos pyragėlius! 


Jos sustabdyti buvo 
neįmanoma. Paėmusi maišelį, 
moteriškė išėjo aikčiodama iš 
susižavėjimo ir spygčiodama - 
kaip moterys, filmuose 
patiriančios orgazmą. Filmuose, 
nes tikrame gyvenime taip 
nebūna. 

- O pone, kokios skanios jūsų 
bandelės. Kiek jos kainuoja? 

Šiandien pas jį eina vieni 
keistuoliai. 

- Čia ne bandelės, o 
keksiukai. Paprasti - vienas 
doleris, visi kiti - doleris 
trisdešimt penki. 


- Gerai, paimsiu paprastą. Ne, 
bet rimtai, nerealu, nuoširdžiai 
sakau - žiauriai skanu. 

Garis suraukė antakius. 
Pagalvojo apie savo vaikus. 
Reikia truputį griežčiau juos 
auklėti, kad, ginkdie, netaptų 
tokie kaip šis tipas. 

- Dar kartą ačiū, pone! 
Tiesiog puikūs jūsų... na šitie. 

- Labas vakaras, aš skubu, - 
tarė jauna moteris. - Ar galite 
duoti man porą išsinešti? Su 
šokolado gabaliukais. 

Garis tylėdamas suvyniojo 
keksiukus. 


- Puikiai sugalvojote. 
Paprastai praeinu pro šalį ir 
neužsuku... 

Vyras žvelgė jai pavymui, kol 
ji išėjo pro duris. Keista, 
šiandien visi jam šypsosi, jį giria. 
Lyg būtų susitarę iš jo 
pasišaipyti. 

Vis dėlto tą vakarą, kai Garis 
rengėsi gulti po ilgos 
varginančios darbo dienos, jo 
lupas nežinia kodėl iškreipė 
šypsenėlė. Turbūt visų tų 
žmonių kuoktelėjimas persidavė 
ir jam. 

Džonatanas nužvelgė savo 
verslo partnerį. Pastaruoju 
metu Maiklas kažkoks kitoks, 
nebe taip džiugiai su juo 
bendrauja, nors humoro jausmo 
neprarado. Turbūt vis dar 
pyksta, kad jis ėmė dirbti nebe 
taip našiai. Bet juk Maiklo alga 
nuo to nenukentėjo: kiekvieno 


komisiniai priklauso nuo jo 
paties rezultatų. 

Vis dėlto Džonatanas Maiklą 
suprato. Verslo partneriai - kaip 
o kitas - ne, netrukus gyventi 
drauge pasidaro sunku. Savaime 
suprantama, Džonatanas 
pagalvojo apie Andželą. Nuo 
tada, kai jis išliejo jai širdį, o 
jinai jį pažemino, juodu 
rūpestingai vengė vienas kito. 
Nuo šiol jis kas antrą rytą geria 
kavą su Maiklu. Tai tarytum 
nebylus, nerašytas susitarimas. 

Tą rytą kavinė buvo 
sausakimša. 


- Vyras smėlio spalvos polo 
marškinėliais, kuris sėdi su 
raudonai apsirengusia 
mergina, - mūsų klientas, - tyliai 
tarė Džonatanas. 

Maiklas žvilgtelėjo į vyriškį. 

- Tikiuosi, apdraudei jį nuo 
gaisro. 

- Kodėl? 

- Pažįstu jo merginą. 

- Na ir? 

- Ta pupytė - tikra ugnis. 

Džonatanas nusišypsojo. 

- Nors ne, tiesą sakant, 
neverta, - pridūrė Maiklas. - 
Kur tik ji eina - pasipila 


pranešimai apie gamtos 
katastrofas. 

- Nutilk, Maiklai, - 
juokdamasis paprieštaravo 
Džonatanas. 

- Beje, jeigu jau prakalbome 
apie katastrofas, ar matei, kaip 
apsirengęs gale dešinėje 
sėdintis tipas? 

Džonatanas žvilgtelėjo 
nurodyta kryptimi. 

- Jis atrodo... išskirtinai, 
originaliai... 

- Na, jei norėjo išsiskirti iš 
kitų, jam tai pavyko, - nusijuokė 
Maiklas. 

Prie jų priėjo padavėja. 


- Laba diena, ko šiandieną 
pageidaušite? - kiek 
švepluodama paklausė ji. 

- Du kavos, - paprašė 
Džonatanas. 

Maiklas žvelgė į nueinančią 
padavėją. 

- Tuojau jumš atnešiu, - 
pamėgdžiojo jis. 

- Nutilk... 

Džonatanas jau anksčiau buvo 
pastebėjęs: kai Maiklui 
nesisekdavo, jo humoras 
darydavosi kandus. 

- Ar šiemet bent kiek 
atostogausi? - pasiteiravo jis. 

Maiklas papurtė galvą. 


- Kas nors juk turi dirbti. 

Džonatanas nieko neatsakė. 
Jiems prieš akis kažkoks 
vairuotojas mėgino lygiagrečiai 
pastatyti automobilį. 

- Ojojoi... teks 
paprakaituoti, - pakomentavo 
Maiklas. - Žinai ką, daryk kaip 
aš: abu žiurėkime ir juokimės, - 
kertu lažybų, jam nepavyks ir jis 
nuvažiuos kur nors kitur. 

- Maiklai... 

- Nagi, daugybę kartų taip 
dariau, nors mirk iš juoko! 
Vairuotojui nelabai sekasi, tu imi 
spoksoti, ir tuomet jam visai 
nebesiseka! 


- Nenoriu taip elgtis. 

- Pajuokauti juk galima. 
Prisiminiau dar vieną pokštą. 
Bet kad pavyktų, prie stalo 
terasoje turi sėdėti trys ar 
keturi žmonės. Pastebėję artyn 
einančią moterį su 
aukštakulniais, visi suraukę 
antakius ima spoksoti jai į kojas, 
tarsi kas nors būtų negerai. Ir 
žinai ką? 

- Ne. 

- Devynis kartus iš dešimties 
ji klupteli! 

Ir Maiklas prapliupo visa 
gerkle kvatotis: 

- Prisiekiu, baisiai juokinga! 


Džonatanas nusišypsojo. 

- Na, taip... Kai trokšti išvysti 
nesėkmę, ją ir prišauki. 

Maiklas jo neišgirdo. 

- Vis dėlto blogiausi 
vairuotojai - seniai. Kadangi jie 
nebepasuka kaklo, važiuodami 
atgal neatsigręžia, net prieš 
darydami posūkį nepažiuri į 
šoną. Kažin, kodėl jie nesėdi 
senelių namuose? 

Padavėja padėjo kavos 
puodelius. 

Džonatanas keletą akimirkų 
žiurėjo į Maiklą, paskui palinko 
prie jo ir tyliai tarė: 


- Kai man surakina sprandą, 
aš irgi nepasuku kaklo. 

- Kaip negerai. 

Džonatanas toliau tyliai 
kalbėjo, lyg atskleisdamas 
paslaptį: 

- Kartais, kai lygiagrečiai 
statau mašiną, viską darau lyg 
atbulom rankom ir man 
nepavyksta. Taip pat retsykiais 
kalbėdamas tarsi nukandu 
zodžius, ir žmonės nesupranta, 
ką sakau. Iš tikrųjų... turiu 
daugybę trūkumų: dažnai bijau, 
nesu drąsuolis. Be to, tarpais 
abejoju savimi ir nesu itin 
energingas. Aš... 


- Kodėl man tai sakai? - 
nutraukė Maiklas, akivaizdžiai 
sutrikęs dėl tokios išpažinties. 

- Prisipažinsiu vieną dalyką: 
nesu perfekcionistas. Nemėgstu 
visko tobulinti iki smulkmenų ir 
beje, kai koks nors darbas man 
nepatinka, kasdien atidėlioju, 
kol galiausiai tai tampa 
problema. Taigi užtrunku 
triskart ilgiau, nei būčiau 
užtrukęs, jei būčiau jo ėmęsis 
tuojau pat. Bet nieko negaliu 
sau padaryti. Kvaila, tiesa? Be 
to, nesu itin kantrus, lengvai 
susierzinu. Pavyzdžiui, kai Klojė 
krečia kvailystes, apšaukiu ją, o 


paskui pykstu pats ant savęs. Ir 
dar aš... 

- Bet... kodėl tu man visa tai 
pasakoji? 

— Man taip pat nesiseka... 

- Tu turi ir gerų bruožų... 

Staiga Džonatanas nutilo ir 
ramiai atsitiesė. 

- Taip, - tarė jis plačiai 
šypsodamasis, - aš turiu ir gerų 
bruožų. 

Praplėšęs akis, Rajanas 
pažvelgė į žadintuvą. 

Velnias. Devynios. Kodėl jis 
nepabudo anksčiau? Pašoko, 


nubėgo prie svetainės lango ir 
praskleidė juodas užuolaidas. 
Tikrai bus praleidęs Džonatano 
pasisėdėjimą terasoje. Jau ir 
vakar jo nematė... 

Rajanas apžvelgė užimtus 
staliukus. Staiga pastebėjo 
Džonataną, vieną stovintį prie 
stalo priešais padavėją, 
akivaizdžiai besirengiantį išeiti. 
Velniai rautų! Rajanas puolė 
prie aparatūros, viską 
akimirksniu įjungė ir užsidėjo 
ausines. 

- Taip pat norėjau jums kai ką 
pasakyti, - tarė Džonatanas 
padavėjai. 


Rajanas priartino jų veidus. 

- Jūsų labai graži šypsena, 
labai malonu į ją žiūrėti. Iš pat 
ryto praskaidrina nuotaiką. 

Padavėja plačiai nusišypsojo ir 
raustelėjo. Džonatanas išėjo iš 
terasos. 

Sekmadienis. Rajanas 
nervingai žvilgtelėjo pro juodas 
užuolaidas. Terasoje vien 
turistai. Jo tinklaraščio herojus 
savaitgaliais čia pasirodydavo 
retai. 

Atidaręs kokakolos skardinę, 
Rajanas skubiai prikišo ją prie 
lūpų. Jam patiko gerti 


pirmosiomis sekundėmis, kai 
šnerves kutena sproginėjančių 
burbuliukų purslai. Jis 
siurbtelėjo keletą gaivių 
gurkšnių. 

Tinklaraščio populiarumas vis 
auga, - šito jis niekada 
nesitikėjo. Na, bent jau ne 
tokios sėkmės. Dabar nuolatinių 
sekėjų tūkstančiai, ir jų skaičius 
kasdien didėja. Štai kuo geras 
internetas: pradėti sunku, bet 
jei įsivažiuoji, toliau einasi kaip 
iš pypkės. Žinia ima plisti iš lūpų 
į lūpas. Norėdami pralinksminti 
draugus, žmonės persiunčia 
nuorodą visiems, įtrauktiems į jų 


adresatų sąrašą. Jei draugams 
patinka, jie daro tą patį, - 
tuomet peržiūrų skaičiaus 
kreivė šauna aukštyn ir greitai 
gali tapti eksponentine. Daili 
kreivė - tokios labai mėgstamos 
inžinierių mokyklose. 

Rajanas užsidėjo ausines ir 
ėmė klausytis, kas kalbama prie 
kiekvieno stalo. 

Nėra nieko nuobodžiau už 
turistų pokalbius. Deja, jokių 
kvailysčių, tik nuobodūs 
plepalai. Nė kiek nejuokinga. 

Nusivylęs Rajanas nupėdino į 
miegamąjį ir žvilgtelėjo pro 
langą. Tolumoje pastebėjęs 


Džonataną, skubiai įjungė į jo 
sodą nukreiptą kamerą. Išsyk 
suprato, kad kažkas vyksta: 
Džonatanas keistai dairėsi 
aplinkui. Labai nenatūralus 
elgesys. Tuo geriau. Rajanas 
patikrino ryškumą, garsą ir 
sureguliavo kadravimą. 
Džonatanas įlindo į sodo pašiūrę 
ir netrukus išstūmė žoliapjovę. 
Po velnių. Gaila. 

Vis dėlto, skatinamas kažin 
kokios nuojautos, Rajanas ir 
toliau filmavo. Pėdindamas į 
sodo gilumą, Džonatanas vėl 
keletą kartų apsidairė. Apsukęs 
zoliapjovę, jis praskleidė 


krūmus, kurie sudarė gyvatvorę, 
skiriančią jo ir kaimyno sodus. O 
tas kaimynas - ne kas kitas kaip 
buvęs tinklaraščio herojus 
Garis. Džonatanas vargais 
negalais prasibrovė į Gario 
sodą. 


Ką gi jis ketina veikti su 
žoliapjove to seno kvailio sode? 

Pasigirdo burzgimas. Jei 
draudimo agentas prisiduria 
prie algos šienaudamas kaimynų 
sodus, vadinasi, kad ir ką rašytų 
laikraščiai, krizė dar nesibaigė. 

Jei kiekvienas mūsų suvoktų, 
kokia didelė jo vertė, pasikeistų 
visas pasaulis. Tačiau gyvename 
visuomenėje, kurioje nepriimta 
žmonėms sakyti, ką gero apie 
juos galvojame. Labai varžomės 
ir nedrįstame to atskleisti: 
kiekvienas teigiamą nuomonę 
tyliai pasilaiko sau - tarsi 
sėklas, kurios sudžiūva 
pamirštos kišenėje, nors buvo 
galima jas pasėti ir patikėti 
vėjui, žemei ir lietui. Galbūt 
kaip tik dėl to žmonės neįpratę 
girdėti šiltų žodžių, ir sunku 
kam nors pasakyti nuoširdų 
komplimentą: būsite neteisingai 


suprastas arba apkaltintas 
klastingais ketinimais. O jeigu 
jums netikėtai pasiseks ir 
žmogus jūsų nuoširdumu 
nesuabejos, tuomet jis visomis 
išgalėmis stengsis sumenkinti 
giriamą savybę: po jo kuklumu 
slypi drovėjimasis priimti tokią 
neįprastą dovaną. 

Džonatanas šią problemą 
sprendė itin veiksmingai: 
pasakydavo komplimentą ir 
dingdavo. Tik palaukdavo, kol 
išvys nuostabą, 
besiskleidžiančią šypseną ar 
nušvintančias akis, ir 
pranykdavo, padovanojęs laimės 


spindulėlį. Jam tai teikė daug 
džiaugsmo ir jis labai mėgo taip 
elgtis. 

Kadangi savo „aukų“ 
Džonatanas nepažinojo, dažnai 
sukdavo galvą, kokį 
komplimentą pasakyti. Tačiau 
nuolat lankydamasis kavinės 
terasoje išlavino nuojautą ir 
išmoko į ją įsiklausyti. Iš tiesų 
labai smagu stebėti 
nepažįstamą Žmogų ir mėginti 
atspėti, kokios jo gerosios 
savybės, - tiesiog taip, 
intuityviai. Žiūri į jį keletą 
akimirkų ir stengiesi pajusti, 
koks jo gyvenimo būdas, 


vertybės, dorybės, stipriosios 
pusės. Tai visiškai subjektyvu, 
nėmaž neracionalu ir nė kiek 
nepagrįsta. O paskui sugalvoji, 
kaip tą žmogų užkalbinti, ir 
dažniausiai su džiaugsmu 
įsitikini, kad buvai teisus. 

Tačiau tą dieną jo patirtis 
menkai tegelbėjo: užkalbintas 
septintas iš tramvajaus išlipęs 
keleivis pasirodė esąs žaliūkas, 
išvaizda panašus į naktinių 
klubų apsaugininką. 

- Laba diena, - šypsodamasis 
tarė Džonatanas. - Norėčiau 
jums pasakyti... 


Vyras piktai jį nužvelgė. 
Atrodė, dar kiek - ir ims skalyti. 
Džonatanui net kvapą 
užtraukė, - staiga dingo jo 
gebėjimas įžvelgti kokią nors 
gerą pašnekovo savybę. 

- Tik norėjau pasakyti... 
Ėėčė... jums pasakyti... 

Greičiau, gerą savybę, bet 
kokią... Nagi, ką gero gali turėti 
šitas tipas?.. 

- Ką?! - agresyviai paklausė 
šis. 

Jis žvelgė vis pikčiau, ir 
Džonataną tai tik dar labiau 
trikdė. Paprasčiausia būtų 
mestelėti kokį nors banalų 


komplimentą, tačiau jis buvo sau 
prisiekęs visuomet kalbėti 
nuoširdžiai. 

- Ko jums iš manęs reikia? - 
vyro balsas skambėjo vis 
primygtiniau. 

Jis žengė žingsnį artyn. 

- Tiesą sakant, aš... nieko! Aš 
nieko nenoriu jums pasakyti. 
Ničnieko. 

Kiek paspoksojęs vyriškis 
nukėblino, niūriai žvilgčiodamas 
į Džonataną. 

Laimė, vėliau likimas 
Džonatanui buvo palankus. Kitą 
kartą iš tramvajaus išlipo plačiai 
besišypsanti senučiukė, ir 


Džonatanas išsyk įžvelgė 
daugybę puikių jos savybių. 

Tą rytą Garis, vienoje rankoje 
nešinas laiškais, kitoje - kava, 
kaip kiekvieną dieną išėjo iš 
namo, ketindamas įsitaisyti ant 
zolės baltame plastikiniame 
lauko krėsle. Bet vos žengęs 
keletą žingsnių sustojo, 
išsižiojęs iš nuostabos. 

Jo sodas, paprastai apžėlęs 
aukšta, vietomis vaikų ištrypta 
zole, dabar buvo kuo puikiausiai 
nušienautas. Garis pasitrynė 
akis. 


- Kas gi čia dedasi, dėl Dievo 
meilės? 

Ne, jis nesapnuoja. KAŽKAS 
nušienavo JO pievelę. O gal jam 
nežinant tai padarė vaikai? Ne, 
tai neįmanoma, jie visą 
sekmadienį praleido drauge su 
juo namie, už daugiau nei 
dešimties kilometrų. Net ir sėdę 
ant dviračių jie nebūtų suspėję 
taip greitai apsisukti. Gario 
žvilgsnis klaidžiojo po 
nepriekaištingai nupjautą veją. 
Jis lėtai papurtė galvą. Kas gi 
pastaruoju metu vyksta jo 
gyvenime? 


Pagaliau Garis atsisėdo ir 
ėmėsi šios dienos laiškų. Vaizdo 
stebėjimo kamerų reklama. 
Telefono sąskaita. Nuoma. 
Šviečiančių iškabų reklama. Ir 
nedidelis smėlio spalvos vokas 
su ranka užrašytu ir pabrauktu 
vardu: „Gariui“. Vyras suraukė 
antakius. Kvepia nemalonumais. 
Turbūt koks nors kaimynas 
skundžiasi kieme 
triukšmaujančiais vaikais arba 
kam nors nepatinka riebalų 
kvapas. 

Į plyšelį įbrukęs storą pirštą, 
Garis atplėšė voką. Viduje - 
paprastas popieriaus lapas, irgi 


smėlio spalvos. Išėmė jį ir 
išlankstė. Per patį lapo vidurį 
ranka buvo užrašyta: 


Tavo proseneliai mylėjo tavo 
senelius, bet nemokėjo jiems to 
pasakyti. 


Garis kilstelėjo antakius, 
keletą kartų perskaitė sakinį ir 
apvertė lapą, o paskui ir voką. 
Jokio užrašo. Nejučia jis lėtai 
apsidairė, nužvelgdamas 
aplinkinius namus ir 
daugiabučius. 

- Kas čia per nesąmonės? 

Tada gužtelėjo pečiais ir 
paėmė kitą laišką. Jo miltų 


tiekėjas pranešė, kad kaina 
didėja 2,3 procento. 
Business as usual.ž 


Ž Nieko nauja (angl). 

Nesėkmingai bandęs flirtuoti 
su baidyklėmis, dabar jis taikosi 
į lengviau pasiekiamas aukas. 


Taip nekaltai buvo pavadinti 
tinklaraštyje skelbiami vaizdo 
įrašai, visi vienas už kitą 
juokingesni. Viename buvo 
matyti, kaip Džonatanas gatvėje 


sustabdė mažiausiai 
aštuoniasdešimties metų senę ir 
ėmė jai žerti pagyras. 


Viliojimo pamoka nr. 9 


Šiame įraše Džonatanas ant 
šaligatvio laukė, kol prie jo 
prisiartins iš tramvajaus išlipę 
keleiviai. Jo akyse galėjai 
įžvelgti lyg ir vilties kibirkštėlę. 
Paskui jis pasuko prie stambaus 
žaliūko žudiko veidu - tikro 
vyriškumo įsikūnijimo - ir tada 
nutiko neįtikėtinas dalykas: 
Džonatanas jį užkalbino. 
Apgailėtinai lemendamas bandė 
jį suvilioti ir buvo atstumtas. 


Tinklaraštis lūžte lūžo nuo vis 
gausesnių komentarų. 
Internautai juokėsi ir šaipėsi iš 
Džonatano, drabstė jį purvais. 
Liejosi įžeidimai, pylėsi pikti 
komentarai, o Rajanas 
džiūgavo. Ilgai stengęsis, kad jo 
filmukai apie mulkius taptų 
zinomi, dabar jis turėjo visai 
kitokią užduotį - nepaleisti iš 
rankų sėkmės. Jo svetainėje 
kasdien lankėsi vis daugiau 
žmonių, nuolat reikėjo naujų 
vaizdo įrašų. Laimė, jo garsusis 
mulkis produktyvus - be 
perstojo krečia nesąmones. 

Džonatanas skutosi, vis 
žvilgčiodamas į Gario sodą. 
Kepėjas rėkė ant savo vargšų 
vaikų, nors neatrodė, kad šie 
būtų pridirbę ką nors bloga. 

Ieškodamas skutimosi 
mašinėlės įkroviklio, 
Džonatanas aptiko dažus, 
kuriais anksčiau slėpė 
pirmuosius žilus plaukus. 
Šyptelėjęs buteliuką išmetė į 
nedidelę vonios kambario 
šiukšlinę. Vos tik paėmė 
įkroviklį, nuaidėjo stipriai 
spaudžiamas durų skambutis. 
Skubiai nulipęs siaurais dažytais 
mediniais laiptais, Džonatanas 


atidarė duris. Už jų stovėjo 
kostiumuotas vyras su 
kaklaraiščiu. Džonatanui po 
nosimi jis pakišo metalinę 
kortelę su savo nuotrauka. 

- Džeimsas Gordonas, teismo 
antstolis. 

Ir padavė laišką. 

- Tai oficialus Kalifornijos 
banko pranešimas. Kaip 
matysite, turite dvi savaites 
kredito perviršiui grąžinti, 
antraip man teks inventorizuoti 
jūsų turtą. 

Džonatanas neteko žado. 

- Prašom pasirašyti čia, - 
antstolis atkišo gavimo raštą ir 


tušinuką. 

Savo pašto dėžutėje išvydęs 
nedidelį smėlio spalvos voką, 
Garis vos nekrūptelėjo, bet 
susitvardė. Tą rytą tai buvo 
vienintelis laiškas. Pro langą 
mestelėjęs įdėmų žvilgsnį į 
prospektą, jis atsiduso. Eidamas 
per parduotuvę, prie stalo 
pusryčiaujantiems vaikams 
mestelėjo: 

- Greičiau baikit valgyti, tuoj 
atidarysim! 

Jis išėjo į kiemą ir paskui save 
rūpestingai uždarė duris. Paskui 


atplėšė voką ir ištraukė 
perlenktą lapą. Toks pat švelnus 
smėlio spalvos popierius, kaip ir 
praeitą kartą. 


Tavo seneliai mylėjo tavo 
tėvus, bet nemokėjo jiems to 
pasakyti. 


Garis ilgai spoksojo į šį sakinį, 
mechaniškai perskaitė jį keletą 
kartų. Dėl Dievo meilės, ko 
kažkas iš jo nori? Kas, po velnių, 
jam rašinėja tokius dalykus? Kas 
gi pastaruoju metu dedasi jo 
gyvenime? 


Reimondui lyg akmeniu 
prislėgė širdį. jo neįleido „Pas 
Stelą“. Laisvų vietų nėra. Ir 
barmenas išdrįso tai pasakyti 
jam - senbuviui, kuris beveik 
keturiasdešimt metų trynė baro 
kėdes! Šitaip jį įžeidė pirmą 
kartą. Nuo pažeminimo degė 
veidas, iš įsiūčio visas drebėjo. 
Norėjosi verkti. 

Iki širdies gelmių įsižeidęs 
Reimondas nukiūtino į tolimesnį, 
teniso komplekso pakraštyje 
įsikūrusį barą. Elito atstovai į 
tokį nė kojos nekeltų. 
Reimondui atrodė, kad krepšyje 
tempia ne savo kamerą, o dviejų 


tonų akmenį. Pastūmęs duris, 
žengė vidun ir nenusiėmęs 
akinių nuo saulės įsitaisė prie 
baro. 

- Bud alaus. 

Gėrė tol, kol alkoholis pamažu 
ištirpdė jo gėdą. Tada giliai 
atsiduso ir šiek tiek 
atsipalaidavo. Pagaliau atsisuko 
ir apžvelgė salę. Ir sustingo kaip 
įbestas. 

Vorenas, Ostino treneris, 
pietavo kartu su pagrindinio jo 
priešininko Džeko Volšo rėmėju. 
Volšas - vienintelis, galintis iš 
Ostino paveržti nugalėtojo 
titulą. Jo pikčiausias priešas. 


Reimondas negalėjo patikėti 
savo akimis. Tai ne mano 
reikalas, bet čia kažkas ne taip. 
Turbūt neatsitiktinai tuodu 
atslinko į šį barą: buvo tikri, kad 
Čia nieko nesutiks. Ką gi... 
Dabar viskas aišku. 

Vorenas papirktas. 

Naktis gaubė San Fransiską 
paslaptinga prietema. Iš savo 
namelio terasos ant kalvos 
viršūnės Andžela regėjo 
tolumoje mirguliuojančius 
miesto žiburius. Pastarosiomis 
dienomis mėnulis sudilo tiek, 
kad pasidarė plonas it Ariadnės 


siūlas, o dangus buvo sėte 
nusėtas žvaigždėmis. 

Klojė kietai miegojo, o 
Andželai šįvakar nieko 
nesinorėjo. Nei pažiūrėti filmo 
per televizorių, nei atsiversti 
kokios knygos. Nieko 
negalvodama ji pradėjo tikrinti 
elektroninį paštą. 

Nieko ypatinga. Retsykiais jai 
parašydavo julija, seniai matyta 
mokyklos laikų draugė, 
susiradusi ją feisbuke. Šįvakar 
jos atsiųstas laiškas net nebuvo 
skirtas jai asmeniškai: Andžela 
tebuvo viena iš daugelio 
adresatų. 


LOL! 
www.mineapoliokronikos.com; 
Bučiuoju, Julija 

Dar viena nuoroda į kokį nors 
labai ar nelabai linksmą ir 
turbūt žemo lygio filmuką, - 
Julija tokių kartais atsiųsdavo. 
Bet tiek to, šį vakarą jai truputį 
liūdna, todėl šiek tiek pasijuokti 
ne pro šalį. 

Andžela spustelėjo nuorodą. 
Pasirodė pranešimas apie 
klaidą. Turbūt Julija bus blogai 
nukopijavusi nuorodą. Andžela 
suvedė pagrindinį tinklalapio 
pavadinimą, ir atsidarė pradinis 
svetainės puslapis. 


Vaizdo įrašai dėmesį 
patraukiančiais pavadinimais, 
rodančiais, kad žiūrovai išvys 
komiškų scenų. Andžela 
spustelėjo pirmąjį įrašą: 
filmukas buvo gana trumpas ir 
labai juokingas. Tuomet 
peržiūrėjo dar keletą kitų, gana 
smagių, nors pašaipūs 
pavadinimai jai nelabai patiko. 
Žiūrint vieną iš įrašų, ją staiga 
apėmė keistas, nepaaiškinamas 
jausmas. Užplūdo kažkoks 
neaiškus nerimas, nors 
nufilmuota scena buvo visai 
nereikšminga: prie staliuko 
šnekučiavosi du vyrukai, vienas 


aiškino, kad valgo savo sodo 
gėles. Tas jausmas buvo toks 
keistas, kad Andžela nusprendė 
įrašą peržiūrėti dar kartą, 
vildamasi suprasti, kas ją taip 
sutrikdė. Nieko nepastebėjo, 
bet tas neįprastas jausmas jos 
neapleido. 

Andželai norėjosi kuo greičiau 
išeiti iš šios svetainės, bet vis 
dėlto kažkas ją laikė, nežinia 
kodėl spyrė žiūrėti toliau. Todėl 
ji i1r toliau spaudinėjo įrašus ir 
peržiūrėjo keletą visai linksmų 
įrašų. „Oskaro“ už tokį humorą 
niekas neduotų, bet vis tiek 
smagu. Ji atsipalaidavo ir 


pervertė keletą puslapių: 
kiekviename pasirodydavo nauja 
juokingai samprotaujanti arba 
komiškai besielgianti auka. 

Andžela nė pati nepajuto, kaip 
riktelėjo, kai per visą ekraną 
pasirodė Džonatano veidas. 
Kodėl gi jį rodo tokiame 
tinklaraštyje?! „Mineapolio 
kronikos“... Su Vidurio Vakarais 
jo niekas nesieja. Andželą išsyk 
apėmė smalsumas: kokią gi 
kvailystę jis iškrėtė, kad 
nusipelnė vietos šioje 
svetainėje? Nekantraudama 
sužinoti, ji skubiai spustelėjo 
įrašą. 


Po pievelę keturiomis 
ropinėjančio ir dobilą po dobilo 
raunančio Džonatano vaizdas ją 
ir prajuokino, ir nustebino: kaip, 
po galais, įmanoma šitaip jį 
nufilmuoti jo paties namuose, jo 
sode!!! Jeigu bet kas gali 
filmuoti savo kaimynus ir skelbti 
šitame tinklalapyje, tada nieko 
gero... 

Lankytojų komentarai buvo 
piktai pašaipuūs. Na, bet 
internete tai neišvengiama... Vis 
dėlto neįtikėtina, kad 
Džonatanas rodomas čia, šitame 
tinklaraštyje, nufilmuotas jam to 
nežinant! Andžela negalėjo 


atsitokėti. Ir koks sutapimas, 
kad Julija jai atsiuntė šią 
nuorodą: juk ji niekada nebuvo 
sutikusi jos buvusiojo, vadinasi, 
negalėjo jo atpažinti. Beje, taip 
gal ir geriau... 

Andžela spustelėjo langelį 
„Tęsinys“, ir atsivertė kitas 
puslapis. Dar vienas vaizdo 
įrašas apie Džonataną! Ji išvydo, 
kaip Džonatanas paslapčia 
pavaišino kava kažkokią moterį. 
Tinklaraščio lankytojai šaipėsi iš 
nevykusių vilionių, bet Andžela 
tučtuojau suprato, kad jie 
klysta. Ji galėtų prisiekti: ta 
moteris - ne jos buvusiojo 


skonio. Be to, jis būtų flirtavęs 
ne šitaip, - ji pakankamai gerai 
ji pažįsta. 

Buvo daugybė kitų įrašų. 
Internautų išjuokiamas 
Džonatanas slapčia vis ką nors 
kam nors dovanodavo. Matant, 
kaip visi sutartinai puola 
Džonataną, Andželai kone 
norėjosi jį apginti. Kuo daugiau 
aiškėjo, kas galėjo pastūmėti 
Džonataną tokiam elgesiui. jo 
kilniaširdiškumas taip smarkiai 
skyrėsi nuo pašaipų, kuriomis 
buvo palydėti jo poelgiai... 


Komentarai liete liejosi - 
niekinantys, žeminantys, 
pasibjaurėtini. Skaitant tuos 
šlykščius atsiliepimus, Andželos 
žvilgsnis apniuko ir akyse 
pamažu ėmė kauptis ašaros. 
Paskui ėjo įrašai, kuriuose 
Džonatanas sakė visokių 
komplimentų nepažįstamiems 
žmonėms ir dingdavo lyg niekur 
nieko, nelaukdamas padėkos. Jo 
elgesys buvo visiškai 
nesavanaudiškas. Buvo matyti, 
kaip žmonių veiduose pražysta 
šypsenos. Ir kai iš džiugesio 
žibančiomis akimis jie toliau 
keliaudavo savais reikalais, 


galėjai nujausti - jų diena bus 
linksmesnė. 

Andželos skruostais ritosi 
ašaros. Ji vos pajėgė skaityti po 
kiekvieno įrašo pasipilančią 
įžeidimų laviną. Išvydusi, kaip 
Džonatanas gatvėje kreipiasi į 
labai dailią merginą ir be galo 
nuoširdžiai jai sako: „Manau, jūs 
labai graži“, Andžela įsitempė. 
Mergina atsakė jam nuostabia 
šypsena, bet Džonatanas dingo 
minioje. Tuomet įrašas nutrūko, 
ir ekrane liko sustingęs 
merginos žvilgsnis, iš kurio buvo 
aiškiai matyti, kad toji moteris 


neliko abejinga ją užkalbinusiam 
vyriškiui. 

Po filmuko sekė bjaurūs 
komentarai - itin kandus, 
nepaprastai pikti. Kadangi 
mergina šįkart buvo graži, tie 
sekso išsiilgę nevykėliai būtinai 
turėjo ant Džonatano išlieti savo 
pačių frustraciją. Jie negalėjo 
jam atleisti, kad jis praleido 
progą, kuri jiems patiems 
niekada nebūtų pasitaikiusi. 

Draskoma neaiškių sumišusių 
jausmų, Andžela puolė taukšėti 
klavišais: sugalvojo pirmą į 
galvą šovusį slapyvardį ir rėkte 
išrėkė, kas gulėjo ant širdies: 


Jūs nieko nesupratote, jis 
nieko nevilioja, nesistengia 
niekam patikti, jo poelgiai - 
kilniaširdiški, altruistiški, 
žmogiški. Džonatanas yra... 

Susigriebusi ji ištrynė jo 
vardą. 

Šis žmogus - nepaprastai 
geros širdies! 

Netverdama iš pykčio, 
ašarotomis akimis, Andžela 
nukopijavo savo komentarą ir 
įklijavo jį po kiekvienu vaizdo 
įrašu, versdama puslapį po 
puslapio. Paskui įniršusi išjungė 
kompiuterį, pasirėmė galvą 
rankomis ir pratrūko raudoti. 


Nors Džonatano išdavystė 
nepaprastai įskaudino, ji suvokė, 
kad jį tebemyli. 


2 Labai juokinga! (Angl. santrumpa) 


35 


- Maiklai? 

- Taip. 

- Tai aš, Andžela. Nelauk 
manęs, į kavinę neateisiu. Ir į 
darbą šiandien neisiu. 

- Tu sergi? 

- Ne... 

Tyla. 

- Nėra nuotaikos dirbti. 


Nėra nuotaikos. Ką gi... 

- Na, tai... iki rytojaus. 

Vėl tyla. 

- Nežinau. Tiesą sakant... 
manau, ne. 

- Ką tai reiškia? 

- Noriu šiek tiek stabtelėti... 
Aš... Aš tau pranešiu, kada 
grįšiu. 

Maiklas padėjo ragelį. Nera 
nuotaikos, nėra nuotaikos... 
Kurgi ne, ji irgi dings visam 
menesiui, o grįžusi pradės 
eksperimentuoti su naujais 
darbo metodais, ir tada 
pajamos nukris 20 procentų! Po 
velnių, ir kam aš susidėjau su 


tais dviem nevykeliais? Ir 
neatrodo, kad man pavyks tais 
tinginiais atsikratyti... Kas gi 
norėtų pirkti trečdalį 
skęstančios bendrovės akcijų? 
Tik ne Džonas Deilas. Po šimts, 
kai pagalvoju - buvau per 
plaukelį nuo sėkmės. Mėšlas! 

Į kabinetą įžengė asistentė. 

- Atrodai blogai nusiteikęs, - 
tarė ji. 

Maiklas pakėlė akis. 

- Tikiuosi, neateini man 
pasakyti, kad nori šiek tiek 
stabtelėti? 

- Kaip suprasti? 


- Na, ar nenori pasiimti 
mėnesio atostogų, kad galėtum 
įsiklausyti į savo nuotaikas, 
apmąstyti, kokia tavo darbo 
prasmė, arba pasikasyti ausį 
užpakaline letena? 

- Ką tu čia šneki? 

- Gera mergaitė. Tai ko 
atėjai? 

- Nieko, tik atnešiau iš 
buhalterijos paskutinio mėnesio 
ataskaitą. 

- Jūs visi susimokėte man 
sugadinti nuotaiką, ar ką? 

Asistentė gužtelėjo pečiais ir 
išėjo. Maiklas atsivertė 
ataskaitą. Bendros pajamos: 


+ 3 Yo. Kas čia per nesąmonė? 
Jis susirado Džonatano veiklą 
analizuojančius puslapius. 
Vidutinės pajamos iš vieno 
kliento: - 19 Yo. Segmento 
pajamos: + 17 Yo. Maiklas 
griebė telefoną. 

- Džonatanai, tai aš. Sakyk, 
gal praeitą mėnesį sudarei 
stambią sutartį? 

- Ne. 

- Tavo bendros pajamos auga, 
nors pajamos iš kliento ir toliau 
mažėja. Kas čia darosi? 

- Bendros pajamos auga? 

- Taip. 


- Susiradau naujų klientų, 
smulkių. Turbūt dėl to. 

- O jie tau iš dangaus krinta, 
ar ką? 

- Jie sakosi girdėję apie mane 
iš pažįstamų. Turbūt sulaukiau 
gerų atsiliepimų. 

Maiklas padėjo ragelį. 
Daugiau nei 3 procentai per 
mėnesį - to jau seniai nėra 
buvę. Susimąstęs jis ilgai 
sėdėjo, paskui piktai trenkė per 
stalą. Po velnių, nereikėjo man 
sutikti, kai Džonatanas pasiūlė 
nebeparduoti savo akcijų! 


xx*X* 

„Neatremtas padavimas 

„Geimas, setas ir mačas.“ 

Ostinas užsimerkė. Jis finale. 

Ilgi plojimai, bet ne pernelyg 
džiaugsmingi. Aišku, jie norėjo, 
kad nugalėtų gražuolis ispanas. 
Šiaip ar taip, kai po dviejų dienų 
laimėsiu turnyrą, įeisiu į teniso 
istoriją. Nori jie to ar ne. Tada 
jie nebegalės manęs niekinti. 
Jeigu jau nemyli, tai bent gerbs, 
kaip gerbiami didvyriai. Taip ir 
bus. 

Priėjęs prie tinklo, Ostinas 
paspaudė ranką varžovui, 
paskui teisėjui ir nužingsniavo į 
drabužinę. Akinamą šviesą 


pakeitė prieblanda, tarsi būtų 
įžengęs į tamsų tunelį, paskui 
vėl įsižiebė šviesa - spigino 
prožektoriai, o artyn bėgo 
žurnalistai. 

Atsakęs į keletą klausimų, 
Ostinas nuėjo į savo ložę - 
nejaukų nevėdintą kambarį 
baltomis sienomis su dviem 
kėdėmis, sofa ir žurnalinių 
staliuku, ant kurio stovėjo 
pintinėlė vaisių ir keli vandens 
buteliukai. Ant stalo prie sienos 
buvo sukrautos gerbėjų 
padovanotos gėlių puokštės. 

- Šaunuolis, - tarė Vorenas. - 
Palieku tave kelioms minutėms, 


atsigaivink, o paskui aptarsim. 

Ir dingo gretimame 
kambaryje. 

Ostinas atsisėdo, ir visa 
įtampa nuslūgo. Staiga jį 
užplūdo nuovargis. Gurkštelėjęs 
vandens, nusišluostė veidą 
minkštu levandomis kvepiančiu 
rankšluosčiu ir užsimerkė. Jis 
jaučia - laimės finalą. To nori ir 
gaus. 

Kai Ostinas atsimerkė, 
priešais jį stovėjo keistas tipas - 
apie šešiasdešimties metų vyras 
raustelėjusiu veidu. Jis kažką 
neaiškiai murmėjo. Turbūt koks 
mikrofoninės gervės 


operatorius, kuriam pavyko 
prasmukti į jo ložę nepaisant 
draudimų. 

- Laba diena, - tarė vyras. - 
Dvejojau, ar pas jus užeiti, bet 
pagalvojau, kad privalau 
pasakyti, kas man guli ant 
širdies. 

- Kas jūs? - nekantriai 
paklausė Ostinas. 

Jis neturi nė menkiausio noro 
klausytis, kas kiekvienam 
nepažįstamajam guli ant širdies. 

- Aš operatorius... Jau daug 
metų jus filmuoju... 

Vyras atrodė kone įsižeidęs, 
kad jo neatpažino. Kartais 


zmonės išties būna keisti. 

- Ko norite? 

Slėpdamas sutrikimą, vyriškis 
trypčiojo nuo vienos kojos ant 
kitos lyg pas mokyklos 
direktorių iškviestas mokinukas. 

- Na, tai ne mano reikalas... 
Manau, kad nuo jūsų slepiami... 
rimti dalykai. 

Ostinas suraukė antakius. 

- Apie ką jūs kalbate? 

Vyriškis ir toliau muistėsi. 

- Na... jūsų treneris... Manau, 
kad jis kenkia jums už nugaros. 

- Ką turite omenyje? 

- Kažin ar Džeko Volšo 
rėmėjas jam nesumokėjo, kad 


kaišiotų jums pagalius į ratus. 

Ostinas keletą akimirkų į jį 
stebeilijosi. Šis tipas atrodo 
kvailas, bet nuoširdus. 

- Jūsų kaltinimai rimti. Kuo 
remdamasis tvirtinate tokius 
dalykus? 

Vyras kiek atsitraukė ir dar 
labiau išraudo. 

- Aš nieko neišsigalvoju... Tik 
sakau, ką mačiau, ir viskas. Ir 
sakau linkėdamas jums gero, 
man pačiam iš to jokios 
naudos... 

- Ką tokio jūs matėte? 

- Anądien jūsų treneris 
pietavo kartu su Džeko rėmėju. 


- Tai nedraudžiama. 

- Taip, bet tai ne viskas! 
Anksčiau man teko matyti, kaip 
jis piktai nuginė žurnalistę, kuri 
norėjo apie jus tarti keletą šiltų 
žodžių, ji jūsų gerbėja... 

Ostinas sustingo. 

- Be to, - toliau bėrė 
operatorius, - girdėjau, kaip jis 
kalbėjosi su kitu žurnalistu - 
taip tikrai tik priešų galima 
įsigyti. Prisiekiu, jis dirba ne 
jums! Tai ne mano reikalas, bet 
tik jis kaltas, kad žurnalistai 
jūsų nemėgsta... 

Ostinas apstulbęs klausėsi. O 
jeigu tas tipas sako tiesą? 


- Ką gi, tuoj išsiaiškinsim. 
Vorenai? 

Vyras išplėtė akis ir ėmė 
trauktis, purtydamas galvą ir vis 
labiau rausdamas. 

- Ne, bet... Nekvieskite jo... 
Tai ne mano reikalas... 

- Vorenai! 

Operatorius apsigręžė. 

- Pasilikite! 

Jis atsisuko, visas drebantis ir 
išraudęs. 

Į kambarį įžengė Vorenas 
prasikaltusiu veidu. Velniai 
rautų, jį išvydęs pagalvojo 
Ostinas. Tas tipas sakė tiesą. 


Prieš prabildamas Ostinas 
ilgai žvelgė treneriui į akis. 
Širdies gilumoje norėjo kuo 
ilgiau atidėti tą akimirką, kai 
viskas galbūt negrįžtamai 
pasikeis. 

- Ką gali atsakyti šiam ponui? 

Vorenas stovėjo kaip įbestas 
ir niūriai žiūrėjo į jį. 

- Nieko, - šaltai atšovė, nė 
nežvilgtelėjęs į savo skundiką. 

Ostinas neteko žado. jo 
nepriekaištingai sutvarkytas, 
puikiai sustyguotas pasaulis ėmė 
griūti. Vyko kažkas 
nesuprantama. Jis negalėjo 


atplėšti akių nuo trenerio, 0 šis 
ramiai atlaikė jo žvilgsnį. 

- Galite eiti, - galiausiai tarė 
operatoriui. 

Šiam antrąkart kartoti 
nereikėjo. Ložėje stojo slogi 
tyla. 

- Gal turėtum man 
pasiaiškinti? - po kiek laiko 
pratarė Ostinas. 

Vorenas ramiai papurtė galvą. 

- Mano užduotis - vesti tave į 
pergalę. Visa kita - mano 
reikalas. 

Susiraukęs Ostinas lėtai 
linktelėjo, o tada staiga 
pratrūko: 


- Ką tik sužinojau, kad dirbi 
Volšui, ir tai ne mano reikalas? 

- Volšui aš nedirbu. Jo 
rėmėjas - senas mano draugas. 

- O tos kalbos apie 
žurnalistus, kuriuos tu nuteiki 
prieš mane, - kas čia per 
nesąmonės? 

- Vienintelė užduotis, kurią 
man skyrei, - vesti tave į 
pergalę. 

- Bet... Žurnalistai... Juk žinai, 
kaip mane skaudina jų elgesys, 
aš... 

- Tokios užduoties tu man 
neskyrei. 

- Tai ne priežastis... 


- Viską, ką darau, darau 
siekdamas vieno vienintelio 
tikslo - tavo pergalės. 

- Bet... 

Staiga Ostinas suprato. Jis 
suprato, ir tas suvokimas jį taip 
sukrėtė, kad pasijuto, lyg būtų 
gavęs antausį. Užgniaužęs 
kvapą jis įdėmiai žvelgė į savo 
trenerį. Jautė, kaip kraujas 
muša jam į smilkinius, o kūnu 
srūva prakaitas. 

Paskui griebė krepšį, išbėgo iš 
drabužinės ir sėdo į jo laukiantį 
limuziną. 

Skaitydamas komentarą, kurį 
vakarykštę dieną paskelbė 
Žiži21, Rajanas prapliupo 
juoktis. Kas čia per idiotė? Kaip 
galima būti tokiai kvailai ir 
nesąmonėse įžvelgti 
žmogiškumą? Čia tai bent 
pokštas! Arba įrodymas, kad 


kvailumas - esminis žmonių 
bruožas... 

Rajanas toliau skaitė vis 
gausesnius paskutinio įrašo 
komentarus. Suirzo pamatęs, 
kad tos kvaišos požiūrį palaiko 
ir kiti internautai. Gaila, kad jie 
neužsuka į terasą, - irgi būtų 
puikios medžiagos nufilmuoti. 
Turėtų ką skelbti tinklaraštyje. 
Paskui jis pradėjo tikrinti 
tinklaraščio puslapių 
lankomumą. Nėra abejonių - 
didžiausio pasisekimo sulaukė 
filmukai apie Džonataną ir 
įdomus dalykas, vis daugiau 
zmonių žiūri ir senesnius įrašus. 


Akivaizdu, kad publikai tas 
asilas patinka, jie nori daugiau. 
Puiku. Jis duos jiems daugiau. 

Smarkiai išaugo ir pajamos už 
reklamą. Džonatanas - kvailys, 
nešantis pelną. 


xx*x* 


Nėra. 

Garis pervertė keliolika vokų, 
kuriuos ką tik ištraukė iš pašto 
dėžutės. Smėlio spalvos vokelio 
tarp jų nebuvo. Bet juk tikrai 
pastebėjo jį laiškanešio 
rankose. Išvydus net širdį 
nusmelkė. 


Garis vėl atidarė pašto dėžutę 
ir įkišo ranką į siaurą plyšį. Ne 
visada pravartu turėti stambias 
rankas. Jis pagrabinėjo po 
šaltos metalinės dėžutės vidų ir 
staiga apčiuopė vokelį. Šis buvo 
užstrigęs ties plyšiu po užlenktu 
metalo lakštu, lyg būtų 
nenorėjęs patekti adresatui į 
rankas. Traukdamas voką, 
Garis nusibrozdino ranką. Tas 
laiškas priešinasi iš 
paskutiniųjų. Įkišo jį į nedidelę 
laiškų krūvelę, kurią tvirtai 
spaudė kaire ranka, ir nė 
nežvilgtelėjęs į pusryčiaujančius 
vaikus perėjo per parduotuvę. 


Išėjo į kiemą nė neišsiviręs 


kavos - sulaužė savo įpročius - 
ir įsitaisė plastikiniame krėsle. 

Gariui buvo baisu. Jau turėjo 
priprasti prie keistų dalykų, 
kurių vis nutinka jo gyvenime. 
Tačiau plėšiant voką jo rankos 
drebėjo. 


Tavo tėvai tave mylėjo, bet 
nemokėjo tau to pasakyti. 


Garis papurtė galvą. Tiesą 
sakant, jis to ir tikėjosi. 
Logiškas tęsinys. Jis atsiduso, 
vėl skaitydamas šiuos Žodžius - 
dar ir dar kartą. Paskui, ir pats 
nesuvokdamas kodėl, pravirko. 
Atrodė, į paviršių kyla 


nepažįstami, nesuprantami 
dalykai. Nelyginant oro 
burbulai, kurių kartais susidaro, 
kai jis padaugina kepimo 
miltelių į tešlą: jie kyla, kyla, kol 
staiga visur sueižėja pluta. 
Gariui prieš akis skriejo 
padriki vaizdai. Jo žmona, - jis 
niekada nesijautė mylimas, kol 
ši dar buvo gyva. Jo vaikai - 
niekada nerodantys jam šiltų 
jausmų. jo klientai - šalti, 
nemalonūs, tik pastarosiomis 
dienomis kiek kitokie. Ir stovas 
ant šaligatvio su trupiniuotu 
padėklu ir ant staltiesės 


nupiešta didele širdimi - 
„Vaišina Garis“. 

Staiga - neįtikėtinas dalykas - 
iškilo senesnis prisiminimas: jam 
keturiolika metų, jis - kepėjo 
mokinys. Berniuūkštis, dar nė 
barzda neželia, liesutis, nuo 
galvos ligi kojų apsitaisęs 
storais ir šiurkščiais baltos 
medvilnės drabužiais. Trečia 
valanda nakties, už lango - 
tamsi naktis. Visur dulka miltai, 
jie dengia žemę, odą, balina 
plaukus. Karštos duonos 
kvapas. Milžiniška krosnis su 
spragsinčiomis malkomis. Kai ją 
atidarydavo, atrodydavo, 


priešais jį atsivėrė pragaro 
vartai, o liepsnų kaitra 
skaudžiai kaitindavo veidą. 
Mokytojas jam atskleidė 
kepėjų paslaptį: mielės, kaip ir 
visa, kas gyva, niekam 
nepaklūsta. Bet jos priklauso 
nuo tavęs, kaip ir tu nuo jų. Jei 
blogai jautiesi, esi prastos 
nuotaikos arba neįdedi širdies į 
tai, ką darai, jos neiškyla. Gali 
nertis iš kailio, nieko nebus. 
Gali valandų valandas minkyti 
tešlą, keisti aplinkos 
temperatūrą, didinti arba 
mažinti drėgnumą, - niekas 
nepadės. Bet jei esi laimingas, 


jei mėgsti savo darbą, tuomet 
tavo pilnatvė persiduos ir 
mielėms, tada įvyks stebuklas. 
Galiausiai Garis paliko savo 
mokytoją ir ėmė naudoti 
cheminius kepimo miltelius. 
Prisiminimai nežinia kodėl kilo 
ir maišėsi. Jo galvoje buvo tikra 
netvarka: iš atminties plūdo 
gyvenimo, praeities nuotrupos, 
skausmai, apgailestavimai, 
pažeminimai. Ir staiga toje 
vaizdų, aidinčių balsų ir neaiškių 
emocijų sumaištyje blykstelėjo 
mintis, - ji vis aiškėjo tarsi senų 
laikų fotografija, stebuklingai 
įgyjanti kontūrus ant ryškale 


mirkstančio popieriaus. Garis 
suvokė viso savo gyvenimo 
klaidą: vaikystėje jis buvo 
įsitikinęs, kad žmonės - šalti ir 
pikti. Vėliau suprato, kad esama 
ir malonių, gerų, šiltų Žmonių. 
Tik greta jo tokių nėra. Jis 
traukia vien nemalonius, 
nepakenčiamus bambeklius. 
Tokia jo karma, lemtis, našta, 
kurią jam teks nešti visą 
gyvenimą. 

O dabar Garis suvokė, kad 
žmonės nėra nei malonūs, nei 
pikti, nei geri, nei blogi. Visi jie 
turi visokių savybių. Ką jie 
išreiškia, priklauso nuo to, ką 


išreiškia jis: sakytum viena jų 
dalis atliepia tam tikrą jo paties 
dalį. Jų elgesys - tik jo paties 
elgesio atspindys. 

Kepėjas nusišluostė ašaras ir 
dar ilgai sėdėjo kieme, 
prisimindamas daugybę dalykų 
ir nauju žvilgsniu vertindamas 
savo gyvenimą. Paskui pašaukė 
vaikus. Jokio atsakymo. 
Šūktelėjo garsiau, ir jie pasirodė 
tarpduryje. Išvydęs, kad vaikai 
atrodo nusigandę, Garis 
susigėdo. Jis mostu pakvietė 
juos prieiti arčiau. Šie lėtai 
prisiartino. Atslinkę prie pat jo, 
sustojo lyg įbesti. Tuomet jis 


apkabino juos per nugarą ir 
prisitraukė prie savęs. 

Buvo vidurnaktis. Andžela 
vartėsi lovoje, negalėdama 
užmigti. Ji nepajėgė išmesti iš 
galvos tos bjaurasties, kurios 
prisiskaitė apie Džonataną tame 
sumautame tinklaraštyje, ir 
nesiliovė nervintis. 

Galvok apie ką nors kita. 


Reikia nusiraminti, viską 
užmiršti. Jei norės, galės apie 
tai pagalvoti dieną, o dabar 
reikia miegoti. 

Galvok apie kokius nors 
malonius, ramius, teigiamus 
dalykus. 

Andžela stengėsi įsivaizduoti 
pievą, pilną įvairiaspalvių gėlių 
ir žolėje šokuojančių zuikučių... 

Na štai, gerai, tęsk ir greitai 
užmigsi. 

Gėlės... Staiga Andžela 
prisiminė vaizdo įrašą apie 
vyruką, pasakojantį, kad jis 
valgo savo sodo gėles: žiūrint tą 
filmuką, ją buvo apėmęs 


kažkoks nemalonus jausmas. 
Įrašas buvo ne apie Džonataną, 
ten nerodė nieko ypatingo ar 
šokiruojančio. Peržiūrėjo jį du 
kartus, bet taip ir nesuprato, 
kas ją taip sutrikdė. 

Tai nenormalu. Tikrai turi būti 
kokia nors priežastis, dėl ko ji 
taip keistai pasijuto. Ji privalo 
sužinoti. Kažkokia vidinė jėga ją 
stūmė, įsakmiai ragino 
išsiaiškinti. Sakytum intuicija, 
nuojauta. 

Miegok. Padarysi tai rytoj. O 
dabar miegok. Galvok apie 
gamtą, apie zuikučius... 


Andžela ėmė kvėpuoti lėtai ir 
giliai, atsipalaidavo. 

Ne. Iš to jokios naudos. 
Dabar kai galvoje sukasi mintis 
apie tą vaizdo įrašą, ji 
nebeužmigs - puikiai tai žino. 
Verčiau jau šią problemą 
išspręsti nedelsiant. Ilgai 
neužtruks. 

Andžela ištiesė ranką, įjungė 
naktinę lempą ir atsikėlė. 
Eidama koridoriumi, žvilgtelėjo į 
Kloję. Ši miegojo neįtikėtina 
poza, iš lovos iškišusi koją. 
Nenorėdama jos pažadinti, 
Andžela tyliai uždarė duris. 
Nulipusi į svetainę įjungė 


kompiuterį. Tamsiame 
kambaryje sušvito blausi ekrano 
šviesa. Andžela atsisėdo. 
Nuogos šlaunys pašiurpo nuo 
vėsaus oda aptraukto krėslo. 

Ji vėl atsidarė tinklaraštį. 
Norėtų pamatyti tą svetainę 
sukūrusį niekšelį ir jam išrėžti 
visa, ką apie jį galvoja. Nes tai 
neabejotinai vyras. Moteris 
niekada nepultų taip žemai ir 
tokių dalykų nekurtų. 

Andžela nesusilaikė ir 
pirmiausia peržiūrėjo puslapius 
su vaizdo įrašais apie 
Džonataną. Dabar jai pritarė ir 
daugiau komentatorių. Tai 


išvydusi ji nudžiugo. Skaitydama 
pastraipą po pastraipos, ji 
suprato, kad Žmonių, 
smerkiančių tokias nepagrįstas 
patyčias, yra daug, labai daug. 
Vertė vieną puslapį po kito, o 
komentarai vis nesibaigė. 
Atrodo, pati to nenorėdama, ji 
sukėlė protestų laviną, tarsi 
zmonės būtų susitarę ir užplūdę 
svetainę išreikšti savo 
pasipiktinimo. Iš Džonatano 
niekas nebesišaipė, - priešingai, 
visi pripažino jo poelgių 
kilniaširdiškumą. Ją apėmė 
jausmas, kad pavyko 


atsirevanšuoti, įvykdyti 
teisingumą. 

Andžela ėmė ieškoti reikiamo 
filmuko, bet sekėsi sunkiai. 
Šiame tinklaraštyje vaizdo 
įrašai buvo pateikiami be jokios 
logikos, tad ji vertė puslapį po 
puslapio, bet veltui. Staiga 
atpažino vaizdą ir susikaupusi 
spustelėjo įrašą. Atidžiai 
peržiūrėjo visą filmuką. Šis 
truko vos trisdešimt ar 
keturiasdešimt sekundžių, ir jam 
baigiantis Andželą vėl apėmė 
tas nepaaiškinamas trikdantis 
jausmas. Nemaloni, 


nesuprantama, nerimą kelianti 
nuojauta. 

O jeigu šiame įraše yra koks 
itin greitai šmėstelintis vaizdas? 
Kaip būna reklamose, į kurias 
įterpiami paslėpti seksualinio 
pobūdžio vaizdai, kad, patys to 
nesuvokdami, atkreiptume į jas 
dėmesį? Andžela nusprendė 
peržiūrėti įrašą kadras po 
kadro, spaudinėdama rodyklę 
dešinėje. 

Filmas lėtai judėjo į priekį - 
nebylus ir trūkčiojantis. 
Kiekviename kadre Andžela 
įdėmiai apžiūrėdavo visus 
matomus dalykus. Naktis buvo 


vėsi: suvirpėjusi ji pasigailėjo, 
kad neužsimetė kokio drabužio. 
Staiga antrojo plano gilumoje 
Andžela pastebėjo veidą ir išsyk 
jį atpažino: tai buvo kavinės 
padavėja. Ji buvo matoma 
septyniuose kadruose iš eilės, 
tačiau žiūrėdama filmuką 
įprastu greičiu Andžela į ją 
neatkreipė dėmesio. Ji toliau 
kadras po kadro tyrinėjo įrašą. 
Filmukas ėjo į pabaigą, o ji dar 
ničnieko nepastebėjo. Juk vis 
dėlto ne padavėja ją sutrikdė. 

Ji gerai žino, kad 
tinklaraštininkas filmuoja tą 


pačią vietą, kurią ji atpažino 
įrašuose apie Džonataną. 

Staiga Andžela šūktelėjo. 
Ekrano kampe, už vieno iš 
veikėjų, buvo matyti nelabai 
ryškus, bet vis tiek nesunkiai 
atpažįstamas prostitutės 
siluetas. O iš profilio - prie jos 
palinkęs besišypsantis Maiklas. 
Andžela nepajėgė atplėšti akių 
nuo to iškalbingo kadro. 

Greičiau, kada nufilmuota? 
Vaizdo įrašas buvo publikuotas 
balandžio 7 dieną. 

Balandžio 7-ąją... Dienos, kai 
ji užklupo tą pusnuogę mergšę 
Džonatano draugijoje ir jį 


paliko, išvakarėse. Andžela 
prikando lūpą. Jai sugniaužė 
širdį: tą dieną kaip tik Maiklas 
ją ragino grįžti namo anksčiau 
nei įprastai. 

Tu pavargusi, pasakė jis, grįžk 
namo, pasijusi geriau. 


xx*X* 


Rajanas apstulbęs papurtė 
galvą. Komentarų kasdien vis 
daugėjo, ir beveik visi 
komentatoriai gynė Džonataną. 
Išaugo ir tinklaraščio lankytojų 
skaičius - žaibiškai, neįtikėtinai, 
stulbinamai. Džonatano 
šalininkai dalijosi informacija, it 


pašėlę siuntinėjo vieni kitiems 
nuorodas, kėlė tikrą sąmyšį. 
Ritosi nebe pritarimo banga, 0 
cunamis. 

Rajanui svaigo galva. Jis 
daugybę mėnesių kūrė šį 
tinklaraštį keliasdešimčiai 
zmonių, kasdien vildamasis 
pritraukti daugiau lankytojų, o 
dabar padėtis tapo visiškai 
nevaldoma. Žinoma, apmaudu, 
kad jo bandymas paviešinti 
kvailumą turėjo priešingą 
poveikį, o pagrindinė 
tinklaraščio tema 
interpretuojama neteisingai, 


tačiau nerimą kėlė ne tai. Bėda 
buvo visai kita. 

Išaugęs svetainės 
populiarumas buvo bauginamas, 
protu nesuvokiamas. Ir 
nevaldomas. Tarytum į žygį 
prieš jį būtų pakilusi visa kvailių 
armija, užsimojusi ginti vieną iš 
saviškių, o pakeliui prie jos būtų 
jungęsi vis daugiau savanorių. 
Rajanas pamėgino nusiraminti 
analizuodamas skaičius. Tačiau 
duomenys ramybės anaiptol 
neįkvėpė. Per keletą dienų 
tinklaraščio lankytojų skaičius 
perkopė milijoną. Jei pratęsi 
kreivę, nesunku įsivaizduoti, kad 


savaitės pabaigoje jų bus trys 
milijonai, gal net daugiau... 

Rajanas vėl ėmė skaityti 
komentarus. Norėjo suprasti, 
kas vyksta. 

Žmonės vieni per kitus 
liaupsino Džonataną. Anot jų, 
tas tipas - pavyzdinis kovotojas 
su sistema, laisvas Žmogus, 
žengiantis nepramintu keliu, 
individualistų šalyje gyvenantis 
altruistas, teigiamas 
maištininkas, išvengęs 
kolektyvinės neurozės, vienišas 
kovotojas... Visi jautėsi jam 
artimi. Kairieji jį laikė 
humanistu ir gyrė jo solidarumą 


su kitais, dešinieji vertino jo 
iniciatyvumą ir meilę artimui. 
Ateistai sveikino jo pasaulietišką 
kilniaširdiškumą. Krikščionys jo 
poelgius laikė atsaku į Dievo 
pašaukimą ir aukštino jo valią 
atsispirti pagundai, pabrėždami 
išskirtinį gebėjimą pasišalinti, 
kai moteris įsmeigia į jį 
geidulingą žvilgsnį. O budistai 
tokiame elgesyje įžvelgė didžiai 
gerbtiną neprisirišimą. Visi 
dėstė savo nuomonę, savaip 
aiškino ir analizavo. Visi 
Džonatano poelgius 
interpretavo pagal savo tikėjimą 
ir vertybes. Žmonės su juo 


tapatinosi, savinosi jo 
asmenybę. 

Rajanui buvo baisu. Dabar 
atokioje jo smegenų kertelėje 
be perstojo blykčiojo raudonas 
aliarmo signalas: juk jo vaizdo 
įrašai visiškai neteisėti! 
Pažeidžiantys asmens 
privatumą. Jei ne šią, tai kitą 
dieną ar valandą kas nors 
atpažins Džonataną ar kokią 
kitą jo auką. Ir tą dieną jis 
įklimps į mėšlą. Iki ausų. 

- Tas niekšas vos nesugadino 
mums gyvenimo, o viskas, ką tu 
siūlai, - parduoti jam savo 
akcijas ir pasitraukti?! 

Įsiutusi Andžela žingsniavo 
pirmyn atgal Džonatano 
svetainėje. Džonatanas sėdėjo 
prie kompiuterio. Ekrane buvo 
matyti Maiklas su prostitute. 


Sužinojęs apie tinklaraštį ir 
vaizdo įrašus, Džonatanas 
reagavo keistokai. Pernelyg 
nesipiktino, bet pakankamai 
gerai jį pažinodama Andžela 
nutuokė, kad jis priblokštas. 

- Ant ko iš tikrųjų labiausiai 
pyksti? - galiausiai tarė jis 
nenormaliai ramiu balsu. 

- Šią akimirką - ir ant jo už 
tai, ką mums padarė, ir ant 
tavęs, kad nori numoti į tai 
ranka! 

Džonatanas pažvelgė į ją. 

- Tai viskas? 

Andžela bejėgiškai nuleido 
rankas. 


- Jei nori tai išgirsti, - staiga 
tyliau prabilo ji, - pykstu ir ant 
savęs, kad tuomet tavimi 
nepatikėjau, bet tai ne 
priežastis leisti Maiklui išsisukti 
nuo bausmės! 

Kiek patylėjęs Džonatanas 
atsiduso. 

- Niekada nereikia pasilikti su 
tuo, kas mus skriaudžia. 
Pasitraukti - pats 
išmintingiausias sprendimas. 

- Tačiau pasitraukti privalo 
jis!!! 

- Teisiškai nėra kaip jo 
priversti. 


Pasibjaurėjusi Andžela 
papurtė galvą. 

- Pasitraukime, - paragino 
Džonatanas. - Įkursime kitą 
įmonę, galime tai padaryti, 
mums pavyks. Pasitikėkime 
gyvenimu. 

Andžela pratrūko: 

- Juk neparduosime jam savo 
akcijų, - jis seniai tik to ir 
laukia! Kaip tik dėl to jis 
sukurpė savo planą. Vos 
nesugriovė mūsų santykių, mūsų 
šeimos, o tu nori įteikti jam 
dovaną?! 

- Šiaip ar taip, nelabai turime 
iš ko rinktis. Nežinau, kam dar 


galėtume jas parduoti. Pirkėjo 
taip lengvai nerasi. Todėl jei 
nenori ir toliau daug mėnesių 
kasryt matytis su Maiklu... 

- Mėšlas! 

Džonatanas atsiduso. 

- Palik jį ramybėje, jis nežino, 
ką daro. 

- Tikras šunsnukis! 

- Manau, jis labiau vertas 
gailesčio nei pavydo... 

Nusiminusi Andžela papurtė 
galvą. 

- Nenoriu kovoti, - tarė 
Džonatanas. - Nenoriu visą 
likusį savo gyvenimą 
konfliktuoti. 


Andžela suraukė antakius. 

— Kodėl taip sakai? Juk 
neprašau keršyti už mus ligi 
gyvenimo pabaigos ir... 

Į šį klausimą Džonatanas 
neatsakė. Dabar ne laikas 
pasakyti jai apie pranašystę. 

- Pasitraukime, aš ką nors 
sugalvosiu. Dar nežinau, ką, bet 
pažadu - dėl savo nusikaltimų jis 
pasigailės. 


xx*X* 


Po pusvalandžio Džonatanas ir 
Andžela nuėjo į kavinės terasą 
papietauti. Dar iš tolo pamatė 
keistą žmonių sambūrį. Jiems 


prisiartinus, kažkas staiga 
riktelėjo: „Tai jis!“, ir visi 
atsigręžė į Džonataną. Šis 
apstulbęs sustingo, o prie jo 
puolė būrelis Žurnalistų ir 
operatorių, laikančių kameras ir 
mikrofonines gerves. 


xx*X* 


Kokią vertę turi pergalė 
tokiomis aplinkybėmis? 

Nuo vakarykštės dienos šis 
klausimas be perstojo sukosi 
ramybę praradusio Ostino 
Fišerio galvoje. Paaiškėjusi 
trenerio strategija jį pribloškė, 
ir dabar jis nuolat galvojo apie 


dalykus, apie kuriuos anksčiau 
nė nesusimąstydavo. 

Pažeminti jį, kad jis duotų 
atkirtį, įžeisti savimeilę, kad jis 
veržtųsi į pergalę... Štai kaip 
viskas buvo, vadinasi. 

Ostiną be paliovos kankino 
vienas klausimas: ar be šito jis 
būtų sugebėjęs prasimušti? Ar 
būtų skynęs vieną pergalę po 
kitos, jei niekas nebūtų draskęs 
jo narciziškų žaizdų, žadinęs jo 
praeities skausmo, skatinęs jo 
troškimo atsirevanšuoti ir 
liguisto poreikio aplinkiniams 
įrodyti savo vertę? 


Kambario kampe stovintis 
televizorius transliavo žinių 
kanalą. Ekrane pasirodė 
kažkokios įžymybės veidas. 
Ostinas giliai įkvėpė, 
stengdamasis išsklaidyti įtampą. 

Ar sėkmė - vien neurotikų, 
privilegija? Ar tik turint sužalotą 
ego įmanoma savyje rasti 
nežmoniškos valios, būtinos 
viršūnei pasiekti? Turint omeny, 
kiek daug psichopatų aukštuose 
valstybės ir stambių įmonių 
valdžios sluoksniuose, išties gali 
kilti toks klausimas... 

Ostinas plačiai atvėrė stiklinę 
sieną, kuri išėjo į jo terasos 


baseiną. Kankinamos mintys 
nedavė ramybės, ir jam stigo 
oro, nors kelių kambarių 
numeris, jam skirtas šiame 
viešbutyje, buvo beprotiškai 
didelis. Įtužęs jis spyrė į 
krištolinį grafiną ant žurnalinio 
staliuko. Grafinas trenkėsi į 
marmuro grindis ir sudužo į 
šukes. Prabanga - tai 
kompensacija už apgailėtiną 
savivertę. Ostinas sunkiai 
atsiduso. Reikia atsikvošėti ir 
metafizinius klausimus palikti 
vėlesniam laikui. Po finalo. 

Jis atsuko mineralinio vandens 
Perrier butelį ir gurkštelėjo 


tiesiai iš jo, nekreipdamas 
dėmesio į krištolinę taurę šalia. 
Prie atviros sienos švelniai 
bangavo silpno, tylaus vėjelio 
siūbuojamos plonos užuolaidos. 
Per televizorių buvo kartojamas 
reportažas, kurį jis jau 
probėgšmais matė prieš keletą 
valandų: kažkoks tipas internete 
iš pradžių buvo išjuoktas, o 
paskui iškeltas į padanges. 
Ostinas viena ausimi klausėsi jo 
pamąstymų apie gyvenimą, 
mūsų poelgių ir žodžių vertę, 
varžymosi beprasmiškumą, apie 
tai, kas mus sieja su kitais... 


„Man patinka, - kalbėjo 
vyriškis žurnalistams, - būti 
santarvėje su kitais ir su savimi 
pačiu. Jaučiuosi gerai, kai savo 
poelgiais išreiškiu, kas esu.“ 

Paskui jo paklausė, kodėl jis 
taip elgiasi su nepažįstamais 
žmonėmis. 

„Gyvenimas - tai žaidimas, - 
atsakė šis. - Todėl žaidžiu, 
drįstu žaisti... - patylėjęs kiek 
laiko pridūrė: - Darydamas gera 
kitiems, darau gera sau.“ 

Išsakytos mintys Ostinui 
atrodė labai tolimos, bet vis 
dėlto sukėlė atgarsį jo širdyje: 
jos keistai atliepė jo padėtį. Tie 


žodžiai privertė suabejoti 
aiškiai nubrėžta kryptimi, kurios 
jis iki šiol laikėsi. Iki šiol... Mat 
dabar jis jautėsi kaip kompasas, 
po gamtos katastrofos 
neberandantis šiaurės. Kodėl 
jam buvo lemta tuos žodžius 
išgirsti būtent šiandien, 
išgyvenant tokią dramą? Kodėl 
gyvenime būna tokių sutapimų, 
sinchroniškų įvykių? 

Išėjęs į terasą, Ostinas 
nusimetė drabužius ir nėrė į 
baseiną. Pajuto sukrečiantį, 
gaivinantį šaltį. Panėręs 
perplaukė baseiną ir iškišo 
galvą iš vandens. 


Jis laimės tą mačą. Vienas 
pats. Ko gero, bus vienintelis 
zaidėjas pasaulyje, kuris 
„Didžiojo kirčio“ finalui ruošis 
be trenerio. Tačiau jis laimės. 
Nugalės išreikšdamas, kas jis 
yra, be nesveikų psichologinių 
manipuliacijų. Jo pergalė bus iš 
tikrųjų jo, vien tik jo. 

Santarvėje su kitais ir su 
savimi pačiu. 

Šie Džonatano žodžiai 
leitmotyvu skambėjo visuose 
interviu. Rajanas vis dar 
negalėjo atsistebėti, kad jo auka 
taip sudomino žiniasklaidą. Jis 
skubiai ištrynė savo tinklaraštį, 
bet iš to nebuvo jokios naudos. 


Pernelyg ilgai uždelsė, ir 
skrupulais nepasižymintys 
internautai spėjo pavogti jo 
vaizdo įrašus, - dabar juos buvo 
galima rasti YouTube ir 
gausybėje kitų svetainių. Tą 
Džonatano frazę pasigavo daug 
žmonių. 

Prislėgtas, sugniaužta širdimi 
Rajanas ištrynė tinklaraštį iš 
Mineapolio serverių ir 
kruopščiai panaikino savo 
pėdsakus internete. Tai buvo 
saugumo ir gyvybės klausimas. 
Kaip negerai. Dabar jautėsi lyg 
apiplėštas, netekęs vienintelio 
džiaugsmo šaltinio. 


Nuobodžiavo it koks politikas, 
paliovęs regzti intrigas. 

Visą įrangą paliko ten, kur ji 
stovėjo, ir nebelietė jos, tarsi 
ten būtų aptverta ir 
užantspauduota nusikaltimo 
vieta. Nebeveikiančios kameros 
ant trikojų atrodė lyg milžiniškų 
vabzdžių iškamšos. 

Dabar Rajanas žiūrėjo 
televizorių - ko gero, kaip ir visi 
mulkiai, kuriuos jis filmavo. 
Reikia sugalvoti ką nors nauja, 
antraip jis ir pats taps į juos 
panašus. 


xx*X* 


Tą dieną rūkas ilgai 
nesisklaidė, tarsi saulė būtų 
nusprendusi visą dieną 
tinginiauti. Skambtelėjo 
varpelis, ir tramvajus sustojo. 
Džonatanas išlipo. Drėgmės 
pritvinkusiame ore tvyrojo 
silpnas vandenyno kvapas. 

Džonatanas ėmė žingsniuoti 
prospektu. Nors vasaros 
atostogos jau baigėsi, mieste vis 
tiek vaikštinėjo daugybė turistų, 
besidžiaugiančių gražiu rudeniu. 
Džonataną aplenkė tramvajus, 
tyliai lekiantis šturmuoti kalvos. 
Advokatas, kuris turėjo 
patikslinti akcijų pardavimo 


detales, buvo įsikūręs už keleto 
šimtų metrų. Jeigu susitikimas 
baigsis anksti, jis paskambins 
Andželai. Galbūt ji galės 
prisidėti ir juodu kur nors šiame 
rajone išgers po taurę. 
Džonatanas ramiai žingsniavo, 
tik staiga kraujas jam sustingo 
gyslose ir jis sustojo lyg įbestas: 
priešais, vos už kelių metrų, 
sėdėjo mirtį išbūrusi čigonė. Ta 
jaunesnioji, kurios jam 
nebepavyko vėl sutikti. 
Užmerktomis akimis, atsirėmusi 
į vieną iš prospekto pakraštyje 
augančių medžių, ji, regis, 
snaudė. Sutrikdytas užplūdusių 


emocijų, Džonatanas priblokštas 
stovėjo ir žiūrėjo į ją. Paskui 
susigriebė ir tyliai priėjo. Ji 
turbūt pajuto, kad kažkas stovi 
šalia, nes netrukus atsimerkė. 
Nepašoko iš vietos, nebandė 
pabėgti kaip praeitą kartą. 
Priešingai - toliau sau sėdėjo 
atsirėmusi į medį ir žvelgė į 
Džonataną, netardama nė 
zodžio. Galiausiai Džonatanas 
nutraukė tylą: 

- Praeitą kartą visur tavęs 
ieškojau... 

Ji nieko neatsakė, tik toliau 
žiurėjo į jį didelėmis tamsiomis 
akimis. 


- Norėjau pasikalbėti... 
sužinoti daugiau. 

Tyla. 

- Galiausiai sutikau tavo 
seserį... Ji man patvirtino... tavo 
pranašystę. 

Jaunoji čigonė nė 
nemirktelėjo. Ji žvelgė rimtai, 
bet Džonatanui pasirodė, kad 
jos tamsiose akyse blykstelėjo 
užuojautos kibirkštėlė. 
Šaligatviu pro šalį skubėjo 
žmonės, prospektu zujo 
automobiliai, kartais 
Džonatanui pro nugarą tyliai 
prašvilpdavo tramvajus. Tačiau 
visas tas bruzdesys atrodė toli, 


kažkur kitur, tarytum juodu su 
čigone būtų buvę savotiškame 
nuo pasaulio atskirtame 
burbule. 

- Ar nori man ką nors 
pasakyti? - galiausiai paklausė 
Džonatanas, nė pats 
nežinodamas, ko tikisi. 

Čigonė ir toliau žvelgė į jį 
tylėdama. Paskui prabilo, o jos 
balse, regis, tebeaidėjo kadaise 
ištartas nuosprendis: 

- Paklausk savo tetos. 

Mačbolas. 

Ostinas greitai nusišluostė 
kakta tekantį prakaitą, kol šis 
dar nespėjo pasiekti akių. 

Laikykis. Tu laimėsi. 

Stadione tvyrojo įtampa 
nelyginant danguje prieš audrą, 
kai jis būna toks sausas, kad, 
rodos, aplink tave tuojau ims 


šokinėti kibirkštėlės. Prieš 
kiekvieną padavimą žiūrovai 
tribūnose kosčiojo, lyg 
mėgindami išsklaidyti jaudulį. 

Netrukus bus keturios 
valandos, kaip Ostinas žaidžia 
korte kepinant saulei ir nėmaž 
neatrodo pavargęs. Per 
rungtynes jis niekuomet 
nejaučia nuovargio. Visa savo 
esybe siekia laimėti ir jaučia tik 
viena - nenumaldomą pergalės 
troškimą. 

Finalas pasirodė sunkesnis, 
nei Ostinas tikėjosi. 
Nepaprastai įtemptas. Volšas 
laimėjo du setus, jis irgi, ir 


penktajame sete, abiem 
laimėjus po šešis geimus, buvo 
lygiosios. Prasidėjo lemiamas 
geimas. Ostinas pirmavo 6 : 5, 
bet paduoti kamuoliuką turėjo 
Volšas. Jeigu jam nepavyks, 
Ostinas laimės mačą, turnyrą ir 
įžengs į teniso istoriją. O jei 
Volšas laimės du taškus iš eilės, 
taurė atiteks jam. Per savo 
karjerą Ostinas dar niekada 
nebuvo patekęs į tokią rizikingą 
padėtį, kai viskas turi paaiškėti 
pačią paskutinę akimirką, - tarsi 
keturias valandas žaidėjai būtų 
kovoję perniek. 


Volšas išmetė kamuoliuką į 
orą ir iš visų jėgų smūgiavo. 

- Tinklas! - suriko teisėjas. 

- Klaida! - šūktelėjo jis, kai 
kamuoliukas nukrito šiapus 
tinklo. 

Puiku. 

Paėmęs naują kamuoliuką, 
Volšas keletą kartų pamušinėjo 
ji į Zemę. Jo veidą trumpam 
iškreipė nervinis tikas. Ostinas 
pajuto, kad taškas bus jo. Volšas 
išmetė kamuoliuką ir smūgiavo - 
ne taip stipriai kaip praeitą 
kartą. 

- Klaida! - sustaugė teisėjas. - 
Geimas, setas ir mačas, Ostinas 


Fišeris! 

Milžiniškame stadione suošė 
plojimai, ir toliau viskas vyko 
labai greitai. Perlipę užtvaras, į 
kortą ėmė plūsti žmonės. Volšas 
priėjo prie tinklo, norėdamas 
pasveikinti savo priešininką. Bet 
Ostinas stovėjo sustingęs. Jis nė 
nekrustelėjo. Nes žinojo. 

Ostinas žinojo, kad Volšas 
klaidos nepadarė. Jo išmestas 
kamuoliukas nusileido ant 
linijos, ant išorinio linijos krašto. 
Visiškai geras smūgis. Niekas to 
nepastebėjo. Ko gero, tik jis 
vienas ir matė. Tačiau jis žino. 
Ir dabar jam iškilo siaubinga 


dilema. Nieko nesakyti ir įžengti 
į istoriją - tapti iškiliausiu visų 
laikų čempionu. Arba pasakyti 
tiesą ir vėl rizikuoti savo 
pergale. Ir nuspręsti reikia 
dabar, tučtuojau. 

Turnyro darbuotojai jau 
rengėsi statyti pakylą. Visi 
ziurėjo į jį stebėdamiesi, ko jis 
stovi lyg įbestas. Ostino galvoje 
pašėlusiai skriejo vaizdai ir 
mintys. 

- Ne! - staiga riktelėjo jis. 

Stadionas išsyk nuščiuvo. 
Žiūrovai visi lyg vienas sustingo, 
tarytum Dievas būtų nuspaudęs 
pauzės mygtuką. Ostinas priėjo 


prie teisėjo. Šis žiūrėjo į jį 
apstulbęs, kaip ir dvidešimt du 
tūkstančiai žado netekusių 
ziurovų. 

- Volšo smūgis buvo geras. 

Stadionu nuvilnijo murmesys. 
Teisėjas nusprendė peržiūrėti 
vaizdo įrašą. Murmėjimas 
darėsi vis garsesnis ir virto 
tikru šurmuliu. Minia ūžė ir ošė, 
kol teisėjas paėmė mikrofoną: 

- Žaidimas tęsiamas. Kol kas 
Ostinas Fišeris ir Džekas Volšas 
sužaidė lygiosiomis, abu turi po 
šešis taškus. Lemiamas 
penktojo seto geimas. 


Žiūrovų tribūnose nuvilnijo 
nuostaba, o Ostinas grįžo į savo 
vietą korto gale. Jį užplūdo 
neįprastas jausmas - jis 
didžiavosi savimi, tačiau kitaip 
nei visuomet. Žiūrovai ošte ošė, 
ir teisėjui teko juos raminti. 
Galų gale stojo tyla. Spengianti 
tyla. 

Ostinas pasirengė paduoti 
kamuoliuką. Keletas žiūrovų 
suriko. Jis išmetė kamuoliuką ir 
smūgiavo. Po maždaug 
trisdešimties sekundžių jo 
varžovas laimėjo tašką. 

- Volšas pirmauja 7 : 6, - iš 
garsiakalbių nuaidėjo metalinis 


balsas. 

Ostinas susikaupė. Volšas 
smūgiavo neįtikėtinai stipriai ir 
laimėjo tašką: Ostinas net 
nepalietė kamuoliuko. 

Viskas baigta. 

Skelbiamą žinią apie savo 
priešininko pergalę Ostinas 
sutiko labai ramiai - nė krislelio 
širdgėlos, kurią anksčiau 
jausdavo po pralaimėjimo. Jis 
pasveikino varžovą, paskui 
teisėją. Vėliau viskas vyko 
sklandžiai, ir po kelių minučių jis 
jau stovėjo ant pakylos. Jautėsi 
ramus. Nors ir negavo patirti 
saldaus adrenalino antplūdžio ir 


nuostabaus visagalybės jausmo, 
apimdavusio po pergalės, 
suvokė, kad jo širdies gelmėse 
gimsta naujas, tikras, intensyvus 
išgyvenimas - savo tikrosios 
vertės pajautimas. 

Aidint garsiems plojimams, 
Džekas Volšas pergalingai iškėlė 
taurę. Ostinas, atsiimdamas 
antrosios vietos prizą, pirmą 
kartą per savo karjerą išvydo, 
kaip žiūrovai stojasi ir jį 
sveikina. 

Atrodė, kelias iš San 
Fransisko į Monterėjų niekada 
nesibaigs. Nors išgirdus čigonės 
prisipažinimą Džonatanui be 
galo palengvėjo, dabar jis gana 
stipriai niršo ant tetos. 

Tačiau kai jo senas baltas 
ševroletas pasiekė privačią 
valdą ir įsuko į kiparisais 


apsodintą alėją, Džonatano 
pyktis stebuklingai išgaravo, 
tarsi šią vietą gaubianti gera 
atmosfera būtų galėjusi 
nuramdyti net ir labiausiai 
įsiutusį slibiną. 

Išlipęs iš automobilio 
Džonatanas nužingsniavo prie 
namo. Jam po kojų girgždėjo 
žvyras. Gėlės žydėjo nebe taip 
gausiai, vietoj rausvų raganių 
mėlynavo astrai, o klevo lapai 
jau dažėsi raudoniu. Tačiau oras 
buvo toks pat - švelnus, 
kvapnus, persmelktas laikui 
nepavaldžios ramybės. 
Nepasikeitė ir apačioje 


ošiančios šimtametės pušys: jų 
išsikraipę kamienai buvo aiškiai 
matyti vis tokio pat sodriai 
mėlyno vandenyno fone. 

Ant lauko laiptų pasirodė 
Mardžė. Jos veide kaip visuomet 
spindėjo geraširdiška šypsena, 
ir Džonatanas negalėjo 
susilaikyti jos neapkabinęs. Teta 
pasiūlė išgerti arbatos sode ir 
įsitaisius patogiuose pintuose 
krėsluose pasilepinti švelniu 
popietės oru. Džonatanas laukė 
tinkamos progos išklausinėti 
tetą, bet niekaip nesugalvojo, 
kaip pradėti kalbą. 


Ant žemo staliuko Mardžė 
pastatė padėklą su dailiu 
porcelianiniu servizu. 

- Vadinasi, tu viską žinai, 
tiesa? - po kiek laiko tiesiai 
paklausė ji. 

Taip netikėtai užkluptas 
Džonatanas lėtai linktelėjo. 
Mardžė buvo iš tų žmonių, kurie 
turi puikią intuiciją, 
neprilygstamą nuojautą, todėl 
nuo jų nieko neįmanoma 
nuslėpti. Ji išpilstė garuojančią 
arbatą į puodelius. Ore lėtai 
pasklido bergamočių aromatas. 

Nebuvo nė menkiausio 
vėjelio. Vandenyno tolumoje 


buvo matyti nejudantis 

burlaivis - sakytum nupiešta 
peizažo dalis. Atrodė, kad laikas 
sustojo. 

- Gyvenime labai svarbu 
įsisąmoninti mirtį, - labai 
švelniai tarė Mardžė. 

Aplink juos ėmė suktis 
geltonas drugelis, paskui nutūpė 
ant sprigės, keletą kartų 
sumosavo sparneliais ir 
sustingo. 

- Mūsų visuomenė neigia 
mirtį, - Mardžė lėtai atsilošė 
krėsle. - Elgiamės taip, tarsi ji 
neegzistuotų. Net ir kalbėdami 
apie ją, slepiamės už metaforų: 


netekę seno dėdės, sakome, kad 
jo nebeliko, kad jis iškeliavo, 
mus paliko. Sakome, kad 
išsiskyrėme su juo, tarsi 
netrukus vėl su juo susitiksime 
gatvėje ant kampo ar 
parduotuvės saldumynų 
skyriuje. 

Džonatanas nusišypsojo. 

- Neigiame viską, kas mus 
priartina prie mirties, - toliau 
kalbėjo Mardžė. - Rūpestingai 
slepiame senatvės Žymes, vos 
tik jos išryškėja. Vertiname tik 
jaunystę ir jos pranašumus, - 
vien jie ir afišuojami, tartum 
senti būtų gėdinga ar baisu. Net 


filosofai darosi plastines 
operacijas ir stengiasi atrodyti 
jaunatviškai! 

Nusijuokusi ji pridūrė: 

- Tačiau kai žmonių paklausi, 
ar jie laimingi, „taip“ atsako kur 
kas daugiau šešiasdešimtmečių 
nei dvidešimtmečių... 

Teta pakėlė puodelį prie lūpų. 

- Seniau kaime kiekvieną 
savaitę visa šeima eidavo į 
kapines aplankyti protėvių. 
Žmonės mintimis į juos 
kreipdavosi, su jais kalbėdavosi, 
būdavo išsaugomas ryšys, mus 
su jais kažkas siedavo. Kol 
suaugusieji tvarkydavo kapus, 


rūpindavosi gėlėmis, vaikai 
žaisdavo kapinėse ir mirtį 
savaime prisijaukindavo. 

Mardžė gurkštelėjo arbatos, 
Džonatanas irgi. Pajuto, kaip po 
kūną pasklido maloni šiluma, ir 
atsipalaidavo. 

- Šiandien mirtis neigiama 
visur, - vėl prabilo teta. - Štai 
kodėl kai kurie lyg apsėsti 
stengiasi peržengti įprastas 
ribas - tiek kalbant apie 
išvaizdą, finansinę padėtį, 
statusą, tiek apie artimus 
santykius ar valdžią... Kaip tik 
dėl to mūsų laikais taip žavimasi 
iškiliais sportininkais, 


išplečiančiais kūno galimybes, ir 
įžymybėmis, kurios savo kūryba 
ar statusu kuria nemirtingumo 
iliuziją... 

Mardžė padėjo puodelį. 

- Bet, žinai - paradoksalu, 
tačiau savo ribų suvokimas 
išlaisvina. Visiškai jas priėmę, 
galime išsiskleisti, pažadinti 
savo kūrybiškumą ir netgi 
nuveikti didelių dalykų. O 
kadangi pati didžiausia ir 
neišvengiama riba - mirtis, iš 
tikrųjų gyventi pradedame tą 
dieną, kai suvokiame, jog kada 
nors mirsime, ir visiškai su tuo 
susitaikome. 


Drugelis linksmai nuskrido 
nuo sprigės, ir gėlė lengvai 
susiūbavo. Burlaivis vandenyno 
tolumoje, regis, pagaliau 
sulaukė vėjo ir pajudėjo iš 
vietos. 

Džonatanas nieko neatsakė. 
Nors vis dar pyko ant tetos, kad 
teko patirti tiek kančių dėl 
melagingos pranašystės, širdies 
gilumoje žinojo, kad tik įveikęs 
mirties baimę pradėjo iš tikrųjų 
vertinti gyvenimą - kaip niekada 
anksčiau. Pagaliau jis suprato 
sunkia liga sergančius Žmones, 
kurie kartais sakosi esą dėkingi 
už juos ištikusią nelaimę. 


- Įsisąmoninę mirtį pajėgiame 
išsilaisvinti iš savo iliuzijų, - tarė 
Mardžė. - Staiga suvokiame, 
kas iš tiesų turi vertę mūsų 
gyvenime. Visa kita, kam iki tol 
skirdavome savo dėmesį ir 
energiją, tuomet tampa nebe 
taip svarbu. Mūsų aklumui 
ateina galas, mūsų iliuzijos 
išsisklaido. Išdrįstame būti 
savimi, išreikšti savo jausmus, 
patirti tai, ką norime patirti. 

Padėjusi arbatinuką, Mardžė 
pridūrė: 

- Gyvenimas geras tuomet, 
kai esi pasirengęs mirti be 
apgailestavimo. 


Džonatanas tylėdamas 
linktelėjo. 

- Be to, žinai, mirtis turbūt ne 
tokia jau ir baisi. Kiekvienas 
savaip ją įsivaizduoja, kiekvieno 
tikėjimas savitas. Tačiau, net ir 
nesigilinant į religines 
interpretacijas, esama daugiau 
priežasčių manyti, kad mirtis - 
tai tik perėjimas į kitą būseną, 
kitokią gyvenimo formą, užuot 
tikėjus, kad tesame materija, 
kuri galiausiai virs dulkėmis. 
Net ir labiausiai užkietėję 
materialistinio požiūrio į 
gyvenimą šalininkai nesugeba 
pateikti jokių įrodymų. Tačiau 


zinome nesuskaičiuojamą 
daugybę panašių liudijimų, 
kuriais pasidalijo klinikinę mirtį 
išgyvenę žmonės. Jie visi 
pasakojo apie palaimą, meilę, 
grožį, šviesą, - ir toji būsena 
buvo tokia nuostabi, kad dabar 
nė vienas jų mirties nebebijo. 

- Tikrai, ir aš keletą skaičiau. 

- Nemažai Žmonių buvo 
panirę į gilią komą, kai 
smegenys beveik miršta. 
Nepaaiškinamu būdu grįžę į 
gyvenimą, tokie žmonės geba 
tiksliai papasakoti, kas nutiko 
greta jų, kai jie buvo ištikti 
komos, ką kalbėjo lankytojai ar 


gydytojai, kartais netgi kas 
nutiko... kitoje palatoje. 
Daugeliui chirurgų yra tekę 
girdėti, kaip po operacijos 
atsibudę pacientai labai tiksliai 
apibūdina, ką darė ir kalbėjo 
medikai per operaciją ir kokių 
daiktų yra kitoje patalpoje, į 
kurią jie niekada nebuvo įkėlę 
kojos. Tai patyrė net ir kai kurie 
mokslininkai... materialistai! 
Neverta nė sakyti, kad vėliau jie 
pakeitė savo nuomonę. 

Mardžė nusijuokė ir pridūrė: 

- Žinoma, iš šių patirčių 
negalima daryti jokios išvados, 
tačiau peršasi mintis, kad mūsų 


siela, dažnai tapatinta su 
smegenimis, nėra įkalinta mūsų 
kūne, bet gali iš jo išsilaisvinti ir, 
atėjus lemtingai dienai, visiškai 
nuo jo atsiskirti. 

Nuo šios minties Džonatanas 
nusišypsojo: jam irgi norėjosi 
tuo tikėti. Mardžė nutilo. 
Pagarbios tylos gaubiamas 
sodas atrodė lyg miegantis. 
Staiga pragydo paukštis. Už 
kelių metrų buvo nutūpęs 
juodasis strazdas. 

Netikėtai Džonatanui kilo 
viena mintis. Jis atsigręžė į 
Mardžę ir tarė: 


- Su ta čigone tu labai 
rizikavai. Mano reakcija galėjo 
būti siaubinga, galėjo blogai 
baigtis... 

Mardžės veidą nutvieskė plati 
šypsena. 

- Pakankamai gerai tave 
pažįstu, mielasis, kad nuspėčiau, 
kaip reaguosi. Be to, - pridūrė ji 
tylesniu balsu, lyg išpažindama 
nuodėmę ir žvelgdama 
viliūgiškai žibančiomis akimis, - 
buvau tikra, kad atvažiuosi pas 
mane! 

Džonatanas įsistebeilijo į savo 
tetą: šios akyse šokinėjo 
šelmiški žiburėliai, veidas 


švytėjo. Ji išties neeilinė 
asmenybė. Paskui jis apžvelgė 
sodą ir nuostabų vaizdą iki pat 
horizonto, kur vandenynas 
susilieja su dangumi. Kylantis 
vakarų vėjas priviliojo daugiau 
burlaivių. Džonatanas giliai 
įkvėpė. Jūros oras dvelkė 
amžinybe. 

Prabėgo keletas savaičių, ir 
po rudeniškos vėsos vėl atšilo: 
stojo graži bobų vasara, 
džiuginanti San Fransisko 
gyventojų ir turistų širdis. 

Persisotinęs ilgomis 
popietėmis priešais televizorių, 
Rajanas vėl grįžo prie kameros, 
paslėptos už ilgų juodų 


užuolaidų. Jis jau seniai 
nebefilmavo, tik užsidėjęs 
parabolinio mikrofono ausines 
pro objektyvą stebėdavo 
terasoje įsitaisiusius klientus ir 
klausydavosi jų pokalbių. Nė 
pats gerai nežinojo kodėl. 
Atidaręs kokakolos skardinę, 
Rajanas gurkštelėjo, nusišluostė 
drėgnas rankas į marškinėlius ir 
grįžo į savo postą. 

Palei kavinę einančioje 
gatvelėje prie sankryžos su 
prospektu sustojo poršo 
kabrioletas. Iš jo išlipo Maiklas. 
Rajanas sekė jį akimis, paskui 
nusišypsojo: per pastarąsias dvi 


savaites, kai Maiklas turi tą 
automobilį, jis pirmąkart, 
zengęs keletą žingsnių, 
neatsisuko žvilgtelėti į savo 
bolidą. Atsisėdęs apsidairė, 
tikrindamas, ar patraukė 
aplinkinių dėmesį. Šiuo atžvilgiu 
jis nepasikeitė. 

Maiklas pamojo padavėjui. 
Rajanas priartino vaizdą. 

- Vieną kavos, - paprašė 
vyriškis. 

Padavėjas linktelėjęs nuėjo. 
Maiklas vėl apžvelgė terasą, o 
paskui įsmeigė akis kažin kur į 
tolį ir beveik nemirksėdamas 
žvelgė į tuštumą. 


Padavėjas atnešė kavos ir 
nuėjo. 

Jau keletą savaičių Maiklas 
prie staliuko visuomet sėdėdavo 
vienas. Ir kavą gerdavo vienas. 
Rajaną tas vaizdas kažkodėl 
trikdė. Tarytum pirmąkart 
gyvenime būtų atjautęs kitą 
žmogų, įsivaizdavęs save jo 
vietoje ir supratęs jo vienatvę. 
Jis nutolino vaizdą. Terasa buvo 
beveik pilna. Daug turistų - 
vieni panašūs į kaimo liurbius, 
kiti irgi ne patys gudriausi. 

Tuščias staliukas. Pastaruoju 
metu, išvydus laisvą staliuką, 
Rajanui beveik magėjo nusileisti 


žemyn ir įsitaisyti prie jo - lyg 
niekur nieko, tarp visų tų 
žmonių. Gal nuolat į juos 
spoksodamas jis ir pats 
sukvailėjo. 

Juoda dėmė dešinėje. Per 
terasą žingsniavo kažkokia 
prastai apsirengusi čigonė, pro 
iškirptę veržėsi putlios krūtys. Ji 
lėtai nardė tarp staliukų, paskui 
sustojo priešais Maiklą ir paėmė 
jo ranką. Rajanas priartino 
vaizdą. Linksmai šypsodamasis 
Maiklas nesipriešino. Kol čigonė 
palinkusi tyrinėjo jo delną, jis 
akimis rijo jos gilią iškirptę. 
Čigonė paleido jo ranką, 


atsitiesė, akimirką žvelgė į jį 
tylėdama, tuomet dusliu balsu 
tarė žodžius, kuriuos išgirdęs 
Maiklas sustingo: 

- Tu greitai mirsi. 


xx*X* 


Klojė sviedė kuprinę į 
svetainės kampą. 

- Ar turi namų darbų? - 
pasiteiravo Džonatanas. 

- Vėliau! - atšovė Klojė. 

Ir nelaukdama atsakymo 
puolė į sodą. Nubėgo prie 
sūpynių, kurias tėvai įrengė 
vakar, ir užsiropštė ant jų. 


- Spėk, ką nupirkau, - pro 
atvirą langą pasigirdo Andželos 
balsas. 

- Neturiu supratimo, - atsakė 
Džonatanas. 

Klojė ėmė linguoti, 
bandydama išjudinti tas 
nelemtas sūpynes. 

- Ar gali patikėti - dabar 
Garis kepa duoną su mielėmis! 

- Tikrai? 

Pagaliau sūpynės pajudėjo. 
Smarkiau! 

- Paėmiau pusryčiams. 

- Vargu ar iki pusryčių jos 
liks... 


Klojei pavyko kaip reikiant 
įsisupti. Buvo be galo smagu ir 
labai kuteno paširdžius. Dar 
smarkiau! 

- Kloje! Tavo namų darbai! 

- Palauk... 

Juk turiu teisę truputį 
pažaisti... 

Ji suposi vis smarkiau ir 
aukščiau. 

Ligi dangaus! 

Staiga ji nuslydo nuo lentos ir 
pajuto, kad skrenda... 

- Aaaaaaaaaaaa! 

Smūgis buvo stiprus, ji krito 
ant nugaros. Nebegalėjo 
kvėpuoti, tarsi viduje kas būtų 


užspausta, užstrigę, kažkas 
negerai. 

Mamos riksmas. Atskubantys 
tėvai. 

Pagaliau įkvėpiau... Vėl galiu 
kvėpuoti... Och... 

Klojė pajudino rankas, kojas ir 
lėtai apsivertė ant pilvo. 

- Mieloji! - Andžela puolė prie 
dukters. 

- Kur tau skauda? - labai 
sunerimęs paklausė 
Džonatanas. 

Jie išsigandę. 

- Viskas gerai, - verkdama 
pratarė Klojė. 


Jai beveik neskaudėjo, bet 
įsikniaubusi į žolę ji raudojo vis 
smarkiau - ir pati nežinojo 
kodėl. 

Kaip man nesiseka... 

Mama glaudė ją ir bučiavo. 

- Viskas bus gerai, mieloji, 
viskas bus gerai. 

Staiga tiesiai sau prieš nosį 
Klojė pro ašaras išvydo kai ką 
neįtikėtina. Ji sumirksėjo, 
stengdamasi geriau įžiūrėti. 

Vadinasi, tokių iš tikrųjų 
būna... 

Ji ištiesė ranką, norėdama 
paliesti. Žolėje netoliese, tiesiai 


jai prieš akis, stiebėsi tikrų 
tikriausias keturlapis dobilas. 


